
	“Kitabi-Dədə Qorqud” bir müqəddimə və 12 boydan ibarət dastandır. Bir sıra alimlərin fikrinə görə, bu dastanlar əsasən, X-XI əsrlərdə Azərbaycanda cərəyan edən hadisələrlə səsləşməkdədir. Eyni zamanda, həm də “Oğuznamə” adlanan bu dastanların bir sıra başqa xalqlarda da dastan, nağıl, əfsanə şəklində yaşayan qolları ilə müqayisəsindən aydın görünür ki, bunlar məhz Azərbaycanda Azərbaycan ozanları – aşıqları tərəfindən yaradılmışdır.

	“Kitabi-Dədə Qorqud”un bir əlyazma nüsxəsi Drezden kitabxanasındadır. Bu nüsxə haqqında ilk məlumat XIX əsrin əvvəllərində verilmişdir. Son illərdə isə Vatikanda bu əsərin ikinci bir nüsxəsi tapılmışdır. İtalyan alimi Ettore Rossi tərəfindən 1952-ci ildə nəşr edilmiş bu nüsxədə 12 boy – dastanın altısı vardır.

	“Kitabi-Dədə Qorqud” dilimizin, ədəbiyyatımızın, dastan yaradıcılığımızın, ümumiyyətlə, mədəniyyətimizin tarixini öyrənməkdə böyük əhəmiyyətə malikdir.

	 

	 

	 

	 

	 

	 

	 

	“KİTABİ-DƏDƏ QORQUD” HAQQINDA

	 

	“Kitabi-Dədə Qorqud” Azərbaycan ədəbiyyatının çox qədim nümunələrindən biridir. Bu dastanların təxminən XI-XII əsrlərdə qələmə alınmış əslinə hələ də təsadüf edilməmişdir. XI-XVI əsrlərdə isə yenidən köçürülmüş iki nüsxəsi elm aləminə məlumdur. Bunlardan biri Drezden, ikincisi Vatikan kitabxanasındadır. Birinci nüsxədə bir müqəddimə, on iki boy, ikincidə eyni müqəddimə və birincidə olan boyların altısı vardır. Drezden nüsxəsi hələ XIX əsrin 15-ci ilində alman alimi Ditsin verdiyi məlumatla elm aləmində tanınmışdır. Vatikan nüsxəsinin foto surəti isə 1952-ci ildə İtaliya şərqşünaslarından prof. E.Rossi tərəfindən nəşr olunmuşdur.

	Bir çox dillərə tərcümə olunmuş bu əsər haqqında xeyli tədqiqat əsərləri yazılmış, alman, rus, türk, İtaliya alimləri, habelə sovet şərqşünasları bu dastanların harada və nə zaman yaranması, Dədə Qorqudun şəxsiyyəti və s. haqqında müxtəlif fikirlər irəli sürmüşlər. Bu gün də istər xarici alimlər, istərsə də sovet alimləri bu abidə üzərində tədqiqatı davam etdirməkdədirlər.

	Bütün bunlara baxmayaraq “Kitabi-Dədə Qorqud” haqqında mübahisələrə yekun vuran dərin elmi-tədqiqat əsəri hələ yaranmamışdır.

	Azərbaycanda bu abidənin tədqiqinə son otuz ildə başlanılmışdır. Azərbaycan alimləri əsərin yaranma tarixini, ədəbi əhəmiyyətini və dil xüsusiyyətlərini daha düzgün bir istiqamətdə qiymətləndirməkdədirlər. Aparılan tədqiqat nəticəsində toplanılmış tarixi məlumatların təhlili aydınlaşdırır ki, bu abidə təxminən X-XI əsrlərdə Azərbaycanda baş verən tarixi hadisələrlə səsləşməkdədir. Əsərin ilk orijinalı da Azərbaycanda yazıya alınmışdır. Əsli daha böyük olub, daha çox qəhrəmanların şücaətindən bəhs edən bu abidəni, sonralar ixtisarla köçürən katiblər çox dəyişmiş və müasirləşdirmişlər. Əsərin ruhuna uyğun gəlməyən dini motivlər də sonradan əlavə olunmuşdur ki, bunu hələ XIV əsrdə bu abidədən bəhs edən alimlərdən Əbubəkr ibn Abdulla ibn Aybək Əd-Dəvadarinin verdiyi məlumat da təsdiq edir. O, özünün “Dürərüt-tican” adlı tarixində “Təpəgöz” boyundan bəhs edir. Burada verilən məlumat “Kitabi-Dədə Qorqud”dan məlum “Təpəgöz” boyundan çox fərqlidir. Dəvadari də Təpəgözün Basat tərəfindən öldürüldüyünü qeyd edir. Lakin burada Basatı bu işə vadar edən qardaş intiqamı deyil, gözəl nişançı bir qıza olan məhəbbət və ata tənəsidir. Basat oğuzlar içində yetişib nişançılıqda heç kəsin qalib gələ bilmədiyi bir qızı məğlub edərək aldığını atasına müjdə verdikdə atası: “Mən də elə bildim ki, Təpəgözü öldürmüşsünüz” demişdir. Buna görə də Basat Təpəgözü öldürmüşdür.

	Buradan aydın görünür ki, Dəvadariya yazılı mənbələrdən məlum olan “Təpəgöz” boyu “Kitabi-Dədə Qorqud”dakı boydan çox fərqli, həm də çox zəngin hadisələrlə dolu imiş. Müəllifin qeydinə görə: “Basat ilə Təpəgöz arasında ağla sığmayan əhvalatlar” baş verir. Yenə də həmin müəllif türk-moğol dastanlarında bir çox “şəri-şərif”ə uyğun olmayan hallar olduğunu göstərir. Məhz buna görə də sonrakı katiblər Dədə Qorqud dastanlarının üzünü köçürdükləri zaman onlardan ancaq “şəri-şərif”ə uyğunlaşdırmağa cəhd etmişlər. Bu cəhdi Drezden nüsxəsi ilə Vatikan nüsxəsinin müqayisəsi də aydın göstərir. Görünür, XV əsr katibinin (nüsxənin üzünü köçürən) dəyişdirdiyi və “şəri-şərif”ə uyğunlaşdırdığı boylar XVI əsr katibini təmin etməmiş, bunlardan şəriətə daha uyğun olanlarını seçmiş və bununla da kifayətlənməyərək bir qədər də “şəri-şərif”in qəbul edəcəyi şəklə salmağa cəhd etmişdir.

	Misal üçün Drezden nüsxəsində Dirsə xanın arvadı xana: “Hey Dirsə xan, mana qəzəb etmə, incinib acı sözlər söyləmə” – dediyi halda Vatikan nüsxəsində bu cümlə: “Nə məndəndir, nə səndən. Üstümüzdə qayım duran allahdandır” – şəklinə salınmışdır. Belə dini ifadələrin artmasına olduqca çox misal gətirmək olar.

	Görünür ki, XVI əsr katibinin “Təpəgöz”, “Dəli Domrul”, “Qanturalı” kimi boyları ixtisar etməsi də bu məqsədlə olmuşdur.

	Lakin katiblərin belə cidd-cəhdlərinə və təhriflərinə baxmayaraq, “Kitabi-Dədə Qorqud” nüsxələrində əslindən çox şey mühafizə edilmişdir.

	Bu dastanlarda qəhrəmanlıq, ataya, anaya hörmət, məhəbbət, dostluq, səmimiyyət və fədakarlıq, qadına ehtiram, ana hüququnu üstün tutmaq, doğruluq kimi insani sifətlər tərənnüm edilir. Aydın olur ki, daha qədim oğuz-qıpçaq mübarizələri sonrakı katiblər tərəfindən kafir-müsəlman vuruşları şəklinə salınmışdır.

	Dədə Qorqud dastanları daha çox köçəri-patriarxal qəbilə quruluşunun pozulduğu, feodal münasibətlərinin qüvvətləndiyi əsrlərin məhsuludur. Burada təsvir edilən cəmiyyətin başında xanlar xanı Bayındır xan durur. Lakin boylarda onun yalnız adı çəkilir. Əsərin əsas qəhrəmanı isə Qazan xan və onun ətrafında birləşən bahadırlardır. Eyni zamanda burada “qarğı cida gəzdirən” rəiyyət qəhrəmanlarından, nökərlərdən, çobanlardan da bəhs edilməkdədir. Heç bir adı-sanı, mənsəbi olmayan Dəli Domrul isə mövhumi-dini qüvvələrə, Əzrailə qarşı çıxır, nəticədə dastan məhəbbətin ölümə qalib gəlməsi ilə bitir.

	Salur Qazan “qırış günü öndən təpən” qəhrəmandır. “Ulaş oğlu, tuluquşun yavrusu, qonur atın ayası, xan Uruzun ağası, Bayındır xanın köyküsü” – deyə tanıdılan bu qəhrəman əsərin əsas simalarından biridir. Onun evinin yağmalanması, oğlunun və özünün əsir alınması, qəhrəmanlığı təsvir olunur. O, xalqına sadiq, fədakar, vətənpərvər, yenilməz və cəsarətli bir qəhrəman kimi göstərilir.

	Qazan oğlu Uruz da atası kimi yenilməz igiddir. O, iki dəfə düşmənə əsir düşür. Hər ikisində də mərdliklə hərəkət edir. O, namus uğrunda çəngəldən asılıb ətinin qıyma-qıyma doğranmasına razı olur, anasının tanınıb düşmən məclisinə aparılmasına razı olmur. O, on birinci boyda atasını əsirlikdən xilas edir. Atası onu sınamaq üçün özünü nişan vermir. Uruz isə meydana qəhrəmanlara qalib gələn atasından üstün çıxır.

	Dastanların başqa qəhrəmanları da Oğuz bəylərindən ibarətdir. Bozatlı Beyrək, Qanturalı, Buğac kimi bəy oğulları öz qəhrəmanlıqları ilə nüfuz və ad qazanmış igidlərdir.

	Bu qəhrəmanlıqlarla bərabər boylarda qarətçilik və qəbilə çəkişmələri də özünə yer tapmışdır. Buna baxmayaraq, əsasən xalq qəhrəmanlığı ruhunda qurulmuş olan bu dastanlarda, Qaraca çoban surəti xüsusən diqqəti cəlb edir. Bu sədaqətli qəhrəman altı yüz nəfərlik bir düşmən dəstəsi ilə təkbaşına vuruşmalı olur. Onu satın almaq istəyirlər. Ona hədə gəlirlər, lakin o qorxmur, təpədən-dırnağa qədər silahlanmış düşmənə müqavimət göstərir.

	Onun iki qardaşı öldürülsə də, ruhdan düşmür, qalib gəlincəyə qədər mərdliklə vuruşur. Daşı tükənir, sapanına qoyun-keçi qoyub atır. Bir atanda ikisini-üçünü öldürür. Düşmənin gözünü qorxudur. Onun sapanının içi üçyaşar dana dərisindən, qolları üç keçi qılından toxunmuşdur. Hər atanda on iki batman daş atır. Atdığı daş yerə düşmür, düşəndə də toz kimi sovrulur, ocaq kimi ovrulur, daş düşən yerdə üç il ot bitmir.

	Dədə Qorqud dastanlarında təsvir edilən müharibələr qətiyyən milli və ya dini vuruşma deyil. Əsasən, tayfalar arasında gedən bu vuruşmalar çox zaman talan, qarət xatirəsi üçün və ya qız üstündə aparılır. Bəzən tayfanın öz içində də vuruşma gedir ki, on ikinci boy buna ən yaxşı misaldır.

	Dədə Qorqud dastanında islam dininin təsiri çox azdır. Doğrudur, burada hamı islamdır, “kafirlər” ilə müharibə edirlər. Allah, Məhəmməd və başqa dini adlar çox təkrar olunur. Kərbəla hadisəsindən xəbərdardırlar, namaz qılırlar, lakin bütün bunlar üzdəndir və katiblər tərəfindən qüvvətləndirilmişdir. İslam dini dərin və əsaslı kök salmamışdır. Büdpərəstlik əlamətləri məişətdə daha qüvvətli yer tutur. İnsanlar allahdan çox, təbiət qüvvələrinə inanıb etiqad edirlər.

	Əsərdən görünür ki, bu dövrdə xalq içərisində dini təbliğat aparan ərəb və ya fars ruhaniləri “saqqalı uzun tat əri” adlandırılırmış. Xalq özlərindən ayrı bir xalqa mənsub olanlara “tat əri” deyir. Hətta əzan sözü xalq dilinə keçməmişdir. Əzan verməyi banlamaq adlandırırlar.

	Boylarda qadın, ata, ana, qardaş və at da allah, Məhəmməd və Quran kimi müqəddəs sayılır.

	“Dəli Domrul” boyunda allah adi insan kimi təsvir olunur. O, xudbin, məğrur və tərif sevəndir. Burada Əzrail real qəhrəmandan zəif verilir. O, qılıncı çəkib hücum edən Domrulun qorxusundan qapını qoyub bacadan qaçır. Domrulu yalnız hiylə ilə məğlub edə bilir, atını ürküdür, at onu götürüb yerə vuran kimi sinəsinə qonub canını almaq istəyir. Burada xalqın öz qəhrəmanlarını dini qüvvələrdən yüksək tutduğunu görürürk.

	Əsərdə bütün qəhrəmanlar islam dininin haram buyurduğu şərab içir, “ərin könlündə pas olsa şərab açar” deyirlər. Al şərab din nümayəndələrinin qarşısında da təriflənir.

	“Dədə Qorqud”da andlar da maraqlıdır. Heç bir yerdə qəhrəman allaha, peyğəmbərə deyil, “qılıncıma doğranayın”, “oxuma sancılayın”, “torpaq kimi sovrulayın”, “oğlum doğmasın, doğsa da on yaşına varmasın” deyə real şeylərə and içirlər, dualar isə çox sadə və təbiidir:

	“Sağ varıb əsən gələsən, uğrun açıq olsun”, “yerli qara adağın yıxılmasın”, “çalışında qara polad üz qılıcın kütəlməsin”, “çaparkən ağ-boz atın büdrəməsin” və s.

	Əsərdə qəhrəmanlar çox tez dinlərindən dönə bilirlər. Dirsə xanın igidləri dönüklük edəndə Gürcüstana qaçırlar. Uruz isə atasına deyir:

	“Qalxıbanı yerimdən mən duraram. Qara gözlü yigitlərim boyuma alaram. Qan Abqaza elinə mən gedərəm. Altun xaça mən əlimi basaram. Pulongeyən keşişinin əlini mən öpərəm. Kafir qızın mən alaram. Dəxi sənin üzünə mən gəlməzəm”.

	Dədə Qorqud dastanında qadın cəmiyyətin bir üzvü kimi qiymətləndirilir. Onlar qoçaqlıqda kişilərdən geri qalmırlar; övlada məhəbbət, ərə sədaqət, ata-anaya hörmət bəsləyirlər. Dirsə xanın qadını oğlunun ovdan qayıtmadığını gördükdə atına minir, qırx incəbel qız ilə yaralı oğlunu dağlarda axtarır, tapıb gətirir.

	Qazanın oğlu Uruz əsir düşdüyü zaman Boyu Uzun Burla xatun onu qurtarmağa gedən ərinin dalınca düşmənlə vuruşmağa gedir, özünü yaralanmış ərinə yetirib vuruşmada adlı-sanlı qəhrəmanlarla bir yerdə iştirak edir, şücaət göstərir.

	Dədə Qorqud dastanının bədii xüsusiyyətləri də maraqlıdır. Burada bütün obrazlı ifadələr canlı həyatdan alınmışdır. Təbiətdən alınan müqayisələr, təşbihlər son dərəcə maraqlı və sadədir. Qanturalını gördüyü zaman qızın ona məftun olması “öysəl olmuş dana kimi ağzının suyu axdı” şəklində ifadə olunur. Arvadını hamilə qoyub getmiş Qazlıq Qoca qayıdıb gələndə arvadının oğlumu, ya qızımı olduğunu belə sual edir:

	 

	Qaytabanın mayasın yüklü qoydum,

	Nərmidir, mayamıdır, onu bilsəm?

	Qara elin qoynunu yüklü qoydum.

	Qoçmudur, qoyunmudur onu bilsəm?

	Ala gözlü görklü halalım yüklü qoydum,

	Erkəkmidir, qızmıdır, onu bilsəm?

	 

	Dastanların nəsr dili də ahəngdar bir dildir, cümlələr qafiyəlidir. Burada qoşa kəlmələrə tez-tez rast gəlmək olur: ”Ov ovladı, quş quşladı”, “Oğuz bəylərilə Dondar sağa təpdi, yigitlərlə Qarabudaq sola təpdi”. “Ünüm ünlə, sözüm dinlə”, “Qanı dediyim bəy ərənlər, dünya mənim, deyənlər” və sairə.

	XIX əsrdən başlayaraq bu günə qədər bu abidə haqqında yazanlar, adı dastanlarda çox çəkilən və bu dastanların müəllifi kimi göstərilən Dədə Qorqud haqqında müxtəlif mülahizələr yürütmüşlər. Aparılan geniş tədqiqat Dədə Qorqud adının bir çox türk xalqlarının şifahi ədəbiyyatında mövcud olduğunu aydınlaşdırmışdır. Qazaq, qırğız, başqırd, türkmən şifahi ədəbiyyatında Dədə Qorqud əfsanəvi övliya, aşıq piri olaraq xatırlandığı kimi, Azərbaycanda da çox məşhur imiş.

	Hələ XV əsrdə “Leyli və Məcnun” əsərinin müəyyən fəsillərini tərcümə edib, eyni zamanda həm də öz orijinal əlavələri ilə bu mövzunu yeniləşdirən Azərbaycan şairi Ətai həmin poemada Dədə Qorqud adını bir neçə dəfə təkrar edir. Aydın olur ki, müəllif Dədə Qorqud dastanlarını yaxşı bilirmiş. Burada, elm aləminə məlum Dədə Qorqud dastanlarından, Drezden kitabxanasında olan “Atalar sözlərin”dən, Topqapıda tapılmış əlyazmasındakı məlumatlardan başqa Dədə Qorqud adı ilə bağlı nəsihətamiz fikirlər də verilir:

	 

	Xoş demiş Qorqud təhəmmül xoş durur,

	Hey şəkər tək qəhri udmaq nuş durur,

	Pişqədəmlər sözün eşitmək gərək,

	Hər nə kim pirlər demiş etmək gərək.

	 

	Yaxud:

	Dədə Qorqud söylədi ki, düşmənin,

	Ölüsü ölsə sevinmən kimsənin,

	Necə kim bu cümlə başlardan keçər,

	Cümlə aləm həm bu şərbətdən içər.

	 

	Bu da aydınlaşdırır ki, XV əsrdə Azərbaycanda Dədə Qorqud adı ilə bağlı rəvayətlər çox imiş.

	Dədə Qorqud dastanlarının Azərbaycanla bağlı olduğunu vaxtilə müxtəlif məqsədlə Qafqaza gəlmiş alimlər, səyyahlar da dəfələrlə qeyd etmişlər. Adam Oliari hələ 1638-ci ildə Dərbənddə olduğu zaman, azərbaycanlılardan Dədə Qorqud hekayələrini eşitdiyini, Qazan xanın və arvadı Burla xatunun, eləcə də Dədə Qorqudun özünün burada qəbirləri olduğunu qeyd etmişdir. Həmin əsrin ortalarında Şamaxıya gəlmiş səyyah Övliya Çələbi isə öz səyahətnaməsində Dərbənddə Dədə Qorqud qəbri olduğunu və şirvanlıların bu qəbrə böyük ehtiram bəslədiklərini, etiqad etdiklərini yazır. “Dərbəndnamə”də də Qorqud qəbrinin Dərbənddə olduğu göstərilir.

	Bütün bunlar aydınlaşdırır ki, Dədə Qorqud adı XV-XVII əsrlərdə hələ Azərbaycanda canlı şəkildə yaşayırmış.

	Azərbaycan xalqı arasında təkcə adamların deyil, hətta bütün əşyanın adlarının da Qorqud tərəfindən qoyulmuş olduğu barədə rəvayət vardır. Bu rəvayətdə deyilir ki, bütün şeylərə ad qoymuş Dədə Qorqud sonradan dərk etmişdir ki, dörd adı yanlış qoymuşdur, buna görə də aşağıdakı misraları söyləmişdir:

	 

	Gəlinə ayran demədim mən Dədə Qorqud,

	Ayrana doyran demədim mən Dədə Qorqud.

	İynəyə tikən demədim mən Dədə Qorqud.

	Tikənə sökən demədim mən Dədə Qorqud.

	 

	Burada deyilir ki, gəlin evə gəldikdən sonra oğulu ata-anadan ayırdığı üçün ona “ayıran” adı qoyulsa düzgün olarmış. Ayran isə “doyuran” adlanmalı imiş. İynə tikdiyindən “tikən”, tikən isə sökdüyü, cırdığı üçün “sökən” adlandırılmalı imiş.

	Bu misraları Mirzə Fətəli Axundov da öz tərtib etdiyi əlifba ilə yazdığından aydın olur ki, Qorqud haqqındakı bu rəvayət XIX əsrdə də çox məşhur imiş.

	 

	 

	* * *

	“Dədə Qorqud” kitabının nəşri işinə XIX əsrdən başlanmışdır. İlk dəfə əsər üzərində tədqiqat aparan alman alimi Dits “Təpəgöz” boyunu 1815-ci ildə alman dilinə tərcüməsi ilə birlikdə nəşr etmişdir. Ditsdən sonra məşhur şərqşünas Niyoldek bu əsəri bütünlükdə nəşr etmək istəmişsə də, akademik Bartoldun verdiyi məlumata görə çox yerini düzgün oxuya bilmədiyindən hazırladığı işi yarımçıq qoymuşdur. 1894-cü ildə əsərin boylarını rusca tərcüməsi ilə birlikdə nəşrə Bartold başlamışdır.

	Bartold əsərin daha bir neçə boyunu ruscaya tərcüməsi ilə nəşr etmiş, öldükdən sonra isə əsərin bütün mətni çapa hazırlanmış bir şəkildə onun arxivindən tapılmışdır. Bartoldun həmin bu tərcüməsi 1950-ci ildə Nizami adına Ədəbiyyat və Dil İnstitutu tərəfindən nəşr edilmişdir.

	1916-cı ildə Kilisli Müəllim Rifət eposu Berlin nüsxəsi əsasında ərəb əlifbası ilə nəşr etmişdir. Lakin naşir əsərin bir sıra yerlərini oxuya bilməmiş, açıq buraxmışdır.

	1938-ci ildə yenə də türk alimi Orxan Şaiq Kökyay əsəri nəşr etmişdir. Eyni ildə əsəri Azərbaycanda latın əlifbası ilə biz çap etmişdik.

	Son illərdə, İtaliya şərqşünası professor Rossi bu abidənin başqa bir variantını tapıb 1952-ci ildə Vatikanda italyanca tərcüməsi və böyük bir müqəddimə ilə nəşr etmişdir.

	Bu vaxta qədər çap olunanlar içərisində ən qiymətli, elmi əhəmiyyətə malik nəşr 1958-ci ildə Türk Dil Qurumunun nəşridir ki, bunu əvvəlkilərdən fərqləndirən əsas xüsusiyyət əlyazmalarının foto surətinin nəşri və iki nüsxə əsasında tənqidi mətnin hazırlanması təşəbbüsüdür.

	Yeri gəlmişkən, qeyd etməliyik ki, biz də belə bir tənqidi mətni hələ 1957-ci ildə bitirmiş və bu haqda Türk Dil Qurumunun 1957-ci ildə Anqarada çağırılmış VIII qurultayında məlumat vermişdik. Bizim tənqidi mətnimiz M.Ərginin hazırladığı mətndən müəyyən dərəcədə fərqlidir.

	Hər şeydən əvvəl qeyd etmək lazımdır ki, Məhərrəm Ərgin Vatikan nüsxəsini Drezden nüsxəsindən köçürülmüş zənn etdiyindən bu mühüm nüsxəyə o qədər də əhəmiyyət vermir. Biz isə hər iki nüsxənin üçüncü bir nüsxədən köçürüldüyünü yəqin edirik. Buna görə də hər iki nüsxə tənqidi mətndə bərabər hüquqla iştirak edir. Drezden nüsxəsinin nöqsanlarını düzəltməkdə Vatikan nüsxəsi mühüm kömək edir. Eyni zamanda biz müqayisəni ərəb əlifbası ilə apardığımızdan mətn əslinə daha yaxındır.

	Oxuculara təqdim edilən bu kitab ərəb əlifbasında hazırladığımız mətnin nüsxə fərqləri verilməyən kütləvi nəşrdir. Nüsxədə çox işlənən sağır nun ( ك__səsi) əlifbamızda olmadığından, burada “N” səsi ilə verilmişdir. Bu çox zaman kəlmələrin mənaca təhrif olunmasına səbəb olur. Nüsxədə mən-bən, ox-oq kimi sözlər məvazi işləndiyi halda biz bir şəklini (mən, ox) qəbul etmiş, müəyyən dərəcədə müasir əlifbamıza uyğunlaşdırmışıq.

	Eyni zamanda dil tarixi üzərində işləyən gənc tədqiqatçılarda yanlış təsəvvür oyanmasın deyə Drezden nüsxəsinin dil xüsusiyyətlərini əsasən saxlamağa çalışmışıq. Vatikan nüsxəsindən əlavə olunmuş kəlmə və cümlələr mötərizəyə alınmışdır.

	Bu mühüm abidənin ərəb əlifbası və yeni əlifba ilə tənqidi mətni, rusca tərcüməsi ilə birlikdə Azərbaycan Elmlər Akademiyası tərəfindən nəşr ediləcəkdir.

	H. ARASLI

	 

	 

	 

	 

	MÜQƏDDİMƏ

	 

	 

	Rəsul əleyhüssəlam zamanına yaxın Bayat boyundan1 Qorqud Ata derlər bir ər qopdu. Oğuzun ol kişi tamam bilicisiydi. Nə dersə olardı, qayibdən dürlü xəbər söylərdi. Həqtəala onun könlünə ilham edərdi.

	Qorqud Ata ayıtdı:

	– Axır zamanda xanlıq geri Qayıya dəgə2, kimsənə əllərindən almaya, axır zaman olub qiyamət qopunca.

	Bu dediyi Osman nəslidir, iştə sürülüb gedəyüdir3. Bu dəxi neçə buna bənzər sözlər söylədi.

	Qorqud Ata Oğuz qovmunun müşkülünü həll edərdi. Hər nə iş olsa Qorqud Ataya danışmayınca işləməzlərdi. Hər nə ki, buyursa qəbul edərlərdi. Sözün tutub tamam edərlərdi.

	Dədə Qorqud söyləmiş:

	 

	Allah-allah deməyincə işlər önməz4.

	Qadir tanrı verməyincə ər bayımaz5

	Əzəldən yazılmasa qul başına qəza gəlməz.

	Əcəl vədə irməyincə kimsə ölməz

	Ölən adam dirilməz.

	Çıxan can geri gəlməz.

	Bir yigidin Qaradağ yumrusunca malı olsa yığar durur6, tələb eylər, nəsibindən artığın, (xanım), yeyə bilməz.

	 

	Ulaşıban sular daşsa dəniz dolmaz.

	Təkəbbürlük eyləyəni tanrı sevməz.

	Könlün yuca tutan ərdə dövlət olmaz.

	Yad oğulu saxlamaqla oğul olmaz

	Böyüyəndə salır gedər, gördüm deməz.

	Kül təpəcik olmaz, (göyü oğul olmaz).

	Qara eşək başına üyən ursan qatır olmaz.

	Qaravaşa don geyirsən qadın olmaz.

	Yapa-yapa qarlar yağsa yaza qalmaz.

	Yapağlı kökçə çəmən güzə qalmaz.

	Əski pambıq bez olmaz,

	Qarı düşmən dost olmaz.

	Qaraqoca7 qıymayınca yol alınmaz.

	Qara polad üz qılıcı8 çalmayınca qırım dönməz.

	Ər malına qıymayınca adı çıxmaz.

	Qız anadan görməyincə öyüd almaz.

	Oğul atadan görməyincə süfrə (yaymaz).

	Oğul atanın yetiridir.

	İki gözünün biridir.

	Dövlətli oğul qopsa, ocağının gözüdür (tirkeşində tiridir9.

	Dövlətsiz10 oğul qopsa ocağının küridir!)

	Oğul dəxi neyləsin, baba ölüb mal qalmasa?

	Baba malından nə fayda, başda dövlət olmasa?

	Dövlətsiz (lər) şərrindən allah saxlasın xanım, sizi!

	Dədə Qorqud bir dəxi söyləmiş:

	 

	Sərp yürürkən qazılıq ata namərd yigit minə bilməz, minincə

	minməsə yey.

	Çalıb kəsər üz qılıcı müxənnətlər çalınca çalmasa yey.

	Çala bilən yigidə oxla qılıncdan bir çomaq yey,

	Qonağı gəlməyən qara evlər yıxılsa yey.

	At yeməyən acı otlar (bitincə), bitməsə yey.

	Adam içməz acı sular sızınca, sızmasa yey.

	Ata adını yürütməyən xoyrad oğul, ata belindən enincə, enməsə yey.

	Ana rəhminə düşüncə (doğunca), doğmasa yey.

	Ata adın yürüdəndə dövlətli oğul yey.

	Yalan söz bu dünyada olunca, olmasa yey.

	Gerçəklərin üç otuz on yaşını doldursa yey.

	On otuz on yaşınız dolsun, haqq sizə yaman göstərməsin,

	Dövlətiniz payəndə olsun xanım hey!

	Yenə Dədə Qorqud burada söyləmiş, görəlim, xanım, nə söyləmiş:

	Getdikdə yerin otlaxların keyik bilir,

	Gənəz yerlər çəmənlərin qulan11 bilir,

	Ayrı-ayrı yollar izin dəvə bilir.

	Yeddi dərə qoxuların tülkü bilir,

	Dünlə12 karvan köçdüyün torağay bilir,

	Oğul kimdən olduğun ana bilir,

	Ər ağırın, ər yünüsün at bilir.

	Ağır yüklər zəhmin qatır bilir,

	Nə yerdə sızlayır varsa çəkən bilir.

	Qafil başın ağrısın beyin bilir.

	Qolça qopuz götürüb eldən-elə, bəydən-bəyə ozan gəzər.

	Ər çömərdin, ər nakəsin ozan bilir.

	Elinizdə çalıb ayıdan ozan olsun!

	Azıb gələn qadanızı tanrı sovsun, xanım hey, (bəyim hey!).

	Dədə Qorqud yenə söyləmiş, görəlim, xanım, nə söyləmiş:

	Ağız açıb öyər olsam üstümüzdə tanrı görklü.

	Tanrı dostu, din sərvəri Məhəmməd görklü.

	Məhəmmədin sağ yanında namaz qılan Əbubəkr Siddiq görklü.

	Axır separə başıdır əmmə görklü.

	Hecəsindən düz oxunsa yasin görklü.

	Qılıc çaldı, din açdı Şahi-mərdan Əli görklü.

	Əlinün oğulları, peyğəmbər nəvələri, Kərbəla yazısında13 

	Yezidilər əlində şəhid oldu Həsənlə Hüseyn, iki qardaş belə görklü.

	Yazılıb-düzülüb göydən endi tanrı elmi Quran görklü.

	Ol Quranı yazdı-düzdü üləmalar öyrənincə göydü

	Biçdi, alimlər sərvəri Osman Üffan oğlu görklü.

	Alçaq yerdə yapılıbdır tanrı evi Məkkə görklü.

	Ol Məkkəyə sağ varsa, əsən gəlsə sidqi bütün hacı görklü.

	Sağış14 günündə ayna15 görklü.

	Ayna günü oxuyanda xütbə görklü.

	Minarədən banlayanda16 fəqih görklü.

	Dizin basıb oturanda halal17 görklü.

	Dölümündən ağarsa baba görklü.

	Ağ südün doya əmizirsə ana görklü.

	Yanaşıb yola girəndə qara ayğır görklü.

	Sevgili qardaş görklü.

	Bunar ala ev yanında tikilsə gərdək görklü.

	Uzunca tənəfi görklü.

	Oğul görklü.

	Qamusuna bənzəmədi cümlə aləmləri yaradan allah –

	Tanrı görklü.

	Ol ögdügüm yuca tanrı dost oluban mədəd irsin,

	Xanım hey!

	 

	(Dədə Qorqud dilindən) Ozan aydır:

	 

	Qarılar dörd dürlüdür:

	Birisi solduran soydur.

	Birisi dolduran toydur.

	Birisi evin dayağıdır.

	Birisi necə söylərsən bayağıdır.

	 

	Ozan, evin dayağı oldur ki, yazıdan-yabandan evə bir qonaq gəlsə, ər adam evdə olmasa, ol onu yedirər içirər, ağırlar, əzizlər, göndərər. Ol Ayişə, Fatimə soyudur. Xanım onun bəbəkləri bitsin!18 

	Ocağına bunçılayın19 övrət gəlsin!

	Gəldin ol kim, solduran soydur: sabahdanca yerindən uru durar, əlin-yüzün yumadan doqquz bazlamac ilən bir küvələk yoğurd küvəzlər, doyunca tıxa-basa yeyər, əlin böyrünə urar ayıdar: – Bu evi xarab olası, ərə varalıdan20 bəri dəxi qarnım doymadı, yüzüm gülmədi, ayağım başmaq, yüzüm yaşmaq görmədi, deyər. A nolaydı, bu öləydi, birinə dəxi varaydım, umarımdan21 yaxşı o barı olaydı – deyər.

	Onun kiminin, xanım, bəbəkləri bitməsin, ocağına buncılayın övrət gəlməsin.

	Gəldin ol kim dolduran toydur. Təpədincə yerindən uru durdu. Əlin-üzün yumadan obanın ol ucundan bu ucuna, bu ucundan ol ucuna çarpışdırdı. Qu qıldı, dək dinlədi (sabahdanca öyləyə dəgincə) gəzdi22, öylədən sonra evinə gəldi. Gördü kim, oğru köpək yeyə-dada evini bir-birinə qatmış, toyuq komasına, sığır damına23 dönmüş.

	Qonşuların çağırar ki: Qız Züleyxa! Zübeydə! Ürüdə! Can qız, can paşa! Ayna Mələk! Qutlu Mələk! Ölməyə itməyə getmişdim? Yatacaq yerim yenə bu xarab olasıydı. Nolaydı mənim evimə bir ləhzə baxaydınız. Qonşu haqqı tanrı haqqı – deyib söylər.

	Bunun kiminin xanın bəbəkləri bitməsin! Ocağına bunun kimə övrət gəlməsin!

	Gəldin ol kim, necə söylərsən, bayağıdır:

	Evinə yazıdan yabandan bir udlu24 qonaq gəlsə, ər adam evdə olsa, (əri) ona desə ki, dur (övrət) ətmək gətir, yeyəyin, bu da yesin. Bişmiş ətməyin bəqası olmaz, yemək gərəkdir?

	Övrət aydır:

	– Neyləyim? Bu yıxılacaq evdə un yox, ələk yox. Dəvə dəgirmandan gəlmədi – deyər. Nə gəlirsə mənim süfrəmə gəlsin deyü əlin.....urar. Yönün anar və sağrısın ərinə döndərər.

	Bin söylərsən birisini qoymaz, ərin sözün qulağına qoymaz.

	Ol Nuh peyğəmbərin eşşəgi əslidir.

	Ondan, dəxi, sizi xanım, allah saxlasın! Ocağınıza buncılayın övrət gəlməsin!

	 

	 

	 

	 

	1 Bayat qəbiləsindən.

	2 Axırda hakimiyyət Qayı qəbiləsinə çata.

	3 Getməkdədir.

	4 İşlər rast gəlməz.

	5 Varlanmaz.

	6 Bu sözü dərər, yəni toplar mənasında da oxumaq olar.

	7 Ata qıymayınca yol gedilməz.

	8 İti qılıncı.

	9 Ox qabında oxudur.

	10 Dövlət ağıl mənasında işlənilir.

	11 Çöl eşşəyi.

	12 Gecəylə.

	13 Çölündə.

	14 Məhşər.

	15 Cümə günü.

	16 Əzan verəndə.

	17 Arvad, qadın.

	18 Balaları yetişsin.

	19 Bunun kimi.

	20 Ərə gedəndən.

	21 Umduğumdan, istədiyimdən.

	22 Söz gəzdirdi, qapı pusdu səhərdən günortaya qədər gəzdi.

	23 Qaramal damına.

	24 Utancaq, abırla.

	DİRSƏ XAN OĞLU BUĞACIN BOYUNU BƏYAN EDƏR

	 

	Xanım hey!

	Bir gün Qamğan oğlu xan Bayındır yerindən durmuşdu. Şamı günlüyü yer yüzünə tikdirmişdi. Ala seyvanı göy üzünə aşanmışdı. Min yerdə ipək xalçası döşənmişdi.

	Xanlar xanı xan Bayındır ildə bir kərə toy edib Oğuz bəylərin qonaqlardı. Yenə toy edib atdan ayğır, dəvədən buğra, qoyundan qoç qırdırmışdı. Bir yerə ağ otaq, bir yerə qızıl otaq, bir yerə qara otaq qurdurmuşdu.

	– Oğlu olanı ağ otağa, qızı olanı, qızıl otağa qondurun. Kimin ki, oğlu-qızı yox, qara otağa qondurun, qara keçə altına döşəyin, qara qoyun yəxnisindən önünə gətirin, yeyərsə yesin, yeməzsə dursun, getsin – demişdi.

	Oğlu-qızı olmayanı allah taala qarğayıbdır. Biz dəxi qarğarız, bəlli bilsin – demişdi.

	Oğuz bəyləri bir-bir gəlib yığnaq olmağa başladı. Məgər (sultanım) Dirsə xan deyirlərdi, bir bəyin oğlu-qızı yoxdu. Söyləmiş, görəlim, xanım, nə söyləmiş:

	 

	Salqum-salqum25 dan yelləri əsdiyində,

	Saqqallı bozac torağay sayradıqda,

	Saqqalı uzun tat əri banladıqda,

	Bədöy atlar issini görüb oqradıqda

	Ağlı-qaralı seçilən çağda,

	Köksü gözəl qaya dağlara gün dəyəndə,

	Bəy yigitlər, cilasünlar bir-birinə qoyulan çağda.

	 

	Alar sabah Dirsə xan qalxıbanı yerindən uru durdu. Qırx yigidin boyuna alıb, Bayındır xanın söhbətinə gəlirdi. Bayındır xanın yigitləri Dirsə xanı qarşıladılar. Gətirib qara otağa qondurdular, qara keçə altına döşədilər, qara qoyun yəxnisindən önünə gətirdilər.

	– Bayındır xandan buyuruq böylədir, xanım, – dedilər.

	Dirsə xan aydır:

	– Bayındır xan mənim nə əksigliyim gördü? Qılıcımdanmı gördü, süfrəmdənmi gördü? Məndən alçaq kişiləri ağ otağa, qızıl otağa qondurdu, mənim suçum nə oldu ki, qara otağa qondurdu? – dedi.

	Ayıtdılar:

	– Xanım, bu gəz Bayındır xandan buyruq böylədir kim, oğlu-qızı olmayanı tanrı taala qarğayıbdır, biz dəxi qarğarız, demişdir – dedilər.

	Dirsə xan (haman) yerindən uru durdu, aydır:

	– Qalxıbanı yigitlərim, yerinizdən uru durun! Bu qara eyib mənə ya məndəndir, ya xatundandır – dedi.

	Dirsə xan evinə gəldi, çağırıb xatununa söylər, görəlim, xanım, nə söylər:

	 

	SÖYLƏMƏ

	 

	Bəri gəlgil, başım baxtı, evim taxtı.

	Evdən çıxıb yürüyəndə səlvi boylum!

	Topuğunda sarmaşanda qara saçlım!

	Qurulu yaya bənzər çatma qaşlım!

	Qoşa badam sığmayan dar ağızlım!

	Küz almasına bənzər al yanaqlım!

	Qadınım, dirəyim, döləyim!

	 

	Görürmüsən nələr oldu? Qalxıbanı xan Bayındır yerindən durmuş. Bir yerə ağ otaq, bir yerə qara otaq dikdirmiş. Oğulluları ağ otağa, qızlıları qızıl otağa, oğlu-qızı olmayanı qara otağa qondurun, qara keçə altına döşəyin, qara qoyun yəxnisindən önünə gətirin, yeyərsə yesin, yeməzsə dursun getsin, onun kim, oğul-qızı olmaya, tanrı taala onu qarğayıbdır, biz dəxi qarğarız, – demiş.

	(Varcaq) gəlibəni məni qarşıladılar, (ilətübəni) qara otağa qondurdular. Qara keçə altıma döşədilər, qara qoyun yəxnisindən önümə gətirdilər:

	– Oğlu-qızı olmayanı tanrı taala qarğayıbdır, biz dəxi qarğarız bəlli bilgil – dedilər.

	(Elə olsa) səndənmidir? Məndənmidir? Tanrı taala bizə bir yetman oğul verməz. Nədəndir? – dedi, söylədi:

	 

	SÖYLƏMƏ

	 

	Xan qızı, yerimdən durayınmı?

	Yaxanla boğazından tutayınmı!

	Qaba öncəm altına salayınmı?

	Qara polad öz qılıcım əlimə alayınmı?

	Öz göydəndən başını kəsəyinmi?

	Can dadlısın sənə bildirəyinmi?

	Xan qızı, səbəbi nədir, degil mana!

	Qatı qəzəb edərəm şimdi sana – dedi.

	 

	Dirsə xanın xatunu (na qəhər gəldi, qara qıyma gözləri qan yaş doldu) söyləmiş, görəlim, xanım, nə söyləmiş:

	– Hey, Dirsə xan! Mənə qəzəb etmə! İncinib acı sözlər söyləmə! Yerindən uru durğıl! Ala çadırın yer üzünə dikdirgil! Atdan ayğır, dəvədən buğra, qoyundan qoç öldürgil! İç Oğuzun, Daş Oğuzun bəylərin üstünə yığnaq etgil! Ac görsən doyurğıl, yalınçıq görsən donatğıl! Borcluyu borcundan qurtargil. Təpə kimi ət yığ, göl kimi qımız sağdır! Ulu toy eylə! Hacət dilə! Ola kim, bir ağzı dualının alqışıyla tanrı bizə bir yetman əyal verə – dedi.

	Dirsə xan dişi əhlinin sözü ilə ulu toy elədi, hacət dilədi. Atdan ayğır, dəvədən buğra, qoyundan qoç qırdırdı. İç Oğuz, Daş Oğuz bəylərin üstünə yığnaq etdi. Ac görsə doyurdu, yalın görsə donatdı. Borcluyu borcundan qurtardı. Təpə kimi ət yığdı, göl kimi qımız sağdırdı. Əl götürdülər, hacət dilədilər. Bir ağzı dualının alqışı ilə allah taala bir əyal verdi. Xatunu hamilə oldu.

	Bir neçə müddətdən sonra bir oğlan doğurdu. Oğlancığını dayələrə verdi, saxlatdı.

	At ayağı gölük, ozan dili çevik olur. İyəkülü ulalur26, qabırğalı böyür. Oğlan on beş yaşına girdi. Oğlanın babası (bir gün köçdü) Bayındır xanın ordusuna qarışdı.

	Məgər xanım! Bayındır xanın bir buğası vardı, bir dəxi buğrası vardı. Ol buğa qatı daşa buynuz ursa un kimi üyüdərdi. Bir yazın, bir güzin (bu) buğayla buğrayı savaşdırarlardı. Bayındır xan qalın Oğuz bəyləri ilə tamaşaya baxardı, təfərrüc edərdi.27

	Məgər, sultanım, yenə yazın buğayı saraydan çıxardılar. Üç kişi sağ yanından, üç kişi sol yanından dəmir zəncir ilə buğayı tutmuşlardı. Gəlib meydan ortasında qoyu verdilər. Məgər, sultanım, Dirsə xanın oğlancığı, üç dəxi ordu uşağı (meydanda) aşıq oynarlardı. Buğayı qoy verdilər, oğlancıqlara “qaç” dedilər. Ol üç oğlan qaçdı. Dirsə xanın oğlancığı qaçmadı. Ağ meydanın ortasında baxdı, durdu.

	Buğa dəxi oğlanın (üstünə) sürdü, gəldi. Dilədi ki, oğlanı həlak qıla. Oğlan yumuruğu ilə buğanın alnına qıya tutub çaldı. Buğa götün-götün getdi. Buğa oğlana sürdü, geri gəldi. Oğlan yenə buğanın alnına yumuruğu ilə qatı urdu. Oğlan bu qatla buğanın alnına yumuruğunu dayadı, sürdü meydanın başına çıxardı.

	Buğa ilə oğlan bir həmlə çəkişdilər. İki dalısının üstünə buğanın (köpük) durdu. Nə oğlan yenər, nə buğa yenər.

	(Axır) oğlan fikir elədi (aydır): bir dama dirək ururlar, o dama dayaq olur, (durur, şöylə ki, dayağı gedirsələr dam yıxılır). Mən bunun alnına niyə dayaq olurdun, dururun? – dedi.

	Oğlan buğanın alnından yumuruğunu gedirdi, yolundan savuldu. Buğa ayaq üstünə duramadı, düşdü, təpəsinin üstünə yıxıldı. Oğlan bıçağına əl urdu. Buğanın başını kəsdi.

	Oğuz bəyləri gəlib oğlanın üstünə yığnaq oldular. Təhsin dedilər.

	Dədəm Qorqud gəlsin, bu oğlana ad qoysun. Biləsincə alıb babasına varsın. Babasından oğlana bəylik istəsin, taxt alıb versin – dedilər.

	Çağırdılar Dədəm Qorqud gəlir oldu.

	Oğlanı alıb babasına vardı. Dədə Qorqud oğlanın babasına söyləmiş, görəlim, xanım, nə söyləmiş. Aydır:

	 

	– Hey Dirsə xan!

	Oğluna bəylik vergil,

	Taxt vergil – ərdəmlidir.

	Boynu uzun bədöy at vergil, (bu oğlana)

	Minəd olsun – hünərlidir.

	Ağayıldan tümən qoyun vergil bu oğlana.

	Şişlik olsun – ərdəmlidir.

	Qaytabandan qızıl dəvə vergil, bu oğlana

	Yüklət olsun – hünərlidir.

	Altun başlı ban ev vergil bu oğlana

	Kölgə olsun – ərdəmlidir.

	Çiyni quşlu cübbə don vergil bu oğlana

	Geyər olsun – hünərlidir.

	 

	Bayındır xanın ağ meydanında bu oğlan cəng etmişdir. Bir buğa öldürmüş. Sənin oğlun adı Buğac (xan) olsun. Adını mən verdim, yaşını allah versin – dedi.

	 

	Dirsə xan oğluna bəylik verdi, taxt verdi. Oğlan taxta çıxdı, babasının qırx yigidin anmaz oldu. Ol qırx yigit həsəd elədilər. Bir-birinə söylədilər:

	– (Bu oğlan zühur edəli Dirsə xanın nəzəri bizə əskik oldu). Gəlin oğlanı babasına quluyayım28. Ola kim (babası bu oğlanı) öldürə, yenə bizim izzətimiz, hörmətimiz, onun babası yanında xoş ola, artıq ola – dedilər.

	Vardı bu qırx (yigit iki bölük oldular) yigidin yigirmisi bir yana, yigirmisi dəxi bir yana oldu. Əvvəl yigirmisi vardı Dirsə xana bu xəbəri gətirdi. Aydır:

	– Görürmisən, Dirsə xan, nələr oldu! Yarımasın, yarçımasın, sənin oğlun kür qopdu, ərcil qopdu. Qırx yigidin boyuna aldı. Qalın Oğuzun üstünə yürüş etdi. Nə yerdə (bir) gözəl qopdusa çəkib aldı. Ağ saqqallı qocanın ağzın söydü. Ağ birçəkli qarının saçın dartdı (yoldu).

	Axan duru sulardan xəbər keçə, ərquru yatan Ala Dağdan ətər aşa, xanlar xanı Bayındır (xana) xəbər vara. Dirsə xanın oğlu böylə bidət (işlər) işləmiş deyələr. (Diri) gəzdiyindən (sənin bəylər içində) öldüyün yey ola. Bayındır xan səni çağıra, sənə qatı qəzəb eləyə. Böylə oğul sənin nəyinə gərək? Böylə oğul olmaqdan olmamaq yeydir. Öldürsənə! – dedilər.

	(Böylə degəc) Dirsə xan (aydır):

	– Varın gətirin (ol oğlanı) öldürəyim – dedi.

	(Ol namərdlər aydır:

	– Biz sənin oğlunu necə gətirəlim? Sənin oğlun bizim sözümüz almaz, bizim sözümüzlə bunda gəlməz – dedilər).

	Böylə degəc xanım, ol namərdlərin yigirmisi dəxi çıxa gəldi və bir qu onlar dəxi gətirdilər, ayıtdılar:

	– Qalxıbanı, Dirsə xan, sənin oğlun yerindən uru durdu. Köksü gözəl qaba dağa ava çıxdı. Sən varikən av avladı, quş quşladı. Anasının yanına alıb gəldi, al şərabın itisindən aldı, içdi. Anasıyla söhbət elədi. Atasına qəsd elədi, (əl uzatdı). Sənin oğlun kür qopdu, ərcil qopdu. Ərquru yatan Ala Dağdan xəbər keçə, xanlar xanı Bayındır (xana) xəbər vara. Dirsə xanın oğlu böylə bidət (yaramazlıq) eləmiş deyələr. Səni çağıralar. Bayındır xanın qatında sənə (qatı) qəzəb ola. Böylə oğul (sənin) nəyinə gərək? Öldürsənə – dedilər.

	Dirsə xan aydır:

	– Barın, gətirin, öldürəyim. Böylə oğul mənə gərəkməz – dedi.

	Dirsə xanın nökərləri aydır:

	– Biz sənin oğlunu necə gətirəlim? Sənin oğlun bizim sözümüzü almaz, bizim sözümüzlə gəlməz.

	Qalxıbanı yerindən uru durgil, yigitlərin oxşağıl, boyuna alğıl, oğluna uğrağıl. Yanına alıb ava çıqğıl. Quş uçurub, av avlayıb, oğlunu (qafillicə) oxlayıb öldürə görgil! Əgər boylə öldürməzsən, bir dürlü dəxi öldürməzsən, bəlli bilgil! – dedilər.

	 

	SÖYLƏMƏ

	 

	Salqum-salqum dan yelləri əsdigində,

	Saqqallı, bozac torağay sayradıqda,

	Bədöy atlar issini görüb oqradıqda,

	Saqqalı uzun tat əri banladıqda,

	Ağlı-qaralı seçilən çağda,

	Qalın Oğuzun gəlini-qızı bəzənən çağda,

	Köksü gözəl qaba dağlara gün dəyəndə,

	Bəy yigitlər, çilasınlar bir-birinə qoyulan çağda.

	Alar sabah Dirsə xan yerindən uru durdu. Oğlancığını alıb qırx yigidin boyuna saldı, ava çıxdı.

	Av avladılar, quş quşladılar. Ol qırx namərdin bir qaçı oğlanın yanına gəldi, aydır:

	– Baban dedi ki, keyikləri qovsun gətirsin mənim önümdə dəpləsin. Oğlumun at səkirdiş (in), qılıc çalış (ın), ox atışın görəyim, sevinəyim, güvənəyim, qıvanayım – dedilər.

	Oğlandır, nə bilsin? Keyiki qovardı, gətirərdi babasının önündə sinirlərdi. Babam at sərgidişimə baxsın, qıvansın, ox atışıma baxsın güvənsin, qılıc çalışıma baxsın, sevinsin – deridi.

	Ol qırx namərdlər aydırlar:

	– Dirsə xan! Görürmüsən oğlanı? Yazıdan-yabandan keyiki qovar, səni önünə gətirər, keyiki atarkən oxla səni urar, öldürər. Oğlun səni öldürmədən sən oğlunu öldüri görgilə! – dedilər.

	Oğlan keyiki qovarkən babasının önündən gəlib gedərdi. Dirsə xan Qorqud sinirli qatı yayın əlinə aldı. Üzəngiyə qalxıb qatı çəkdi, uzatdı, oğlanı iki dalısının arasında urub çaxdı, yıxdı. Uc toxundu. Alca qanı şorladı. Qolunu doladı, bədöy atının boynun qucaqladı, yerə düşdü.

	Dirsə xan istədi kim oğlunun leşinin üstünə görəlib düşə, ol qırx namərd qoymadı. Atının cilovun döndərdi, ordusuna gəlir oldu.

	Dirsə xanın xatunu oğlancığımın ilk avıdır deyü atdan ayğır, dəvədən buğra, qoyundan qoç qırdırdı.

	– Qanlı Oğuz bəylərin toylıyayım – dedi. Yumurlanıb yerindən uru durdu. Qırx incə qızı boyuna aldı. Dirsə xana qarşı vardı. Qapaq qaldırdı, Dirsə xanın üzünə baxdı. Sağına-soluna göz gəzdirdi, oğlancığını görmədi. Qara bağrı sarsıldı. Düm ürəyi oynadı. Qara qıyma gözləri qan yaş doldu. Çağırıb Dirsə xana söylər, görək xanım, nə söylər:

	 

	Bəri gəlgil!

	Başım baxtı!

	Evim taxtı!

	Xan babamın göyküsi!

	Qadın anamın sevgisi!

	Atam, anam verdiyi,

	Göz açıban gördüyüm,

	Könül verib sevdiyim,

	(A) Dirsə xan!

	Qalxıbanı (oğulla) yerindən (uru) durdun,

	Yelisi qara qazlıq atın bütün mindin,

	Köksü gözəl qaba dağa ava çıxdın.

	İki vardın, bir gəlirsən, yavrum qanı?

	Qara gərdunda bulduğum oğul qanı?

	Çıxsın mənim gözlərim, Dirsə xan, yaman səyrir

	Kəsilsin oğlan əmən süd damarım yaman sızlar.

	Sarı ilan soxmadan ağca tənim qalxıb şişər.

	Yalnızca oğul görünməz, bağrım yanar,

	Quru-quru çaylara suçu saldım,

	Qara donlu dərvişlərə nəzirlər verdim,

	Ac görsəm doyurdum, yalınçıq görsəm donatdım.

	Təpə kimi ət yığdım, göl kimi qımız sağırdım

	Dilək ilə bir oğul güclə buldum.

	Yalnız oğul xəbərin, (a) Dirsə xan, degil mana!

	Qarşı yatan Ala Dağdan bir oğul uçurdunsa, degil mana!

	Qamən axan yüyrək sudan bir oğul axıtdınsa, degil mana!

	Arslanilə qaplana bir oğul yedirdinsə degil mana!

	Qara donlu, azğın dinli kafirlərə bir oğul aldırdınsa degil mana

	Xan babamın qatına mən varayın;

	Ağır ləşkər, bol xəzinə alayın.

	Azğın dinli kafirlərə (mən) varayın.

	Yaralanıb qazlıq atımdan enməyincə,

	Yenimlə alca qanım silməyincə,

	Qol-bud olub yer üstünə düşməyincə,

	Yalnız oğul yollarından dönməyəyim.

	Yalnız oğul xəbərin, (a) Dirsə xan, degil mana!

	Qara başım qurban olsun bu gün sana! – dedi.

	Zarlıq elədi, ağladı.

	Böylə degəc Dirsə xan xatununa cavab vermədi.

	Ol qırx namərd qarşı gəldi, aydır:

	– Oğlun sağdır, əsəndir. Avdadır. Bugün – yarın qanda olsa gələr. Qorxma, qayırma, Bəy sərxoşdur (anun çün) cavab verməz– dedilər.

	Dirsə xanın xatunu qayıtdı, geri döndü. Qatlanmadı. Qırx incə qızı boyuna aldı. Bədöy ata minib, oğlancığını istəyü getdi. Qışda-yazda qarı, buzu əriməyən Qazlıq dağına gəlib çıxdı. Alçaqdan uca yerlərə çapıb çıxdı (lar). Baxsa görsə bir dərənin içinə qarğa-quzğun enər-çıxar. Qonar-qalxar. Bədöy atın öncələdi, ol tərəfə yürüdü.

	Məgər, sultanım, oğlan o arada yıxılmışdı. Qarğa-quzğun qan görüb oğlanın üstünə qonmaq istərdi. Oğlanın iki köpəkciyi vardı. Qarğayı, quzğunu qovardı, qondurmaz (lar)dı. Oğlan onda, yıxıldıqda boz atlı (yaşıl donlu) Xızr (İlyas) oğlana hazır oldu. Üç qatla yarasın əli ilə sığadı.

	– Bu yaradan qorxma, oğlan, (sənə) ölüm yoxdur – dedi. Dağ çiçəyi anan südü ilə sənin yarana məlhəmdir – dedi, qayıb oldu.

	(İttifaqən) oğlanın anası oğlanın üstünə çapıb çıxa gəldi. Baxsa görsə oğlancığı alca qana bulaşmış yatır. Çağırıban oğlancığına söylər, görəlim, xanım, nə söylər:

	 

	Qara qıyma gözlərin uyxu almış, açğıl axı!..

	On ikicə süküciyin örən olmuş, yığışır axı...

	Tanrı verən dadlı canın seyrandaymış indi axı...

	Öz gövdəndə canın varsa, oğul, ver, xəbər mana!

	Qara başım qurban olsun oğul sana! – dedi.

	(Xatun yenə söyləmiş)

	Nə Qazlıq dağı, axar sənin suların

	Axar ikən axmaz olsun!

	Bitər sənin otların, Qazlıq dağı.

	Bitərkən bitməz olsun!

	Qaçar sənin keyiklərin Qazlıq dağı,

	Qaçarkən qaçmaz olsun, daşa dönsün!

	Nə biləyin oğul?

	Aslandanmı oldu, yoxsa qaplandanmı oldu?

	Bu qəza sənə nə yerdən gəldi?

	Öz gövdəndə canın varsa, oğul, xəbər mana!

	Qara başım qurban olsun (oğul) sana! – dedi.

	 

	Böylə degəc oğlanın qulağına səs toxundu. Baş (ın) qaldırdı, yalabudaq gözün açdı, anasının üzünə baxdı. Söyləmiş, görəlim, xanım, nə söyləmiş. Aydır:

	 

	Bəri gəlgil!

	Ağ südün əmdiyim, qadınım ana!

	Ağ birçəkli, izzətli canım ana!

	Axarlıda, sularına qarğamağıl,

	Qazlıq dağının suyunun günahı yoxdur.

	Bitərlidə otlarına qarğamağıl,

	Qazlıq dağının suçu yoxdur.

	Qaçar keyiklərinə qarğamağıl,

	Qazlıq dağının günahı yoxdur,

	Aslanına, qaplanına qarğamağıl,

	Qazlıq dağının suçu yoxdur.

	Qarğarsan babama qarğa,

	Bu suç, bu günah babamdandır – dedi.

	 

	Oğlan yenə aydır:

	– Ana, ağlamagil, mənə bu yaradan ölüm yoxdur, qorxmagil! Boz atlı Xızr (İlyas) mənə gəldi. Üç kərə yaramı sığadı. Bu yaradan sənə ölüm yoxdur – (dedi). Dağ çiçəyi, anan südü sənə məlhəmdir – dedi.

	Böylə degəc qırx incə qız yayıldı, dağ çiçəyi döşürdülər. Oğlanın anası əmcəyin bir sıxdı, südü gəlmədi, iki sıxdı, südü gəlmədi, üçüncüdə kənduyə zərb elədi qanı doldu. Sıxdı, südlə qan qarışıq gəldi.

	Dağ çiçəyi ilə südü (qarışdırıb) oğlanın yarasına urdular, (bağladılar). Oğlanı ata mindirdilər. Alıbanı ordusuna gətirdilər. Oğlanı həkimlərə ismarlayıb Dirsə xandan saxladılar.

	At ayağı kölük, ozan dili çevik olur, xanım! Oğlanın qırx gündə yarası önəldi, sapa-sağ oldu. Oğlan ata minər, qılıc qurşanır oldu. Av avlar, quş quşlar oldu. Dirsə xanın xəbəri yox, oğlancığın öldü bilir.

	Ol qırx namərdlər bunu duydular, nə eləyəlim? – deyə danışdılar.

	– Dirsə xan əyər oğlancığın görərsə oturmaz, bizi həp qırar – dedilər. Gəlin Dirsə xanı tutalım, ağ əllərin ardına bağlayalım, qıl sicim ağ boynuna taxalım, alıbanı kafir ellərinə yön alalım – deyib, Dirsə xanı tutdular, ağ əllərini ardına bağladılar, qıl sicim ağ boynuna taxalım, alıbanı kafir ellərinə yön alalım – deyib, Dirsə xanı tutdular, ağ əllərini ardına bağladılar, qıl sicim boynuna taxdılar, ağ ətindən qan çıxınca döydülər. Dirsə xan yayan, bunlar atlı yeridilər. Alıbanı qalın kafir ellərinə yönəldilər. Dirsə xan dutsaq oldu, gedər. Dirsə xanın dutsaq olduğundan Oğuz bəylərinin xəbəri yox.

	Məgər, sultanım, Dirsə xanın xatunu bunu duymuş, oğlancığına qarşı varıb söyləmiş, görəlim, xanım, nə söyləmiş.

	Aydır:

	– Görürmüsən ay oğul, nələr oldu?! Sərp qayalar oynamadan yer obrildi. Eldə yağı yox ikən sənin babanın üstünə yağı gəldi. Ol qırx namərd babanın yoldaşları, babanı tutdular. Ağ əllərini ardına bağladılar. Ağ sicim ağ boynuna taxdılar. (Onlar) atlı, babanı yayaq yürütdülər.Alıbanı qalın kafir ellərinə yönəldilər. Xanım oğul! Qalxıbanı yerindən uru durğıl! Qırx yigidin boyuna alğıl! Babanı ol qırx namərddən qurtarğıl, yürü oğul! Baban sənə qıydısa, sən babana qıymağıl! – dedi.

	Oğlan anasının sözün sımadı (qəbul qıldı). (Qalxıbanı) Buğac bəy yerindən uru durdu. Qara polad üz qılıcın belinə quşandı. Ağ tozluca qatı yayını əlinə aldı. Altun cidasın qoluna aldı. Bədöy atını tutdurdu, bütün mindi. Qırx yigidin boyuna aldı, babasının ardınca yortub getdi.

	(Ol namərdlərin ardından yetdi. Onlar görünür yerə varcaq qırx yigidin pusuya qoydu)

	 

	Ol (qırx) namərdlər dəxi bir yerdə qonmuşlardı. Al şərabın itisindən içərlərdi. Buğac xan çapıb yetdi.

	Ol qırx namərd dəxi bunu gördülər (bilmədilər) ayıtdılar.

	– Gəlin varalım, şol yigidi tutub gətirəlim, ikisini bir yerdə kafirə yetirəlim – dedilər.

	Dirsə xan (bunu eşitdi) aydır:

	– Qırx yoldaşım, aman! Tanrının birliyinə yoxdur güman. Mənim əlimi şeşin, qolça qopuzum əlimə verin, ol yigidi (mən) döndərəyim. Gərək məni (sonra) öldürün, gərək durqurün, qoyu verin! – dedi.

	(Dirsə xanın) əlini şeşdilər, qolça qopuzunu əlinə verdilər. Dirsə xan oğlancığı iydigini bilmədi, qarşı gəldi, söylər, görəlim, xanım, nə söylər.

	 

	Dirsə xan, aydır:

	Boynu uzun bədöy atlar gedərsə mənim gedər,

	Sənin də içində minədin varsa (gözəl) yigit, degil mana,

	Savaşmadan, uruşmadan alı verəyin, döngil geri!

	Ağayıldan tümən qoyun gedərsə mənim gedər.

	Sənin də içində şişliyin varsa, degil mana,

	Savaşmadan, uruşmadan alı verəyin, döngil geri!

	Qaytabandan qızıl dəvə gedərsə mənim gedər,

	Sənin də içində yüklətin varsa, degil mana,

	Savaşmadan, uruşmadan alı verəyin, döngil geri!

	Altun başlı ban evlər gedərsə mənim gedər.

	Sənin də içində odan varsa, degil mana,

	Savaşmadan, uruşmadan alı verəyin, döngil geri!

	Ağ üzlü, ala gözlü gəlinlər gedərsə mənim gedər.

	Sənin də içində nişanlın varsa, yigit, degil mana,

	Savaşmadan, uruşmadan alı verəyin, döngil geri!

	Ağ saqqallı qocalar gedərsə mənim gedər,

	Sənin də içində ağ saqqallı baban varsa, yigit, degil mana,

	Savaşmadan, uruşmadan alı verəyin, döngil geri!

	Mənim üçün gəldinsə, (gözəl yigit) oğlancığım öldürmüşəm,

	Yigit, sənə yazığı yox, döngil geri! – dedi.

	 

	Oğlan burada babasına söyləmiş, görəlim, xanım, nə söyləmiş:

	 

	Boynu uzun bədöy atlar gedərsə sənin gedər,

	Mənim də içində binədim var,

	Qomağım yox qırx namərdə.

	Qaytabanda qızıl dəvə (gedərsə) sənin gedər,

	Mənim də içində yüklətim var,

	Qomağım yox qırx namərdə.

	Ağayılda tümən qoyun (gedərsə) sənin gedər,

	Mənim də içində şişliyim var,

	Qomağım yox qırx namərdə.

	Ağ üzlü, ala gözlü gəlin sənin gedərsə,

	Mənim də içində nişanlım var,

	Qomağım yox qırx namərdə.

	Altun başlı ban evlər sənin gedərsə,

	Mənim də içində odam var (dır),

	Qomağım yox qırx namərdə.

	Ağ saqqallı qocalar (gedərsə) sənin gedər,

	Mənim dəxi içində bir ağlı çaşmış.

	Biliyi yetmiş (bir qoca babam vardır).

	Qomağım yox qırx namərdə – dedi.

	 

	(Dəxi) qırx yigidinə dölbənd salladı, əl elədi. Qırx yigit bədöy at (ları) oynatdı, oğlanın üzərinə yığnaq oldu.

	Oğlan qırx yigidin boyuna aldı, at təpdi, cəng və savaş etdi. Kiminin boynun urdu, kimini dutsaq elədi, babasını qurtardı, qayıtdı, geri döndü.

	Dirsə xan burada oğlancığı sağ idiyin yenə bildi.

	 

	(Babayla oğul bir-birinən qucuşub ağlaşdılar, əhvalların bir-birilə söyləşdilər, ondan obalarına qayıtdılar. Xan qızı qarşı gəlib Dirsə xan ilə oğlunu bir arada gördü, haqq taalaya şükür qıldı, qurbanlar elədi. Aclar doyurdu, sədəqələr verdi. Oğlunu bağrına basıb gözlərin öpdü).

	Xanlar xanı (xan Bayındır) oğlana bəylik verdi, taxt verdi. Dədə (m) Qorqud boy boyladı, söy söylədi, bu oğuznaməyi düzdü, qoşdu, böylə dedi:

	– Onlar dəxi bu dünyaya gəlib keçdi. Karvan kimi qondu, köçdü. Əcəl aldı, yer gizlədi, fani dünya yenə qaldı. Gəlimli, gedimli dünya! Son ucu ölümlü dünya!

	Qara ölüm gəldikdə keçid versin! Sağlıqlar sağıcın dövlətin haqq artırsın! Ol öyüdügüm uca tanrı dost oluban mədəd versin! Yum verəyin, xanım!

	Yerli qara dağların yıxılmasın! Kölgəlicə qaba ağacın kəsilməsin! Qamən axan görklü suyun qurumasın! Qanatların ucları qırılmasın! Çaparkən ağ-boz atın büdrəməsin! Çalışında qara polad üz qılıcın kütəlməsin! Dürtüşərkən ala köndərin ufanmasın! Ağ bircəkli anan yeri behişt olsun! Ağ saqqallı baban yeri uçmaq olsun! Haqq yandıran çırağın yana dursun! Qadir tanrı səni namərdə möhtac etməsin (ol öyüdüyüm uca tanrı dost olub mədəd irsin, xanım sənə, canım sənə!)

	 

	 

	 

	 

	 

	 

	25 Sözün əsli salqın-salqın, yəni sərin-sərin olmalıdır.

	26 İlk uşaq tez boy atır.

	27 Fərəhlənərdi.

	28 Şeytanlayaq.

	25 Sözün əsli salqın-salqın, yəni sərin-sərin olmalıdır.

	26 İlk uşaq tez boy atır.

	27 Fərəhlənərdi.

	28 Şeytanlayaq.

	SALUR QAZANIN EVİ YAĞMALANDIĞI BOYU BƏYAN EDƏR

	 

	Bir gün Ulaş oğlu, Tulu quşun yavrusu, bizə miskin umudu, ümmət soyunun arslanı, Qaraçuğun qaplanı, qonur atın əyası, xan Uruzun ağası, Bayındır xanın göyküsü, qalın Oğuzun dövləti, qalmış yigit arxası, Salur Qazan yerindən durmuşdu. Doxsan başlı ban evlərin qara yerin üzərində tikdirmişdi. Doxsan yerdə ala qalı, ipək döşəmişdi, səksən yerdə badyələr qurulmuşdu. Altun ayaq sürahılar düzülmüşdü. Doqquz qara gözlü, xub üzlü, saçı ardına örülü, köksü qızıl düyməli, əlləri biləyindən xınalı, barmaqları nikarlı, məhbub kafir qızları qalın Oğuz bəylərinə sığraq sürüb29 içərlərdi. İçib-içib Ulaş oğlu Salur Qazanın alnına şərabın itisi çıxdı. Qaba dizi üzərinə çökdü, ayıtdı:

	– Ünüm ünlən bəylər, sözüm dinlən bəylər! Yata-yata yanımız ağrıdı. Dura-dura belimiz qurudu. Yürüyəlim, a bəylər! Av avlayalım, quş quşlayalım, sığın, keyik yığalım, qayıdalım, otağımıza düşəlim, yeyəlim, içəlim, xoş keçəlim!

	Qıyan Səlcuq oğlu Dəli Dondar aydır:

	– Bəli, xan Qazan, məsləhətdir!

	Qaragünə oğlu Qarabudaq aydır:

	– Ağam Qazan, məsləhətdir!

	Onlar, elə degəc, at ağızlı Aruz Qoca iki dizinin üstünə çökdü, aydır:

	 

	– Ağam Qazan, məsləhətdir – (dedi). Amma sası dinli Gürcüstan ağzında30 oturursan, ordun üstünə kimi qorsan?

	Qazan ayıtdı:

	– Üç yüz yigitlən oğlum Uruz mənim evim üstünə dursun! –dedi.

	(Haman) qonur atını çəkdirdi bütün mindi. Təpəl qaşqa ayğırına Dondar mindi. Göy bədöysün datrdırdı Qazan bəyin qarındaşı Qaragünə mindi. Ağ bədöysün çəkdirdi, Bayındır xanın yağısın basan Şirşəmsəddin mindi. Parasarın Bayburd hasarından pırlayıb uçan Beyrək boz ayğırına mindi. Qonur atlı Qazana keşiş deyən bəy Yeynək Duru ayğırına mindi. Saya varsam tükənmə olmaz, qalın Oğuz bəyləri mindi, Ala Dağa ala ləşkər ava çıxdı.

	(Bu yana) kafirin casusu casusladı. Vardı kafirlər urğunu Şöklü Məliyə xəbər verdi. Yeddi min qaftanının ardı yırtıclı, yarımından qara saçlı, sası dinli, din düşməni, alaca atlı, qaraca kafir mindi, yılğadı, dün bucağından31 Qazan bəyin ordusuna gəldi. Altun ban evlərin (i) kafirlər çapdılar, qaza bənzər qızı-gəlini çığırışdırdılar. Tovla-tovla şahbaz atlarını mindilər. Qatar-qatar qızıl dəvələrini yeddilər.32 Ağır xəzinəsini, bol axçasını yağmaladılar. Qırx incə belli qızla Boyu uzun Burla xatun əsir getdi. Qazan bəyin qarıcıq olmuş anası qara dəvə boynunda asılı getdi. Xan Qazanın oğlu Uruz bəy üç yüz yigitlə əli bağlı, qolu bağlı getdi. Elin Qoca oğlu Sarı Qulmaş Qazan bəyin evi üzərinə şəhid oldu.

	Qazanın bu işlərdən xəbəri yox.

	Təkur aydır:

	– Bəylər, Qazanın tovla-tovla şahbaz atların minmişiz, altun axçasını yağmalamışız, qırx yigitlə oğlu Uruzu dutsaq etmişiz, qatar-qatar dəvələrini, qırx incə belli qızla Qazanın halalını tutmuşuz. Bu heyfləri biz Qazana etmişiz – dedi.

	Kafirin biri aydır:

	– Qazan bəydə bir heyfimiz qaldı.

	Şöklü Məlik aydır:

	– Mərə aznavur, nə heyfimiz qaldı?

	Kafir aydır:

	– Qazanın Qapılar Dərvənddə on min qoyunu vardır. Şol qoyunları dəxi götürsək Qazana ulu heyf edərdik – dedi.

	Şöklü Məlik aydr:

	– Altı yüz kafir varsın (– dedi, ol) qoyunu gətirsin – dedi.

	Altı yüz kafir atlandı, qoyunun üzərinə ilğar vardı.

	Gecə yatırkən Qaracıq Çoban qara qayğulu vaqiə gördü. Vaqiəsindən sərmərdi uru durdu. Qabangücü, Dəmirgücü – bu iki qardaşı yanına aldı. Ağılın qapısını bərkitdi. Üç yerdə təpə kimi daş yığdı, ala qollu sapanın əlinə aldı.

	Nagahandan Qaracıq Çobanın üzərinə altı yüz kafir qoyuldu.

	Kafir aydır:

	 

	– Qaranqu axşam olanda qayğılı Çoban!

	Qarıla yağmur yağanda, çaxmaqlı Çoban!

	Südü, peniri bol, qaymaqlı Çoban!

	 

	– Mərə Çoban, Qazan bəyin dənlüyi altun ban evlərini biz yağmalamışız, (tovla-tovla şahbaz atlarını biz minmişiz. Qatar-qatar qızıl dəvəsini biz yedmişiz). Qarıcıq anasını biz gətirmişiz. Ağır xəzinə, bol axçasını biz yağmalamışız. Qaza bənzər qızı-gəlini biz yesir etmişiz. Qırx yigitlən Qazanın oğlunu biz gətirmişiz. Qırx incə belli qız ilə Qazanın halalını biz gətirmişiz.

	Mərə Çoban! Uzağından, yaxınından bəri gəlgil! Baş endirib bağır basgil! Bizə salam vergil! Öldürməyəlim, Şöklü Məliyə səni ilətəlim33, sənə bəylik alı verəlim – (dedilər).

	Çoban aydır:

	Hərzə-mərzə söyləmə, mərə itim kafir!

	İtimlə bir yalaqda yuyundum34 içən azğın kafir!

	Altındakı alaca atın nə öyərsən?

	Ala başlı keçimcə gəlməz mana.

	Başındakı tuğulğanı35 nə öyərsən, mərə kafir?!

	Başımdakı (keçə) börkümcə gəlməz mana.

	Altmış tutam köndərini nə öyərsən, mərə kafir?!

	Qızılçıq36 dəyənəyimcə gəlməz mana.

	Qılıcını nə öyərsən, mərə kafir?!

	Əyri başlı çovkanımca gəlməz mana.

	(Belindəki doxsan oxun nə öyərsən, mərə kafir?)

	Ala qollu sapanımca gəlməz mana?

	İrağından, yaxınından bəri gəlgil!

	Yigitlərin zərbini görgil, ondan ötgil! – dedi.

	 

	Bitəklif kafirlər (bunu eşitdilər) at təpdilər, ox səpdilər. Ərənlər əvrəni Qaracıq Çoban sapanının ayasına daş qoydu, atdı. Birin atanda ikisin, üçün yıxdı, ikisini atanda üçün, dördün yıxdı. Kafirlərin gözünə qorxu düşdü. Qaracıq Çoban kafirin üç yüzünü sapan daşı ilə yerə buraxdı. İki qardaşı oxa düşdü, şəhid oldu.

	Çobanın daşı tükəndi, qoyun deməz, keçi deməz, sapanın ayasına qor, atar (kafirlərin dördün, beşin bir yerdə) yıxar (oldu). Kafirin gözü qorxdu. Dünya aləm kafirin başına qaranqu oldu, ayıtdılar:

	– Yarımasın, yarçımasın, bu Çoban bizi (cümləmizi) qırar olamı? – dedilər.

	Dəxi durmuyub qaçdılar.

	Çoban şəhid olan qardaşlarını haqqına qoydu. Kafirlər leşindən bir böyük təpə yığdı. Çaxmaq çaxıb od yaxdı, kəpənəyindən37 qurumsu edib yarasına basdı. Yolun qıyısın alıb oturdu, ağladı, sıqladı. Aydır:

	– Salur Qazan, Bəy Qazan! Ölümüsən, dirimisən, bu işlərdən xəbərin yoxmudur? – dedi.

	Məgər xanım, ol gecə qalın Oğuzun dövləti, Bayındır xanın göyküsü, Ulaş oğlu Salur Qazan qara qayğulu vaqiə gördü. Sərmərdi, uru durdu. Aydır:

	– Bilirmisən, qarındaşım Qaragünə, duşumda nə göründü? Qara qayğulu vaqiə gördüm. Yumuruğumda talbınan şahin mənim quşumu alır gördüm. Göydən ildırım ağban evim üzərinə şaqır gördüm. Düm qara busarıq ordumun üzərinə tökülü, gördüm. Quduz qurdlar evimi dələr gördüm. Qara dəvə ənsəm (dən) qarvar gördüm. Qarğı kimi qara saçım uzanır gördüm. Biləyimdən on barmağımı qanda gördüm. Necə kim bu duşu gördüm (ayrıq uymadım dedi). Şundan bəri ağlım, usum38 dərə bilmən.

	Xanım qardaş! Mənim bu duşumu yorğıl mana – dedi. (Qardaşına) Qaragünə aydır:

	– (Qardaş!) qara bulud dediyin sənin dövlətindir. Qar ilə yağmur dediyin (sənin) ləşkərindir. Saç qayğıdır. Qan qadadır. Qalanısın yora bilməm, allah (xeyrə) yorsun – dedi.

	Böylə degəc Qazan aydır:

	– Mənim avımı pozma (qardaş!), ləşkərimi dağıtma (qardaş!), mən bu gün qonur ata qaqaram, üç günlük yolu bir gündə alaram, öylə olmadan (mən) yurdumun üstünə vararam. Əgər sağdır, əsəndir, axşam olmadan yenə mən sana gələrəm. Ordum sağ əsən deyilsə, başınıza çarə edin, mən dəxi getdim – dedi.

	(Qonur atın mindi, mahmız edib, yola girdi). Gəli-gəli yurdunun üzərinə gəldi. Gördü ki (m) uçarda quzğun (qalmış), tazı dolaşmış yurtda qalmışdır. Qazan bəy burada yurdilən xəbərləşmiş, görəlim, xanım, nə xəbərləşmiş. Qazan aydır:

	Qum qumlamayım quma yurdum!

	Qulanla, sığın, keyikə qonşu yurdum!

	(Alaca atlı kafirdən sapa yurdum!)

	Səni yağı nə yerdən darımış, gözəl yurdum?!

	Ağ ban evim tikiləndə yurdu (m) qalmış,

	Qarıcıq anam olurunda yeri qalmış,

	Oğlum Uruz ox atanda puta qalmış,

	Oğuz bəyləri at çapanda meydan qalmış.

	Qara mutbax tikiləndə ocaq qalmış.

	 

	Bu halları gördükdə Qazanın qara qıyma gözləri qan yaş doldu, qan damarları qaynadı, qara bağrı sarsıldı (yürəgi oynadı). Qonur atını öncələdi, kafir keçdiyi yola düşdü, getdi.

	Qazanın önünə bir su gəldi. Qazan aydır:

	– Su haqq didarın görmüşdür. Mən (bu) suyla xəbərləşim dedi, görəlim, xanım, necə xəbərləşdi. Qazan aydır:

	 

	Çığnam-çığnam qayalardan çıxan su!

	Böyük-böyük ağac gəmilər oynadan su!

	Həsən ilə Hüseynin həsrəti su!

	Bağ və bostanın ziynəti su!

	Ayişəylə Fatimənin nigahı su!

	Şahbaz atlar içdiyi su!

	Qızıl dəvələr gəlib keçdiyi su!

	Ağ qoyunlar gəlib çövrəsində yatdığı su!

	Ordumun xəbərin bilirmisən degil mana!

	Qara başım qurban olsun, suyum, sana! – dedi.

	 

	Su qaçan xəbər versə gərək! Sudan keçdi, bu gəz bir qurda tuş oldu. “Qurd üzi mübarəkdir, qurdlan bir xəbərləşəyim” – dedi, görəlim, xanım, nə xəbərləşdi. Qazan aydır:

	Qaranqu axşam olanda günü doğan!

	Qar ilə yağmur yağanda ər kimi duran!

	Qaraqoç atları kişnəşdirən!

	Qızıl dəvə gördüyündə bozlaşdıran!

	Ağca qoyun gördüyündə quyruq çırpıb qamçılayan!

	Arxasını urub bərk ağılın ardın sökən!

	Qarmayub qoç simizin39 alıb tutan!

	Qanlı quyruq üzüb çap-çap udan!

	Avazı qaba köpəklərə qovğa salan!

	Çaxmaqlıcana çobanları dünlə yüyürdən!

	Ordumun xəbərini bilirmisən, degil mana!

	Qara başım qurban olsun, qurdum, sana! – dedi.

	 

	Qurd qaçan xəbər versə gərək? Qurddan dəxi keçdi. Qaraca Çobanın qara köpəyi Qazana qarşı gəldi. Qazan qara köpəklə xəbərləşdi, görəlim, xanım, nə xəbərləşdi. Aydır:

	Qaranqu axşam olanda vaf-vaf ürən!

	Acı ayran töküləndə çap-çap içən!

	Gələn xırsızları qorxudan!

	Qorxuduban şəmatəsi ilə ürküdən!

	Ordumun xəbərin bilirmisən, degil mana!

	Qara başım sağlığında eyiliklər edəm, köpək sana! – dedi.

	Köpək qaçan xəbər versə gərək? Köpək Qazanın atının ayağına çap-çap düşər, sək-sək səkilər. Qazan bir tumar ilə köpəyi urdu. Köpək çəkildi, gəldiyi yola getdi. Qazan köpəyi qovlayıb Qaraca Çobanın üzərinə gəldi. Çobanı gördüyündə xəbərləşdi, görəlim, xanım, nə xəbərləşdi. Qazan aydır:

	 

	Qaranqu axşam olanda qayğılı Çoban!

	Qarla yağmur yağanda çaxmaqlı Çoban!

	Ünüm ünlə, sözüm dinlə!

	Ağban evim şundan keçmiş gördünmü, degil mana!

	Qara başım qurban olsun Çoban sana! – dedi.

	Çoban aydır:

	– Ölmüşmüydin, itmişmiydin, Qazan! Qanda gəzərdin bizə deyəydin, Qazan! Dün yox, ötəki gün evin bundan keçdi. Qarıcıq anan qara dəvə boynunda asılı keçdi.

	 

	Qırx incə belli qızla halalın

	Boyu uzun Burla xatun ağlayıban şundan keçdi.

	Qırx yigitlən oğlun Uruz

	Başı açıq, yalın ayaq, kafirlərin yanınca dutsaq getdi.

	Tovla-tovla şahbaz atların kafir minmiş,

	Qatar-qatar qızıl dəvələrin kafir yedmiş,

	Altun-axça, bol xəzinəni kafir almış.

	 

	Çoban böylə degəc Qazan ah etdi, əqli başından getdi. Dünya-aləm gözünə qaranqu oldu.

	Aydır:

	– Ağzın qurusun, Çoban! (Dilin) çürüsün, Çoban! Qadir sənin alnına qada yazsın, Çoban! – dedi.

	Qazan bəy böylə degəc Çoban aydır:

	– Nə qaqırsan mana ağam Qazan? (Yoxsa köksündə yoxmudur iman?) Altı yüz kafir dəxi mənim üzərimə gəldi. İki qardaşım şəhid oldu. Üç yüz kafir öldürdüm, ğəza etdim. Simiz qoyun, arıq toğlu sənin qapından kafirlərə vermədim. Üç yerdən yaralandım, qara başım büküldü, yalnız qaldım. Suçum bumudur? – dedi.

	Çoban aydır:

	Qonur atın vergil mana!

	Altmış tutam kondərini vergil mana!

	Ap-alaca qalxanını vergil mana!

	Qara polad üz qılıcın vergil mana!

	Sadağında səksən oxun vergil mana!

	Ağtozluca qatı yayın vergil mana!

	Kafirə mən varayın,

	Yenidən doğanın öldürəyin,

	Yenimlə alnım qanın mən siləyin,

	Ölürsəm sənin uğruna mən öləyin,

	Allah taala qorsa, evini mən qurtarayın – dedi.

	 

	Böylə degəc Qazana qəhər gəldi, aldı yürüyü verdi. Çoban dəxi Qazanın ardından yetdi. Qazan döndü, baxdı:

	– Oğul Çoban, qanda gedirsən?

	Çoban aydır:

	– Ağam Qazan, sən evin almağa gedirsən, mən dəxi qarındaşım qanın almağa gedirəm – dedi.

	Böylə degəc Qazan aydır:

	– Oğul Çoban, qarnım acdır. Heç nəsnən varmıdır yeməyə?

	Çoban aydır:

	– Bəli, ağam Qazan! Gecədən bir quzu bişirib durdum. Gəl bu ağac dibində enəlim, yeyəlim – dedi.

	Yendilər, Çoban dağarcığı çıxardı, yedilər. Qazan fikir elədi, aydır:

	– Əgər Çobanla varacaq olursam, Qalın Oğuz bəyləri mənim başıma qaxınc qaxarlar. Çoban belə olmasa Qazan kafiri alamazdı deyərlər – dedi.

	Qazana qeyrət gəldi. Çobanı bir (qoca) ağaca sara-sara möhkəm bağladı, atlandı yürüyü verdi. Çobana aydır:

	– Mərə Çoban! Qarnın acıqmamışkən, gözün qararmamışkən bu ağacı qoparı görəgil! Yoxsa səni burada qurdlar, quşlar yeyər – dedi.

	Qaraca Çoban zərb elədi, qaba ağacı yerilə, yurduyla qopardı, arxasına aldı, Qazanın ardına düşdü.

	Qazan baxdı, gördü Çoban ağacı arxasına almış, gəlir. Qazan aydır:

	– Mərə Çoban! Bu ağacı neylərsən? – (dedi)

	Çoban aydır:

	– Ağam Qazan! Bu ağac o ağacdır ki, sən kafiri basarsan, (daxi) qarnın acıxır. Mən sənə bu ağacla yemək bişirərin –dedi.

	Qazana bu söz xoş gəldi. Atından endi, Çobanın əllərin çözdü, alnında bir öpdü. Aydır:

	– Allah mənim evimi qurtaracaq olarsa, səni əmiraxur eliyəyin – dedi.

	İkisi belə yola girdi.

	Bu yana Şöklü Məlik kafirlərlə şən-şadman yeyib içib oturardı. Aydır:

	– Bəylər! Bilirmisiz Qazana necə heyf eləmək gərək? Boyu uzun Burla xatunu gətirib sığraq sürdürmək gərək – dedi. (Ol arada Burla xatun qırx qızla, oğlu Uruz bir evdə həbs idi).

	Boyu uzun Burla bunu eşitdi. Yürəyilə canına odlar düşdü. Qırx incə belli qızın içinə girdi, öyüt verdi, aydır:

	– Qanğınıza yapışarlarsa Qazan xatunu qanğınızdır, qırx yerdən avaz verərsiz – dedi.

	Şöklü Məlikdən adam gəldi.

	– Qazan bəyin xatunu qanğınızdır?

	Qırx yerdən avaz gəldi. Qanğısıdır bilmədilər. Kafirə xəbər verdilər:

	– Birinə yapışdıq, qırx (bir) yerdən avaz gəldi, bilmədik qanğısıdır – dedilər:

	Kafir aydır:

	– Mərə! Varın Qazanın oğlu Uruzu dartın, çəngələ asın, qıyma-qıyma ağ ətindən çəkin, qara qavurma bişirib qırx bəy qızına ilətin, hər kim yedi, ol deyil (dir), hər kim yemədi, oldur, alın gəlin, sığraq sürsün! – dedi.

	Boyu uzun Burla xatun (bunu eşitdi) oğlunun yamacına gəldi, çağırıb oğluna söylər, görəlim, xanım, nə söylər, görəlim, xanım, nə söylər.

	Aydır:

	 

	Oğul, oğul, ay oğul!

	Bilirmisən nələr oldu?

	Söyləşdilər fısıl-fısıl,

	Kafirlərin felin duydum.

	Dənlüyi altun ban evimin qəbzəsi oğul!

	Qaza bənzər qızımın, gəlnimin çiçəyi oğul!

	Doqquz ay dar qarnımda götürdüyüm oğul!

	On ay deyəndə dünyaya gətirdiyim oğul!

	Tolaması beşikdə bələdiyim oğul!

	 

	Kafirlər tərs danışdılar: Qazan oğlu Uruzu həbsdən çıxarın, boğazından orğanla asın, iki dalısından çəngələ sancın, qıyma-qıyma ağ ətindən kəsin, qara qavurma edib, qırx bəy qızına ilətin, hər kim yedi ol deyil, hər kim yemədi ol Qazan xatundur, çəkin döşəyimizə gətirəlim, sığraq sürdürəlim demişlər. Sənin ətindən oğul yeyəyinmi? Yoxsa sası dinli kafirin döşəyinə girəyinmi? Ağan Qazanın namusını sındırayınmı? Oğul hey! – dedi.

	 

	Uruz aydır:

	– Ağzın qurusun ana! Dilin çürüsün, ana! Ana haqqı, tanrı haqqı deyilməsəydi qalxıbanı yerimdən duraydım. Yaxanla boğazından tutaydım. Qaba öncəm altına salaydım. Ağ üzünü qara yerə təpəydim. Ağzınla burnundan qan şorladaydım. Can dadlısın sənə göstərəydim. Bu nə sözdür? Saqın, qadın ana! Mənim üzərimə gəlməyəsən! Mənim üçün ağlamayasan! Qoy məni, qadın ana, çəngələ ursunlar. Qoy ətimdən çəksinlər, qara qavurma etsinlər, qırx bəy qızının önünə ilətsinlər. Onlar bir yediyində sən iki yegil! Səni kafirlər bilməsinlər, duymasınlar. Ta kim, sası dinli kafirin döşəyinə varmayasan. Sığrağın (sürməyəsən). Atam Qazan namusını sımayasan! Saqın! – dedi.

	Oğlan böylə degəc bıldır-bıldır gözünün yaşı rəvan oldu. Boyu uzun Burla xatun boynu ilə qulağın aldı, düşdü. Güz alması kimi al yanağın dartdı yırtdı. Qarğı kimi qara saçını yoldu. Oğul, oğul deyibəni zarlıq qıldı, ağladı.

	 

	Uruz aydır:

	 

	Qadın ana! (Nə ağlarsan?!)

	Qarşım alıb nə böyrərsən?

	Nə bozlarsan, nə ağlarsan!?

	Bağrımla yürəyim nə dağlarsan?

	Keçmiş mənim günümü nə andırarsan?

	Hey ana! Ərəbi atlar olan yerdə

	Bir qulunu olmazmı olur?

	Qızıl dəvələr olan yerdə

	Bir köşəyi olmazmı olur?

	Ağca qoyunlar olan yerdə

	Bir quzucuğu olmazmı olur?

	Sən sağ ol, qadın ana!

	Babam sağ olsun!

	Bir mənim kimi oğlan bulunmazmı olur? – dedi.

	 

	Böylə degəc anasının qərarı qalmadı. Yürüyü verdi (vardı), qırx incə belli qızın içinə girdi.

	Kafirlər Uruzu alıb qənarə dibinə gətirdilər. Uruz aydır:

	– Mərə kafir, aman! Tanrının birliyinə yoxdur güman. Qoyun məni bu ağacla söyləşəyim – dedi.

	Çağırıb ağaca söyləmiş, görəlim, xanım, nə söyləmiş:

	 

	Ağac-ağac dersəm sənə ərlənmə ağac!

	Məkkə ilə Mədinənin qapısı ağac!

	Musayi-gəlimin əsası ağac!

	Böyük-böyük suların köprüsü ağac!

	Qara-qara dənizlərin gəmisi ağac!

	Şahmərdan Əlinin düldülünün əyəri ağac!

	Zülfiqarın qınının qəbzəsi ağac!

	Şah Həsənlə, Hüseynin beşiyi ağac!

	Əyər ərdir, əyər övrətdir, qorxusu ağac!

	Başın ala baxar olsam başsız ağac!

	Dibin ala baxar olsam, dibsiz ağac!

	Məni sənə asarlar, götürməgil ağac!

	Götürəcək olarsan yigitliyim səni tutsun ağac!

	Bizim eldə gərək idin ağac!

	Qara hindu qullarıma buyraydım,

	Səni para-para doğrayaydılar, ağac!

	 

	Ondan ayıtdı:

	 

	Tovla-tovla bağlananda atıma yazıq!

	Qardaş sığlıyanda yoldaşıma yazıq!

	Yumruğumda talbınanda şahin quşuma yazıq!

	Yetər ilə tutarda (tazıma) yazıq,

	Bəyliyə doymadın, özümə yazıq!

	Yigitliyinə usanmadın, canıma yazıq! – dedi.

	 

	Yumru-yumru ağladı, yanıq ciyərciyini dağladı.

	Bu məhəldə sultanım, Salur Qazanla Qaraca Çoban çapar yetdi. Çobanın üçyaşar dana dərisindən sapanının ayası, üç keçi tükündən sapanının qolları idi; hər atanda on iki batman daş atardı. Atdığı daş yerə düşməzdi. Yerə dəxi düşsə toz kimi sovrulardı. Ocaq kimi oyulardı. Üç ilədək daşın düşdüyü yerin otu bitməzdi. Simiz qoyun, arıq toğlu bayırda qalsa qurd gəlib yeməzdi sapanın qorxusundan. Elə olsa sultanım, Qaraca Çoban sapan çatlatdı. Dünya-aləm kafirin gözünə qaranqu oldu. Qazan aydır:

	– Mərə Qaraca Çoban (səbr et), anamı kafirdən diləyəyim, at ayağı altında qalmasın – dedi.

	At ayağı kölük, ozan dili çevik olar.

	Qazan, kafirə çağırıb söyləmiş, görəlim, nə söyləmiş. Aydır:

	 

	Mərə Şöklü Məlik!

	Dənliyi altun ban evlərimi gətirib durursan,

	Sənə kölgə olsun.

	Ağır xəzinəm, bol axçam gətirib durursan,

	Sənə xərclik olsun.

	Qırx incə belli qızla Burla xatunu gətirib durursan.

	Sənə yesir olsun.

	Qırx yigitlə oğlum Uruzu gətirib durursan,

	Qulun olsun.

	Tovla-tovla şahbaz atlarım gətirib durursan,

	Sənə minət olsun.

	Qatar-qatar dəvələrim gətirib durursan,

	Sənə yüklət olsun.

	Qarıcıq anamı gətirib durursan, mərə kafir,

	Anamı vergil mana!

	Savaşmadan, uruşmadan qayıdayım,

	Geri dönəyim, gedəyim, bəlli bilgil! – dedi.

	 

	Kafir aydır:

	– Mərə Qazan!

	Dənliyi altun ban evini gətirmişiz,

	bizimdir.

	Qırx incə belli qızla Boyu uzun Burla xatunu gətirmişiz.

	bizimdir.

	Qırx yigitlə oğlun Uruzu gətirmişiz,

	bizimdir.

	Tovla-tovla şahbaz atların,

	Qatar-qatar dəvələrin gətirmişiz,

	bizimdir.

	Qarıcıq ananı gətirmişiz,

	bizimdir.

	Sənə verməriz. Yayxat keşiş oğluna verəriz.

	Yayxat keşiş oğlundan oğlu doğar.

	Biz onu sənə qırım qoyarız – dedilər.

	Böylə degəc Qaraca Çobanın acığı tutdu. Dodaqları təpsirdi.

	Çoban aydır:

	 

	Mərə, dini yox, əqilsiz kafir!

	Usu yox, dərnəksiz kafir!

	Qarşı yatan qara dağlar,

	Qarıyıbdır, out bitməz.

	Qanlı-qanlı irmaqlar

	Quruyubdur, suyu gəlməz.

	Şahbaz-şahbaz atlar

	Qarayıbdır, qulun verməz.

	Qızıl-qızıl dəvələr

	Qarıyıbdır, köşək verməz.

	Mərə kafir, Qazanın anası

	Qarıyıbdır, oğul verməz.

	 

	Dölün almaqdan səfan varsa, Şöklü Məlik, qara gözlü qızın varsa gətir Qazana ver, mərə kafir, sənin qızından oğlu doğsun, siz onu Qazan bəyə qırım qoyasız – dedi.

	(Məgər bu tərəfdən Oğuz bəyləri Qazanın qəziyyəsini eşidib Qazanın ardına düşmüşlərdi)

	Bu məhəldə Qalın Oğuz bəyləri yetdi, xanım, görəlim, kimlər yetdi.

	Qaradərə ağzında qadır verən, qara buğa dərisindən beşiyinin yapığı olan, acığı tutanda, qara daşı kül eləyən, bığın ənsəsində yeddi yerdə düyən, ərənlər əvrəni Qazan bəyin qardaşı Qaragünə çapar yetdi:

	– Çal qılıcın, qardaş Qazan, yetdim – dedi.

	Bunun ardınca görəlim, kimlər yetdi: Dəmir qapı Dərbəddəki dəmir qapıyı təpib alan, altmış tutam ala göndərinin ucunda ər böyürdən (Qazan kimi pəhləvanı üç gəz atından yıxan) Qıyan Səlcuq oğlu Dəli Dondar çapar yetdi:

	– Çal qılıcın, ağam Qazan, yetdim – dedi.

	Bunun ardınca kimlər yetdi? Hamidlə Mardin qələsin təpib yıxan, dəmir yaylı Qıpçaq Məliyə qan qusduran, gəlibən Qazanın qızın ərliyə alan, Oğuzun ağ saqqallı qocaları görəndə ol yigidi təhsinliyən, al məxmuru şalvarlı, atı bəhri xotazlı Qaragünə oğlu Qara budaq çapar yetdi:

	– Çal qılıcın, ağam Qazan, yetdim – dedi.

	Bunun ardınca görəlim, xanım, kimlər yetdi? Distursuzca Bayındır xanın yağısın basan, altmış min kafirə qan qusduran, ağ-boz atının yeləyisi üzərində qar durduran, Ğəflət Qoca oğlu Şirşəmsəddin çapar yetdi:

	– Çal qılıcın, ağam Qazan, yetdim – dedi.

	Bunun ardınca, görəlim, xanım, kimlər yetdi? Parasarın Bayburd hasarından pırlayıb uçan, ap-alca kərdəyinə qarşı gələn, yeddi qızın umudu, qalın Oğuz imrəncisi, Qazan bəyin inağı, boz ayğırlı Beyrək çapar yetdi:

	– Çal qılıcın, ağam Qazan, yetdim – dedi.

	Bunun ardınca, xanım, görəlim, kimlər yetdi? Çaya çalımlı, çalqaraquş ərdəmli, qurqurma qoşqulu, qulağı altun küpəli, Qalın Oğuz bəylərini bir-bir atından yıxıcı Qazlıq Qoca oğlu bəy Yeynək çapar yetdi:

	– Çal qılıcın, ağam Qazan, yetdim – dedi.

	Bunun ardınca görəlim, xanım, kimlər yetdi? Altmış ərkəc dərisindən kürk eləsə topuqlarını örtməyən, altı öyəc dərisindən külah etsə qulaqlarını örtməyən, qolu, budu xıranca, uzun baldırları incə, Qazan bəyin dayısı at ağızlı Aruz Qoca çapar yetdi:

	– Çal qılıcın, bəyim Qazan, yetdim – dedi.

	Bunun ardınca, görəlim, kimlər yetdi? Varıban peyğəmbərin üzün görən, gəlibən Oğuzda səhabəsi olan, acığı tutanda bığlarından qan çıxan, bığı qanlı Əmən çapar yetdi:

	– Çal qılıcın, ağam Qazan, yetdim – dedi.

	 

	Bunun ardınca, görəlim, kimlər yetdi? Kafirləri it ardına buraxıb xorluyan, eldən çıxıb Ayğırgözlü suyundan at üzdürən, əlli yeddi qələnin kildin alan, Ağ Məlik Çeşmə qızına nigah edən, Sunu-Sandal Məliyə qan qusduran, qırx cübbə bürünüb otuz yeddi qələ bəyinin məhbub qızlarını çalıb bir-bir boynun qucan, üzündən, dodağından öpən, Elin Qoca oğlu Alp Ərən çapar yetdi.

	– Çal qılıcın, Qazan, yetdim – dedi.

	Sayılmaqla Oğuz bəyləri tükənsə olmaz. Həp (gəlib) yetdilər. Arı sudan abdəst aldılar. Ağ alınların yerə qoydular, iki rikət namaz qıldılar. Adı görklü Məhəmmədə salavat gətirdilər, (təkbir gətirib) bitəklif kafirə at saldılar, qılıc çaldılar. Gumbur-gumbur nağaralar döyüldü, burması altun borular çalındı.

	Ol gün ciyərində olan ər yigitlər bəlirdi. Ol gün müxənnətlər sapa yer gözətdi. Ol gün bir qiyamət savaş oldu, meydan dolu baş oldu. Başlar kəsildi top kimi. Şahbaz-şahbaz atlar yügürdü, nalı düşdü, ala-ala köndərlər susaldı. Qara polad üz qılıclar çalındı, yelmağı düşdü. Üç yeləkli qayın oxlar atıldı, dəmrəni düşdü. Qiyamətin bir günü ol gün oldu. Bəy nökərindən, nökər bəyindən ayrıldı.

	Daş Oğuz bəyləri ilə Dəli Dondar sağdan təpdi, Çilasın yigitlər ilə Qaragünə oğlu Dəli Budaq soldan təpdi. İç Oğuz bəyləri ilə Qazan tüpə təpdi, Şöklü Məliyə həvalə oldu. Şöklü Məliyi bökürdübəni atdan yerə saldı, qafillicə qara başını alıb kəsdi. Qaxışdıban alaca qanını yer üzünə tökdü. Sağ tərəfdə Qara Təkur Məliyə (Qıyan) Səlcuq oğlu Dəli Dondar qarşı gəldi. Sağ yanını qılıcladı, yerə saldı. Sol tərəfdə Buğacıq Məliyə Qaragünə oğlu Dəli Budaq qarşı gəldi. Altı pərli gürz ilə təpəsinə qatı tuta vurdu. Dünya aləm gözünə qaranqu oldu, at boynun qucaqladı, yerə düşdü. Qazan bəyin qardaşı kafirin tuğu ilə sancağını qılıcladı, yerə saldı. Dərələrdə, təpələrdə kafirə qırğın gərdi. Leşinə quzğun uyuşdu. On iki min kafir qılıcdan keçdi. Beş yüz Oğuz yigitləri şəhid oldu. Qaçanını Qazan bəy qovmadı, aman deyəni öldürmədi. Qalın Oğuz bəyləri toyum oldu.

	 

	Qazan bəy ordusunu, oğlanını, uşağını, xəzinəsini aldı, geri döndü. Altun taxtında yenə evini tikdi. Qaracıq Çobanı əmiraxur elədi. Yeddi gün, yeddi gecə yemə-içmə oldu. Qırx baş qul, qırx qırnaq40 oğlu Uruz başına azad elədi. Çilasın qoç yigitlərə qalaba ölkə verdi. Şalvar, cübbə, çuxa verdi.

	Dədəm Qorqud gəlibən boy boyladı, söy söylədi, bu oğuznaməyi düzdü, qoşdu, böylə dedi:

	– Qanı dediyim bəy ərənlər? Dünya mənim deyənlər? Əcəl aldı, yer gizlədi, fani dünya yenə qaldı. Gəlimli, gedimli dünya, son ucu ölümlü dünya.

	Yum verəyin xanım! Qarlı qara dağların yıxılmasın! Kölgəlicə qaba ağacın kəsilməsin! Qamən axan görklü suyun qurumasın! (qanatların qırılmasın!) Qadir tanrı səni namərdə möhtac etməsin! Çaparkən ağ-boz atın büdrəməsin! Çalışında qara polad üz qılıcın kütəlməsin! Dürtüşürkən ala göndərin ovanmasın! Ağ saqqallı baban yeri ucmaq olsun! Ağ birçəkli anan yeri behişt olsun! Axır sonu arı imandan ayırmasın! Amin, amin deyənlər didar görsün! Ağ alnında beşər kəlmə dua qıldıq, qəbul olsun! Allah verən umurun üzülməsin. Yığışdırsın, dürüşdürsün günahlarını adı görklü Məhəmməd Mustafa üzü suyuna bağışlasın.

	40 Qaravaş, kəniz.

	BAYBURANIN OĞLU BAMSI BEYRƏK BOYUNU BƏYAN EDƏR

	 

	Xanım hey!

	Qamğan oğlu xan Bayındır yerindən durmuşdu. Qara yerin üstünə ağ ban evin tikdirmişdi. Ala seyvan göy üzünə aşınmışdı. Min yerdə ipək xalçası döşənmişdi. İç Oğuz, Daş Oğuz bəyləri Bayındır xanın söhbətinə düzülmüşdü. Baybura bəy dəxi Bayındır xanın söhbətinə gəlmişdi. Bayındır xanın qarşısında (Qaragünə) oğlu Qarabudaq yay dayanıb durmuşdu. Sağ yanında Qazan oğlu Uruz (bəy) durmuşdu. Sol yanında Qazılıq Qoca oğlu bəy Yeynək durmuşdu.

	Baybura bəy bunları gördüyündə ah eylədi. Başından əqli getdi. Dəsmalı əlinə aldı, böyürə-böyürə ağladı.

	Böylə edigəc, Qalın Oğuz arxası, Bayındır xanın göygüsü Salur Qazan qaba dizinin üzərinə çökdü. Gözün qıya tikibən Baybura bəyin üzünə baxdı, aydır:

	– Baybura bəy, nə ağlayıb bozlarsan!

	Baybura bəy aydır:

	– Xan Qazan! Necə ağlamayayın, necə bozlamayayın? Oğulda ortacım yox, qardaşda qədərim yox. Allah taala məni qarğayıbdır... Bəylər, tacım, taxtım üçün ağlaram.

	Bir gün ola düşəm öləm, yerimdə-yurdumda kimsənə qalmaya – dedi.

	Qazan bəy aydır:

	– Məqsudun bumu?

	Baybura bəy aydır:

	 

	– Bəli, məqsudum, budur. Mənim dəxi oğlum olsa, xan Bayındırın qarşısın alsa dursa, qulluq eləsə, mən dəxi baxsam sevinsəm, qıvansam, güvənsəm – dedi.

	Böylə degəc Qalın Oğuz bəyləri üz göyə tutdular. Əl qaldırıb dua elədilər.

	– Allah taala sana bir oğul versin – dedilər.

	Ol zamanda bəylərin alqışı alqış, qarğışı qarğış idi. Duaları müstəcab olurdu.

	Baybecan bəy dəxi yerindən uru durdu, aydır:

	– Bəylər, mənim dəxi haqqıma bir dua eləyin (kim), allah taala mana da bir qız verə – dedi.

	Qalın Oğuz bəyləri əl qaldırdılar, dua elədilər; allah taala sana da bir qız verə – dedilər.

	Baybecan bəy aydır:

	– Bəylər, allah taala mana bir qız verəcək olursa, siz tanıq41 olun, mənim qızım Baybura bəyin oğluna beşik gərtmə yavuqlu olsun – dedi.

	Bunun üzərinə bir neçə zaman keçdi. Allah taala Baybura bəyə bir oğul, Baybecan bəyə bir qız verdi. Qalın Oğuz bəyləri bunu eşitdilər, şad olub sevindilər.

	Baybura bəy bazirganlarını yanına oxudu42, buyruq etdi:

	– Mərə bazirganlar, allah taala mana bir oğul verdi. Varın Rum elinə, mənim oğlum üçün yaxşı armağanlar (təbərrüklər) gətirin, mənim oğlum böyüyüncə – dedi.

	Bazirganlar də: – nola xanım, deyib yol yarağın görüb yola girdilər, gecə-gündüz yürüyüb İstanbula gəldilər, dan-danışıq ilə yaxşı armağanlar aldılar. Bayburanın oğlu üçün bir dəniz qulunu boz ayğır aldılar, bir ağ tozlu qatı yay aldılar, bir dəxi altı pərli gürz aldılar, yol yarağın gördülər (Yola girdilər. Bunlar gəlincə çox illər, çox aylar keçdi).

	Bayburanın oğlu beş yaşına girdi. Beş yaşından on yaşına girdi, on yaşından on beş yaşına girdi, çaya baxsa çalımlı, çalqara quş ərdəmli bir gözəl yaxşı yigit oldu.

	Ol zamanda bir oğlan baş kəsməsə, qan tökməsə ad qoymazlardı. Baybura bəyin oğlu atlandı, ava çıxdı. Av avlarkən babasının tovlası üzərinə gəldi. Əmiraxur başı qarşıladı, endirdi, qonaqladı. Yeyib, içib oturarlardı.

	Bu yanada bazirganlar gəlibəni Qara Dərvənd ağzına qonmuşlardı. Yarımasın, yarçımasın, onun qələsinin kafirləri bunları casusladı. Bazirganlar yatır ikən qafildən beş yüz kafir qoyuldular, çapdılar, yağmaladılar. Bazirganlar ulusu tutuldu, kiçisi qaçaraq Oğuza gəldi. Baxdı, gördü Oğuzun ucunda bir ala seyvan tikilmiş, (içində) bir imirzə xub yigit qırx yigitlə sağında və solunda otururlar.

	(Bazirgan aydır):

	– Oğuzun bir yaxşı yigidi ancaq bu, yürüyəyim mədəd deyəyim – dedi.

	(Sürüb vardı, bağır basdı, salam verdi).

	Bazirgan ayıtdı:

	– Yigit, bəy yigit! Sən mənim ünüm ünlə, sözüm dinlə! On altı ildir ki, Oğuz içindən getmiş idik. Dan danıxus, kafir malın Oğuz bəylərinə gətirir idik. Pasinük Qara Dərvənd ağzına düşü vermiş idik. Onun qələsinin beş yüz kafiri üzərimizə qoyuldu. Qardaşım dutsaq oldu. Malımızı, rizqimizi yağmaladılar, geri döndülər. Qara başım götürdüm, sənə gəldim. Qara başın sədəqəsi yigit, mədəd mana! – dedi.

	Bu gəz oğlan şərab içərkən içməz oldu. Altun ayağı əlindən yerə çaldı.

	Aydır:

	– Nə dediyim yetirin, geynimlə mənim şahbaz atımı gətirin!Hey! Məni sevən yigitlər minsinlər! – dedi.

	 

	Bazirgan, dəxi önlərinə düşdü, qlağuz oldu. Kafir dəxi düşübən bir yerdə axça ülüşməkdə43 idi. Bu məhəldə ərənlərin meydanı arslanı, pəhləvanların qaplanı, Boz oğlan yetdi, bir-iki demədi, kafirlərə qılıc urdu. Baş qaldıran kafirləri öldürdü, ğəza elədi, bazirganların malını qurtardı (geri döndü).

	Bazirganlar aydır:

	– Bəy yigit! Bizə sən ərlik işlədin, gəl imdi bəyəndiyin maldan al – dedilər.

	Yigidin gözü bir dəniz qulunu boz ayğırı tutdu, bir də altı pərli gürzü, bir də ağ tozlu yayı tutdu. Bu üçünü bəyəndi. Aydır:

	– Mərə bazirganlar! Bu ayğırı və dəxi bu yayı və bu gürzü mana verin!

	Böylə degəc bazirganlar səxt oldu.

	Yigit aydır:

	– Mərə, bazirganlar, çoxmu istədim? – dedi.

	Bazirganlar ayıtdılar:

	– Xeyr sultanım! Nə çox olsun? Amma bizim bir bəyimiz oğlu vardır. Bu üç nəsnə ona armağan aparsavuz gərək idi – dedilər.

	Oğlan aydır:

	– Mərə! Bəyiniz oğlu kimdir?

	Ayıtdılar:

	– Bayburanın oğlu vardır. Adına Bamsı derlər – dedilər.

	Bayburanın oğlu olduğun bilmədilər.

	Yigit barmağın isırdı, aydır:

	– Bunda minnətlə almaqdan isə, onda, babam yanında minnətsiz almaq yeydir – dedi.

	Atın qamçıladı, yola girdi. Bazirganlar ardından baxa qaldı.

	– Vallah yaxşı yigit, mürüvvətli yigit – dedilər.

	Boz oğlan babasının evinə gəldi. Bazirganlar gəldi deyü babası sevindi, çətir otaq, ala seyvan tikdirdi. İpək xalçaları saldı, keçdi oturdu. Oğlunu sağ yanına aldı. Oğlan bazirganlar xüsusundan söz söyləmədi. Kafirləri qırdığın anmadı.

	Nagah bazirganlar gəldilər. Baş endirib salam verdilər. Gördülər ki, ol yigit kim, baş kəsibdir, qan tökübdür, Baybura bəyin sağında oturar. Bazirganlar yürüdülər, yigidin əlin öpdülər. Bunlar böylə edicək Baybura bəyin acığı dutdu. Bazirganlara aydır:

	– Mərə qavat oğlu qavatlar, ata dururkən oğul əlimi öpərlər? – dedi.

	Ayıtdılar:

	– Xanım, bu yigit sənin oğlunmudur? – (dedilər).

	(Ayıtdı):

	– Bəli, mənim oğlumdur – dedi.

	Ayıtdılar:

	– İmdi incimə, xanım, əvvəl onun əlin öpdüyümüzə. Əyər sənin oğlun olmasaydı bizim malımız Gürcüstanda getmişdi. Həpimiz dutsaq olmuşdu – dedilər.

	Baybura bəy aydır:

	– Mərə, mənim oğlum başmı kəsdi, qanmı tökdü! – dedi.

	– Bəli baş kəsdi, qan tökdü, adam axtardı – dedilər.

	– Mərə, bu oğlana ad qoyasınca varmıdır? – dedi.

	– Bəli, sultanım, artıqdır – dedilər.

	Qalın Oğuz bəylərini çağırdı, qonaqladı. (Oğlunun qissəsini ərz elədi, cümlə bəylər istehsan44 etdilər). Dədə Qorqud gəldi, oğlana ad qoydu. Aydır:

	– Sözüm dinlə, Baybura bəy! Allah taala sənə bir oğul vermiş, tuta versin! Ağır sancaq götürəndə müsəlmanlar arxası olsun! Qarşı yanda qara qarlı dağlardan aşar olsa allah taala sənin oğluna aşut versin. Qanlı-qanlı sulardan keçər olsa keçit versin! Qalabalıq kafirə girəndə, allah taala sənin oğluna fürsət versin! Sən oğlunu Basam deyü oxşarsan. Bunun adı boz ayğırlıq Bamsı Beyrək olsun! Adını mən verdim, yaşını allah versin! – dedi.

	Qalın Oğuz bəyləri əl götürdülər, dua qıldılar.

	– Bu ad, bu yigidə qutlu olsun! – dedilər.

	Bəylər həp ava mindi. Boz ayğırın çəkdirdi, Beyrək mindi. Nagəhandan Oğuzun üzərinə bir sürü keyik gəldi. Bamsı Beyrək birini qova getdi. Qova-qova bir yerə gəldi. Nə gördü, sultanım?! Gördü göy çayırın üzərində bir qırmızı otaq tikilmiş.

	– Ya rəb, bu otaq kimin ola? – dedi.

	Xəbəri yox ki, alacağı ala gözlü qızın otağı olsa gərək. Bu otağın üzərinə varmağa ədəbləndi. Ayıtdı:

	– Nə olursa-olsun hələ mən avımı alayın. – dedi.

	Otağın önündə girişi gərdi, keyigi sinirlədi. Baxdı gördü bu otaq (məgər Baybecan qızı) Banıçiçək otağıymış ki, Beyrəyin beşik kərtmə nişanlısı, adaxlısıydı.

	Banıçiçək otaqdan baxırdı.

	– Mərə dayələr, bu qavat oğlu qavat bizə ərlikmi göstərər? – dedi. – Varın, bundan pay diləyin, görün nə deyir? – dedi.

	Qısırca Yengə derlər (di) bir xatun vardı. İrəli – vardı, pay dilədi.

	– Hey, bəy yigit! Bizə dəxi bu keyikdən pay ver! – dedi.

	Beyrək aydır:

	– Mərə dadı, mən avçı dəyiləm, bəy oğlu, bəyəm. Həp sizə – dedi. – Amma sormaq eyib olmasın, bu otaq kimindir? – dedi.

	Qısırca Yengə aydır:

	– Bəy yigit, bu otaq Baybecan bəy qızı Banıçiçəyindir – dedi.

	Elə olsa, xanım, Beyrəyin qanı qaynadı, ədəblə yab-yab geri döndü.

	Qızlar keyigi (içəri) götürdülər, gözəllər şahı Banıçiçəyin önünə gətirdilər. Baxdı gördü ki, bir sultansuz sığın keyikdir.

	Banıçiçək aydır:

	– Mərə qızlar, bu yigit nə yigitdir? – dedi.

	Qızlar aydır:

	– Vallah sultanım, bu yigit üzü niqablı yaxşı yigitdir. Bəy oğlu bəy imiş – dedilər.

	Banıçiçək aydır:

	– Hey, hey dayələr! Babam mənə, mən səni üzü niqablı Beyrəyə vermişəm – deyərdi. Olmaya kim, bu ola. Mərə çağırın (gəlsin) xəbərləşəyim! – dedi.

	Çağırdılar, Beyrək gəldi. Banıçiçək yaşmaqlandı, xəbər sordu.

	Aydır:

	– Bəy, gəlişin qandan?

	Beyrək aydır:

	– İç Oğuzdan.

	– İç Oğuzda kimin nəsisən? – dedi.

	(Beyrək aydır):

	– Baybura bəy oğlu Bamsı Beyrək dedikləri mənəm – dedi.

	Qız aydır:

	– Ya nə məsləhətə, nəyə gəldin, yigit? – dedi.

	Beyrək aydır:

	– Baybecan bəyin bir qızı varmış, onu görməyə gəldim – dedi.

	Qız aydır:

	– Ol qız elə adam deyildir ki, sənə görünə – dedi. – Amma mən Banıçiçəyin dadısıyam. Gəl imdi səninlə ava çıxalım. Əyər sənin atın mənim atımı keçərsə, onun atını dəxi keçərsən. Həm səninlə ox atalım, məni keçərsən, onu dəxi keçərsən və həm səninlə gürəşəlim, məni basarsan – dedi.

	Beyrək ayıtdı:

	– Xoş, imdi atlanın!

	İkisi atlandılar, meydana çıxdılar; at təpdilər.

	Beyrəyin atı qızın atını keçdi. Ox atdılar, Beyrək qızın oxunu yardı.

	Qız aydır:

	– Mərə yigit! Mənim atımı kimsə keçdiyi yox, oxumu kimsə yardığı yox. İmdi gəl, (bəy yigit), səninlə gürş tutalım – dedi.

	Haman Beyrək atdan endi. Qarvaşdılar. İki pəhləvan olub bir-birinə sarmaşdılar. Beyrək götürər qızı yerə urmaq istər, qız götürər Beyrəyi yerə urmaq istər. Beyrək bunaldı.

	Aydır:

	– Bu qıza basılacaq olursam Qalın Oğuz içində başıma qaxınc, üzümə toxunc edərlər – dedi.

	Qeyrətə gəldi. Qıvradı, qızın bağdamasın aldı, əmcəyindən tutdu, qız qucəndi, bu gəz Beyrək qızın incə belinə girdi, bağdadı, arxası üzərinə yerə urdu.

	Qız aydır:

	– Yigit, Baybecanın qızı Banıçiçək mənəm – dedi.

	Beyrək üç öpdü, bir dişlədi.

	– Düyün qanlı olsun, xan qızı! – deyib barmağından altun üzüyü çıxardı, qızın barmağına keçirdi.

	– Ortamızda bu nişan olsun, xan qızı! – dedi.

	Qız aydır:

	– Çün böylə oldu, haman imdi irəli durmaq gərək, bəy oğlu! – dedi.

	Beyrək dəxi:

	– Nola, xanım, baş üzərinə! – dedi.

	Beyrək qızdan ayrılıb evlərinə gəldi. Ağ saqqallı babası qarşı gəldi. Aydır:

	– Oğul, dan-dansux! Bu gün Oğuzda nə gördün?

	Beyrək Aydır:

	– Nə görəyim (dövlətli baba?!) Oğlu olan evərmiş45, qızı olan köçürmüş.

	Babası aydır:

	– Oğul, ya səni evrəməkmi gərək? – dedi.

	– Bəli, bəs ağsaqqallı əziz baba, evrəmək gərək – dedi.

	Babası aydır:

	– Oğuzda kimin qızın alı verəyin? – dedi.

	Beyrək aydır:

	 

	– Baba, mana bir qız alı ver ki, mən yerimdən durmadan ol durgəc gərək. Mən qaraqoç atıma minmədən ol minmək gərək. Mən qırıma varmadan ol mənə baş gətirmək gərək. Bunun kimi qız alı ver, baba, mana – dedi.

	Babası Baybura xan aydır:

	– Oğul! Sən qız diləməzsən, kəndinə bir (yoldaş) və hampa46istərmişsən. Oğul, məgər sən istədiyin Baybecan bəy qızı Banıçiçək ola? – dedi.

	Beyrək aydır:

	– Bəli, ağsaqqallı əziz baba! Mənim dəxi istədiyim oldur – dedi.

	Babası aydır:

	– Ay oğul! Banıçiçəyin bir dəli qardaşı vardır. Adına Dəli Qarcar derlər. Qız diləyəni öldürür.

	Beyrək aydır:

	– Ya bəs, neyləyəlim?

	Baybura bəy aydır:

	– Oğul, Qalın Oğuz bəylərin odamıza oxuyalım47. Necə məsləhət görürlərsə, ona görə iş edəlim! – dedi.

	Qalın Oğuz bəylərini həp oxudular, odalarına gətirdilər.

	Ağır qonaqlıq elədilər (yedilər-içdilər, söz açdılar, danışıq etdilər). Qalın Oğuz bəyləri ayıtdılar:

	– Bu qızı istəməyə kim vara bilir? – dedilər.

	Məsləhət gördülər ki, Dədə Qorqud varsın. Dədə Qorqud aydır:

	– Yaranlar! Çünki (m), məni göndərirsiz, bilirsiniz ki, (ol) Dəli Qarcar qız qardaşını diləyəni öldürər. Barı Bayındır xanın tovlasından iki şahbaz yüyrək, at gətirin, bir keçi başlı Keçər ayğırı, bir toğlu başlı Duru ayğırı. Nagah qaçma-qovma olarsa birisini minəm, birisini yedəm48 – dedi.

	Dədə Qorqudun sözü məqbul gəldi. Vardılar, Bayındır xanın tovlasından ol iki atı gətirdilər. Dədə Qorqud birin mindi, birin yetdi – yaranlar, sizi haqqa ismarladım! – dedi, getdi.

	Məgər, sultanım, Dəli Qarcar dəxi ağ ban evini, ağ otağını qara yerin üzərinə qurdurmuş idi. Yoldaşları ilə buta atıb oturardı. Dədəm Qorqud gəldi, baş endirdi, bağır basdı. Ağız dildən görklü salam verdi.

	Dəli Qarcar ağzın köpükləndirdi, Dədə Qorqudun üzünə baxdı.

	Aydır:

	– Əleykəssəlam! Ey əməli azmış, feli dönmüş, qadir allah ağ alnına qada yazmış! Ayaqlılar buraya gəldiyi yox. Ağızlılar bu suyumdan içdiyi yox. Sənə nə oldu? Əməlinmi azdı? Felinmi döndü? Əcəlinmi gəldi? Buralarda neylərsən? – dedi.

	Dədə Qorqud aydır:

	 

	Qarşı yatan qara dağını aşmağa gəlmişəm,

	Axıntılı, görklü suyunı keçməyə gəlmişəm,

	Gen ətəyinə, dar qoltuğuna qısılmağa gəlmişəm,

	Tanrının buyruğu ilə, peyğəmbərin qövlilə

	Aydan arı, gündən görklü qız qardaşın Banıçiçəyi

	Bamsı Beyrəyə diləməyə gəlmişəm – dedi.

	 

	Dədə Qorqud boylə degəc Dəli Qarcar aydır:

	– Mərə! Nə dediyim yetirin! Qara ayğırı yarağıyla gətirin! – dedi.

	Qara ayğırı yarağıyla gətirdilər. Dəli Qarcarı mindirdilər. Dədə Qorqud (toğlu başlı Duru ayğırı mindi dəxi) durmadı, qaçdı. Dəli Qarcar ardına düşdü (qova, qova). Dədəm Qorqudun altındakı toğlu başlı Duru ayğır yoruldu. Dədə Qorqud keçi başlı Keçər ayğıra sıçradı mindi. Dədəyi qova-qova Dəli Qarcar on yelək yer aşırdı. Dədə (m) Qorqud ardından Dəli Qarcar irdi. Dədənin ünsü ünütdü, tanrıya sığındı, ismiəzəm oxudu.

	 

	Dəli Qarcar qılıcın əlinə aldı. Yuxarısından öygə ilə həmlə qıldı. Dəli bəy dilədi ki, Dədəyi təpərə çala. Dədə Qorqud ayıtdı:

	– Çalarsan əlin qurusun! – dedi. .

	Haqq taalanın (buyuruğuyla) Dəli Qarcarın əli yuxarıda asılı qaldı. Zira Dədə Qorqud vilayət issi idi. Diləyi qəbul oldu.

	Dəli Qarcar aydır:

	– Mədəd, aman, əlaman! Tanrının birliyinə yoxdur güman. Sən mənim əlimi sağaldı gör, tanrının buyruğu ilə, peyğəmbərin qövlilə, qız qarındaşımı Beyrəyə verəyin – dedi.

	Üç kərə ağzından iqrar elədi. Günahına tövbə elədi.

	Dədə Qorqud dua elədi, Dəlinin əli haqq əmrilə sapasağ oldu.

	Döndü, aydır:

	– Qız qarındaşımın yoluna mən nə istərsəm verərmisən?

	Dədə (Qorqud) aydır:

	– Verəlim. Di de görəlim, nə istərsən.

	Dəli Qarcar aydır:

	– Min buğra (nər) gətirin kim, maya (üzün) görməmiş ola. Min dəxi ayğır gətirin kim, heç qısrağa aşmamış ola. Min dəxi qoyun görməmiş qoç gətirin! Min də quyruqsız, qulaqsız köpək gətirin. Min dəxi (iri) birə gətirin mana, dedi. Əgər bu dediyim nəsnələri gətirərsiniz, xoş, verdim. Amma gətirməyəcək olursan, bu qatla öldürmədim, ol vaqtın öldürərin – dedi.

	Dədə (Qorqud) döndü, Baybura evlərinə gəldi.

	Baybura bəy aydır:

	– Dədə! Oğlanmısan, qızmısan?

	Dədə:

	– Oğlanam – dedi.

	– Ya bəs necə qurtuldun Dəli Qarcarın əlindən? – dedi.

	Dədə aydır:

	– Allahın inayəti, ərənlərin hümməti oldu, qızı aldım – dedi.

	Beyrəyə, anasına və qız qardaşlarına muştçu gəldi. Sevindilər, şad (xürrəm) oldular.

	Baybura bəy aydır:

	– Dəli, nə qədər mal istədi?

	Dədə aydır:

	– Yarımasın, yarçımasın! Dəli Qarcar elə mal istədi ki, heç bitməsin – dedi.

	Baybura bəy aydır:

	– (Nə mal istədi?)

	Dədə aydır:

	– Min ayğır diləyibdir kim, qısrağa aşmamış ola. Min dəxi buğra (nər) dilədi kim, maya görməmiş ola. Min də qoç diləyibdir kim, qoyun görməmiş ola. Min də quyruqsuz, qulaqsız köpək dilədi. Min dəxi qaraca-qaraca birələr dilədi. Bu nəsnələri gətirəcək olarsınız, qız qarındaşımı verərəm, gətirməyəcək olursan, gözümə gözükməyəsən, yoxsa səni öldürərəm – dedi.

	Baybura bəy aydır:

	– Dədə! Mən üçünü bulursam, ikisini sən bulurmusan?

	Dədə Qorqud:

	– Bəli, xanım, bulasıyam – dedi.

	Baybura bəy ayıtdı:

	– İndi Dədə, köpəklə birəyi sən bul! – dedi.

	Dəxi kəndisi, tovla-tovla atlarına vardı, min ayğır seçdi, (qatar-qatar) dəvələrinə vardı, min buğra nər seçdi, qoyunlarına vardı, min qoç seçdi. Dədə Qorqud dəxi min quyruqsuz, qulaqsız köpəklə min dəxi birə buldu alıb bunları Dəli Qarcara gəldi.

	(Dəli Qarcar) eşitdi, qarşı gəldi.

	– Görəlim dediyimi gətirdilərmi? – dedi.

	Ayğırları görcək bəyəndi. Dəvələri gördüyündə bəyəndi. Qoçları bəyəndi. Köpəkləri görcək qas-qas güldü.

	Aydır:

	– Dədə, ya qanı mənim birələrim!

	Dədə Qorqud:

	 

	– Hay oğul Qarcar, adamı uş bukələk kimi büklüdür. Ol bir yavuz canavardır. Həp bir yerdə dirib durur. Gəl gedəlim, simizin al, arığın qo! – dedi.

	Aldı Dəli Qarcarı bir birəli yerə gətirdi. Dəli Qarcarı (soyub) yalıncıq elədi, ağıla qoydu.

	Birələr Dəli Qarcara üyüşdülər. Gördü bacarı bilməz, aydır:

	– Mədəd! Dədə, kərəm elə! Allah eşqinə qapıyı aç, çıyxayın! – dedi.

	Dədə Qorqud:

	– Oğul, Qarcar, nə qarğaşa edirsən? Götür a! Bu ismarladığın nəsnədir. Nə oldun, böylə büküldün? Simizin al, arığın qo! – dedi.

	Dəli Qarcar aydır:

	– Hay Dədə! Sultan tanrı bunun simizin də alsın, arığın da alsın. Haman məni qapıdan dışarı elə, mədəd! – dedi.

	Dədə qapıyı açdı. Dəli Qarcar çıxdı, Dədə gördü kim, Dəlinin canına keçmiş, başı qopası olmuş. Göydəsi birədən görünməz, üzü-gözü bəlirməz. (Dəli Qarcar) Dədənin ayağına düşdü.

	– Allah eşqinə, məni qurtar! – dedi.

	Dədə Qorqud:

	– Var, oğul, özünü suya ur! – dedi.

	Dəli Qarcar səyirdərək vardı, suya düşdü. Birədir, suya axdı getdi.

	Gəldi geyəsisin geydi, (evinə getdi), ağır düyün yarağın gördü.

	Oğuz zamanında bir yigit ki, evlənsə ox atardı. Oxu nə yerdə düşsə onda gərdək tikərdi. Beyrək xan dəxi oxun atdı, dibinə gərdəyin tikdi. Adaxlısından ərgənlik bir qırmızı qaftan gəldi. Beyrək (qaftanı) geydi. Yoldaşlarına bu iş xoş gəlmədi. Səxt oldular.

	Beyrək aydır:

	– (Yoldaşlar!) Niyə səxt oldunuz? – dedi.

	Ayıtdılar:

	– Necə səxt olmayalım? Sən qızıl qaftan geyərsən, biz ağ qaftan geyəriz, – dedilər.

	Beyrək aydır:

	– Bu qədər nəsnədən ötəri niyə səxt olursuz? Bugün mən geydim, yarın naibim geysin. Qırx günə təkin sıravardı geyəyin, ondan sonra bir dərvişə verəlim – dedi. (Bunların daxı könlü xoş oldu).

	Qırx yigitlən yeyib-içib oturarlardı. Yarımasın, yarçımasın kafirin casusu bunları casusladı. Varıb Bayburd hasarı (nın) bəyinə xəbər verdi. Aydır:

	– Nə oturarsız, sultanım?! Baybecan (məlik) əvvəl sənə verəcəyi qızı (bozatlı) Beyrəyə verdi. Bu gecə gərdəyə girir – dedi.

	Yarımasın, yarçımasın ol məlun (haman) yeddi yüz kafirlə yılğadı. Beyrək ap-alaca gərdəyi içində yeyib-içib bixəbər otururdu. Dün uyxusunda kafir otağa qoyuldu. Naib qılıcın siyirdi, əlinə aldı:

	– Mənim başım Beyrəyin başına qurban olsun! – dedi.

	Naib paralandı, şəhid oldu. Dərin olsa baturdur, qalabalıq qorxudur, at işlər, ər öyünür, yayan ərin umuru olmaz. Otuz doqquz yigitlə Beyrək dutsaq getdi.

	Dan ötdü, gün doğdu, Beyrəyin atası, anası baxdı, gördü kim, gərdək görünməz olmuş, Ah etdilər, (yaxaların çak etdilər), ağılları başlarından getdi. Gördülər kim, uçarda quzğun qalmış, tazı dolaşmış yurdunda qalmış. Gərdək parlanmış, naib şəhid olmuş. Beyrəyin babası qaba sarıq götürüb yerə çaldı, dartdı, yaxasın yırtdı. Oğul, oğul deyibən bögürdü, zarlıq qıldı. Ağ birçəkli anası bıldır-bıldır ağladı, gözünün yaşın tökdü, acı dırnaq ağ üzünə aldı-çaldı, al yanağın dartdı, qarğı kimi qara saçını yoldu, ağlayıbanı sısqayıbanı evinə gəldi. Baybura bəyin dənliyi altun ban evinə (Şiyvən) girdi. Qızı, gəlini qas-qas gülməz oldu, qızıl xına ağ əlinə yaxmaz oldu. Yeddi qız qardaşı ağ çıxardılar, qara donlar geydilər.

	– Vay, bəyim qardaş! Muradına, məqsuduna irməyən yalğız qardaş! – deyib ağlaşdılar, böyrüşdülər.

	Beyrəyin yavuqlusuna xəbər oldu Banıçiçək qaralar geydi, ağ qaftanını çıxardı. Güz alması kimi al yanağı (nı) dartdı, yırtdı.

	– Vay al duvağım əyası! Vay alnım başım umuru! Vay şah yigidim! Vay şahbaz yigidim! Doyunca üzünə baxmadığım xanım yigit! Qanda getdin məni yalqız qoyub, canım yigit! Göz açıban gördüyüm, könül ilə sevdiyim! Bir yastıqda baş qoyduğum! Yolunda öldüyüm! Qurban olduğum! Vay Qazan bəyin inağı! Vay Qalın Oğuzun imrəncisi Beyrək – dedyib zar-zar ağladı.

	Bunu eşidib Qıyan Səlcuq oğlu Dəli Dondar ağ çıxardı, qara geydi. (Beyrəyin) yar və yoldaşları ağı çıxarıb qaralar geydilər. Qalın Oğuz bəyləri Beyrək üçün əzim yas tutdular, umud üzdülər.

	Bunun üzərinə on altı il keçdi. Beyrəyin ölüsün-dirisin bilmədilər. Bir gün qızın qardaşı Dəli Qarcar Bayındır xanın divanına gəldi, dizin çökdü, aydır:

	– Dövlətli xanın ömrü uzun olsun! Beyrək diri olsa on altı ildən bəri (ya xəbəri və ya kəndi) gəlirdi. (Sultanım), bir yigit olsa, dirisi xəbərini gətirsə, çırğab altun-axça verərdim. – dedi. Ölüsi xəbərin gətirənə qız qardaşım verərdim – dedi.

	Böylə degəc yarımasın, yarçımasın Yalançı oğlu Yalıncıq aydır:

	– Sultanım! Mən varayın, ölüsü-dirisi xəbərin gətirəyin, – dedi.

	Məgər Beyrək buna bir kömlək bağışlamış idi, geyməzdi, saxlardı. Vardı kömləgi qana-quna batırdı.

	Bayındır xanın önünə gətirib buraxdı.

	Bayındır xan aydır:

	– Mərə! Bu nə kömləkdir?

	– Beyrəyi (Basinük) Qara Dərvənddə öldürmüşlər uş da nişanı, sultanım! – dedi.

	Kömləyi görcək bəylər ökür-ökür ağlaşdılar, zarlıqlar qurdular.

	Bayındır xan aydır:

	– Mərə! Niyə ağlarsız? Biz bunu tanımazız. Adaxlısına aparın, görsün. Ol yaxşı bilir. Zira ol tikibdir, yenə o tanır – dedi.

	Vardılar kömləyi Banıçiçəyə ilətdilər. Gördü, tanıdı.

	– Oldur – dedi.

	Dartdı yaxasın yırtdı. Acı dırnaq ağ üzünə aldı, çaldı. Güz alması kimi al yanağın yırtdı.

	 

	– Vay göz açıb gördüyüm! Könül verib sevdiyim! Vay al duvağım ayası! Vay alnım-başım umudu xan Beyrək! – deyü ağladı.

	Babasına, anasına xəbər oldu. Ap-alaca ordusuna şiyvən girdi. Ağ çıxardılar, qara geydilər. Qalın Oğuz bəyləri Beyrəkdən umud üzdülər.

	Yalançı oğlu Yalıncıq (qızı alır oldu), kiçik düyünün elədi, ulu düyününə vədə qoydu.

	Beyrəyin babası Baybura bəy dəxi bazirganları qığırdı, yanına gətirdi, aydır:

	– Mərə, bazirganlar! Varın iqlim aran! Beyrəyin ölüsü (dirisi) xəbərin (gətirin) – dedi.

	Bazirganlar yaraq gördülər. Gecə-gündüz deməyib yürüdülər (günlərdə bir gün) Parasarın Bayburd hasarına gəldilər. Məgər kafirlərin ol gün ağır günləri idi. Hər biri yeməkdə, içməkdə idi. Beyrəyi dəxi gətirib qopuz çaldırırlardı. Beyrək yuca çardaqdan ittifaq baxdı, bazirganları gördü (bildi), bunları gördüyündə xəbərləşdi, görəlim, xanım, nə xəbərləşdi.

	Aydır:

	 

	Əlan alçaq hava yerdən gələn arğış!

	Bəy babamın, qadın anamın sovqatı arğış!

	Ayağı uzun şahbaz ata minən arğış!

	Ünüm ünlə, sözüm dinlə, arğış!

	Qalın Oğuz içində Ulaş oğlu Salur Qazanı

	Sorar olsam, sağmı arğış?!)

	Qıyan Səlcuq oğlu Dəli Dondar

	Sorar olsam, sağmı arğış?!

	(Qaragünə oğlu Qara Budağı

	Sorar olsam, sağmı arğış?!

	Ağ saqqallı babamı

	Sorar olsam, sağmı arğış?!)

	Ağ birçəkli anamı

	(Sorar olsam, sağmı, sağmı arğış?!)

	(Mənim yeddi qız qardaşımı

	Sorar olsam sağmı arğış?!)

	Göz açıban gördüyüm, könül ilə sevdiyim,

	Baybecan qızı Banıçiçək,

	Evdəmi, arğış, yoxsa gordamı arğış?!

	(Gəl bunları) degil mana!

	Qara başım qurban olsun, arğış, sana! – dedi.

	 

	Bazirganlar (dəxi söylədi, görəlim, nə söylədi) aydır:

	 

	Sağmısan, əsənmisən, canım Bamsı?!

	(On altı yilin həsrəti bəyim Bamsı!)

	(Qalın Oğuz içində Qazan bəyi

	(Sorar olsan, sağdır, Bamsı!)

	Qıyan Səlcuq oğlu Dəli Dondarı

	(Sorar olsan, sağdır, Bamsı!

	Qaragünə oğlu (Qara) Budağı

	Sorar olsan, sağdır, Bamsı!

	Ol bəylər ağ çıxardı,

	Qara geydi səninçün, Bamsı!

	Ağ saqqallı atanı,

	(Sorar olsan, sağdır, Bamsı!

	Ağ birçəkli ananı

	Sorar olsan, sağdır, Bamsı!

	Ağ çıxarıb qara geydilər səninçün, Bamsı!

	Yeddi qız qarındaşın

	Yeddi yol ayrıdında ağlar gördüm, Bamsı!

	Güz alması kimi al yanaqların

	Yırtar gördüm, Bamsı!

	Vardı gəlməz qardaş deyü

	Zarlıq edər gördüm, Bamsı!

	Göz açıban gördüyün,

	Könül verib sevdiyin,

	Baybecan qızı Banıçiçək

	Kiçi düyünün elədi,

	Ulu düyününə vədə qoydu.

	Yalançı oğlu Yalıncığa varır gördüm,

	Xan Beyrək!

	Parasarın Bayburd hasarından uça görgil!

	Ap-alaca gərdəyinə gələ görgil!

	Gəlməz olsan, Baybecan qızı

	Banıçiçəyi aldırdın, bəlli bilgil! – dedi.

	 

	Beyrək, qalxdı, ağlıya-ağlıya qırx yigidin yanına gəldi. Qaba sarıq (başından) götürdü, yerə çaldı. (Beyrək) aydır:

	– Hey mənim qırx yoldaşım! Bilirmisiz nələr olmuş? Yalançı oğlu Yalıncıq mənim ölüm xəbərim ilətmiş. Dənliyi altun ban evinə babamın şiyvən girmiş. Qaza bənzər qızı-gəlini ağ çıxarmış, qara geymiş. Göz açıban gördüyüm, könül verib sevdiyim Banıçiçək, Yalançı oğlu Yalıncığa varar olmuş.

	Böylə degəc qırx yigidi qaba sarıqların götürdülər, yerə çaldılar. Böyürə-böyürə ağlaşdılar, zarlıq qıldılar.

	Məgər kafir bəyinün bir bikr qızı varı. (Beyrəyi sevər idi). Hər gün Beyrəyi görməyə gəlirdi. Ol gün yenə görməyə gəldi. Baxdı gördü Beyrək səxt olmuş.

	Qız aydır:

	– Neçin səxtsən xanım yigit! Gəldiyimcə səni şən görərdim. Gülərdin, oynardın, Şimdi noldun? – dedi.

	Beyrək aydır:

	– Necə səxt olmayayın? On altı ildir ki, (sənin) babanın dutsağıyam. Ataya, anaya, qovuma, qardaşa həsrətəm, və həm bir qara gözlü yavuqlum vardı. Yalançı oğlu Yalıncıq derlər bir kişi vardı. Varmış yalan söyləmiş. Məni öldü demiş. Qız ona varar olmuş – dedi.

	Böylə degəc, qız, Beyrəyi aşıqlamışdı, aydır:

	– Əyər səni hasardan aşağa orğanlə sallandıracaq olursam, babana, anana sağlıqla varacaq olursan, məni bunda (n) gəlib halallığa (qəbul edib) alırmısan? – dedi.

	Beyrək and içdi:

	– Qılıcıma doğranayın! Oxuma sancılayın! Yer kimi kərtiləyin! Topraq kimi sovrulayın! Sağlıqla varacaq olursam Oğuza, gəlib səni halallığa almazsam! – dedi.

	Qız dəxi (bir) orğan gətirib Beyrəyi hasardan aşağı sallandırdı.

	Beyrək aşağa (endi) baxdı, kəndüsin yer üzündə gördü. Allaha şükr elədi, yola düşdü. Gedərək kafirin ilxısına gəldi.

	Bir at bulursam tutayım minəyim – dedi.

	Baxdı gördü kəndünün dəniz qulunu Boz ayğır bunda otlanıb durur. Boz ayğır dəxi Beyrəyi görüb tanıdı. İki ayağının üzərinə durdu kişnədi. Beyrək dəxi (burada boz ayğırı) öymüş, görəlim, xanım, necə öymüş.

	 

	(Beyrək) aydır:

	 

	Açıq-açıq meydana bənzər sənin alıncığın.

	İki şəbçırağa bənzər sənin gözciyəzin.

	Əbrişimə (ipəyə) bənzər sənin yəliciyin.

	İki qoşa qardaşa bənzər sənin qulacığın.

	Əri muradına yetirir sənin arxacığın

	At deməzəm sana, qardaş derəm

	Qardaşımdan yey!

	Başıma iş gəldi, yoldaş derəm.

	Yoldaşımdan yey! – dedi.

	 

	At başını yuxarı tutdu, bir qulağın qaldırdı, Beyrəyə qarşı gəldi. Beyrək at (ın) köksün qucaqladı. İki gözün öpdü, sıçradı mindi. Hasarın qapısına gəldi. Otuz doqquz yoldaşını çağırıb kafirə ismarladı, görəlim, xanım, necə ismarladı.

	Beyrək aydır:

	 

	Mərə, sası dinli kafir!

	Mənim ağzıma söyüb durarsan, duyammadım.

	Qara donuz ətindən yəxni yedirdin doyammadım

	Tanrı mənə yol verdi, gedər oldum, mərə kafir!

	Otuz doqquz yigidim əmanəti, mərə kafir!

	Birin əskik bulsam yerinə on (un) öldürəyim.

	Onun əskik bulsam yerinə yüzün öldürəyim!

	Mərə kafir!

	Otuz doqquz yigidim əmanəti, mərə kafir! – dedi,

	dəxi aldı, yürüyü verdi.

	 

	Qırx nəfər kafir atlandılar, ardına düşdülər. Qova getdilər. Yetmədilər, döndülər.

	Beyrək Oğuza gəldi. Baxdı gördü bir ozan gedər.

	Aydır:

	– Mərə ozan, nə yerə gedirsən?

	Ozan aydır:

	– Bəy yigit, düyünə gedirəm.

	Beyrək aydır:

	– (Ozan) düyün kimin?

	– Yalançı oğlu Yalıncıq (derlər bir kişinindir) – dedi.

	– Mərə, kimin nəsin alır?

	Ozan aydır:

	– Xan Beyrəyin adaxlısı (Banıçiçəyi) alır – dedi.

	Beyrək aydır:

	– Mərə ozan! Qopuzunu mana vergil! Atımı sana verəyin. Saxla gələm bahasın gətirəm, alam – dedi.

	Ozan aydır:

	– Avazım gödəlmədən, ünüm boğulmadan bir atdır əlimə girdi, ilətim, saxlayım – dedi.

	Ozan qopuzu Beyrəyə verdi. Beyrək qopuzu aldı, babasının ordusuna yaxın gəldi, baxdı, gördü bir qaç çobanlar yolun qıyısın almışlar ağlarlar, yənəm durmayıb daş yığarlar.

	Beyrək aydır:

	– Mərə çobanlar! Bir kişi yolda daş bulsa yabana atar. Siz bu yolda bu daşı neçün yığarsız?

	Çobanlar aydır:

	– Mərə! Sən səni bilirsən, (sənin) bizim halımızdan xəbərin yox – dedilər.

	(Beyrək aydır: )

	– Mərə, halınız vardır?

	Çobanlar aydır:

	– Bəyimizin bir oğlu vardı. On altı ildir kim, ölüsü-dirisi xəbərin kimsə bilməz. Yarımasın yarçımasın Yalançı oğlu Yalıncıq deyirlər ölüsü xəbərin gətirdi. Adaxlısını ona verər oldular. Gəlir bundan keçər, uralım onu, ona varmasın, təkinə-tuşuna varsın – dedilər.

	Beyrək aydır:

	– Mərə, üzünüz ağ olsun! Ağanızın ətməgi sizə halal olsun – dedi.

	Ondan babasının ordusuna gəldi. Məgər evləri önündə bir böyük ağac vardı. Ol ağacın dibində bir yaxşı binar vardı. Beyrək baxdı, gördü kim, kiçik qız qarındaşı binardan su almağa gəlir. Qardaş Beyrək deyü ağlar, bozlar. Toyun-düyünün qara oldu deyü ağlar.

	Beyrəyə qatı fəraq gəldi, qatlanmadı. Bıldır-bıldır gözünün yaşı rəvan oldu. Çağırıban burada söylər, görəlim, xanım, nə söylər.

	Beyrək aydır:

	Mərə qız!

	Nə ağlarsan, (nə) bozlarsan ağa (m) deyü?!

	Yandı bağrım, göynədi içim.

	Məgər sənin ağan yox olubdur?

	Yürəyinə qaynar yağlar qoyuludur?

	Qara bağrın (sənin, sarsılıbdır)

	Ağa deyü nə ağlarsan, nə bozlarsan?

	Yandı bağrım, göynədi içim.

	Qarşı yatan qara dağı

	Sorar olsam, yaylaq kimin?

	Soyuq-soyuq sularını

	Sorar olsam, içət kimin?

	Tovla-tovla şahbaz atları

	Sorar olsam, binət kimin?

	Qatar-qatar dəvələrini

	Sorar olsam, yüklət kimin?

	Qaralı, göylü otağı

	Sorar olsam, kölgə kimin?

	Ağız-dildən, qız kişi, xəbər mana!

	Qara başım qurban olsun bu gün sana! – dedi.

	 

	Qız aydır:

	 

	Çalma ozan! Ayıtma ozan!

	Qaralıca mən qızın nəsinə gərək ozan?

	Qarşı yatan (qara) dağı sorar olsan,

	Ağam Beyrəyin yaylasıydı,

	Ağam Beyrək gedəli yayladım yox.

	Soyuq-soyuq suları sorar olsan,

	Ağam Beyrəyin içədiydi,

	Ağam Beyrək gedəli içərim yox.

	Tovla-tovla şahbaz atları sorar olsan,

	Ağam, Beyrəyin binədiyidi,

	Ağam Beyrək gedəli binərim yox.

	Qatar-qatar dəvələri sorar olsan,

	Ağam Beyrəyin yüklədiyidi,

	Ağam Beyrək gedəli yüklədim yox.

	Ağayılda ağca qoyunu sorar olsan,

	Ağam Beyrəyin şüləniydi.

	Ağam Beyrək gedəli şülənim yox.

	Qaralı, göylü otağı sorar olsan,

	Ağam Beyrəyindir

	Ağam Beyrək gedəli köçərim yox dedi.

	 

	Yenə qız aydır:

	 

	Mərə ozan! Qarşı yatan qara dağdan,

	Aşub gəldiyində, keçdiyində

	Beyrək adlı bir yigidə buluşmadınmı?

	Daşğın-daşğın suları,

	Aşub gəldiyində, keçdiyində,

	Beyrək adlı bir yigidə buluşmadınmı?

	Ağır, adlı şəhərlərdən (bəri) gəldiyində

	Beyrək adlı bir yigidə buluşmadınmı?

	Mərə ozan! Gördünsə, degil mana!

	Qara başım qurban olsun, ozan, sana!

	 

	Qız yenə aydır:

	 

	Qarşı yatan qara dağım yıxılıbdır,

	Ozan, sənin xəbərin yox.

	Kölgəlicə qaba ağacım kəsilibdir.

	Ozan, sənin xəbərin yox.

	(Ürəkimdə qara bağrım dəlinibdir,

	Ozan, sənin xəbərin yox.)

	Dünyəlikdə bir qardaşım alınıbdır,

	Ozan, sənin xəbərin yox.

	Çalma ozan, ayıtma ozan,

	Qaralıca mən qızın nəsinə gərək, ozan?

	Elü-gündə düyün var, düünə varıb ötgil ozan! – dedi.

	Beyrək bundan keçdi ulu qız qarındaşları yanına gəldi. Baxdı gördü qız qardaşları qaralı-göylü, (bir arada) otururlar. (Yanlarına vardı). Çağırıb Beyrək söylər, görəlim, xanım, nə söylər. Aydır:

	 

	Əlan sabah yerindən duran qızlar!

	Ağ otağı qoyuban qara otağa girən qızlar!

	Ağ çıxarıb qara geyən qızlar!

	Bəqir kimi öynəndə yoğurtdan nə var?

	Qara sac altında güməcdən nə var?

	Kəməndərində ətməkdən nə var?

	Üç gündür yoldan gəldim, doyurun məni!

	Üç günə varmasın, allah sevindirsin sizi! – dedi.

	 

	Qızlar vardılar, yemək gətirdilər, Beyrəyin qarnın doyurdular.

	Beyrək aydır:

	– Ağanızın başı və gözü sədəqəsi, köhnə qaftanınız var isə geyəyin, düyünə varayın, düyündə əlimə qaftan girərsə geri qaftanınızı verəyin – dedi.

	Vardılar Beyrəyin, qaftanı varmış, (gətirdilər) buna verdilər. Aldı geydi. Boyu boyuna (yaqışdı), qolu qoluna yaqışdı. Ulu qız qardaşı bunu Beyrəyə bənzətdi. Qara qıyma gözləri qan-yaş doldu, (burada qız qarındaşı) söyləmiş, görəlim, xanım, nə söyləmiş:

	 

	Mərə ozan:

	 

	Qara qıyma gözlərin çöngəlməsəydi,

	Ağam Beyrək deyəydim, ozan, sana.

	Üzünü qara saç örtməsəydi,

	Ağam Beyrək deyəydim, ozan, sana.

	Qont-qont biləklərin solmasaydı,

	Ağam Beyrək deyəydim, ozan, sana,

	Apul-apul yürüşündən,

	Aslan kimi duruşundan.

	Qanırlıban baxışından

	Ağam Beyrəyə bənzədirəm, ozan, səni,

	Sevindirdin, yerindirmə ozan məni! – dedi,

	 

	Qız bir dəxi söyləmiş, aydır:

	 

	(Çalma ozan), bir zaman ayıtma, ozan!

	Ağam Beyrək gedəli bizə ozan gəldiyi yox.

	Əynimizdən qaftanımız aldığı yox.

	Başımızdan gecəliyimiz aldığı yox.

	Buynuzu burma qoçlarımız aldığı yox.

	 

	Beyrək aydır:

	– Qızlar bu qaftanla məni tanıdılar. Qalın Oğuz bəyləri dəxi tanırlar. Görəyim Oğuzda mənim dostum düşmənim kimdir? – dedi, qaftanı sıyırdı, götürdü, qızların üstünə atı verdi:

	– Nə sən, nə Beyrək qalsın! Bir əski qaftan verdiniz, mənim başım-beynim aldınız – deyib vardı, bir əski dəvə çulu buldu, dəldi, boynuna keçirdi, kənduyi dəliliyə buraxdı, sürdü, düyünə gəldi.

	Gördü düyündə göykü ox atar. Qaragünə oğlu (Dəli) Budaq, Qazan bəy oğlu Uruz, bəylər başı Yeynək, Qəflət qoca oğlu Şirşəmsəddin, qızın qardaşı Dəli Qarcar belə ox atarlardı (Beyrək bunların ox atdıqlarını tamaşaya durdu) Qaçan kim, Budaq atsa, Beyrək:

	– Əlin var olsun! – deyirdi.

	Uruz atsa:

	– Əlin var olsun! – deyirdi.

	Yeynək atsa:

	– Əlin var olsun! – deyirdi.

	Şirşəmsəddin atsa:

	– Əlin var olsun! – deyirdi.

	Göykü atsa.

	– Əlin qurusun, barmaqların çürüsün! Hey donuz oğlu, donuz! – deyirdi – göykülərə qurban ol! – deyirdi.

	Yalançı oğlu Yalıncığın acığı tutdu, aydır:

	– Mərə, qavat oğlu dəli qavat, sana düşərmi mana bunun kimi söz söyləmək? Gəl mərə qavat, mənim yayımı çək! Yoxsa səni öldürərəm.

	Böylə degəc Beyrək yayı aldı, çəkdi, qəbzəsindən yay iki para oldu. Götürdü önünə buraxdı:

	– Daz yerdə turağay atmağa yaxşı – dedi.

	Yalançı oğlu Yalıncıq, yay ufandığından qatı qaqdı.

	Aydır:

	– Mərə, (varın) Beyrəyin yayı vardır, gətirin! – dedi.

	Vardılar gətirdilər. Beyrək yayı gördüyündə yoldaşların andı, ağladı (yayını əlinə alıb öydü, görəlim, necə öydü?) Aydır:

	 

	Tul tulara girdiyim,

	Toladarı doxarlıyı qovduğum,

	Yağı yurdu əlimdə qıl kişlim.

	Ayğır verib aldığım, (ağ) tozlu qatı yayım!

	Buğa verib aldığım, boğma kirişim!

	Bünlü yerdə qoydum gəldim.

	Otuz doqquz yoldaşım, iki arğışım. – dedi.

	 

	Ondan Beyrək aydır:

	– Bəylər, sizin eşqinizə çəkəyin yayı, atayın oxu – dedi.

	Məyər köygünün üzüyünə nişan atarlardı. Beyrək (bir) oxla üzüyü urdu, paraladı. Oğuz bəyləri bunu göricək əl-ələ çaldılar, gülüşdülər.

	Qazan bəy baxıb tamaşa edərdi. Adam göndərdi, Beyrəyi çağırdı. Dəli ozan gəldi, baş endirdi, bağır basdı, salam verdi.

	Beyrək (söyləmiş, görəlim xanım, nə söyləmiş) aydır:

	 

	Əlan sabah sapa yerdə tikiləndə ağ ban evli!

	Ətlasilə yapılanda göy seyvanlı!

	Tovla-tovla çəkiləndə şahbaz atlı!

	Çağırıban dad verəndə yol çavuşlu!

	Yayxandığında yağ tökülən bol nemətli!

	 

	Qalmış yigit arxası! Bizə miskin umudu! Bayındır xanın göyküsü! Tulu quşun yavrusu! Türküstanın dirəyi! Ümmət soyunun aslanı! Qaraçuğun qaplanı! Qonur atın ayası! Xan Uruzun babası, Xanım Qazan! Ünüm ünlə, sözüm dinlə! Əlan sabah yerindən durmuşsan, Ağ ormana girmişsən. Ağ qovağın budağından burğayıban keçmişsən. Canbaçığın əkmişsən. Ox çığırın qurmuşsan. Adın gərdək qoymuşsan. Sağda oturan sağ bəylər! Solda oturan sol bəylər! Eşikdəki inaqlar! Dibdə oturan xas bəylər! Qutlu olsun dövlətiniz! – dedi. Böylə degəc Qazan bəy aydır:

	– Mərə dəli Ozan! Dilə məndən nə dilərsən!

	Çətirli otaqmı dilərsən? Qul qaravaşmı dilərsən?

	Altun-axçamı dilərsən, verəyim – dedi.

	Beyrək aydır:

	– Sultanım! Məni qoysan da şülən yeməyinin yanına varsam, qarnım acdır, doyursan – dedi.

	Qazan aydır:

	– Dəli ozan, dövlətin təpdi. Bəylər, bugünkü bəyliyim bunun olsun! – dedi. Qoyun, nə yerə gedərsə getsin. Neylərsə eləsin – dedi.

	Beyrək şülən yeməyinin üzərinə gəldi. Qarnın doyurduqdan sonra, qazanları təpdi tökdü, çevirdi. Yəxninin kimini sağına, kimini soluna atar. Sağdan gedəni sağ alır, soldan gedəni sol alır, haqlıya haqqı dəyə, haqsıza üzü qaralığı dəyə.

	Qazan bəyə xəbər oldu:

	– Sultanım, dəli ozan həp yeməyi tökdü – dedilər. Şimdidə qızlar yanına varmaq istər.

	Qazan aydır:

	– Mərə, qoyun (neylərsə eyləsin, qanda dilərsə varsın) qızlar yanına dəxi varsın – dedi.

	Beyrək (ə dedilər) qalxdı, qızlar yanına vardı. Sırnaçıları qovdu, nağaraçıları qovdu. Kimini döydü, kiminin başını yardı. Qızlar (xatunlar) oturan otağa gəldi, eşiyin49 aldı, oturdu.

	Bunu gördü Qazan bəyin xatunu Boyu uzun Burla (xatun) qaqdı, aydır:

	– Mərə, qavat! Sənə düşərim bitəklif mənim üzərimə gələsən? – dedi.

	Beyrək aydır:

	– Xanım, Qazan bəydən mənə buyruq oldu. Mənə kimsə dolaşmaz – dedi.

	Burla xatun aydır:

	– Mərə, çün kim, Qazan bəydən buyruq olubdur, qoyun otursun – dedi.

	Yenə döndü Beyrəyə aydır:

	– Mərə, dəli ozan, ya məqsudun nədir?

	Beyrək aydır:

	– Xanım, məqsudum oldur ki, ərə varan qız qalxa oynaya, mən qopuz çalam – dedi.

	Məgər Qısırca Yengə deyirlər (di) bir xatun vardı. Ona ayıtdılar:

	– Mərə, Qısırca yengə! Dur sən oyna! Nə bilir dəli ozan – dedilər.

	Qısırca yengə durdu, aydır:

	– Mərə, ozan, dəli ozan! Ərə varan qız mənəm – dedi.

	Oynamağa başladı. Beyrək qopuz çaldı. Söylədi, görəlim xanım, nə söylədi. Aydır:

	And içmişəm qısır qısrağa mindiyim yox.

	(Minibəni) qazavata vardığım yox.

	Eviniz ardında sarvanlar sana baxar.

	(Qanğı dərəyə getdi ola deyü izin izlər,

	Qanğı yandan gələ deyü yola baxar).

	Onlar bıldır-bıldır gözlərinin yaşı axar.

	(sən), onların yanına varğıl!

	Muradını onlar verər, bəlli bilgil!

	Səninlə mənim işim yox.

	Ərə varan qız (yerindən) qalxa, qol salıban oynaya, mən qopuz çalam – dedi.

	Qısırca yengə (aydır):

	– Boy, bu zavala gələcək dəli, görmüş kimi söylər – dedi (zaval başına deyüb) vardı yerində oturdu. (Ulu xanlar xatunları qas-qas yaşmaqları altından gülüşdülər.) (Ondan sonra) Boğazca Fatma derlər (di) bir xatun vardı, ona ayıtdılar:

	– Qız qalx, sən oyna! – dedilər.

	(– Hay şu dəli məğmun mənə də şayəd ancılayın olmaz sözlər söylər – dedi.

	Qız deyə nəsnə yoxdur – dedilər). Qızın qaftan (lar) ını geydi (rdilər. Duru gəldi):

	– Çal mərə dəli ozan, ərə varan qız mənəm, oynayayım – dedi.

	Dəli ozan aydır:

	 

	And içəyim bu gəz, boğaz qısrağa mindiyium yox.

	(Minubəni) qazavata vardığım yox.

	(Hay mən səni xub tanıram)

	Eviniz ardı dərəcik deyilmidi?

	İtiniz adı Bəraq (cuq) deyilmidi?

	Sənin adın qırx oynaşlı

	Boğazca Fatma deyilmidi?

	(Yürü, var yerinə otur! Oynamağıl!

	Yoxsa) dəxi eybin açaram, bəlli bilgil! – dedi.

	Səninlə mənim oyunum yox.

	Var yerinə oturgil!

	Ərə varan yerindən dura, mən qopuz çalam, qol salıban

	oynaya – dedi.

	 

	Böylə degəc Boğazca Fatma aydır:

	– Boy, bu dəli boğma çıxaracaq olanca eybimizi qaqdı. Dur qız! Oynarsan oyna, oynamazsan cəhənnəmdə oyna! Beyrəkdən sonra başına bu hal gələcəyin bilirdin.

	Burla xatun aydır:

	– Qız, qalx oyna! Əlindən nə gəlir? – dedi.

	(Qalxdı) Banıçiçək qırmızı qaftanın geydi, əllərin yenginə çəkdi, gözükməsin deyü, oyuna girdi, ayıtdı:

	– Mərə dəli ozan, çal di! (ərə varan qız mənəm. Oynayayım) – dedi.

	Beyrək aydır:

	– (Xan qızı, sənsən bəli.)

	Mən bu yerdən gedəli dəlu olmuş,

	Səndəliyim ağca qarlar yağmış dizə yetmiş.

	Xan qızının evində qul-xəlayiq tükənmiş.

	(Xan qızı) məşribə almış,

	(Souqda) suya varmış.

	Biləyindən on barmağını souq almış,

	Qızıl, altun gətirin,

	Xan qızına barmaq yonun!

	Aq, gümüş gətirin,

	Xan qızına dırnaq yonun!

	Eyiblicə xan qızı,

	Ərə varmaq eyib olur – dedi.

	 

	Bunu eşitcək Banıçiçək qaqdı (aydır):

	– Mərə, dəli ozan, mən eyiblimiyəm kim, mənə qoşursan? – dedi. Gümüş kimi ağ biləyin açdı, əlini çıxardı. Beyrəyin keçirdiyi üzük göründü. Beyrək üzüyü (göricək) tanıdı.

	Burada söyləmiş, görəlim, xanım, nə söyləmiş.

	Aydır:

	Beyrək gedəli Bambam təpə başına çıxdınmı qız?!

	Qarılatıb dörd yanına baxdınmı qız?!

	Qarğı kimi qara saçın yoldunmu qız?!

	Qara gözdən acı yaşı tökdünmü qız?!

	Güz alması kimi al yanağın yırtdınmı qız?!

	(Gələnilə gedəndən Beyrək xəbərin sordunmu qız?!

	Sevdigim Bamsı Beyrək deyü ağladınmı qız?!)

	Qız, (çün) sən ərə varırsan, (barmağındakı)

	Altun üzük mənimdir, ver mana, qız! – dedi.

	 

	Qız aydır:

	 

	Beyrək gedəli Bambam təpə, başına çıxdığım çox.

	Qarğı kimi qara saçım yolduğum çox.

	Güz alması kimi al yanağım yırtdığım çox.

	Gələnilə gedəndən sorduğum çox.

	(Qara gözdən acı yaşı tökdüyüm çox!)

	Vardı gəlməz bəy iyidim,

	Xan iyidim Beyrək – deyü ağladığım çox.

	 

	Sevişdiyim Bamsı Beyrək sən deyilsən. Altun üzük sənin deyildir. Altun üzükdə çox nişan vardır. Altun üzüyü istərsən nişanın söylə! – dedi.

	Beyrək aydır:

	 

	Alan sabah, xan qızı, yerimdən durmadımmı?

	Boz ayğırın belinə minmədimmi?

	Sənin evin üzərinə sığın-keyik yığmadımmı?

	Sən məni yanına qağırmadınmı?

	Səninlə meydanda at çapmadıqmı?

	Sənin atını mənim atım keçmədimi?

	Ox atanda mən sənin oxunu yarmadımmı?

	Gürəşdə mən səni basmadımmı?

	Üç öpüb, bir dişləyib,

	Altun üzüyü barmağına keçirmədimmi?

	Sevişdiyin Bamsı Beyrək mən deyilmiyəm? – dedi.

	 

	Böylə degəc qız (haman) tanıdı, bildi ki, Beyrəkdir. Cübbəsilə, çuxasilə Beyrəyin ayağına düşdü. (Beyrək ediyini xatunlar bildi, hər biri bir bəyə muştuluyu getdi). Beyrəyə dayələr qaftan geyirib dunatdılar. Haman qız sıçradı, (bir) ata mindi, Beyrəyin atasına, anasına muştuluğa çapar getdi. (Çünki vardı qayınatasına, qayınanasına).

	Qız aydır:

	 

	Ərğab-ərğab qara dağın yıxılmışdı, ucaldı axı!

	Qanlı-qanlı suların soğulmuşdu çağladı axı!

	Qaba ağacın qurumuşdu yaşardı axı!

	Şahbaz atın qarımışdı, qulun verdi axı!

	Qızıl dəvələrin qarımışdı, köşək verdi axı!

	Ağ (ayılda) qoyunun qarımışdı quzu verdi axı!

	(Axır) on altı illik həsrətin, oğlun Beyrək gəldi axı!

	Qayınata, qayınana, muştuluq mana nə verərsiz?

	(Deyiniz mana) – dedi.

	 

	(Xan) Beyrəyin atası, anası aydır:

	 

	Dilin üçün öləyin, gəlinciyim!

	Yoluna qurban olayın, gəlinciyim!

	Yalansa bu sözlərin gercək ola, gəlinciyim!

	(Gercəksə xəbərin) Sağ-əsən çıxıb gəlsə,

	Qarşı yatan qara dağlar sənə yaylaq olsun!

	Souq-souq sular sənə içət olsun, (gəlinciyim!)

	Qulum-xəlayiqim sənə qırnaq olsun, (gəlinciyim!)

	Şahbaz atlarım sənə binət olsun, (gəlinciyim!)

	Qatar-qatar dəvələrim sənə yüklət olsun, (gəlinciyim!)

	Ağayılda ağca qoyunum sənə şülən olsun!

	Altun-axçam sənə xərclik olsun!

	Dənliyi altun ban evlərim sənə kölgə olsun!

	(Mənim) qara başım qurban olsun sənə, gəlinciyim – dedi.

	 

	Bu məhəldə bəylər (və xanlar) Beyrəyi (babasına) gətirdilər (Bu yandan eşidən bəylər Beyrəyin üzərinə yığıldılar)

	Qazan bəy aydır:

	– Muştuluq Baybura bəy, oğlun gəldi – dedi.

	Baybura bəy aydır:

	– Oğlum idiyin ondan biləyim (ki,) sırça barmağını qanatsın, qanını dəsmalıma dürtsün, gözümə sürəyin. Açılacaq olursa oğlum Beyrəkdir – dedi.

	Çünki ağlamaqdan gözləri görməz olmuşdu. Dəsmalı gözünə silcək allah taalanın qüdrətilə gözü açıldı. Atası, anası güldülər, Beyrəyin ayağına düşdülər. (Anası) aydır:

	– Oğul! Dənliyi altun ban evimin qəbzəsi oğul!

	Qaza bənzər qızımıın, gəlnimin çiçəyi oğul!

	Görər gözüm aydını oğul! Tutar belim qüvvəti oğul!

	Qalın Oğuz imrəncisi, canım oğul! – deyibən çox ağladı, allahına şükürlər elədi.

	Yalançı oğlu Yalıncıq bunu eşitdi. Beyrəyin qorxusundan qaçdı, özünü Dana sazına saldı. Beyrək ardına düşdü. Qova-qova saza düşürdü. Beyrək aydır:

	– Mərə, od gətirin!

	Gətirdilər, sazı oda urdular, (Yalançı oğlu) Yalıncıq gördü kim, yanar, sazdan çıxdı, Beyrəyin ayağına düşdü. Qılıcı altından keçdi. Beyrək dəxi süçundan keçdi.

	 

	Qazan bəy aydır:

	– Gəl a! Muradına yetiş!

	Beyrək aydır:

	– (Xanım Qazan!), yoldaşlarımı çıxarmayınca, hasarı almayınca, murada irməzəm – dedi.

	(Haman) Qazan bəy oğuzuna:

	– (Beyrək uğruna) məni sevən (bəy yigitlər) yetsin! – dedi.

	Qalın Oğuz bəyləri atlandılar. Bayburd hasarına çapar yetdilər. Kafirlər dəxi bunları qarşıladılar. Qalın Oğuz bəyləri ari sudan abdəst aldılar. Ağ alınların yerə qoydular. İki rikət namaz qıldılar. Adı görklü Məhəmmədi yada gətirdilər. Gumbur-gumbur nağaralar döyüldü. Bir qiyamət savaş oldu, meydan dolu baş oldu.

	Şöklü Məliyi böyürdübəni Qazan bəy atdan yerə saldı. Qara təkur (məliyi) Dəli Dondar qılıcladı, yerə saldı. Qara təkur (məliyi) Dəli Dondar qılıcladı, yerə saldı. Qara Aslan məliyi Qarabudaq yerə saldı. Dərələrdə kafirə qırğın gərdi. Yeddi kafir bəyi qılıcdan keçdi.

	Beyrək, Yeynək, Qazan bəy, Qarabudaq, Dəli Dondar, Qazan oğlu Uruz bəy – bunlar hasara yürüş etdilər. Beyrək otuz doqquz yigidinin üzərinə gəldi. Onları sağ və əsən gördü, allaha şükür elədi. Kafirin kəlisasin yıxdılar, yerinə məscid yapdılar. Ban banlatdılar. Əziz tanrı adına xütbə oxutdular.

	Quşun ala qatını, qumaşın urusunu, qızın göyçəyini, doqquzlama çırğab çuxa, xanlar xanı Bayındır xana pəncyek çıxardılar.

	Baybura bəyin oğlancığı Beyrək Baybecan məliyin qızını aldı. Ağ ban evinə, ağ otağına geri döndü. Düyünü başladı.

	Bu qırx yigidin bir qaçına xan Qazan, bir qaçına Bayındır xan qızlar verdilər. Beyrək dəxi yeddi qız qarındaşını yeddi yigidə verdi. Qırx yerdə otaq tikdi. Otuz doqquz qız taleli taleinə birər ox atdı. Otuz doqquz yigit oxunun ardınca getdi.

	Qırx gün, qırx gecə, toy-dügün elədilər. Beyrək yigitlərilə murad verdi, murad aldı.

	 

	Dədəm Qorqud gəldi, şadlıq çaldı, boy boyladı, söy söylədi, Qazi ərənlər başına nə gəldiyini söylədi. Bu oğuznamə Beyrəyin olsun – dedi.

	(Qanı ol öydüyüm bəy ərənlər? Dünyayə mənim deyənlər? Əcəl aldı, yer gizlədi, fani dünya yenə qaldı. Gəlimli, gedümli dünya. Son ucu ölümlü dünya).

	Yum verəyin, xanım! Qara dağların yıxılmasın! Kölgəlicə qaba ağacın kəsilməsin! Ağ saqqallı baban yeri ucmağ olsun! Ağ birçəkli anan yeri behişt olsun! Oğulla qarındaşdan ayırmasın! Axır vaxtında ari imandan ayırmasın! Amin deyənlər didar görsün! Yığışdırsın, dürüşdürsün, günahınızı adı görklü Məhəmməd Mustafa üzü suyuna bağışlasın.

	 

	 

	 

	 

	41 Şahid.

	42 Çağırdı.

	43 Pul bölüşməkdə.

	44 Əhsən dedilər.

	45 Evləndirmiş.

	46 Vatikan nüsxəsində həmta.

	47 Çağıraq.

	48 Yedəkləyim.

	49 Qapısın.

	41 Şahid.

	42 Çağırdı.

	43 Pul bölüşməkdə.

	44 Əhsən dedilər.

	45 Evləndirmiş.

	46 Vatikan nüsxəsində həmta.

	47 Çağıraq.

	48 Yedəkləyim.

	49 Qapısın.

	QAZAN BƏYİN OĞLU URUZ BƏYİN DUSTAQ OLDUĞU BOYU BƏYAN EDƏR

	 

	Xanım hey!

	Bir gün Ulaş oğlu Qazan bəy yerindən durmuşdu. Qara yerin üzərinə otaqların tikdirmişdi. Min yerdə ipək xalçası döşənmiş idi. Ala seyvan göy üzünə aşanmışdı. Doxsan tümən gənc oğuz (Qazanın) söhbətinə dərilmişdi. Ağzı böyük xəmirlər ortalığa salınmış idi. Doqquz yerdə badyələr qurulmuşdu. Altun ayaq, sürahilər düzülmüşdü. Doqquz qara gözlü, (xub surətli) örmə saçlı, əlləri biləyindən xınalı, barmaqları nigarlı, boğazları birər qarış kafir qızları al şərabı altun ayağla Qalın Oğuz bəylərinə gəzdirərlərdi.

	Hər birin (əlin)dən Ulaş oğlu Salur Qazan içmişdi. Çırxab-çırxab çadır, otaq bağışlardı. Qatar-qatar dəvələr bağışlardı. Oğlu Uruz qarşısında yay söykənib durardı. Sağ yanında qardaşı Qaragünə oturmuşdu. Sol yanında dayısı Aruz oturmuşdu.

	Qazan sağına baxdı qas-qas güldü. Soluna baxdı çox sevindi. Qarşısına baxdı oğlancığını, Uruzu gördü, əlin-əlinə çaldı ağladı.

	(Qazan) Oğlu Uruza bu iş xoş gəlmədi (qəhər gəldi). İləri gəldi, diz çökdü. Babasına çağırıb söylər, görəlim, xanım, nə söylər.

	Uruz aydır:

	Ünüm ünlə, mənim sözüm dinlə, ağam Qazan!

	Sağına baxdın, qas-qas güldün.

	Soluna baxdın çox sevindin.

	Qarşına baxdın, məni gördün, (qan) ağladın.

	Səbəb nədir, degil mana!

	Qara başım qurban olsun, ağam, sana! – dedi.

	(Əgər) deməz olursan.

	 

	Qalxıbanı yerimdən mən duraram.

	Qara gözlü yigitlərimi boyuma alaram,

	Qan Abqaza elinə mən gedərəm.

	Altun xaça mən əlimi basaram.

	Pilan giyən keşişin əlin (mən) öpərəm.

	(Qaragözlü) kafir qızın mən alaram.

	Dəxi sənin üzünə mən gəlməzəm.

	Ağladığına səbəb nədir, degil mana!

	Qara başım qurban olsun, ağam, sana! – dedi.

	 

	Qazan bəy alaldı, oğlunun üzünə baxdı.

	Çağırıb söylər, görəlim, xanım, nə söylər.

	 

	Qazan aydır:

	 

	Bəri gəlgil, qulunum oğul!

	Sağım, ələ baxdığımda qardaşım Qaragünəyi gördüm.

	Baş kəsibdir, qan tökübdür, çölədi alıbdır, ad qazanıbdır.

	Solum ələ baxdığımda dayım Aruzu gördüm.

	Baş kəsib, qan tökübdür, çölədi alıbdır, ad qazanıbdır.

	Qarşım ələ baxdığımda səni gördüm.

	On altı yaş yaşladın.

	Bir gün ola düşəm öləm, sən qalasan.

	 

	Yay çəkmədin, ox atmadın, baş kəsmədin, qan tökmədin. Qanlı Oğuz içində çölədi almadın. Yarınkı gün zaman dönüb mən ölüb, sən qalçaq tacım-taxtım sənə verməyələr deyib, sonu andım, ağladım, oğul! – dedi.

	 

	Uruz burada söyləmiş, görəlim, xanım, nə söyləmiş, aydır:

	– A bəy baba! Dəvəcə böyümüşsən, köşəkcə əqlin yox. Təpəcə böyümüşsən, darıca beynin yox. Hünəri oğul atadanmı görər öyrənər, yoxsa atalar oğuldanmı öyrənir? – dedi… Qaçan sən məni alıb kafir sərhəddinə çıxardın, qılıc çalıb baş kəsdin? Mən səndən nə gördüm, nə öyrənim? – dedi.

	Qazan bəy əlin əlinə çaldı, qas-qas güldü. Aydır:

	– A bəylər! Uruz xub söylədi, şəkər yedi, bəylər! Siz yeyiniz, içiniz, söhbətiniz dağıtmayınız! Mən bu oğlanı alayın, ava gedəyin. Yeddi günlük azuğla çıqayın. Ox atdığım yerləri (cida sındrdığım yerləri göstərəyin). Qılıc çalıb baş kəsdiyim yerləri göstərəyin. Kafir sərhəddinə, Cızığlara, Ağılğana, Gökçə Dağa, alıban çıxayın. Sonra oğlana gərək olar, a bəylər! – dedi.

	Qonur atın çəkdirdi, bütün mindi. Üç yüz mürəssə donlu yigit soyladı, boyuna aldı. Qırx ala gözlü yigidin Uruz boyuna aldı, Qazan oğlunu alıb Qara dağlar üzərinə ava çıxdı. Av avladı, quş quşladı, sığın-keyik yıxdı. Gök alan görklü çəmənə çadır tikdi. Bir qaç gün bəylər ilə yedi, içdi.

	Məgər Başıaçıq Tatyan qələsindən, Aqsaqa qələsindən kafirin casusu vardı, bunları görüb təkura gəldi, aydır:

	– Hey! Nə oturursan? İtini ulatmayan, çətigünü movlatmayan alplar başı Qazan oğlancığı ilə sərxoş olub yatırlar – dedi.

	On altı min qara donlu kafir ata mindi, Qazanın üzərinə ilğar yetdi.

	Baxdılar gördülər altı bölük toz endi,

	 

	Kimi aydır:

	– Keyik tozudur.

	 

	Kimi aydır:

	– Yağı tozudur.

	 

	Qazan aydır:

	– Keyik (tozu) olsa bir, ay iki bölük olurdu. Bu gələn, bilmiş olun, yağıdır! – dedi.

	Toz yarıldı. Gün kimi şıladı, dəniz kimi yayxandı. Meşə kimi qarardı. On altı min ip üzəngili, keçə börkli, azğın dinli, quzğun dilli kafir (Qazanın önünə) çıxa gəldi.

	Qazan qonur atını çəkdirdi, bütün mindi. Oğlu Uruz çilavsını çəkdirdi, bədöy atın oynatdı (babasına) qarşı gəldi, aydır:

	 

	Bəri gəlgil, ağam Qazan!

	Dəniz kimi qararıb gələn nədir?

	Od kimi şıldayıb, ulduz kimi parlayıb gələn nədir?

	Ağız dildən beş kəlmə xəbər mana,

	Qara başım qurban olsun, babam, sana! – dedi.

	Qazan aydır:

	Bəri gəlgil, aslanım oğul!

	Dəniz kimi yayxanıb gələn kafirin ləşgəridir.

	Gün kimi şıldayıb gələn kafirin başında işığıdır.

	Ulduz kimi parlayıb gələn kafirin cidasıdır.

	Azğın dinli yağı kafirdir, oğul! – dedi.

	 

	Oğlan aydır:

	 

	– Yağı deyü nəyə derlər, baba?! – (dedi).

	Qazan aydır:

	– Oğul, onun üçün yağı derlər ki, biz onlara yetsəvüz öldürəriz, onlar bizə yetsə öldürər – dedi.

	 

	Uruz aydır:

	– Baba, içində bəy yigitləri öldürsələr qan sorarlarmı? Davalarlarmı?

	Qazan aydır:

	– Oğul, min kafir öldürsən kimsə səndən qan davalamaz. Amma azğın dinli kafirdir, xub yerdə tuş oldu. Vəli mana sən yaman yerdə duşaq oldun, oğul! – dedi. (Böylə degəc) Uruz burada söyləmiş, görəlim, xanım, nə söyləmiş.

	 

	Uruz aydır:

	 

	Bəri gəlgil, ağam Qazan!

	Qalxıbanı yerimdən,

	Bədöy atım saxlardım,

	Bugün üçün, günü gəldi,

	Ağ meydanda səyirdəyim sənin üçün.

	Ala uran sur cidamı saxlardım.

	Bugün üçün, günü gəldi,

	Qaba qarın, gen köküsdə oynadayın sənin üçün.

	Qara polad üz qılıcım saxlardım,

	Bugün üçün, günü gəldi,

	Sası dinli kafir başın kəsdirəyin sənin üçün.

	Əyni yey dəmir donum saxlardım,

	Bugün üçün, günü gəldi,

	Yey yaxalar dögdürəyim sənin üçün.

	Başımdakı qont işıqlar saxlardım

	Bugün üçün, günü gəldi,

	Qaba çomaq altında yoğradayım sənin üçün.

	Qırx yigidim saxlardım

	Bu gün üçün, günü gəldi,

	Kafir başın kəsdirəyim sənin üçün.

	Aslan adım saxlardım sənin üçün,

	Yaxa tutub kafirlə oğraşayın sənin üçün,

	Ağız-dildən bir qaç kəlmə xəbər mana!

	Qara başım qurban olsun, ağam, sana! – dedi.

	Qazan burada söyləmiş, görəlim, xanım, nə söyləmiş.

	Qazan aydır:

	 

	Oğul, oğul, ay oğul!

	Mənim ünüm ünlə, sözüm dinlə!

	Ol kafirin üçün atıb birin yazmaz oxcusu olur,

	Hay demədən başlar kəsən cəlladı olur,

	Adam ətin yəxni qılan (onun) aşbazı olur,

	Sən varası kafir deyil,

	Qalxıbanı yerimdən mən durayım,

	Qonur atım belinə minəyim,

	Gələn kafir mənimdir, mən varayın,

	Qara polad üz qılıcım çalayın,

	Azğın dinli kafirdir (mən varayın),

	Başların kəsəyin,

	Dönə-dönə savaşayın,

	Dönə-dönə çəkişəyin.

	Qılıc çalıb baş kəsdiyim görgil, öyrəngil!

	Qara başına düşəndə gərəklidir – dedi.

	 

	Uruz burada söyləmiş, görəlim, nə söyləmiş.

	Aydır:

	– A bəy baba, eşidirəm (nə dersən).

	Amma ərəfatda erkək quzu qurban üçün.

	Baba oğul qazanır ad üçün.

	Oğul da qılıc quşanır baba qeyrəti üçün.

	Mənim də başım qurban olsun (baba,) sənin üçün!

	Qazan burada söyləmiş, görəlim, xanım, nə söyləmiş.

	Qazan aydır:

	– Oğul, oğul, ay oğul!

	Yağıya girib baş kəsmədin.

	Adam öldürüb, qan tökmədin.

	Ala gözlü qırx yigidin boyuna alğıl!

	Köksü gözəl qaba dağlar başına çıqğıl!

	Mənim savaşdığım, mənim döyüşdüyüm,

	Mənim çəkişdiyim, mənim qılıc (çalıb baş kəsdiyim) görgil,

	öyrəngil!

	Və həm bizə pusu olğıl, oğul! – dedi.

	Uruz babasının sözünü sımadı. Qayıdıb geri döndü. Yerdən uca dağlar başına yoldaşların alıb çıxdı.

	Ol zamanda (oğullar ataya müxalifət etməzdi), oğul ata sözün iki eləməzdi. İki eləsə ol oğlanı qəbul eləməzlərdi.

	Uruz gen yaxadan sügüsün sancdı, durdu.

	Qazan bəy gördü ki, kafir qatı bağlandı. Atından (yerə) endi. Arı sudan abdəst aldı. Ağ alnını yerə qoydu. İki rikət namaz qıldı. Adı görklü Məhəmmədi yada gətirdi. Qara dinli kafirə göz qarartdı, hayqırdı, at saldı, qarşı vardı, qılıc urdu.

	Gumbur-gumbur nağaralar çalındı (ol gün).

	Burması altun tunc borular çalındı ol gün.

	Çilasın bəy ərənlər dönə-dönə savaşdı ol gün.

	Qara polad üz qılıclar çalındı ol gün.

	Qarğı dilli qayım oxlar atıldı,

	Ala uran sur cidalar susaldı ol gün.

	Namərdlər, muxənnətlər sapa yer gözətdi ol gün.

	Baxa-baxa Qazan oğlu Uruzun eşqi gəldi.

	 

	Aydır:

	– Bəri gəlin, qırx yoldaşım! Sizə qurban olsun mənim başım! Görərmisiz ağam Qazan baş kəsdi, qan tökdü. Oğlan, uşaq, yemək yeməkcə gəlməz (mana) dedi. Atam bu kafirləri əsirgəmiş kimi. Məni sevən yigitlərim! Nə durarsız? Kafirin bir ucuna təpəlim!

	Qaraqoçun oynatdı, Uruz kafirin sağına at təpdi. Sağlı sollu kafiri xub dağıtdı. Sanasan kim, dar yolda dolu düşdü. Ya qara qazın içinə şahin girdi. Kafirin ücünü basdı, dağıtdı. Azğın dinli kafir bunaldı, oxa girdi. Qovulan kimsələr Uruzun bədöy atın (nı) oxladılar. (Oğlan at çilobərin yığamadı. Gözlərini qan bürüdü.) At yıxıldı. Kafirlər Uruzun üstünə (düşdülər.)

	Uruzun qırx yigidi atdan, endi. Ələ qalxan bağını qısa düydülər. (Qından) qılıc sıyırdılar. (Qazan oğlu) Uruzun üzərin (də) çox savaşdılar. Dərin olsa batırır, yayanın umudu olmaz. Sağın, solun Uruzun çevirdilər. (Gözü önündə) qırx yigidin şəhid etdilər. Oğlanın üzərinə üyüşdülər, zəbun edib tutdular. Qarısından ağ əllərin bağladılar. Qıl orğan ağ boynuna taxdılar. Üzü üzərinə salıban sürüdülər. Ağ ətindən qan çıxınca döydülər. Baba deyü ağlatdılar, ana deyü bozlatdılar. Əli bağlı, boynu bağlı, üzü-üzərinə salıb aldılar, yürüyü verdilər. Uruz dutsaq oldu.

	Qazanın (bu işlərdən) xəbəri yox. Elə sandı kim, yağı basıldı. At cilovsun (u) döndərdi, geri döndü. Gəldi, oğlunu qoyduğu yerdə bulamadı.

	– A bəylər! Oğlan qancarı getdi ola! – dedi.

	Bəylər ayıtdılar:

	– Oğlan quş ürəkli olur. Qaçıb anasına getmişdir – dedilər.

	Qazan qarardı, döndü, aydır:

	– Bəylər! Tanrı mana bir kor oğul vermiş. Varayın, (onu) anasının yanından alayın, qılıcla paralayayın, altı bölük edəyin, altı yolun ayırdında buraxayın! Bir dəxi kimsə yazı yerdə yoldaş qoyub qaçmaya – dedi.

	Dəxi qonur atın öncəldi (Qazan qəzəblə), yola girdi, evinə gəldi.

	Xan qızı Boyu uzun Burla xatun Qazanın gəldiyin eşitdi. Atdan ayğır, dəvədən buğra, qoyundan qoç qırdırdı.

	– Oğlancığı (mı) n ilk avıdır, qanlı oğuz bəylərin toylayayım – dedi.

	Xan qızı gördü kim, Qazan gəlir, yumurlanıb yerindən uru durdu, samur cübbəsin əyninə aldı, Qazana qarşı gəldi. Qapaq qaldırıb Qazanın üzünə doğru baxdı, sağilən soluna göz gəzdirdi, oğlancığını Uruzu görmədi. Qara bağrı sarsıldı, düm ürəyi oynadı, qara qıyma gözləri qan-yaş doldu. Qazana söyləmiş, görəlim, xanım, nə söyləmiş.

	Aydır:

	Bəri gəlgil, Salur bəyi, Salur gözgü!

	Başım baxtı, evim taxtı!

	Xan babamın göygüsü!

	Qadın anamın sevgisi!

	Atam-anam verdiyi!

	Göz açıban gördüyüm!

	Könül verib sevdiyim,

	Bəy yigidim Qazan!

	Qalxıban (oğul ilə yerindən uru durdun!)

	Oğlunla yəlisi qara qazlıq atın bütün mindin,

	(Köksü gözəl qaba dağlar önünə ava mindin)

	Boynu uzun bədöy keyikin alıb yığdın,

	Sən atını yüklətdin geri döndün,

	İki vardın, bir gəlirsən, yavrum qanı?

	Qara govdəndə bulduğum oğul qanı?

	Bir bəyim görünməz bağrım yanar;

	Asılan-asılan qayalardan Qazan, oğlan (cığı) uçurdunmu?

	Talı sazın aslanına yedirdinmi?

	(Yoxsa qara dinlı kafirə uğratdınmı?)

	Ağ əllərin qarusundan bağlatdınmı?

	Kafir (lər) önüncə (yayan) yürütdünmü?

	Dil-damağı quruyub dörd yanına baxdırdınmı?

	Qara gözdən acı yaşın tökdürdünmü?

	Qadın ana, bəy baba deyü bozlatdınmı? – dedi.

	 

	Genə söyləmiş (nə demiş), aydır:

	 

	Oğul, oğul, ay oğul! Ortacım oğul!

	Qarşı yatan qara dağım yüksəyi oğul!

	Qaranqluca gözlərim aydını oğul!

	Sam yelləri əsmədən Qazan, qulağım çınlar,

	Sarımsaq otun yemədən içim göynər,

	Sarı ilan soxmadan ağca tənim qalxar, şişər,

	Qurumuşca köküsdə südüm oynar.

	Yalqızca oğul görünməz, bağrım yanar.

	Yalqız oğul xəbərin, (a) Qazan, degil mana!

	Deməz olsan yana-göynə qarğaram, Qazan, sana! – dedi.

	 

	Anası bir söy dəxi söyləmiş, aydır:

	 

	Qarğı cida oynadanlar vardı gəldi,

	Altun cida oynadana ya rəb, noldu?

	Qaraqoç ata minənlər vardı gəldi,

	Bədöy atlı bir oğula, ya rəb, noldu?!

	Nökər gəldi, naib gəldi,

	Yalqız bir oğula ya rəb, noldu?!

	Yalqız oğul xəbərin, Qazan, vergil mana!

	Verməz olsan yana-göynə qarğaram, Qazan, sana! – dedi.

	Bir dəxi söyləmiş:

	 

	Quru-quru çaylara su saldım.

	Qara donlu dərvişlərə nəzir verdim.

	Yanıma el baxdığımda, qonşuma ev baxdım,

	Umanına, usanına aş yedirtdim,

	Ac görsəm doyurdum,

	Yalıncıq görsəm donatdım,

	Dilək ilə bir oğulu güclə buldum,

	Yalqız oğul xəbərin, a Qazan degil mana!

	Deməz olsan yana-göynə qarğaram sana! – dedi.

	 

	 

	Bir (söy) dəxi söyləmiş:

	 

	Qarşı yatan qara dağdan,

	Bir oğul uçurdunsa, degil mana,

	Külünglə yıxdırayın.

	Qamən axan yüyrək sudan,

	Bir oğul axıtdınsa, degil mana,

	Damarların soğuldayın.

	Azğın dinlü kafirlərə,

	Bir oğul tutdurdunsa, degil mana.

	Xan babamın yanına mən varayın,

	Ağır ləşkər, bol xəzinə alayın,

	(Azğın dinli kafirə mən varayın,)

	Paralanıb qazlıq atımdan anməyincə,

	Yenimlə alca qanım silməyincə,

	Qol-bud olub yer üzünə düşməyincə,

	Yalnız oğul xəbərin almayınca,

	Kafir yollarından dönməyəyin – dedi.

	 

	Bir dəxi söyləmiş:

	 

	Yoxsa, a Qazan, ayağımdan sərmüzə atayınmı?

	Qara dırnaq ağ üzümə çalayınmı?

	Güz alması kimi al yanaqların yırtayınmı?

	Çənbərimə alca qanım tökəyinmi?

	Ağır şiyvən sənin orduna qoyayınmı?

	Oğul-oğul deyübəni bozlayayınmı?

	Qaytabanda qızıl dəvə bundan keçdi,

	Törümləri bozlayıb belə keçdi.

	Törümcüyüm aldırmışam, bozlıyayınmı?

	Qara qoçda qazlıq at bundan keçdi,

	Quluncuğu kişnəyib belə keçdi,

	Quluncuğum aldırmışam, kişnəyəyinmi?

	Ağayılda ağca qoyun bundan keçdi,

	Quzucuğu məkrəşib belə keçdi,

	Quzucuğum aldırmışam, məkrəyəyinmi?

	Oğul (oğul) deyübən bozlayayınmı?

	(Bir bəyim görünməz, degil mana!) – dedi.

	 

	Bir dəxi söyləmiş:

	 

	Qalxıbanı yerimdən duram derdim.

	Yelisi qara qazlıq atıma minəm derdim,

	Qalın Oğuz içinə girəm derdim,

	Ala gözlü gəlin alam derdim,

	Qara yerdə ağ otaqlar tikəm derdim.

	Murada yetirmədin məni,

	Qara başım qarışı tutsun, Qazan, səni!

	Bir bəyim görünməz, bağrım yanar,

	Neylədin, degil mana!

	Deməz olsan yana-göynə qarğaram, Qazan, sana! – dedi.

	Anası oğlanın böylə degəc Qazanın ağlı başından getdi. Qara bağrı sarsıldı, düm ürəyi oynadı, qaranqulu gözləri qan yaş doldu. Aydır:

	– Görklüm! Oğul gəlsə səndənmi sorardım? Qorxma, qayırma, avdadır. (Mən oğulu evə gəldi sandım, – dedi). Avda qalan oğul üçün qayırmağıl! Yeddi gün (mən) Qazana möhlət vergil! Yerdə isə oğulu çıxarayın, göydə isə endirəyin. Bulursam, buldum, bulmazsam tanrı verdi, tanrı aldı, neyləyəyin? Gəlübəni, qara şiyvən səninlə belə eləyəyin – dedi.

	Xan qızı aydır:

	– Qazan! Oğlan avda edigin ondan biləyin ki, yorğun atınla, kütəlmiş cidanla ardına düşəsən – dedi.

	Qazan geri döndü, gəldiyi yolu əlinə alıb yortdu.

	 

	Dün qatdı, anası duymadan əl altında buyurdu:

	– Doxsan tümən gənc oğuz ardımca gəlsin! Oğlan dutsaqdır, bəylər bilsin – dedi.

	O (yerə) gəldi ki, yağı basılmışdı. Gördü (kim) oğlunun ala gözlü qırx yigidi qırılmış, bədöy atı oğlanın oxlanmış yatır.

	Leş arasında oğlancığı leşin bulamadı. Altunluca qamçısını buldu. Yəqin bildi ki, oğlu kafirə dutsaqdır. Ağladı.

	 

	Qara dağım yüksəyi, oğul!

	Qanlı suyum daşğını oğul!

	Qocalığım vaxtı (nda)

	Aldırdığım yalğız oğul! – dedi.

	 

	Bozladı, kafirin izin izlədi. Qapılı qara Dərvənddə kafir dəxi qonmuş idi.

	Oğlana qara kəpənək geydirmişlərdi, qapı eşiyi üzərində ərquru buraxmışlardı. Girən basar, çıxan basardı. Qarı düşmən, tatar oğlu əlimizə girmişkən cəzaylə öldürəlim – deyü, qapı eşiyi üzərində ərquru qoymuşlardı ki, bu məhəldə xan Qazan yetdi, qonur atın oynatdı. Kafir (lər) Qazanın gəldiyini gördü, ürkdü, kim (i) atın (a) minər, (kimi qılıcın taxınır), kim covşən geyər.

	Oğlan başını qaldırdı, aydır:

	– Mərə kafirlər, nə haldır? (– dedi).

	Kafir aydır:

	– Baban gəldi, tutalım – deriz.

	Oğlan aydır:

	– Aman, mərə kafir, aman! Tanrının birliyinə yoxdur güman.

	Kafirlər oğlana aman verdilər. Əlin cözdülər, gözün açdılar, babasına oğlan qarşı gəldi, söylədi, görəlim xanım, nə söylədi.

	Uruz aydır:

	 

	 

	Bəri gəlgil, a bəy baba! (Xanım babam, canım babam!)

	(Nədən) bildin mənim dutsaq olduğum?

	Ağ əllərim ardıma bağlandığın?

	Qıl sicim ağ boynuma taxıldığın?

	Qara gözlü yigitlərim qırıldığın?

	Sən gəlmədən, baba kafirlər danışdılar;

	Qonur atlı Qazanı dutun,

	Qarusundan ağ əllərin bağlan

	Qafillicə görklü başın kəsin,

	Alca qanın yer üzünə tökün

	Oğlu ilə ikisini bir yerdən öldürün

	Ocağını söndürün deyü

	Söyləşdilər, xanım baba!

	Qorxuram səyirdirkən qonur atın sürücdürəsən,

	Savaşdığın vaxtın kəndini tutdurasan,

	Qafillicə gözəl başın kəsdirəsən,

	Ağ birçəkli anam oğul derkən, Qazan deyü ağladasan.

	Qayıdıban baba (cığım,) geri döngil!

	Altun ban evinə sürüb varğıl!

	Qarıcıq olmuş anama umud olğıl!

	Qara gözlü qız qardaşımı ağlatmağıl!

	Qarıcıq olmuş anamı sızlatmağıl!

	Oğul üçün ata ölmək eyib olur.

	Yaradan haqqı üçün,

	Baba (cığım) – qayıda döngil, evə varğıl!

	Qarıcıq, (olmuş) anam (sana) qarşı gəlsə,

	Məni sana sorsa,

	Baba, doğru xəbər vergil!

	Gördüm sənin oğlun dutsaq, degil!

	Qarusundan ağ əlləri bağlı, degil!

	Qara qıldan sicim (ağ) boynuna taxılı, degil!

	Qara donuz damında yatır, degil!

	Qıl kəpənək boyuncuğun sürər, degil!

	Ağır buqoğu topucağun döyər, degil!

	Yanmış arpa ətməyi, acı soğan öyüni, degil!

	Mənim anam mənim üçün qayırmasın!

	Bir ay baxsın!

	Bir ayda varmazsam iki ay baxsın!

	İki ayda varmazsam, üç ay baxsın!

	Üç ayda varmazsam, öldüyümü ol vaxt bilsin!

	Ayğır atım boğazlayıb aşım versin!

	Yad qızı halalıma (nişanlıma) distur versin,

	Mana tutan gərdəyə ayruq girsin!

	Anam mənim üçün göy geyib qara sarınsın!

	Qalın Oğuz elində (mənim) yasım tutsun!

	Mənim başım sənin yoluna qurban olsun!

	Geri döngil, baba! – dedi.

	 

	Oğlan bir dəxi söyləmiş, görəlim, xanım, nə söyləmiş:

	 

	Qarşı yatan qara dağlar

	Əsən olsa, el yaylar.

	Qanlı-qanlı sular

	Əsən olsa, qamən daşar.

	Qaraqoç atlar

	Əsən olsa, qulun doğar.

	Qaytabanda qızıl dəvə

	Əsən olsa, törüm verər.

	Bəy ərənlər

	Əsən olsa, oğlu doğar,

	Sən əsən ol, anam əsən olsun!

	Məndən yeyrək qadir sizə oğul verər.

	Ağ südünü anam mənə halal eləsin!

	Savaşmağıl qayıda döngil, baba, geri! – dedi.

	Xan Qazan burada söyləmiş, görəlim, xanım, nə söyləmiş, aydır:

	 

	Oğul, oğul, ay oğul!

	Qarşı yatan dağım yüksəyi oğul!

	Güclü belim qüvvəti, canım oğul!

	Qaranqulu gözlərim aydını oğul!

	Alar danla, yerimdən durduğum sənin üçün.

	Qonur atım yorultmuşam sənin üçün.

	Ağ donuma gir əyləndi sənin üçün.

	Mənim başım qurban olsun

	Canım oğul, sənin üçün!

	Sən gedəli,

	Ağlamağım göydə ikən yerə endi.

	Gumbur-gumbur davullar döyülmədi.

	Ağır ulu divanım sürülmədi.

	Səni bilən bəy oğulları

	Ağ çıxardı, qara geyindi,

	Qaza bənzər qızım, gəlinim

	Ağ çıxardı, qara geydi (sənin üçün).

	Qarıcıq anan qan-yaş tökdü,

	Ağ saqqallı (sənin) baban bükülü oldu.

	Qayıdıban buradan, oğul, evə varsam,

	Ağca üzlü (sənin) anan qarşı gəlib oğul desə,

	Mən nə deyəyin?

	Ağ əlləri ardına bağlı deyəyinmi?

	Ağ boynunda qıl orğan taxılı deyəyinmi?

	Kafir yanınca yayaq yürür deyəyinmi?

	Mənim namusum qanda vara, oğul?! – dedi.

	Qıl kəpənək boyuncuğun sürər deyəyinmi?

	Ağır buqağu topuçuğun döyər deyəyinmi?

	Arpa ətməyi, acı soğan öynəcigi deyəyinmi? – dedi.

	 

	Qazan yenə söylədi, aydır:

	 

	Qarşı yatan qara dağlar,

	Qarısa otu, bitməz, el yaylamaz.

	Axıntılı görklü sular

	Qurusa, qara daşmaz…

	Qaytabanlar qarısa,

	Kürüm verməz.

	Qaraqoçlar qarısa,

	Qulun verməz.

	Ər yigitlər qarısa,

	Oğlu doğmaz.

	Baban qarı, anan qarı,

	Səndən yeyrək qadir bizə oğul verməz.

	(Versə) dəxi sənin yerin tuta bilməz,

	 

	Asmanlı göydə qara bulud oluban kafirin üzərinə gurlayayım. Ağ ildırım olub şaqıyayım. Kafiri qamış kimi od oluban yandırayım. Doqquzunu bir-birinə saydırayım. Uruşumdan, döyüşümdən aləm (lər) i doldurayım, yaradan allahdan mədəd! Dedi.

	Qonur atından yerə endi, axıb gedən arı sudan abdəst aldı, ağ alnın yerə qoydu, (iki rikət) namaz qıldı. Ağladı, qadir tanrıdan hacət dilədi, üzün yerə sürdü, Məhəmmədə salavat gətirdi. Dəvə kimi kükrədi, aslan kimi inrədi. Nərə urub hayqırdı. Yapa yalqız (ol) kafirə at təpdi, qılıc urdu. Dönə-dönə bir zaman yaxşı savaş elədi, kafiri alam dedi, alamadı.

	Bir saatda kafirə üç kərə at təpdi. Nagah (qəza yetişib çəng içində) gözü qapağına qılıc toqundu, qara qanı şorladı gözünə endi. Özün sərp yerlərə saldı.

	Görəlim imdi yaradan neylər...

	Məgər, xanım, (Uruz anası) Boyu uzun Burla xatun oğlancığın andı, qərarı qalmadı, qırx incə belli qız oğlanla qara ayğırın dartdırdı, bütün mindi. Qara qılıcın quşandı.

	– Başım tacı Qazan gəlmədi deyü, (Qazanın) izin izlədi getdi. Gələ-gələ Qazana yaxın gəldi. Qazan halalını tanımadı.

	Xan qızının Qazan üzərinə gəldi, (söyləmiş Qazan) aydır:

	 

	Qara ayğırın cilovsunu mənə dartgil, yigit!

	Tikə tutub üzümə baqğıl, yigit!

	Altındakı qara ayğırı (mənə vergil, yigit!)

	Əlindəki sür cidanı (mənə vergil, yigit!)

	Əynindəki göy poladını mənə vergil, yigit!

	Bu günümdə ümud olğıl mana, (yigit!) dedi.

	Qalaba ölkə verəyin sana, (yigit!) – dedi.

	 

	(Burla) Xatun aydır:

	 

	Qarşım ala, yigit, məni (m) nə məklərsən?

	Keçmiş mənim günümü nə andırarsan?

	Qalxıban (ı) yerindən duran Qazan!

	Qara göz atın belinə minən Qazan!

	İlğıyıban qara dağım yıxan Qazan!

	Kölgəlicə qaba ağacım kəsən Qazan!

	Bıçaq alıb qanatlarım qıran Qazan!

	Yalnızca oğluma (Uruza) qıyan Qazan!

	At üstündə əylənməyib yortan Qazan!

	... Sənin belin olmuş,

	Üzəngiyə durmayan dizin olmuş.

	Xan qızı halalını tanımayan gözün olmuş.

	Bunalmışsan, sənə nolmuş (Qazan)?

	Çal qılıcın, yetdim Qazan! - dedi.

	 

	(Bunlar bunda, bu yanada Oğuz bəyləri eşitdilər kim, Qazan bəyin (oğlu) kafirdə dutsaq olmuş, Qazan ardınca getmiş, bəylər dəxi Qazanın ardına düşdü.

	Bu məhəldə, Oğuz ərənləri bir-bir yetdi, görəlim, xanım, kimlər yetdi:

	Qara dərə ağzında qadir verən, qara buğa dərisindən beşikinin yapuğu olan, acığı tutanda qara daşı kül eləyən, qara bığın yeddi yerdə ənsəsində düyən – Qazan (bəyin) qardaşı Qaragünə çapar yetdi:

	– Çal qılıcın, qardaş Qazan, yetdim – dedi.

	Onun ardınca, xanım, görəlim kimlər yetdi?

	Dəmir qapı Dərvəndəki dəmir qapıyı təpüb alan, altmış tutam ala köndərinin ucunda ər böyürdən, Qazan kimi pəhləvanı bir savaşda üç gəz ayından yıxan, Qıyan Səlcuq oğlu Dəli Dondar çapar yetdi:

	– Çal qılıcın, ağam Qazan, yetdim – dedi. (Onun ardınca mənim xanım, Həmid bilən Mardin qələsin təpüb alan, Dəmir yaylı Qıpcaq Məliyə qan qusduran, oğuzun ağ saqqallı qocaları görəndə ol yigidi təhsinləyən, Mahmudu şalvarlı, atı bəhri qotazlı Qaragünə oğlu Qarabudaq çapar yetdi:

	– Çal qılıcın, bəyim Qazan, yetdim – dedi.)

	Onun ardınca, görəlim, kimlər yetdi? Varuban (ı) distursuzca Bayındır xanın yağısın basan, altmış min kafirə qan qusduran, Ğəflət qoca oğlu Şirşəmsəddin çapar yetdi:

	– Çal qılıcın, ağam Qazan, yetdim – dedi.

	Onun ardınca, görəlim, kimlər yetdi?

	Parasarın Bayburd hasarından pırlayıb uçan, ap-alaca gərdəyinə qarşı gələn, Qalın Oğuz imrəncisi, Qazan bəyin inağı, Boz ayğırlı Beyrək çapar yetdi.

	– Çal qılıcın, xanım Qazan, yetdim – dedi.

	Onun ardınca altmış öyəc dərisindən kürk eyləsə topuqların örtməyən, altı öyəc dərisindən külah eyləsə qulaqların örtməyən, qolu-budu xəranca, Qazan bəyin dayısı Aruz qoca çapar yetdi:

	– Çal qılıcın, xanım Qazan, yetdim – dedi.

	Onun ardınca, görəlim kimlər yetdi?

	Çaya baxsa çalımlı, çalqaraquş ərdəmli, qurqurama quşqulu, qulağı altun küpəli, Qalın Oğuz bəylərini bir-bir atdan yıxan, Qazlıq Qoca oğlu bəy Yeynək çaoar yetdi.

	Çal qılıcın, ağam Qazan, yetdim, – dedi.

	Onun ardınca, görəlim, kimlər yetdi?

	Yigirmi dörd (kafir qızın) boyun oxşayan Dəli Dondar yetdi.

	 

	Onun ardınca min başları Düyər yetdi.

	Onun ardınca min Bəkdüz başları Əmən yetdi.

	Onun ardınca doqquz qoca başları Aruz yetdi.

	Saydıqca Oğuz bəyləri tükənsə olmaz.

	 

	Qazanın bəyləri həp (gəlib) yetdi, üzərinə yığnaq oldu, arı sudan abdəst aldılar, iki rikət namaz qıldılar, adı görklü Məhəmmədə salavat gətirdilər, bitəklif kafirə at saldılar, qılıc urdular.

	Ol gün ciyərində olan ər yigitlər bəlirdi. Ol gün namərdlər sapa yer gözətdi. Bir qiyamət savaş oldu, meydan dolu baş oldu. Qiyamətin bir günü oldu, bəy nökərdən, nökər bəydən ayrıldı.

	Daş Oğuz bəyləri ilə Dondar sağa təpdi. Cilasın yigitlərlə Qarabudaq sola təpdi. Qazan kəndi düpə təpdi, təkur ilə Şöklü Məliyə həvalə oldu. Böyürdübən atdan yerə saldı. Alca qanın yer üzərinə tökdü. Sağ tərəfdə (n) Qaratikan Məliyə Dondar qarşı gəldi, qılıcladı, yerə saldı. Sol tərəfdə Buğacıq Məliyə Qarabudaq qarşı gəldi, sancıbanı yerə saldı, tərpənmədən başın kəsdi. Boyu uzun Burla xatun qara tuğun kafirin qılıcladı, yerə saldı.

	Təkur alındı, (məlik tutuldu, tuğ yıxıldı, ursanı yanıldı) kafir qaçdı. Dərələrdə kafirə qırğın gərdi. On beş min kafir kimi qırıldı, kimi tutuldu. Qazan (və Burla xatun) oğlu üzərinə gəlib (atdan) endi (lər), əlin çözdü (lər), quca-quca ata ilə oğul görüşdülər. Üç yüz yigit Oğuzdan şəhid oldu. Qazan oğlancığın qurtardı, geri döndü. Qəza mübarək oldu. Oğuz bəyləri doyum oldu, Ağca qalaya, Sürməliyə gəlib Qazan qırx otaq tikdirdi. Yeddi gün, yeddi gecə yemə-içmə oldu. Qırx evli qulla, qırx cariyə oğlu başına çevirdi, azad elədi. Cilasın ərənlərə qala, ölkə verdi, cübbə, çuxa verdi.

	Dədəm Qorqud gəlibən şadlıq çaldı. Bu oğuznaməyi düzdü, qoşdu, böylə dedi:

	– İmdi qanı dediyim bəy ərənlər? Dünya mənim deyənlər? Əcəl aldı, yer gizlədi, fani dünya kimə qaldı? Gəlimli-gedimli dünya, son ucu ölümlü dünya... Yum verəyin, xanım! Yerli qara dağın yıxılmasın! Kölgəlicə qaba ağacın kəsilməsin! Qamən axan görklü suyun qurumasın! Qanatların ucu qırılmasın! Qadir səni namərdə möhtac etməsin! Çaparkən ağ-boz atın büdrəməsin! Çalışında qara polad üz qılıcın kütəlməsin! (dürüşürkən ala kəndirin ufanmasın!) Allah verən ümudun üzülməsin! (Ağ saqqallı baban yeri cənnət olsun! Ağ birçəkli anan yeri behişt olsun!) Ağ alnında beş kəlmə dua qıldıq, qəbul olsun! Yığışdırsın, dürüşdürsün günahınızı (qadir tanrı) adı görklü Məhəmmədə bağışlasın.

	 

	 

	 

	 

	DUXA QOCA OĞLU DƏLİ DOMRULUN BOYUNU BƏYAN EDƏR

	 

	Xanım hey!

	Məgər xanım, Oğuzda Duxa Qoca oğlu Dəli Domrul derlərdi bir ər vardı. Bir quru çayın üzərinə bir köprü yapdırmışdı. Keçəndən otuz axça alırdı, keçməyəndən döyə-döyə qırx axça alırdı. Bunu neçün böylə e dirdi? Onun üçün kim:

	– Məndən dəli, məndən güclü ər varmıdır ki, çıxa mənimlə savaşa – derdi. – Mənim ərliyim, bəhadirliyim, çilasunliyim, yigitliyim Ruma, Şama gedə cövlana derdi.

	Məgər bir gün köprüsünün yamacında bir yaxşı, xub yigit sayru düşmüş idi. Allah əmrilə ol yigit öldü. Kimi oğul deyü, kimi qardaş deyü ağladı. Ol yigit üzərinə möhkəm qara şiyvən oldu.

	Nagahandan Dəli Domrul çapar yetdi.

	Aydır:

	– Mərə qavatlar, nə ağlarsız? Mənim köprümün yanında bu qovğa nədir? Niyə şiyvən edərsiz? – dedi.

	Ayıtdılar:

	– Xanım, bir yaxşı yigidimiz öldü. Ona ağlarız – dedilər.

	Dəli Domrul aydır:

	– Mərə, yigidinizi kim öldürdü?

	Ayıtdılar:

	– Vallah, bəy yigit, allah taaladan buyuruq oldu, al qanatlı Əzrail ol yigidin canını aldı.

	Dəli Domrul aydır:

	 

	– Mərə, Əzrail dediyiniz nə kişidir kim, adamın canın alır? Ya qadir allah, birliyin, varlığın həqqiçün Əzraili mənim gözümə göstərgil! Savaşım, çəkişim, dirəşim, yaxşı yigidin canın qurtarayım. Bir dəxi yaxşı yigidin canın almaya – dedi, qayıtdı, döndü, Dəli Domrul evinə gəldi. Haqq taalaya Domrulun sözü xoş gəlmədi.

	– Bax, bax! Mərə, dəli qavat mənim birliyim bilməz, birliyimə şükür qılmaz. Mənim ulu dərgahımda gəzəmənlik eləyir – dedi. Əzrailə buyuruq elədi kim:

	– Ya Əzrail! Var ol dəli qavatın gözünə görüngil! Bənzini sarartğıl! – dedi. Canını xırlatğıl, alğıl! – dedi.

	Dəli Domrul qırx yigitlən yeyib, içib oturarkən nagahandan Əzrail çıxa gəldi. Əzraili nə çavuş gördü, nə qapıçı. Dəli Domrulun görər gözü görməz oldu. Tutar əlləri tutmaz oldu. Dünya-aləm Dəli Domrulun gözünə qaranqu oldu. Çağırıb Dəli Domrul söylər, görəlim, xanım, nə söylər.

	 

	Aydır:

	Can! Nə heybətli qocasan?

	Qapıçılar səni görmədi.

	Çavuşlar səni duymadı,

	Mənim görər gözlərim, görməz oldu.

	Tutar mənim əllərim tutmaz oldu.

	Titrədi mənim canım cuşə gəldi,

	Altun ayağım əlimdən yerə düşdü.

	Ağzım içi buz kimi,

	Sünüklərim duz kimi oldu.

	Mərə! Saqqalcığı ağca qoca!

	Gözciyəzi çöngə qoca!

	Mərə, nə heybətli qocasan, degil mana!

	Qadam, balam toxunar bugün sana! – dedi.

	 

	 

	Böylə degəc Əzrailin acığı tutdu, aydır:

	 

	Mərə, dəli qavat!

	Gözüm çöngə edigin nə bəyənməzsən?

	Gözü göyçək qızların, gəlinlərin

	Canını çox almışam.

	Saqqalım ağardığın nə bəyənməzsən?

	Ağ saqqallı, qara saqqallı yigitlərin,

	Canın çox almışam.

	Saqqalım ağardığının mənisi budur – dedi:

	– Mərə, dəli qavat! Öyünürdün, derdin al qanatlı Əzrail mənim əlimə girsə öldürəydim, yaxşı yigidin canın onun əlindən qurtaraydım, – derdin. İmdi, mərə, dəli, gəldim ki, sənin canın alam. Verərmisən? Yoxsa mənimlə cəng edərmisən?

	Dəli Domrul aydır:

	– Mərə, al qanatlı Əzrail sənmisən? – dedi.

	– Əvət, mənəm – dedi.

	– Bu yaxşı yigitlərin canını sənmi alırsan? – dedi.

	– Əvət, mən alıram! – dedi.

	Dəli Domrul aydır:

	– Qapıçılar, qapıyı qapan! – dedi. Mərə Əzrail! Mən səni gen yerdə istərdim, dar yerdə eyi əlimə girdin olamı – dedi. Mən səni öldürəyim, yaxşı yigidin canın qurtarayım – dedi.

	Qara qılıcın sıyırdı, əlinə aldı, Əzraili çalmağa həmlə qıldı.

	Əzrail bir göyərçin oldu, pəncərədən uçdu, getdi.

	Adəmilər əvrəni Dəli Domrul əlin-əlinə çaldı, qas-qas güldü.

	Aydır:

	– Yigitlərim, Əzrailin gözünü elə qorxutdum ki, gen qapıyı qoydu, dar bacadan qaçdı. Çünki mənim əlimdən göyərçin kimi quş oldu, uçdu. Mərə, mən onu qormıyam toğana aldırmayınca? – dedi.

	Durdu, atına mindi, toğanın əlinə aldı, ardına düşdü. Bir-iki göyərçin öldürdü, döndü, evinə gəli yürürkən Əzrail atının gözünə göründü. At ürkdü. Dəli Domrulu götürdü yerə urdu. Qara başı büküldü, büklü qaldı. Ağ köksünün üzərinə Əzrail basıb qondu. Baya mırlardı, şimdi xırlamağa başladı.

	Aydır:

	Mərə Əzrail, aman!

	Tanrının birliyinə yoxdur güman!

	Mən səni böylə bilməz idim.

	Oğrulayın, can aldığın duymaz idim.

	Dönməsi böyük bizim dağlarımız olur.

	Ol dağlarımızda bağlarımız olur.

	Ol bağların qara salxımları, üzümü olur.

	Ol üzümü sıxarlar, al şərabı olur.

	Ol şərabdan içən əsrük olur.

	Şərablıydım, duymadım.

	Nə söylədim, bilmədim.

	Bəyliyə usanmadım,

	Yigitliyə doymadım,

	Canım alma Əzrail, mədəd! – dedi.

	 

	Əzrail aydır:

	– Mərə, dəli qavat! Mənə niyə yalvarırsan? Allah taalaya yalvar! Mənim də əlimdə nə var? Mən dəxi bir yumuş oğlanam – dedi.

	Dəli Domrul aydır:

	– Ya pəs can verən, can alan allah taalamıdır?

	– Bəli, oldur – dedi.

	Döndü Əzrailə:

	– Ya pəs, – sən nə ilməkli qadasan? Sən aradan çıqğıl! Mən allah taala ilə xəbərləşim – dedi.

	Dəli Domrul burada söyləmiş, görəlim, xanım, nə söyləmiş.

	Aydır:

	 

	 

	Ucalardan ucasan!

	Kimsə bilməz necəsən,

	Görklü tanrı!

	Neçə cahillər səni göydə arar, yerdə istər,

	Sən xud möminlər könlündəsən.

	Daim duran cəbbar tanrı!

	Baqi qalan səttar tanrı!

	Mənim canımı alır olsan, sən alğıl!

	Əzraili almağa qoymağıl!

	 

	Allah taalaya Dəli Domrulun burada sözü xoş gəldi. Əzrailə nida eylədi kim:

	– Çün dəli qavat mənim birliyim bildi, birliyimə şükür qıldı, ya Əzrail, Dəli Domrul can yerinə can bulsun, onun canı azad olsun – dedi.

	Əzrail aydır:

	– Mərə Dəli Domrul, allah taalanın əmri böylə oldu kim, Dəli Domrul canı yerinə can bulsun, onun canı azad olsun – dedi.

	Dəli Domrul aydır:

	– Mən necə can bulum! Məgər bir qoca babam, bir qarı anam var, gəl gedəlim, ikisindən biri bulay ki, canın verə, alğıl, mənim canımı qoyğıl! – dedi.

	Dəli Domrul sürdü, babası yanına gəldi. Babasının əlin öpüb söyləmiş, görəlim xanım, nə söyləmiş.

	Aydır:

	Ağ saqqallı, əziz, izzətli, canım baba!

	Bilirmisən nələr oldu?

	Küfr söz söylədim.

	Haqq taalaya xoş gəlmədi.

	Göy üzərində al qanatlı Əzrailə əmr elədi.

	Uçub gəldi, ağca mənim köksümü basıb qondu,

	Xırıldadıb dadlı canım alır oldu.

	Baba, səndən can dilərəm, verərmisən?

	Yoxsa oğul Dəli Domrul – deyü ağlarmısan?

	 

	Babası aydır:

	 

	Oğul, oğul, ay oğul!

	Canım parası oğul!

	Doğduğunda doqquz buğra öldürdüyüm aslan oğul!

	Dənliyi altun ban evimin qəbzəsi oğul!

	Qaza bənzər qızımın, gəlinimin çiçəyi oğul!

	Qarşı yatan qara dağım gərəksə,

	Söylə gəlsin Əzrailin yaylası olsun!

	Soyuq-soyuq binalarım gərəksə,

	Ona içət olsun!

	Tovla-tovla şahbaz atlarım gərəksə,

	Ona binət olsun!

	Qatar-qatar dəvələrim gərəksə,

	Ona yüklət olsun!

	Ağ ayılda ağca qoyunum gərəksə,

	Qara müdbəq altında onun şüləni olsun!

	Altun, gümüş, pul gərəksə,

	Ona xərclik olsun!

	Dünya şirin, can əziz, canımı qıya bilməm,

	Bəlli bilgil!

	Məndən əziz, məndən sevgili anandır,

	Oğul, anana var! – dedi.

	 

	Dəli Domrul babasından üz bulmayıb sürdü, anasına gəldi, aydır:

	 

	Ana, bilirmisən nələr oldu?

	Göy üzündən al qanatlı Əzrail uçub gəldi,

	Ağca mənim köksümü basıb qondu,

	Xırıldadıb, canım alır oldu.

	Babamdan can dilədim vermədi.

	Səndən can dilərəm.

	Ana, canın mənə verərmisən?

	Yoxsa oğul Dəli Domrul deyü ağlarmısan?

	Acı dırnaq ağ üzünə çalarmısan?

	Qarğı kimi qara saçın yolarmısan ana?! – dedi.

	 

	Anası burada söyləmiş, görəlim, xanım, nə söyləmiş.

	Anası aydır:

	 

	Oğul, oğul, ay oğul!

	Doqquz ay dar qarnımda götürdüyüm oğul!

	On ay deyəndə dünya üzünə gətirdiyim oğul!

	Dolama beşiklərdə bələdiyim oğul!

	Dolab-dolab ağ südümü əmizdirdiyim oğul!

	Ağca burclu hasarlarda tutulaydın, oğul!

	Sası dinli kafir əlində dutsaq olaydın, oğul!

	Altun-axça gücünə salıbanı səni qurtaraydım oğul!

	Yaman yerə varmışsan, vara bilmən.

	Dünya şirin, can əziz, canımı qıya bilmən,

	Bəlli bilgil! – dedi.

	 

	Anası dəxi canın vermədi.

	Böylə degəc Əzrail gəldi Dəli Domrulun canın almağa.

	Dəli Domrul aydır:

	– Mərə Əzrail, aman!

	Tanrının birliyinə yoxdur güman.

	Əzrail aydır:

	 

	– Mərə, dəli qavat, dəxi nə aman dilərsən? Ağ saqqallı baban yanına vardın, can vermədi, ağ birçəkli anan yanına vardın, can vermədi. Dəxi kim versə gərək? – dedi.

	Dəli Domrul aydır:

	– Həsrətim vardır, buluşayım – dedi.

	Əzrail aydır:

	– Mərə dəli, həsrətin kimdir?

	Aydır:

	– Yad qızı halalım var. Ondan mənim iki oğlancığım var. Əmanətim var, ismarlaram onlara, ondan sonra mənim canım alasan – dedi.

	Sürdü halalının yanına gəldi.

	Aydır:

	 

	Bilirmisən nələr oldu?

	Göy üzündən al qanatlı Əzrail uçub gəldi.

	Ağca mənim köksümü basıb qondu.

	Dadlı mənim canımı alır oldu.

	Babama vardım, can vermədi.

	Anama vardım, can vermədi.

	Dünya şirin, can dadlı dedilər.

	İmdi:

	Yüksək qara dağlarım

	Sana yaylaq olsun!

	Soyuq-soyuq sularım

	Sana içət olsun!

	Tovla-tovla şahbaz atlarım

	Sana binət olsun!

	Dənliy altun ban evlərim

	Sana kölgə olsun!

	Qatar-qatar dəvələrim

	Sana yüklət olsun!

	Ağ ayılda ağca qoyunum

	Sana şülən olsun!

	Gözün kimi tutarsa,

	Könlün kimi sevərsə,

	Sən ona varğıl!

	İki oğlancığı ögsüz qoymağıl! – dedi.

	 

	Övrət burada söyləmiş, görəlim, xanım, nə söyləmiş.

	Aydır:

	 

	Nə deyərsən, nə söylərsən?

	Göz açıban gördüyüm,

	Könül verib sevdiyim

	Qoç yigidim, şah yigidim!

	Dadlı, damaq verib soruşduğum!

	Bir yasdıqda baş qoyub əmişdiyim!

	Qarşı yatan qara dağları

	Səndən sonra mən neylərəm?

	Yaylar olsam, mənim gorum olsun!

	Soyuq-soyuq suların

	İçər olsam, mənim qanım olsun!

	Altun-axçan xərclər olsam,

	Mənim kəfənim olsun!

	Tovla-tovla şahbaz atın,

	Minər olsam, mənim tabutum olsun!

	Səndən sonra bir yigidi,

	Sevib varsam, belə yatsam,

	Ala ilan olub məni soqsun!

	Sənin ol müxənnət anan, baban,

	Bir canda nə var ki, sənə qıymamışlar?

	Ərş tanıq olsun, gürsü tanıq olsun!

	Yer tanıq olsun, göy tanıq olsun!

	Qadir tanrı tanıq olsun!

	Mənim canım sənin canına qurban olsun! – dedi, razı oldu.

	 

	Əzrail xatunun canın almağa gəldi.

	Adəmilər əvrəni yoldaşına qıyamadı. Allah taalaya burada yalvarmış, görəlim, xanım, necə yalvarmış.

	 

	Aydır:

	Ucalardan ucasan,

	Kimsə bilməz necəsən,

	Görklü tanrı!

	Çox cahillər səni

	Göydə arar, yerdə istər,

	Sən xud möminlərin könlündəsən.

	Daim duran cəbbar tanrı!

	Ulu yollar üzərinə

	İmarətlər yapayım sənin üçün,

	Ac görsəm doyurayım sənin üçün.

	Yalıncıq görsəm, donadayım sənin üçün.

	Alırsan ikimizin canın belə alğıl!

	Qoyursan ikimizin canın belə qoyğıl.

	Kərəmi çox qadir tanrı!

	 

	Haqq taalaya Dəli Domrulun sözü xoş gəldi.

	Əzrailə əmr elədi:

	– Dəli Domrulun atasının, anasının canın al! Ol iki halala yüz qırx il ömür verdim – dedi.

	Əzrail dəxi babasının, anasının dəfi canın aldı.

	Dəli Domrul yüz qırx il dəxi yoldaşilə yaş yaşadı. Dədəm Qorqud gəlibən boy boyladı, söy söylədi:

	– Bu boy Dəli Domrulun olsun! Məndən sonra alp ozanlar söyləsin! Alnıaçıq, comərd ərənlər dinlənsin! – dedi.

	Yum verəyim xanım! Yerli qara dağların yıxılmasın! Kölgəlicə qaba ağacın kəsilməsin! Qamən axan görklü suyun qurumasın! Qadir tanrı səni namərdə möhtac eləməsin! Ağ alnında beş kəlmə dua qıldıq qəbul olsun! Yığışdırsın, dürüşdürsün, günahınızı adı görklü Məhəmmədə bağışlasın, xanım hey!

	 

	 

	QANLI QOCA OĞLU QANTURALI BOYUNU BƏYAN EDƏR

	 

	Xanım hey!

	Oğuz zamanında Qanlı Qoca derlərdi bir korbuz ər vardı. Yetişmiş bir cilasın oğlu vardı. Adına Qanturalı derlərdi.

	Qanlı Qoca aydır:

	– Yarənlər, atam öldü, mən qaldım, yerin-yurdun tutdum. Yarınkı gün mən öləm, oğlum qala. Bundan yegrəyi yoxdur ki, gözüm görərkən, oğul, gəl, səni evərəyim – dedi.

	Oğlan aydır:

	– Baba, çün məni evərəyim dersən, mənə layiq qız necə olur…

	Qanturalı aydır:

	– Baba, mən yerimdən durmadan ol durmuş ola. Mən qaraqoç atıma minmədən ol minmiş ola. Mən qanlı kafir elinə varmadan ol varmış, mənə baş gətirmiş ola.

	Qanlı Qoca aydır:

	– Oğul, sən qız istəməzmişsən, bir cilasın bəhadir istərmişsən, onun arxasında yeyəsən, içəsən, xoş keçəsən.

	Aydır:

	– Bəli, canım baba! Elə istərəm. Pəs varasan, bir cici-bacı türkman qızını alasan, nagahandan dayanam, üzərinə düşəm, qarnı yırtıla? – dedi.

	Qanlı Qoca aydır:

	– Oğul qız görmək səndən, mal-rizq vermək məndən! – dedi.

	 

	Böylə degəc ərənlər əvrəni Qanturalı yerindən durdu, qırx yigidin yanına aldı. İç Oğuzu gördü qız bulaymadı, qayıdıb geri döndü, evlərinə gəldi.

	Babası aydır:

	– Oğul, qız buldunmu?

	Qanturalı aydır:

	– Yıxılsın Oğuz elləri, mənə yarar qız bulaymadım, baba! – dedi.

	Babası aydır:

	– Hey oğul! Qız diləyü varan böylə varmaz.

	Qanturalı aydır:

	– Ya necə varır, baba?! – dedi.

	Qanlı Qoca aydır:

	– Oğul, sabah varıb, öylən gəlmək olmaz. Öylən varıb, axşam gəlmək olmaz. Oğul, sən mala becid ol, yığ, mən sənə qız arayı gedəyim – dedi.

	Qanlı Qoca sevini, quvanı uru durdu. Ağ saqqallı pir qocalar yanına buraxdı, İç. Oğuza girdi, qız bulaymadı, dolandı, Daş Oğuza girdi, bulaymadı, dolandı Trabzona gəldi. Məgər Trabzon təkurunun bir əzim görklü məhbub qızı vardı, sağına-soluna iki qoşa yay çəkərdi. Atdığı ox yerə düşməzdi. Ol qızın üç canəvər qalınlığı, qaftanlığı vardı. Hər kim ol üç canəvəri bassa, yensə, öldürsə, qızımı ona verərəm – deyü vədə eləmişdi. Basamasa başın kəsərdi.

	Böyləliklə otuz iki kafir bəyinin oğlunun başı bürc bədənində kəsilib asılmış idi.

	Ol üç canəvərin biri qoğan aslandı, biri qara buğa idi, biri dəxi qara buğra idi. Buların hər birisi bir əjdərhaydı. Bu otuz iki baş kim, bürcdə asılmış idi, qoğan aslanla qara buğranın üzün görməmişlərdi, ancaq buğa buynuzunda həlak olmuşlardı. Qanlı Qoca bu başları və bu canəvərləri gördü, başında olan bit ayağına dirildi.

	Aydır:

	– Varayım, oğluma doğru xəbər verəyim. Hünəri varsa gəlsin alsın, yoxsa evdəki qıza razı olsun – dedi.

	At ayağı kölik, ozan dili çəvik olur. Qanlı Qoca gedərək gəldi Oğuza çıxdı. Qanturalıya xəbər oldu:

	– Baban gəldi – dedilər.

	Qırx yigitlə babasına qarşı vardı, əlin öpdü, aydır:

	– Xanım baba! Mənə yarar qız buldunmu?

	Aydır:

	– Buldum oğul! Hünərin var isə… – dedi.

	Qanturalı aydır:

	– Altun-axçamı istər? Qatır-büsərəgmi istər?

	Babası aydır:

	– Oğul, hünər gərək, hünər! – dedi.

	Qanturalı aydır:

	– Baba, yelisi qara qazlıq atıma əyər salayım. Qanlı kafir elinə aqın çapayım. Baş kəsim, qan töküm kafirə qan qusdurayım. Qul, qaravaş gətirəyim. Hünər göstərəyim.

	Qanlı Qoca aydır:

	– Hay, canım oğul! Hünər dediyim ol deyil. Ol qız üçün üç canəvər saxlamışlar. Hər kim ol üç canəvəri bassa, ol qızı ona verərlər. Basıb öldürməsə, onun başın kəsərlər, bürcə asarlar.

	Qanturalı aydır:

	– Baba, bu sözü sən mana deməmək gərək idin. Çünki dedin, əlbəttə varsam gərək. Başıma qaxınc, üzümə toxunc olmasın. Qadın ana, bəy baba, əsən qalın! – dedi.

	Qanlı Qoca aydır:

	– Gördünmü mən mana nə etdim? Oğlana qorxunc xəbərlər verəyim, ola kim, getməyə, dönə – dedi.

	Qanlı Qoca burada söyləmiş, görəlim, xanım, nə söyləmiş.

	 

	Aydır:

	 

	Oğul! Sən varacaq yerin.

	Dolamac-dolamac yolları olur.

	Atlı batıb çıxamaz,

	Onun palcığı olur.

	Ala ilan sökəməz,

	Onun ormanı olur.

	Göylə pəhlü uran,

	Onun qələsi olur.

	Göz qaqıban, könül alan,

	Onun görklüsü olur.

	Hay demədən baş gətirən,

	Onun cəlladı olur.

	Yığranında qalqan oynar,

	Onun babası olur.

	Yavuz yerlərə yeltəndin, qayıda döngil!

	Ağ saqqallı babanı,

	Qarıcıq olmuş ananı bozlatmağıl! – dedi.

	 

	Qanturalı qaqdı aydır:

	 

	Nə söylərsən, nə aydırsan canım baba!?

	Bu qədər işdən qorxan yigitmi olur?

	Alp ərə qorxu vermək eyib olur.

	(Onun) dolamac yollarını,

	Qadir qorsa, dünlə yortam.

	Atlı batıb çıqamaz onun,

	Palçığına qumlar döşəyəm.

	Ala ilan sökməz ormanını,

	Çaxmaq çaxıb, oda uram.

	Göylə pəhlu uran qələlərin,

	Qadir qorsa, yapam, yıxam.

	Göz qaqıban könül alan

	Görklüsünün boynun öpəm.

	Yığranında qalxan oynar babasının,

	Qadir qorsa, başın kəsəm.

	Ya varam, ya varmıyam,

	Ya gələm, ya gəlməyəm.

	Ya qara buğranın köksü altında qalam

	Və ya buğanın buynuzunda ilişəm,

	Ya qoğan aslanın qaynağında didiləm,

	Ya varam, ya varmıyam,

	Ya gələm, ya gəlməyəm.

	 

	Yenə görüncə bəy baba, xatın ana əsən qalın! – dedi.

	Gördülər ki, namus üçün yenilməz, ayıtdılar:

	
– Oğul, uğrun açıq olsun! Sağ-əsən varıb gələsən! – dedilər.

	Atasının, anasının əllərin öpdü. Qırx yigidin yanına buraxdı. Yeddi gün, yeddi gecə yortdular, kafirin sərhəddinə irdilər. Çadır tikdilər. Yüyrək atın yügürdüb Qanturalı gürzün göyə atar, enib yerə düşmədən qırvar, tutar:

	 

	Hey qırx eşim, qırx yoldaşım,

	Yüyrək olsa yarışsam,

	Güclü olsa gürəşsəm,

	Haqq taala inayət eyləsə

	Üç canəvəri öldürsəm,

	Gözəllər sərvəri, sarı donlu,

	Selcan Xatunu alsam,

	Atam, anam evinə dönsəm…

	Hey, qırx eşim, qırx yoldaşım!

	Qırxınıza qurban olsun mənim başım! – deyü söylərdi.

	 

	Bunlar bu sözdə ikən məgər, xanım, təkura xəbər vardı:

	– Oğuzdan, Qanturalı derlər bir yigit varmış, qızın diləyü gəli yürür – dedilər.

	Kafirlər yeddi ağac yer qarşı gəldilər.

	– Niyə gəldiniz yigit, degil!? – dedilər.

	– Verişməyə, alışmağa gəldik – dedilər.

	İzzət, hörmət elədilər. Ağ çadır tikdilər, ala xalı döşədilər. Ağca qoyun qırdılar. Yeddi illik al şərab içirdilər. Aluban bunları təkura gətirdilər.

	Təkur taxt üzərində oturmuşdu. Yüz kafir için geyinmişdi. Yeddi qat meydanı dolandı, gəldi.

	Məgər qız meydanda bir köşk yapdırmış idi. Cəmi yanında olan qızlar al geymişlərdi, kəndü sarı geymiş idi, yuxarıdan tamaşa edərdi.

	Qanturalı gəldi, qara şapqalı təkurə səlam verdi. Təkur əleyk aldı. Ala xalı döşədilər, oturdu.

	Təkur aydır:

	– Yigit, nə yerdən gəlirsən?

	Qanturalı yerindən duru gəldi. Apul-apul yürüdü, ağ alnını açdı, ağ biləklərini sığadı.

	Ayıtdı kim:

	 

	Qarşı yatan qara dağını aşmağa gəlmişəm.

	Axıntılı suyunu keçməgə gəlmişəm.

	Dar ətəyinə, gen qoltuğuna sığnu gəlmişəm.

	Tanrı buyruğilə, peyğəmbər qovlilə

	Qızını almağa gəlmişəm – dedi.

	 

	Təkur aydır:

	– Bu yigidin sözü yüyərək, əgər əlində hünəri var isə …– dedi.

	Təkur aydır:

	– Bu yigidi anadan doğma soyun!

	Soydular, Qanturalı altunlu incə kətan bezini belinə sarıdı. Qanturalı (yı) alıb meydana gətirdilər.

	Qanturalı camal və kamal iyəsi yigit idi. Oğuzda dörd yigit niqabla gəzərdi. Biri Qanturalı, biri Qara Çəkür və oğlu Qırqqunuq və boz ayğırlı Beyrək. Qanturalı niqabın sərpdi. Qız köşkdən baxırdı, daraqlığı boşaldı, kədisi mavladı, öysəl olmuş dana kimi ağzının suyu axdı, yanındakı qızlara aydır:

	– Haqq taala atamın könlünə rəhmət eləsə, kəbin kəsib məni ol yigidə versə… Bunun kimi yigit heyf ola ki, canəvərlər əlində həlak ola – dedi.

	Bu məhəldə dəmir zəncir (lə) buğayı gətirdilər. Buğa dizin çökdü, buynuzu ilə bir mərmər daşı yoğurdu, penir kimi diddi.

	Kafirlər aydır:

	– Şimdi yigidi atar yıxar, sərər, yırtar. Yıxılsın Oğuz elləri, qırx yigit bir bəy oğlu ilə bir qızdan ötrü ölmək nolur? – dedilər.

	Bunu eşitcək qırx yigit ağlaşdılar.

	Qanturalı sağına baxdı – qırx yigidin ağlar gördü, soluna baxdı – elə gördü.

	Aydır:

	– Hey qırx eşim, qırx yoldaşım! Niyə ağlarsız? Qolça qopuzum götürün, öyün məni! – dedi.

	Burada qırx yigit Qanturalını öymüşlər, görəlim, xanım, necə öymüşlər.

	Aydırlar:

	 

	Sultanım Qanturalı!

	Qalxıbanı yerindən durmadınmı?

	Yelisi qara qazlıq atın minmədinmi?

	İri qobulu ala dağı

	Avlayıban quşlamadınmı?

	Babanın ağ ban eşiyində

	Qaravaşlar inək sağar görmədinmi?

	Buğa, buğa dedikləri,

	Qara inək buzağısı deyilmidir?

	Alp ərənlər qırımından qayırarmı olur?

	Sarı donlu Selcan Xatun köşkdən baxar,

	Kimə baxsa eşqilə oda yaxar.

	Qanturalı sarı donlu qız eşqinə bir “hu!” – dedi.

	– Mərə, buğanızı qoyu verin, gəlsin! – dedi.

	Buğanın zəncirin aldılar, salı verdilər. Buynuzu almas cida kimi Qanturalının üzərinə sürdü.

	Qanturalı adı görklü Məhəmmədə salavat gətirdi. Buğanın alnına bir yumruq elə urdu kim, buğayı götü üzərinə çökürdü. Alnına yumuruğun dayadı, sürdü meydanın başına çıxardı.

	Çox çalışdılar, nə buğa yenər, nə Qanturalı yenər. Küt-küt buğa solmağa başladı, ağzı köpükləndi.

	Qanturalı aydır:

	– Bu dünyayı ərənlər əql ilə bulmuşlardır! Bunun önündən sıçrayayım, nə hünərim var isə ardından göstərəyim – dedi.

	Adı görklü Məhəmmədə salavat gətirdi. Buğanın önündən savıldı. Buğa buynuzu üzərinə dik gəldi. Quyruğundan üç kərrə götürüb yerə saldı. Sükükləri50 xurd oldu. Basdı, boğazladı, bıçaq çıxarıb dərisini üzdü, ətin meydana qoyub, dərisini təkurun önünə gətirib aydır:

	– Danla qızını mənə verəsən! – dedi.

	Təkur aydır:

	– Mərə, qızı verin, şəhərdən sürün, çıxsın getsin! – dedi.

	Təkurun qardaşı oğlu vardı, aydır:

	– Canəvərlər sərvəri aslandır. Onunla dəxi oyun göstərsin, qızı ondan sonra verəlim – dedi.

	Vardılar aslanı çıxardılar, meydana gətirdilər.

	Aslan hayqırdı, meydanda nə qədər at varsa, qan qaşandı.

	Yigitlər aydır:

	– Buğadan qurtuldu, aslandan necə qurtula? – dedilər ağlaşdılar. Qanturalı yigitlərin ağlar gördü, aydır:

	– Mərə! Qolça qopuzum ələ alın, məni öyün! Sarı donlu qız eşqinə bir aslandan dönəyimmi? – dedi.

	Yoldaşlar burada söyləmiş, görəlim, xanım, nə söyləmiş.

	Aydır:

	Sultanım, Qanturalı!

	Ağca sazlar içində, sarı günlər görəyən

	Daylar basan, ön damarın dəlibən qanın soran,

	Qara polad üz qılıcdan qayıtmayan,

	Ağca tozlu qatı yaydan dərsinməyən,

	Ağ yeləkli ötgün oxdan qayıtmayan

	Canəvərlər sərvəri qoğan aslan qıran,

	Ala köpək itinə kənduzun daladarmı?

	Alp yigitlər savaş günü qırımından qayıdarmı?

	Sarı donlu Selcan Xatun köşkdən baxar,

	Kimə baxsa eşqilə oda yaxar.

	Sarı donlu qız eşqinə bir “hu!” – dedi.

	Qanturalı:

	– Mərə kafir! Aslanını qoyu ver gəlsin! –dedi: – Qara polad üz qılıcım yox kim, qırvaşdığı dəm iki biçəydim. Sənə sığındım comərdlər comərdi ğəni tanrı, mədəd! – dedi.

	Aslanı qoyu verdilər, sürdü gəldi. Qanturalı bir kəpənəyi qolbağına doladı, Aslanın pəncəsinə sunu verdi. Adı görklü Məhəmmədə salavat gətirdi, aslanın alnın gözədib bir yumruq elə urdu kim, yumruq çənəsinə toxundu, ovatdı. Süksünündən tutdu, belini üzdü. Ondan götürüb yerə urdu, xurd oldu. Təkur önünə gəldi, ayıtdı:

	– Yarın qızını mənə vergil! – dedi.

	Təkur aydır:

	– Qızı gətirin verin! Bu yigidi gözüm gördü, könlüm sevdi, gərək dursun, gərək getsin – dedi.

	Yenə qardaşı oğlu aydır:

	– Canəvərlər sərhəngi dəvədir. Onunla dəxi oyunun oynasın, ondan sonra qızı verəvüz – dedi.

	Çün inayət tanrıdan oldu. Bəyin, paşanın hümməti Qanturalıya oldu.

	Təkur:

	– Dəvənin ağzın yeddi yerdən bağlayın! – dedi.

	Həsud kafirlər bağlamadılar. Yüylərin sıyırıb salı verdilər.

	Qanturalı fırlar dəvənin qoltuğundan girər, fırlar çıxar.Sərxoş yigit həm iki canəvərlə savaşmışdı, tayındı düşdü. Altı cəllad ənsəsinə gəldilər, yalın qılınc tutdular.

	 

	Burada yoldaşları söyləmiş, görəlim, xanım, nə söyləmiş:

	 

	Qalxıbanı, Qanturalı, yerindən duru gəldin,

	Yelisi qara qazlıq atın bütün mindin,

	Ala gözlü yigitlərin yanına aldın,

	İri qobulu ala dağı dünən aşdın,

	Axıntılı suyun dünən keçdin

	Qanlı kafir elinə dünən girdin,

	Qara buğa gəldiyində xurd-xaş elədin,

	Qoğan aslan gəldiyində belini bükdün,

	Qara buğra gəldikdə nə gicidin?

	Qara-qara dağlardan xəbər aşa,

	Qanlı-qanlı sulardan xəbər keçə,

	Qalın Oğuz elinə xəbər vara,

	Qanlı Qoca oğlu Qanturalı netmiş deyələr?..

	Qara buğa gəldikdə qıl çatmamış,

	Qoğan aslan gəldiyində belin bükmüş,

	Qara buğra gəldiyində nə gicikmiş? – deyələr,

	Ulu, kiçi qalmaya söz edinə,

	Qarı, qoca qalmaya qu edinə,

	Ağ saqqallı baban bükülü ola,

	Qarıcıq olmuş anan qan yaş tökə,

	Xanım! Qalxıbanı yerindən durmaz olsan,

	Altı cəllad ənsəndə yalın qılıc tutar,

	Ğafillicə görklü başın kəsər,

	Aşağadan yuxarı baxmazmısan?

	Qarşına ala qaz gəldi, şahinin atmazmısan?

	Sarı donlu Selcan Xatun işarət edər, görməzmisən?

	Səni dəvə burnundan zəbun olur dedilər bilməzmisən?

	Sarı donlu Selcan xatun köşkdən baxar.

	Kimə baxsa eşqilə oda yaxar.

	 

	Sarı donlu qız eşqinə bir “hu!” – dedi. Qanturalı uru durdu, aydır:

	– Mərə, mən bu dəvənin burnuna yapışacaq olsam qız sözü ilə yapışdı – deyərlər. Yarın Oğuz elinə xəbər vara, dəvə əlində qalmışdı, qız qurtardı deyələr. Mərə, qopuzum çalın, öyün məni! Yaradan qadir tanrıya sığındım. Bir buğradan dönəyinmi? İnşaallah bunun dəxi başın kəsim – dedi.

	Yigitləri Qanturalıyı öyüb söyləmiş, görəlim, xanım, nə söyləmiş:

	 

	Qab qayalar başında yuva tutan,

	Qadir ulu tanrıya yaxın uçan,

	Mancılağı ağır daşdan qızıldayıb qatı enən,

	Arı gölün ördəyin şağıyıb alan,

	Qaya öykə dib yürürkən tutub üzən.

	Qarıncığı ac olsa qalxıb uçan.

	Cümlə quşlar sultanı, çal qaraquş

	Qanadıylə sağsağana kənduzun şağıdırmı?

	Alp yigitlər qırış günü qırımından qayıdarmı? – dedilər.

	Sarı donlu Selcan Xatun köşkdən baxar,

	Kimə baxsa eşqilə oda yaxar.

	Sarı donlu qız eşqinə bir “hu!” – dedi.

	 

	Qanturalı adı görklü Məhəmmədə salavat gətirdi, dəvəyə bir təpmə urdu. Dəvə bağırdı. Bir dəxi urdu, dəvə ayağı üzərinə duramadı, yıxıldı. Basıb iki yerdən boğazladı. Arxasından iki qayış çıxardı, təkurun önünə buraxdı. Aydır:

	– Aqınçıların tirkəşi bağı, üzəngisi qayışı üzülür, tikməyə gərək olur – dedi.

	Təkur aydır:

	– Vallah bu yigidi gözüm gördü, könlüm sevdi – dedi.

	Qırx yerdə otaq tikdirdi. Qırx yerdə qızıl ala gərdək tikdirdi.Qanturalıyla qızı gətirib gərdəyə qoydular. Ozan gəldi, yelətmə çaldı. Oğuz yigidinin evi-günü qabardı, qılıcın çıxardı, yeri çaldı kərtdi, ayıtdı kim:

	– Yer kimi kərtiləyin! Topraq kimi savrılayın. Qılıcıma doğranayın! Oxuma sancılayın! Oğlum doğmasın! Doğarsa on günə varmasın! Bəy babamın, qadın anamın üzün görmədən bu gərdəyə girərsəm – dedi.

	Evini çözdü, qaytabanın bozlatdı, qaraqoçun kişnətdi, dün qatdı, köçdü. Yeddi gün, yeddi gecə yortdu, Oğuzun sərhədinə çıxdı, çadır tikdi.

	Qanturalı aydır:

	 

	Hey qırx eşim, qırx yoldaşım!

	Qurban olsun sizə mənim başım!

	Haqq taala yol verdi vardım,

	Ol üç canəvəri öldürdüm,

	Sarı donlu Selcan Xatunu aldım, gəldim.

	Xəbər elən, babam mənə qarşı gəlsin – dedi.

	 

	Qanturalı baxdı gördü bu qonduğu yerdə, quğu quşları, durnalar, turaclar, kəkliklər uçarlar. Soyuq-soyuq sular, çayırlar, çəmənlər…

	Selcan Xatun bu yeri görüklü gördü, bəyəndi. Düşdülər, işrətə məşğul oldular. Yedilər, içdilər.

	O zaman Oğuz yigitlərinə nə qəza gəlsə, uyxudan gəlirdi. Qanturalının uyxusu gəldi, uyudu.

	Uyurkən qız aydır:

	– Mənim mühiblərim çoxdur. Nagah ilğarla gəlməsin, tutuban yigidim öldürməsinlər, ağca üzlü mən gəlini tutub atam, anam evinə ilətməsinlər – dedi.

	Qanturalının atını için tutdu, geydirdi. Kəndi dəxi için tutdu, geyindi. Sügüsün əlinə aldı, bir yüksək yerə çıxdı, gözlədi.

	Məgər xanım təkur pəşiman oldu.

	– Üç canəvər öldürdüyüçün bir qızcığazımı aldı, getdi – dedi.

	İçin qara donlu, göy dəmirli, altı yüz kafir seçdi. Gecə-gündüz yortdular, nagəhandan yetdilər. Qız hazır idi. Baxdı gördü ilğar yetdi. Atın oynatdı. Qanturalının üzərinə gəldi. Söyləmiş, görəlim, xanım, nə söyləmiş.

	Aydır:

	 

	Ğafil olma, qara başın qaldır, yigit!

	Ala qıyma görklü gözün açğıl, yigit!

	Qarılarından ağ əllərin bağlanmadan,

	Ağ alnın qara yerə təpilmədən,

	Ğafilcə görklü başın kəsilmədən,

	Alca qanın yer üzünə tökülmədən.

	Yağı yetdi, düşmən irdi,

	Nə yatırsan, qalqğıl, yigit!

	Qab qayalar oynamadan yer öbrəldi.

	Qarı bəylər ölmədən el boşaldı,

	Qırcışıban, uğraşıban dağdan endi,

	Yasanıban üzrinə yağı yetdi.

	 

	Yatacaq yermi buldun, yurtmu buldun, nə oldu sənə? – deyib çağırdı.

	Qanturalı sərmərdi oyandı, uru durdu.

	Atdır:

	– Nə söylərsən, görklüm? – dedi.

	Aydır:

	– Yigidim, üzərinə yağı gəldi. Oyarmaq məndən, savaşıban hünər göstərmək səndən – dedi.

	Qanturalı gözün açdı, qapaqların qaldırdı, gördü gəlin at üzərində, geyinmiş, sügüsü əlində. Yer öpdü, aydır:

	– Amənna və səddəqna! Məqsudumuz haqq taala dərgahında hasil oldu – deyib arı sudan abdəst aldı. Ağ alnın yerə qodu, iki rikət namaz qıldı. Atına mindi. Adı görklü Məhəmmədə salavat gətirdi. Qara donlu kafirə at saldı, qarşı vardı.

	Selcan Xatun at oynatdı. Qanturalının önünə keçdi.

	Qanturalı aydır:

	– Görklüm, qanda gedərsən? – dedi.

	Aydır:

	– Bəy yigit! Baş əsən olsa, börk bulunmazmı olur? Bu gələn kafir çox kafirdir. Savaşalım, döyüşəlim, ölənimiz ölsün, diri qalanımız odaya gəlsin – dedi.

	Burada Selcan Xatun at saldı, qırımın basdı.

	Qaçanın qovmadı, aman deyəni öldürmədi. Elə sandı kim, yağı basıldı. Qılıcının balçığı qan, odaya gəldi. Qanturalıyı bulamadı.

	Ol məhəldə Qanturalının babası, anası çıxa gəldi. Gördülər kim, bu gəlin kişinin qılıcının balçığı qanlı, oğlu görünməz. Xəbər sordular, görəlim, necə sordular.

	Anası aydır:

	 

	Anam kişi, qızım kişi!

	Ala danla yerindən duru gəldin,

	Oğlumu tutdurdunmu?

	Ğafillə görklü başın kəsdirdinmi?

	Qadın ana, bəy baba, deyü bozlatdınmı?

	Sən gəlirsən bir bəbəyim görünməz, bağrım yanar.

	Ağız-dildən bir qaç kəlmə xəbər mana!

	Qara başım qurban olsun, gəlin, sana!

	 

	Qız bildi kim, qayınanası, qayınatasıdır. Qamçı ilə işarət qılıb:

	– Odaya düşün! Nə yerdə yenər, qarışır toz varsa, və nə yerdə qarğa-quzğun oynarsa, onda istəyəlim – dedi.

	Atına mahmız urdu, bir yüksək yerə çıxdı. Gözlədi, gördü kim, bir dərənin içində toz gah dərilir, gah dağılır. Üzərinə gəldi, gördü kim, Qanturalının atını oxlamışlar, gözünün qapağını oxlamışlar, üzünü qan bürümüş, durmaz qanın silər. Kafirlər üyüşər, qılıcın yalın elər, kafiri önünə qatıb qovar.

	Selcan Xatun bunu boylə gördü, içinə od düşdü. Bir bölük qaza şahin girmiş kimi, kafirə at saldı. Bir ucundan qırıb kafiri, ol, biri ucuna çıxdı.

	Qanturalı baxdı gördü kim, bir kimsənə yağıyı önünə qatmış, qovar. Selcan edigün bilmədi. Qaqdı. Bu arada söyləmiş, görəlim, xanım, nə söyləmiş.

	Aydır:

	 

	Qalxıbanı yerindən duran

	Yigit, nə yigitsən?

	Yelisi qara qazlıq atına minən

	Yigit, nə yigitsən?!

	Ğafillicə başlar kəsən,

	Distursuzca mənim yağıma girən

	Yigit, nə yigitsən?!

	Distursuzca yağıya girmək

	Bizim eldə eyib olur.

	Mərə yürü, toğan quş oluban uçayınmı?

	Saqqalınla boğazından tutayınmı?

	Ğafillicə sənin başın mən kəsəyinmi?

	Alca qanın yer üzünə tökəyinmi?

	Qara başın tərkimə asayınmı?

	Mərə, qəzası yetmiş yigit, nə yigitsən?

	Qayıda döngil! – dedi.

	Selcan Xatun burada söyləmiş, görəlim, nə söyləmiş.

	Aydır:

	Hey yigidim, bəy yigidim!

	Qaytabanda (qızıl dəvələr)

	Törümündən dönərmi olur?

	Qaraqoçda qazlıq atlar

	Quluncuğun təpərmi olur?

	Ağayılda ağca qoyun

	Quzucuğun süsərmi olur?

	Alp yigitlər, bəy yigitlər

	Görklüsünə qıyarmı olur?

	 

	Yigidim, bəy yigidim, bu yağının bir ucu mana, bir ucu sana! – dedi.

	Qanturalı bildi kim, bu yağı basıb dağıdan Selcan Xatundur. Bir tərəfinə dəxi kəndi girdi, qılıc dartıb yürüdü, kafir başın kəsdi. Yağı basıldı, düşmən sındı.

	Selcan Xatun Qanturalıyı at ardına aldı, çıxdı. Gedərək Qanturalının fikrinə bu gəldi kim:

	Qalxıbanı Selcan Xatun durduğunda,

	Yelisi qara qazlıq atın mindiyində,

	Babamın ağ ban eşiyinə düşdüyündə,

	Oğuzun ala gözlü qızı, gəlini bıldıqda,

	Hər kişi sözün söylədikdə

	Sən orada durasan, öyüyəsən;

	Qanturalı zəbun oldu,

	At ardına aldım, çıxdım – deyəsən.

	Gözüm döndü, könlüm getdi.

	Öldürərəm səni – dedi.

	 

	Selcan Xatun hal neidigün bilib söyləmiş, görəlim, xanım, nə söyləmiş.

	Aydır:

	 

	Bəy yigit?

	Öyünərsə ər öyünsün – aslandır,

	Öyünməklik övrətlərə böhtandır.

	Öyünməklik övrət ər olmaz

	Ala yorğan içində səninlə dolaşmadım.

	Dadlı damaq dadıbanı soruşmadım,

	Al duvağım altından söyləşmədim.

	Tez sevdin, tez usandın,

	Qavat oğlu qavat!

	Qadir allah bilir mən sana

	Munisəm, yaram, qıyma mana! – dedi.

	 

	Qanturalı aydır:

	– Yox, əlbəttə, öldürsəm gərəkdir – dedi.

	Qız qaqdı, aydır:

	– Mərə, qavat oğlu qavat! Mən aşağı qulpa yapışıram, sən yuxarı qulpa yapışırsan. Mərə, qavat oğlu, oxunlamı, qılıcınlamı? Gəl bəri, söyləşəlim! – dedi.

	Atın təpdi, bir yüksək yerə çıxdı. Sadağından doxsan oxun yerə tökdü. İki oxun dəmrənin çıxardı, birin gizlədi birin əlinə aldı. Dəmrənli oxla atmağa qıyamadı, aydır:

	– Yigit, at oxun!

	Qanturalı aydır:

	– Qızların yolu əvvəldir. Əvvəl sən at! – dedi.

	Qız bir oxla Qanturalıyı atdı. Şöylə kim, başında olan bit ayağına endi. İləri gəlib Selcan Xatunu qucaqlayıb barışmışlar, soruşmuşlar.

	Qanturalı söyləmiş, görəlim, xanım, nə söyləmiş.

	Aydır:

	 

	Yalab-yalab yalabıyan incə donlum!

	Yer basmayıb yüzüyən,

	Qar üzərinə qan dammış kimi qızıl yanaqlım!

	Qoşa badam (sığmayan) dar ağızlım!

	Qələmçilər çaldığı qara qaşlım!

	Qurumsu qırx tutam qara saçlım!

	Aslan uruğu, sultan qızı!

	Öldürməyə mən səni qıyarmıydım?

	Öz canıma qıyam,

	Mən sənə qıymayam,

	Mən səni sınardım – dedi.

	 

	Selcan Xatun burada söyləmiş, görəlim, xanım, nə söyləmiş.

	Aydır:

	 

	Qalxıbanı yerimdən durar idim,

	Yelisi qara qazlıq atıma minər idi,

	Babamın ağ ban evindən çıxar idim.

	İri qobulu Ala dağı avlar idim.

	Ala keyik, sığın keyik qovar idim.

	Darıyanda bir oxla, yigit, səni sınardım!

	Öldürməyə, yigidim,

	Mən səni qıyarmıdım? – dedi.

	 

	İrağından tutuban yaxınından gəlişdilər. Gizli yaxa tutuban iyləşdilər. Dadlı damaq veribən soruşdular. Ağ-boz atlar minibən yortuşdular. Bəy babası yanına irişdilər.

	Babası oğlancığın gördü, allaha şükürlər elədi. Oğluyla, gəliniylə Qanlı Qoca Oğuza girdi. Göy ala görklü çəmənə çadır tikdi. Atdan ayğır, dəvədən buğra, qoyundan qoç qırdırdı. Düyün etdi. Qalın Oğuz bəylərin ağırladı.

	Altunluca günlüyün tikib Qanturalı gərdəyinə girib muradına, məqsuduna irişdi.

	Dədəm Qorqud gəlib şadlıq çaldı. Boy boyladı, söy söylədi, ğazi ərənlər başına nə gəldiyin söylədi:

	– İmdi qanı dediyim bəy ərənlər? Dünya mənim deyənlər! Əcəl aldı, yer gizlədi, fani dünya kimə qaldı? Gəlimli, gedimli dünya! Son ucu ölümlü dünya!

	Əcəl gəldiyində arı imandan ayırmasın! Qadir səni namərdə möhtac etməsin! Allah verən ümidin üzülməsin! Ağ alnında beş kəlmə dua qıldıq, qəbul olsun! Amin deyənlər didar görsün! Yığışdırsın, dürüşdürsün, günahınızı adı görklü Məhəmməd Mustafaya bağışlasın xanım, hey!

	 

	 

	 

	 

	 

	50 Sünük də oxumaq olar.

	50 Sünük də oxumaq olar.

	QAZILIQ QOCA OĞLU YEYNƏYİN BOYUNU BƏYAN EDƏR

	 

	Xanım hey!

	Qamğan oğlu xan Bayındır yerindən durmuşdu.

	Qara yerin üzərinə ağ ban evin tikmişdi. Ala seyvan göy üzünə aşınmışdı. Min yerdə ipək xalçası döşənmişdi. İç Oğuz (Daş Oğuz), bəyləri, (Bayındır xanın) söhbətinə dərilmişd. Yemə-içmə idi.

	(Bir zamandan sonra) Qazılıq Qoca derlərdi bir kişi var idi, Bayındır xanın vəziri idi, şərabın istisi başına çıxdı, qaba dizin üzərinə çökdü, Bayındır xandan aqın dilədi. Bayındır xan (dəxi) distur verdi:

	– Nə yerə dilərsən, var! – dedi.

	Qazılıq Qoca iş görmüş, iş (ə) yarar adam idi. Yarar qocaların yanına cəm elədi, yadığı-yarağı ilə yola girdi. Çox dağlar, dərə-təpə keçdi, günlərdə bir gün Düzmürd qələsinə gəldi. Qara dəniz kənarında idi. Ona iribən qondular.

	O qələnin bir təkuru var idi, adına Arşın oğlu Dirək təkur derlərdi. O kafirin altmış arşın qaməti var idi. Altmış batman gürz sallardı. Qatı möhkəm yay çəkərdi.

	(Pəs) Qazılıq Qoca qələyə yetdiyinləyin cəngə başladı. Pəs ol təkur qələdən dışra çıxdı, meydana girdi, ər dilədi. Qazılıq Qoca onu gördüyünləyin (haman yerindən uru durdu, qaraqoç atına suvar oldu) yel kimi yetdi, yeləm kimi yapışdı, kafirin ənsəsinə bir qılıc urdu, zərrə qədər kəsdirəmədi.

	Növbət kafirə dəydi. Ol altmış batman gürz ilə Qazılıq Qocaya dəpərə tutub çaldı. Yalan dünya başına dar oldu. (Ağzından, burundan) düdük kimi qan şorladı. Qazılıq Qocayı qarmalayıb tutub qələyə qoydular.

	Yigitləri (bunu görüb) durmayıb qaçdılar.

	Qazılıq Qoca tamam on altı il hasarda dustaq qaldı. Sonra Əmən deyirlərdi bir kişi altı kərə vardı, hasarı alamadı (alıb Qazılıq Qocayı xilas edəmədi).

	Məgər xanım, Qazılıq Qoca dutsaq olduğu vaxt bir oğlancığı var idi, bir yaşında idi. On beş yaşına girdi, yigit oldu. Babasını öldü bilirdi. Yasaq eləmişlərdi, (babasının) dutsaq olduğunu oğlandan saxlarlardı. Ol oğlanın adına Yeynək derlərdi.

	Günlərdə bir gün Yeynək oturub bəylərlə söhbət edərkən Qaragünə oğlu Budaq ilə uzlaşmadı, bir-birinə söz atışdılar.

	Budaq aydır:

	– Bunda laf urub, nedərsən? Nə gurlarsan? Çünki, ər dilərsən, varıb babanı qurtarsana, on (altı) ildir dutsaqdır – dedi.

	Yeynək bu xəbəri eşitcək ürəyi oynadı. Qara bağrı sarsıldı. Qalxdı, Bayındır xanın nəzərinə vardı. Üz yerə qoydu. (Dəxi Yeynək burada söyləmiş, görəlim, nə söyləmiş).

	Aydır:

	Əlan sabah sapa yerdə tikiləndə ağ ban evli!

	Atlasla yapılanda göy seyvanlı!

	Tovla-tovla çəkiləndə şahbaz atlı!

	Çağırıban dad verəndə yol çavuşlu!

	Yağ töküldü bol nemətli.

	Qalmış yigit arxası!

	Bizə miskin umudu!

	Türkistanın dirəyi!

	Tulu quşun yavrusu!

	Ümmət soyunun aslanı!

	Qaraçuğun qaplanı!

	Dövlətli xan! Mədəd! Mana ləşkər ver,

	 

	(Mənim babamı mən öldü sanırdım. Bilməzdim. Şimdi bildim ki, dutsaq imiş. Dövlətli başın üçün mana ləşkər qoşub). Məni babam dutsaq olduğu qələyə göndər! – dedi.

	Bayındır xan buyurdu:

	– İyirmi dörd sancaq, bəyi gəlsin! – dedi.

	– Əvvəl, Dəmirqapı Dərvəndində bəy olan, qarğı sügü ucunda ər böyürdən, qırıma yetdikdə kimsən deyu sormayan Qıyan Səlcuq oğlu Dəli Dondar səninlə belə varsın! – dedi.

	Ayğır gözlü suda (at) üzdürən, əlli yeddi qələnin kilidin alan, Əylik Qolça oğlu (Dönə bilməz) Dölək Uran (səninlə) belə varsın! – dedi.

	Qoşa burcdan qayın oxu əylənməyən, Buğrancı oğlu İlalmış səninlə belə varsın! – dedi.

	Üç kərə yağı görməsə qan ağlayan Doğsun oğlu Rüstəm (səninlə) varsın! – dedi.

	Əjdəhalar ağzından adam alan Dəli Əvrən (səninlə) belə varsın! – dedi.

	Yerin bir ucundan bir ucuna yetəm deyən Soğan Sarı (səninlə) belə varsın!

	(Yumruğuyla ər yıxan səninlə belə varsın).

	Saymağla Oğuz ərənləri tükənsə olmaz. Bayındır xan iyirmi dörd bəhadir sancaq bəyini Yeynəyə yoldaşlığa belə qoşdu.

	Bəylər cəm olub yaraqların gördülər (yola girdilər).

	Məgər ol gecə Yeynək duş gördü. Duşunu yoldaşlarına söylədi. Görəlim xanım, nə söylədi. Aydır:

	– Yoldaşlarım, qafillicə qara başım, gözüm uyxuda ikən, duş gördü. Ala gözüm açıban dünya gördüm. Ağ-boz atlar çapdırır alplar gördüm. Ağ işıqlı alpları yanıma saldım. Ağ saqqallı Dədə Qorquddan öyüd aldım. İləri yatan qara dağları aşdım. İləri yatan qara dənizə yetdim. (Ağacdan) gəmi yondum, kömləyim çıxarıb yelkən qurdum. İləri yatan dənizi dəldim, keçdim. Ötəki qara dağın bir yanındə altı başı balqar bir ər gördüm. Qalxıbanı yerimdən uru durdum.

	Qarğı dilli öz sügümü qapdım, qarşılayı ol ərə vardım. Qarşısından ol əri sancasum vaxt döndüm, göz ucuylə ol ərə baxdım. Dayım Əmən imiş. Onu bildim. Döndüm ol ərə salam verdim. Oğuz ərənlərində kimsən? – dedim. Qapaqların qaldırıb üzümə baxdı.

	– Oğul, Yeynək, qanda gedərsən? – dedi, söylədi.

	Mən ayıtdım:

	– Düzmürd qələsinə gedərəm. Babam onda dutsaq imiş – dedim.

	Burada dayım mənə söyləmiş, görəlim, xanım, nə söyləmiş.

	Əmən aydır:

	Yetdiyimdə yel yetməzdi Yeddi urğunum

	Yeddi bayırın qurduna bənzərdi yigitlərim.

	Yeddi kişilə qurulardı mənim yayım,

	Qayın dalı yeleyindən sum altunlu mənim oxum,

	Yel əsdi, yağmur yağdı, bükü qopdu.

	Yeddi qatla vardım,

	Ol qələyi alamadım, geri döndüm.

	Məndən dəxi ər qopamayasan?

	Yeynəyim, dön! – dedi.

	 

	Yeynək (dəxi) duşunda, dayısına söyləmiş:

	Aydır:

	Qalxıbanı (dayı), yerindən durduğunda,

	Ala gözlü bəy yigitləri yanına (sən) salmadın.

	Adı bəlli bəylərlə sən yortmadın.

	Beş axçalı ülüfəçilər yoldaş etdin:

	Onunçün ol qələyi (sən) alımadın, – demiş.

	 

	Yeynək yenə aydır:

	Kasa-kasa yeməyə yəxni yaxşı.

	Kəsər gündə sürçüşmə yüyrük yaxşı,

	Daim gəldiyində dursa dövlət yaxşı,

	Bildiyin unutmasa əqil yaxşı,

	Qırımından dönməsə, qaçmasa ərlik yaxşı – dedi.

	Bu duşunu Yeynək yoldaşlarına hekayət eylədi.

	Məgər dayısı Əmən ol arada yaxın idi. Cümlə bəylərlə (gəlib) yoldaş olub getdilər. (Buradan qalxıban yürüdülər. Günlərdə bir gün), ta ki, Düzmürd qələsinə yetdilər, çövrə alıb qondular.

	Çünki kafirlər bunları gördülər, Arşın oğlu Dirək təkura xəbər verdilər. Ol məlun (təkur) dəxi haman bunu eşitdi (alati – hərbilə) qələdən dışra gəlib bunlara müqabil oldu. (Meydana girib) ər dilədi.

	Qıyan Səlcuq oğlu Dəli Dondar yerindən duru gəldi. Altmış tutam sur cidasın qoltuq qısıb ol kafiri qarşısından susam dedi, susamadı.

	Kafir təkur qarmalayıb zərb etdi, sügüsün çəkdi, əlindən aldı. Ol altmış batman gürz ilə Dondarı dəprə tutub çaldı. Gen dünya başına dar oldu. Qazılıq atını döndərdi, qayıda gəldi.

	Dönə Bilməz Dölək uran altı pərli çımağı ilə at təpib gəlib yuxarıdan aşağıya kafiri qatı urdu, alımadı. Təkur qarmalayıb əlindən çomağın aldı. Onu dəxi gürz ilə urdu. Ol dəxi qazılıq atın döndərdi, qayıda döndü.

	Xanım, iyirmi dörd sancaq bəyi təkur əlində zəbun oldu. Pəs Qazılıq Qoca oğlu Yeynək, taza yigitcik (yerindən durdu) yaradan allahına sığındı. Bizaval məbudu öydü (görəlim, xanım, necə öydü), aydır:

	 

	Ucalardan ucasan, uca tanrı!

	Kimsə bilməz necəsən, görklü tanrı!

	Sən anadan doğmadın,

	Sən atadan olmadın,

	Kimsə rizqin yemədin.

	Kimsəyə güc etmədin.

	Qamu yerdə əhədsən.

	Allah – səmədsən.

	Adəmə sən tac urdun,

	Şeytana lənət qıldın,

	Bir suçdan ötəri

	Dərgahından sürdün,

	Nəmurd göyə ox atdı,

	Qarnı yarıq balığı qarşı tutdun.

	Ululuğa həddin yox.

	Sənin boyun-qəddin yox.

	Ya cismilə cəddin yox,

	Urduğun ulıtmayan, ulu tanrı!

	Basdığın bəlirtməyən bəlli tanrı!

	Götürdüyün göyə yetirən görklü tanrı!

	Qaqdığın qəhr edən qəhhar tanrı!

	Birliyinə sığındım, çələbim, qadir tanrı!

	Mədəd səndən!

	Qara donlu kafirə at təpərəm,

	İşimi sən onar! – dedi.

	 

	Haman at saldı, yel kimi yetdi, yeləm kimi yapışdı (ol) kafirin çiyninə bir qılıc urdu. Geyimini, kecimini doğradı, altı barmaq dərinliyi zəxm irişdirdi. Qara qanı şorladı (qoynu doldu). Qara sağrı soqmanı dolu qan oldu. Qara başı bunaldı, bünlü oldu. Haman döndü, qələyə qaçdı.

	Yeynək ardından yetdi. Hasar qapısına girmişkən qara polad üz qılıcıyla ənsəsinə elə çaldı ki, başı top kimi yerə düşdü. Ondan yeynək atın döndərdi, leşkərə gəldi. (Kafirlər bu halı gördü, bolay ki, qovğa basılaydı deyü) dutsaq olan Qazılıq Qocayı Salı verdilər çıxıb gəldi:

	– Hay, bəy yigitlər! Kafiri kim öldürdü? –

	Deyü söyləmiş, görəyin, xanım, nə söyləmiş:

	Qaytabanın mayasını yüklü qoydum,

	Nərmidir, mayamıdır, onu bilsəm?

	Qara aylım qoyununu yüklü qoydum.

	Qoçmudur, qoyunmudur, onu bilsəm?

	Ala gözlü görklü halalım yüklü qoydum,

	Ərkəkmidir, qızmıdır, onu bilsəm?

	Mərə, bəy yigitlər, xəbər mana,

	Yaradanın eşqinə! – dedi.

	 

	Yeynək burada söyləmiş, görəlim, xanım, nə söyləmiş.

	Aydır:

	Qaytabanın mayasını

	Yüklü qoydun, nər oldu.

	Qara ayıllı qoyununu

	Yüklü qoydun, qoç oldu.

	Ala gözlü görklü halalın

	Yüklü qoydun, aslan oldu – dedi.

	Yeynək babası ilə görüşdü. Ondan qalan bəylər görüşdü. Pəs birağızdan bəylər hasara yürüş etdilər, yağmaladılar.

	Babası ilə Yeynək gizli yaxa tutuban iyləşdilər. İki həsrət bir-birinə buluşdular. İssiz yerin qurdu kimi ulaşdılar. Tanrıya şükürlər qıldılar.

	Qələnin kəlisasın yıxıb yerinə məscid yapdılar. Əziz tanrı adına xütbə oxutdular. Quşun ala qatını, qumaşın arısını, qızın göyçəyini, doqquzlama çırğab-çuxa Bayındır xana pəncyek çıxardılar. Baqisin qazilərə bəxş etdilər. Döndülər, evlərinə gəldilər.

	Dədəm Qorqud gəlibən boy boyladı, söy söylədi (gör ki, nə söylədi xanım), bu oğuznamə Yeynəyin olsun, – dedi. (Məndən sonra alp ozanlar söyləsin, alnı açıq comərdlər dinləsin – dedi).

	Yum verəyin, xanım! Yerli qara dağların yıxılmasın! Kölgəlicə qaba ağacın kəsilməsin! Ağ saqqallı baban yeri ucmağ olsun! Ağbirçəkli anan yeri behişt olsun! Axır sonu arı imandan ayırmasın! Ağ alnında beş kəlmə dua qıldıq, qəbul olsun! Günahınızı adı görklü Məhəmməd Mustafa üzü suyuna bağışlasın!

	 

	 

	 

	BASAT TƏPƏGÖZÜ ÖLDÜRDÜYÜ BOYU BƏYAN EDƏR

	 

	Xanım hey!

	Məgər, xanım, bir gün Oğuz oturarkən üstünə yağı gəldi. Dün içində ürkdü, köçdü. Qaçıb gedərkən Aruz qocanın oğlancığı düşmüş, bir aslan bulub götürmüş, bəsləmiş.

	Oğuz yenə əyyamla gəlib yurduna qondu.

	Oğuz xanın ilxıçısı gəlib xəbər gətirdi, aydır:

	– Xanım! Sazdan bir aslan çıxar, at urar, apul-apul yürüşü adam kimi, at basuban qan sümürər.

	Aruz aydır:

	– Xanım! Ürkdüyümüz vaqtin düşən mənim oğlancığımdır bəlkə? – dedi.

	Bəylər mindilər, aslan yatağı üzərinə gəldilər. Aslanı qaldırıb oğlanı tutdular. Aruz oğlanı alıb evinə gətirdi.

	Şadlıq etdilər, yemə-içmə oldu. Amma oğlanı nə qədər gətirdilərsə durmadı, geri – aslan yatağına vardı.

	Geri tutub gətirdilər. Dədəm Qorqud gəldi, aydır:

	– Oğlanım! Sən insansan, heyvanla müsahib olmağıl! Gəl yaxşı at min, yaxşı yigitlərilə eş yort – dedi. – Ulu qardaşın adı Qıyan Səlcuqdur, sənin adın Basat olsun! Adını mən verdim, yaşını allah versin, – dedi.

	Oğuz bir gün yaylaya köçdü. Aruzun bir çobanı vardı. Adına Qonur Qoca Sarı çoban derlərdi. Oğuzun önüncə bundan əvvəl kimsənə köçməzdi.

	 

	Uzun Binar deməklə məşhur bir binar vardı. Ol binara pərilər qonmuşdu. Nagahandan qoyun ürkdü.

	Çoban ergəcə qaqdı, iləri vardı. Gördü kim, pəri qızları qanad-qanada bağlamışlar, uçarlar. Çoban kəpənəyini üzərlərinə atdı, pəri qızının birini tutdu, təmə edüb dərhal cima elədi. Qoyun ürkməyə başladı. Çoban qoyunun önünə səyirtdi. Pəri qızı qanad urub uçdu, aydır:

	– Çoban, il tamam olıcaq məndə əmanətin var, gəl, al – dedi. Amma Oğuzun başına zaval gətirdin! – dedi.

	Çobanın içinə qorxu düşdü. Amma qızın dərdindən bənzi sarardı.

	Zamanla Oğuz yenə yaylaya köçdü. Çoban yenə binara gəldi. Yenə qoyun ürkdü. Çoban iləri vardı, gördü kim, bir yığanaq yatıb, yıldır-yıldır yıldırır.

	Pəri qızı gəldi, aydır:

	– Çoban! Əmanətin gəl al! Amma Oğuzun başına zəval gətirdin – dedi.

	Çoban bu yığanağı görcək ibrət aldı, geri döndü, sapan daşına tutdu. Urduqca böyüdü. Çoban yığanağı qoydu qaçdı, qoyun ardına düşdü.

	Məgər ol dəm Bayındır xan bəylər ilə seyrana yetmişlərdi. Bu binarın üzərinə gəldilər. Gördülər ki, bir ibrət nəsnə yatır. Başı-götü bəlirsiz. Çevrə aldılar. Endi bir yigit, bunu təpdi. Təpdikcə böyüdü. Bir qaç yigit dəxi endilər, təpdilər. Təpdiklərincə böyüdü. Aruz qoca dəxi enüb təpdi, mahmızı toxundu, bu yığanaq yarıldı, içindən bir oğlan çıxdı. Gövdəsi adam, təpəsində bir gözü var. Aruz aldı bu oğlanı ətəyinə sarıdı.

	Aydır:

	– Xanım, munu mana verin! Oğlum Basatla bəsləyəyin – dedi.

	Bayındır xan:

	– Sənin olsun! – dedi.

	Aruz Təpəgözü aldı, evinə gətirdi. Buyurdu bir dayə gəldi, əmcəyini ağzına verdi. Bir sordu – olanca südün aldı, iki sordu – qanın aldı, üç sordu – canın aldı. Bir qaç dayə gətirdilər, həlak etdi.

	Gördülər olmaz, süd ilə bəsləyəlim dedilər. Gündə bir qazan süd yetməzdi.

	Bəslədilər, böyüdü, gəzər oldu. Oğlancıqlarla oynar oldu. Oğlancıqların kiminin burnun, kiminin qulağın yeməyə başladı. Əlhasili, ordu bunun ucundan qatı incindilər. Aciz qaldılar. Aruza şikayət edib ağladılar.

	Aruz Təpəgözü döydü, söydü, yasaq elədi, uslamadı. Axır evindən qovdu.

	Təpəgözün pəri anası gəlib oğlanın barmağına bir üzük keçirdi.

	– Oğul! Sənə ox batmasın! Tənini qılıc kəsməsin! – dedi.

	Təpəgöz Oğuzdan çıxdı. Bir uca dağa vardı. Yol kəsdi, adam aldı, böyük hərami oldu. Üzərinə bir qaç adam göndərdilər. Ox atdılar – batmadı, qılıc urdular – kəsmədi. Süküylə sancdılar – eləmədi. Çoban-çoluq qalmadı, həp yedi. Oğuzdan dəxi adam yeməyə başladı.

	Oğuz yığılıb üzərinə vardı. Təpəgöz görüb qaqdı. Bir ağacı yerindən qopardı, atıb əlli-altmış adam həlak elədi. Alplar başı Qazana zərb urdu, dünya başına dar oldu. Qazanın qardaşı Qaragünə Təpəgöz əlində zəbun oldu. Dözən oğlu Alp Rüstəm şəhid oldu. Uşun Qoca oğlu kimi pəhləvan əlində şəhid oldu. Aruq candan iki qarındaş Təpəgöz əlində həlak oldu. Dəmir donlu Mumaq əlində həlak oldu. Bığı qanlı Bəydüz Əmən onun əlində zəbun oldu. Ağ saqqallı Aruz qocaya qan qusdurdu. Oğlu Qıyan Səlcuqun ödü yarıldı.

	Oğuz Təpəgözə kar qılamadı, ürkdü, qaçdı. Təpəgöz çevrib önün aldı, Oğuzu Salı vermədi, geri – yerinə qondurdu.

	Əlhasil, Oğuz yeddi kərə ürkdü. Təpəgöz önün alıb yeddi kərə yerinə gətirdi. Oğuz Təpəgöz əlində tamam zəbun oldu.

	Vardılar Dədə Qorqudu çağırdılar, onunla danışdılar, – gəlin, kəsim kəsəlim! – dedilər.

	Dədəm Qorqudu Təpəgözə göndərdilər. Gəldi, salam verdi.

	Aydır:

	– Oğul, Təpəgöz! Oğuz, əlində zəbun oldu, bunaldı. Ayağın toprağına məni saldılar. Sənə kəsim verəlim derlər – dedi.

	Təpəgöz aydır:

	– Gündə altmış adam verin yeməyə! – dedi.

	Dədə Qorqud aydır:

	– Bu vəchilə sən adam qoymaz, tükədərsən – dedi. Amma gündə iki adam ilə, beş yüz qoyun verəlim – dedi.

	Dədə Qorqud belə degəc Təpəgöz aydır:

	– Xoş, oylə olsun! Udmanam, mənə iki adam verin, yeməyim mənim bişirsin, mən yeyəyim! – dedi.

	Dədə Qorqud döndü, oğuza gəldi, aydır:

	– Yüklü Qoca ilə Yapağlı Qocayı Təpəgözə verin, aşın pişirsin – dedi və həm gündə iki adam ilə beş yüz qoyun istədi – dedi.

	Bunlar dəxi razı oldu. Dörd oğlu olan birin verdi, üçü qaldı. Üç olan birin verib, iki qaldı. İki olan birin verdi, biri qaldı.

	Qapıqqan derlər bir kişi var idi, iki oğlu var idi. Bir oğlun verib, biri qalmış idi. Geri növbət dolanıb ona gəlmişdi.

	Anası fəryad edib ağladı, zarlıq elədi. Məgər, xanım Aruz oğlu Basat ğəzayə getmiş idi, ol məhəldə gəldi.

	Qarıcıq aydır:

	– Basat şimdi aqından gəldi. Varayın, bolay ki, mənə bir əsir verəydi, oğlancığım qurtaraydım. – dedi.

	Basat altunlu günlüyün tikib otururkən, gördülər ki, bir xatun kişi gəlir. Gəldi içəri, Basata, girdi, salam verdi, ağladı:

	– Ovcuna sığmayan əlikli oğlu ərdil! Təkə buynuzundan qatı yaylı! İç Oğuzda, Daş Oğuzda adı bəlli, Aruz oğlu xanım Basat! Mənə mədəd! – dedi.

	Basat aydır:

	– Nə dilərsən?

	Qarıcıq aydır:

	– Yalançı dünya üzündə bir ər qopdu. Yaylımında Oğuz elin qondurmadı. Qara polad üz qılıclar kəsən qılını kəsdirmədi. Qarğu cida oynadanlar ildirəmədi. Qayın oxu atanlar kar qılmadı. Alplar başı Qazana zərb urdu. Qardaşı Qaragünə əlində zəbun oldu. Ağ saqqallı baban Aruza qan qusdurdu. Meydan üzündə qardaşın Qıyan Səlcuq ödü sındı, can verdi. Qalın Oğuz bəylərin dəxi kimini zəbun edib, kimini şəhid elədi. Yeddi qatla Oğuzu yerindən sürdü. Kəsim dedi, kəsdi. Gündə iki adam, beş yüz qoyun istədi. Yüklü Qoca ilə Yapağlı Qocayı ana xidmətkar verdilər. Dörd oğlu olan birin verdi. Üç olan birin verdi. İki olan birin verdi. İki oğlancığım vardı, birin verdim, biri qaldı. Çevrüldü, növbət geri mənə gəldi. Onu dəxi istərlər, xanım! Mənə mədəd! – dedi.

	Basatın qaranqu gözləri yaşla doldu. Qarındaşı üçün söyləmiş, görəlim, xanım, nə söyləmiş.

	Aydır:

	Qıraq yerdə tikilmiş otaqların

	O zalım yıxdırdı ola qardaş!

	Yüyürək olan atların tovlasından

	O zalım seçdirdi ola qardaş!

	Bəsərək dəvələrin qatarından

	O zalım ayırdı ola qardaş!

	Şülənində qırdığın qoyunun

	O zalım qırdı ola qardaş!

	Küvəncimlə gətirdiyin gəlinciyin

	O zalım səndən ayırdı ola qardaş!

	Ağ saqqallı babamı

	Oğul deyü ağlatdın ola qardaş!

	Ağca yüzlü anamı

	Oğul deyü sızlatdın ola qardaş!

	Qarşı yatan qara dağım yüksəyi qardaş!

	Axındılı görklü suyum daşğını qardaş!

	Güclü belim qüvvəti,

	Qaranqu gözlərimin aydını qardaş!

	 

	Qardaşımdan ayrıldım – deyü çox ağladı, zarlıq qıldı.

	Ol xatun kişiyə bir əsir verdi:

	– Var, oğlunu qurtar! – dedi.

	 

	Xatun aldı, gəldi, oğlu yerinə verdi. Həm oğlun gəldi deyü Aruzu muştladı. Aruz sevindi, qalın Oğuz bəylərilə Basata qarşı gəldi. Basat babasının əlin öpdü. Ağlaşdılar, bozlaşdılar, anasının evinə gəldi, anası qarşı gəldi, oğlancığını qucdu.

	Basat anasının əlin öpdü. Görüşdülər, bozlaşdılar. Oğuz bəyləri dərildi. Yemələr-içmələr oldu.

	Basat aydır:

	– Bəylər, qardaş uğrunda Təpəgöz ilə bölüşürəm, nə buyurarsınız? – dedi.

	Qazan bəy burada söyləmiş, görəlim, xanım, necə söyləmiş.

	Aydır:

	Qara əvrən qopdu Təpəgöz,

	Ərş üzündə çevirdim, alımadım Basat!

	Qara qaplan qopdu Təpəgöz,

	Qara-qara dağlarda çevirdim, alımadım Basat!

	Qoğan aslan qopdu Təpəgöz,

	Qalın sazlarda çevirdim, alımadım Basat!

	Ər olsan, yey olsan,

	Mərə, mən Qazanca olmayasan, Basat!

	Ağ saqqallı babanı ağlatmağıl!

	Ağ birçəkli ananı bozlatmağıl!

	 

	Basat aydır:

	– Əlbəttə vararam!

	Qazan aydır:

	– Sən bilirsən!

	Babası ağladı, aydır:

	– Oğul, ocağımı issiz qoyma! Kərəm elə, varma! – dedi.

	Basat aydır:

	– Yox, ağ saqqallı əziz baba, vararam – dedi.

	Uslamadı, yeləyindən bir tutam ox çıxardı, belinə soxdu, qılıcın həmail quşandı, yayın qarısına buraxdı, ətəklərin qıvradı, babasının, anasının əlin öpdü, halallaşdı:

	– Xoş qalın! – dedi.

	Təpəgöz olduğu Sallaxana qayasına gəldi. Gördü Təpəgöz günə qarşı arxasın vermiş yatır. Çəkdi, belindən bir ox çıxardı. Təpəgözün bağrına bir ox urdu. Ox keçmədi, paralandı. Bir dəxi atdı, o dəxi para-para oldu.

	Təpəgöz qocalara ayıtdı:

	– Bu yerin sinəyi bizi üşündürdü – dedi.

	Basat bir dəxi atdı, ol dəxi paralandı. Bir parçası Təpəgözün önünə düşdü. Təpəgöz sıçradı, baxdı, Basatı gördü, əlin-əlinə çaldı, qas-qas güldü, qocalara aydır:

	– Oğuzdan yenə bizə bir türfəndə quzu gəldi, – dedi.

	Basatı önünə qatdı, tutdu, boğazdan sallandırdı, yatağına gətirdi, ədüyünün qüncünə soxdu.

	Aydır:

	– Mərə, qocalar! İkindi vaxtı munu, mənə çevirərsiz yeyəm – dedi, yenə uyudu.

	Basatın xəncəri vardı. Ədüyini yardı, içindən çıxdı.

	Aydır:

	– Mərə qocalar! Munun ölümü nədəndir?

	Ayıtdılar:

	– Bilməziz. Amma gözündən qeyri yerdə ət yoxdur – dedilər.

	Basat Təpəgözün başı ucuna gəldi, qapaq qaldırdı, baxdı, gördü ki, gözü ətdir.

	Aydır:

	– Mərə qocalar! Süklüyü ocağa qoyun qızsın! – dedi.

	Süklüyü ocağa buraxdılar, qızdı. Basat əlinə aldı. Adı görklü Məhəmmədə salavat gətirdi. Süklüyü Təpəgözün gözünə elə basdı kim, Təpəgözün gözü həlak oldu. Şöylə nərə urdu, hayqırdı kim, dağ və daş yanqulandı.

	Basat sıçradı qoyun içinə, mağaraya düşdü. Təpəgöz bildi kim, Basat mağaradadır. Mağaranın qapısını alıb bir ayağın qapının bir yanına, birin dəxi bir yanına qoydu, aydır:

	– Mərə, qoyun başları, erkəc! Bir-bir gəl keç! – dedi.

	Qoyunlar bir-bir gəlib keçdi, hər birinin başlarını sığadı.

	– Toğlucuqlar, dövlətim saqar qoç, gəl keç! – dedi.

	Bir qoç yerindən qalxdı, gərinib söndü. Dəfi Basat qoçu basıb boğazladı, dərisini üzdü, quyruğu ilə başını dəridən ayırmadı, içinə girdi, Təpəgözün önünə gəldi.

	Təpəgöz bildi kim, Basat dəri içindədir. Aydır:

	– Ey saqar qoç! Mənim nerədən həlak olacağım bildin. Şöylə çalayım səni mağara divarına kim, quyruğun mağarayı yağlasın! – dedi.

	Basat qoçun başını Təpəgözün əlinə sundu.

	Təpəgöz buynuzundan bərk tutdu, qaldırcaq buynuz dərilə əlində qaldı. Basat Təpəgözün budu arasından sıçrayıb çıxdı. Təpəgöz buynuzu götürüb yerə çaldı.

	Aydır:

	– Oğlan, qurtuldunmu?

	Basat aydır:

	– Tanrım qurtardı.

	Təpəgöz aydır:

	– Mərə, oğlan! Al şol barmağımdakı üzüyü barmağına üzüyü barmağına tax, sana ox və qılıc kar eləməsin.

	Basat aldı üzüyü barmağına keçirdi.

	Təpəgöz aydır:

	– Oğlan, üzüyü alıb taxındınmı?

	Basat aydır:

	– Taxındım.

	Təpəgöz Basatın üzərinə qodu, xəncərlə çaldı, kəsdi.

	(Basat) sıçradı gen yerdə durdu. Gördü kim, üzük yenə Təpəgözün ayağı altında yatır.

	Təpəgöz aydır:

	– Qurtuldunmu?

	Basat aydır:

	– Tanrım qurtardı.

	Təpəgöz aydır:

	– Oğlan! Şol künbədi gördünmü?

	Aydır:

	– Gördüm.

	Təpəgöz aydır:

	– Mənim xəzinəm var. Ol qocalar almasınlar. Var, möhürlə! – dedi.

	Basat künbəd içinə girdi, gördü kim, altun-axça yığılmış. Baxaraq kənduzun unutdu. Təpəgöz künbədin qapısın aldı.

	Aydır:

	– Künbədə girdinmi?

	Basat aydır:

	– Girdim.

	– Şöylə çalayım ki, künbədlə dardağan olasan! – dedi. Basatın dilinə bu gəldi kim:

	– Lailahə illəllah, Məhəmmədən rəsullillah! – dedi.

	Haman dəm künbəd yarıldı. Yeddi yerdən qapı açıldı. Birindən dışara gəldi.

	Təpəgöz künbədə əlin soxdu, elə qacıdı kim, künbəd ziru-zəbər oldu.

	Təpəgöz aydır:

	– Oğlan, qurtuldunmu?

	Basat aydır:

	– Tanrım qurtardı – dedi.

	Təpəgöz aydır:

	– Sənə ölüm yoxumuş. Şol mağarayı gördünmü?

	Basat aydır:

	– Gördüm.

	Aydır:

	– Onda iki qılıc var. Biri qınlı, biri qınsız. O qınsız kəsər mənim başımı. Var, gətir, mənim başımı kəs! – dedi.

	Basat mağara qapısına vardı. Gördü bir qınsız qılıc durmaz enər, çıxar.

	Basat aydır:

	– Mən buna bitəklif yapışmayım – deyib kəndi qılıcın çıxardı, tutdu, iki para böldü.

	Vardı, bir ağac gətirdi, qılıca tutdu. Onu dəxi iki para elədi.

	Pəs yayını əlinə aldı, Oxla ol qılıc asılan zənciri urdu. Qılıc yerə düşdü, gömüldü. Kəndü qılıcın qınına soxdu, belçağından ol qılıcın bərk tutdu, gəldi.

	Aydır:

	– Mərə Təpəgöz! Necəsən?

	Təpəgöz aydır:

	– Mərə oğlan! Dəxi ölmədinmi?

	Basat aydır:

	– Tanrım qurtardı.

	Təpəgöz aydır:

	– Sənə ölüm yoxumuş – dedi.

	Çağırıb Təpəgöz söyləmiş, görəlim, nə söyləmiş.

	Aydır:

	Gözüm-gözüm, yalnız gözüm!

	Sən yalnız gözlə mən Oğuzu sındırmışdım,

	Ala gözdən ayırdın, yigit, məni!

	Dadlı candan ayırsın qadir səni!

	Elə kim, mən çəkərəm göz bükünü,

	Heç yigidə verməsin qadir tanrı göz bu günü – dedi.

	Təpəgöz yenə aydır:

	Qalarda-qoparda, yigit, yerin nə yerdir?

	Qaranqu dün içində yol azsan umun nədir?

	Qaba ələm götürən xanınız kim?

	Qırış günü öndən təpən alpınız kim?

	Ağ saqqallı baban adı nədir?

	Alp ərən, ərdən adın yaşırmaq eyib olur,

	Adın nədir, yigit, degil mənə?! – dedi.

	 

	Basat Təpəgözə söyləmiş, görəlim xanım, nə söyləmiş:

	 

	– Qalarda-qoparda yerim Günortac.

	Qaranqu dün içində yol azsam umum allah.

	Qaba ələm götürən xanımız Bayındır xan.

	Qırış günü öndən təpən alpımız Salur oğlu Qazan.

	Anam adın sorar olsan, Qaba Ağac,

	Atam adın deyirsən Qoğan Aslan.

	Mənim adım sorarsan Aruz oğlu Basatdır – dedi.

	 

	Təpəgöz aydır:

	– İmdi qardaşlar, qıyma mana! – dedi.

	Basat aydır:

	– Mərə qavat!

	 

	Ağ saqqallı babamı ağlatmışsan.

	Qarıcıq ağ birçəkli anamı bozlatmışsan,

	Qarındaşım Qıyanı öldürmüşsən.

	Ağca üzlü yengəmi dul eləmişsən.

	Ala gözlü bəbəklərin öksüz qoymuşsan.

	Qormıyam səni?

	Qara polad üz qılıcım dartmayınca,

	Qafalı, börklü başın kəsməyincə,

	Alca qanın yer üzünə tökməyincə,

	Qardaşım Qıyanın qanın almayınca

	Qomazam – dedi.

	 

	Təpəgöz burada söyləmiş, aydır:

	 

	Qalxıbanı yerimdən duram derdim.

	Qalın Oğuz bəylərindən əhdim pozam derdim.

	Yenidən doğanın qıram derdim.

	Bir gəz adam ətinə doyam derdim,

	Qalın Oğuz bəyləri üzərimə yığılıb gələ derdim.

	Qaçubəni Sallaxana qayasına girəm derdim.

	Ağır mancılıq daşın atam derdim.

	Ənib daş başıma düşübən, öləm derdim.

	Ala gözdən ayırdın, yigit, məni!

	Dadlı candan ayırsın qadir səni! – dedi.

	 

	Təpəgöz bir dəxi söyləmiş, aydır:

	 

	Ağ saqqallı qocaları çox ağlatmışam,

	Ağ saqqalı qarışı tutdu ola, gözüm səni.

	Ağ birçəkli qarıcıqları çox ağlatmışam,

	Gözü yaşı tutdu ola, gözüm, səni

	Müçağı qararmış yigitcikləri çox yemişəm,

	Yigitlikləri tutdu ola, gözüm, səni.

	Əlcigəzi xınalı qızcığazları çox yemişəm,

	Qarışçıları tutdu ola, gözüm, səni.

	Elə kim çəkirəm mən göz bükünü,

	Heç yigidə verməsin qadir qanrı göz bu günü.

	Gözüm, gözüm, ay gözüm!

	Yalqız gözüm! (ay gözüm!) – dedi.

	Basat qaqıb yerindən duru gəldi. Buğra kimi Təpəgözü dizi üzərinə çökürdü. Təpəgözün kəndü qılıcı ilə boynunu urdu, dəldi, yay girişin taxdı, sürüyə-sürüyə mağara qapısına gəldi.

	Yüklü Qoca ilə Yapağlı Qocayı Oğuza muştuçu göndərdi.

	Ağ, boz atlar minibən yürüşdülər, Qalın Oğuz ellərinə xəbər gəldi. At ağızlı Aruz qoca evinə çapar gəldi, atasına Basatın sevinc verdi.

	– Muştuluq! Oğlun Təpəgözü təpələdi – dedi.

	Qalın Oğuz bəyləri yetdilər. Sallaxana qayasına getdilər. Təpəgözün başın ortaya gətirdilər.

	Dədəm Qorqud gəlibən şadlıq çaldı. Qazi ərənlər başına nə gəldiyin ayıdı verdi. Həm Basata alqış verdi:

	– Qara dağa yetdiyində aşıt versin!

	Qanlı-qanlı sulardan keçid versin! – dedi.

	Ərliklə qardaşın qanın aldın. Qalın Oğuz bəylərini bükdən qurtardın. Qadir allah üzünü ağ etsin, Basat! – dedi.

	Ölüm vaxtı gəldikdə arı imandan ayırmasın! Günahımızı adı görklü Məhəmməd Mustafaya bağışlasın!

	 

	 

	 

	BƏKİL OĞLU İMRANIN BOYUNU BƏYAN EDƏR

	 

	Xanım hey!

	Qamğan oğlu xan Bayındır yerindən durmuşdu. Ağ ban evini qara yerin üzərinə tikdirmişdi. Ala seyvan göy üzünə aşıtmışdı. Min yerdə ipək xalçası döşətmişdi. İç Oğuz, Daş Oğuz bəyləri yığınaq olmuş idi.

	Doqquz tümən Gürcüstanın xəracı gəldi. Bir at, bir qılıc, bir çomaq gətirdilər. Bayındır xan qatı səxt oldu.

	Dədəm Qorqud gəldi, şadlıq çaldı.

	– Xanım, niyə səxt olursan? – dedi.

	Aydır:

	– Necə səxt olmayam? Hər il altun-axça gəlirdi, yigidə, bəyə verərdik, xatirələri xoş olurdu. Şimdi bunu kimə verər kim, xatiri xoş ola – dedi.

	Dədə Qorqud aydır:

	– Xanım, bunun üçünü dəxi bir yigidə verəlim – dedi.

	Oğuz elinə qaravul olsun – dedi.

	Xan Bayındır:

	– Kimə verəlim? – dedi.

	Sağına-soluna baxdı, kimsə razı olmadı. Bəkil deyirlərdi bir yigit vardı, ona baxdı, aydır:

	– Sən nə dersən?

	Bəkil razı oldu. Qalxdı, yer öpdü. Dədəm Qorqud hümmət qılıcın belinə bağladı, çomağı umuzuna buraxdı, yayı qarusuna keçirdi, şahbaz ayğırını çəkdirdi, bütün mindi, xəsmini, qovmunu ayırdı, evini çözdü, Oğuzdan köç elədi. Bərdəyə, Gəncəyə varıb vətən tutdu. Doqquz tümən Gürcüstan ağzına varıb qondu, qaravulluq elədi. Yad kafir gəlsə başın Oğuza armağan göndərdi. İldə bir kərə Bayındır xan divanına varardı. Yenə Bayındır xandan adam gəldi, tez gəlsən deyü. Pəs Bəki gəldi, peşkeş çəkdi, Bayındır xanın əlin öpdü.

	Xan dəxi Bəkili qonaqladı. Yaxşı at, yaxşı qaftan, vafir xərclik verdi. Üç gün tamam ağırladı.

	Üç gün dəxi Bəkili av, şikar ətilə qonaqlayalım, bəylər! – dedi.

	Av çığırtdılar. Çün av yarağı oldu, kim atın öyər, kim qılıcın, kim yay çəkib ox atmağın öyər. Salur Qazan nə atın öydü, nə kəndin öydü. Amma bəylərin hünərin söylədi.

	Üç yüz altmış altı alp ava minsə, qınalı keyik üzərinə yürüş olsa, Bəkil nə yay qurardı, nə ox atardı. Haman yayı yeləyindən çıxarardı, buğanın, sığının boynuna atardı, çəkib durğurardı. Arıq olsa qulağın dələrdi, av da bəlli olsun deyü, amma simiz olsa boğazlardı. Əgər bəylər keyik alsa, qulağı dəlik olsa, Bəkil suncudur – deyü Bəkilə göndərərlərdi.

	Qazan bəy aydır:

	– Bu hünər atınmıdır? Ərinmidir?

	– Xanım, ərindir – dedilər.

	Xan aydır:

	– Yox, at işləməsə ər öyünməz. Hünər atındır – dedi.

	Bu söz Bəkilə xoş gəlmədi. Bəkil aydır:

	– Alplar içində bizi qusqunmuzdan palçığa batırdın – dedi.

	Bayındır xanın bəxşişin önünə tökdü, xana küsdü, divandan çıxdı, atın çəkdilər, ala gözlü yigitlərin alıb evinə gəldi.

	Oğlancıqları qarşı gəldi, oxşamadı, ağ üzlü xatununa söyləmədi.

	Xatun burada söyləmiş, görəlim xanım, nə söyləmiş.

	 

	Aydır:

	Altun taxtım ayası, bəyim yigit!

	Göz açıban gördüyüm!

	Könül verib sevdiyim!

	Qalxıbanı yerindən duru gəldin,

	Ala gözlü yigitlərin yanına saldın,

	İr qobulu Ala dağdan dünnən aşdın,

	Axıntılı görklü sudan dünnən keçdin,`

	Ağ alınlı Bayındır xanın divanına dünnən vardın,

	Bəylər ilə yedin, içdin,

	Qomlu qomilə qaqışdımı?

	Qərib başın qavğada qaldımı?

	Qanı xanım,

	Altında yaxşı atın yox.

	Alnında altun işıq, cübbəsi yox.

	Ala gözlü bəbəklərin oxşamazsan.

	Ağca yüzlü görklünlə söyləşməzsən.

	Nədir halın? – dedi.

	 

	Bəkil söyləmiş, görəlim, xanım, nə söyləmiş.

	 

	Aydır:

	Qalxıbanı yerimdən duru gəldim.

	Yelisi qara qazlıq atım bütün mindim.

	İr qobulu Ala dağdan dünnən aşdım.

	Axındılı görklü suyu dəlib, dünnən keçdim.

	Ağ alınlı Bayındırın divanına çapar vardım.

	Ala gözlü bəylərlə yedim, içdim,

	Qomlu qomilə görklü gördüm.

	Xanımınızın nəzəri bizdən dönmüş gördüm.

	Eli-günü köçürün!

	Doqquz tümən Gürcüstana gedəlim,

	Oğuza asi oldum, bəlli bilin! – dedi.

	 

	Xatun aydır:

	– Yigidim bəy yigidim! Padşahlar, tanrının kölgəsidir. Padşahına asi olanın işi rast gəlməz. Arı könüldə pas olsa şərab açar. Sən gedəli, xanım, ərquru yatan Ala dağların avlanmamış. Ava mingil, könlün açılsın! – dedi.

	Bəkil gördü xatun kişinin əqli, gələcisi eyidir. Qazlıq atın çəkdirib, bütün mindi, ava getdi.

	Av avlayıb gəzərkən önündən bir yaralı keyik çıxdı. Bəkil buna at saldı. Buğanın ardından irdi. Yay girişin boynuna atdı. Buğa acımışdı. Kənduyi bir uca yerdən atdı. Bəkil at çilovsın yenəmədi, belə uçdu. Sağ oyluğu qayaya toxundu sındı. Bəkil uru durdu, ağladı. Aydır:

	– Ulu oğlum, ulu qardaşım yox.

	Həmən yeləyindən gəz çıxarıb atının tərklərini tutdu, urdu, qaftanı altından ayağın bərk sarıdı ata, var qüvvətilə atının yelisinə düşdü. Avçılardan ayrı, dölbəndi boğazına keçdi, ordusu(nun) ucuna gəldi.

	Oğlancığı İmran Bahadur babasına qarşı gəldi. Gördü bənzi sararmış, dölbəndi boğazına keçmiş. Yoldaşlarını sorub oğlan burada söyləmiş, görəlim, xanım, nə söyləmiş:

	Qalxıbanı yerindən duru gəldin.

	Yelisi qara qazlıq atın bütün mindin.

	Ərquru yatan Ala dağlar ətəginə ava vardın.

	Qara donlu kafirlərə uğradınmı?

	Ala gözlü yigitlərin qırdırdınmı?

	Ağız-dildən bir qaç kəlmə xəbər mana!

	Qara başım qurban olsun ağam, sana – dedi.

	 

	Bəkil oğluna söyləmiş, görəlim, xanım, nə söyləmiş.

	Aydır:

	Oğul, ay oğul!

	Qalxıbanı yerimdən duru gəldim.

	Qara dağlar önünə ava mindim.

	Qara donlu kafirlərə uğramadım.

	Ala gözlü yigitlərim qırdırmadım.

	Sağdır, əsəndir yigitlərim.

	 

	Oğul, qayırma! Üç gündür xoşluğum yox. Oğul, at üzərindən məni qap, döşəyimə çıxar! – dedi.

	Aslan ənigi yenə aslandır. Atasın at üzərindən qıvradı, tutdu, döşəyinə çıxardı, cübbəsin üzərinə bürüdü, qapısın örtdü.

	Bu yana Bəkilin yigitləri gördülər kim, av pozulmuş, hər biri evli-evinə gəldi.

	Bəkil beş gün oldu divana çıxmadı. Ayağının sındığını kimsəyə demədi. Bir gecə döşəyinə qatı-qatı inlədi, ah etdi.

	Xatunu ayıtdı:

	– Bəy yigidim, qalabalıq yağı gəlsə qayıtmaz idin. Buduna ala ox toxunsa əyilməz idin. Kişi qoynunda yatan halalına sirrin deməzmi olur? Nədir halın? – dedi.

	Bəkil aydır:

	– Görklüm, atdan düşdüm, ayağım sındı – dedi.

	Övrət əlin-əlinə çaldı, qaravaşa söylədi. Qaravaş çıxıb qapıçıya söylədi. Otuz iki dişdən çıxan bütün orduya yayıldı. Bəkil atdan düşmüş, ayağı sınmış deyü.

	Məgər kafirin casusu vardı. Bu xəbəri eşidib vardı, təkurə xəbər verdi.

	Təkur aydır:

	– Qalxıbanı yerinizdən uru durun! Yatır yerdə Bəkili tutun! Ağ əllərin qarusundan bağlayın! Qafillicə görklü başın kəsin!Alca qanın yer üzünə tökün! Elin-günün çapın! Qızın-gəlinin yesir edin! – dedi.

	Məgər Bəkilin də onda casusu hazırdı. Bəkilə xəbər göndərdi, aydır:

	– Baş yarağın eləyin, üzərinizə yağı gəlir – dedi.

	Bəkil yuxarı baxdı:

	– Göy iraq, yer qatı, – dedi.

	Oğlancığın yanına gətirib söyləmiş, görəlim, xanım, nə söyləmiş.

	Aydır:

	Oğul, oğul, ay oğul!

	Qarangülcə gözlərim aydını oğul!

	Güclü belim qüvvəti oğul!

	Gör axır nələr oldu?

	Nələr qopdu mənim başıma – dedi.

	Qalxıbanı, oğul, yerimdən duru gəldim.

	Boynu sınsın, al ayğırı bütün mindim,

	Av avlayıb, quş quşlayıb gəzərkən

	Büküldü, sürücüdü, məni yerə çaldı,

	Sağ oyluğum sındı.

	Mənim qara başıma nələr gəldi…

	Qara-qara dağlardan xəbər aşmış,

	Qanlı-qanlı sulardan xəbər keçmiş.

	Dəmir qapı Dərvəndindən xəbər varmış.

	Alaca atlı Şöklü Məlik qatı pusmuş.

	Pusduğundan qara dağlara duman düşmüş:

	Yatdığı yerdə bəy Bəkili tutun – demiş.

	Qarusundan ağ əllərin bağlan – demiş.

	Qan alaca ordusunu çapın – demiş.

	Ağca yüzlü qızını-gəlinini yesir elən – demiş.

	Qalxıbanı oğul, yerindən duru gəlgil!

	Yelisi qara qazlıq atın bütün mingil!

	Ərquru yatan Ala dağı dünnən aşğıl!

	Ağ alınlı Bayındır xanın divanına dünnən varğıl!

	Ağız-dildən Bayındıra salam vergil!

	Bəylərbəyi olan Qazanın əlin öpgil!

	Ağ saqqallı babam bükülü – degil!

	Əlbəttə və əlbəttə Qazan bəy mənə yetişsin, dedi – degil!

	Gəlməz olsan məmləkət pozulub xarab olur,

	Qızım-gəlinim əsir getdi, bəlli bilgil! – dedi.

	 

	Burada oğlan babasına söyləmiş, görəlim, xanım, nə söyləmiş.

	Aydır:

	Baba, nə söylərsən, nə aydarsan?

	Bağrımla yürəyim nə dağlarsan?

	Qalxıbanı yerimdən durmağım çox.

	Yelisi qara qazlıq atıma minməgim çox.

	İr qobulu Ala dağı avluyuban aşmağım yox.

	Ağ alınlı Bayındır xanın divanına varmağım yox.

	Qazan kimdir? Mən onun əlin öpməyim yox.

	Altındakı al ayğırı mana vergil!

	Qan dərlədi çapdırayım sənin üçün.

	Əyni bərk dəmir donun mana vergil!

	Yeni yaxa döydürəyim sənin üçün.

	Qara polad üz qılıcın mana vergil!

	Ğafillicə başlar kəsim sənin üçün.

	Qarğıdalı sügünü mənə vergil!

	Köksündən ər sancayım sənin üçün.

	Ağ yeləkli ötkün oxun mana vergil!

	Ərdən-ərə keçirəyim sənin üçün.

	Ala gözlü üç yüz yigidin mana vergil yoldaşlığa,

	Din, Məhəmməd yoluna dürüşəyim, sənin üçün – dedi.

	 

	Bəkil aydır:

	– Ölüm ağzın üçün oğul! Ola kim mənim küçmiş günümi andırmayasan! Mərə, geyimim gətirin, oğlum geysin! Al ayğırım gətirin, oğlum minsin! El ürkmədən oğlum meydana varsın, girsin! – dedi.

	Oğlanı donatdılar. Atasıyla, anasıyla gəldi, görüşdü, əllərin öpdü, üç yüz yigit yanına buraxdı, meydana vardı.

	Al ayğır qaçan kim yağı qoxusun alsa, ayağın yerə döyərdi, tozu göyə çıxardı.

	Kafirlər aydır:

	– Bu at Bəkilindir. Biz qaçarız.

	Təkur aydır:

	– Mərə, ovant görün! Bu gələn Bəkilsə sizdən öndən mən qaçaram – dedi:

	 

	Gözçü gözlədi, gördü kim, at Bəkilin, Bəkil üzərində deyil. Amma bir quş digili oğlandır. Gəlib təkura xəbər verdi. Aydır:

	– At, yaraq və işıq Bəkilin, Bəkil içində deyil – dedi.

	Təkur aydır:

	– Yüz adam seçilin, taraqqa çatladın, oğlanı qorxudun! Oğlan quş ürəkli olur. Meydanı qor, qaçar – dedi.

	Yüz kafir seçilib oğlanın üzərinə gəlmiş.

	Oğlana kafir söyləmiş, görəlim, nə söyləmiş.

	Aydır:

	Oğlan, oğlan, ay oğlan!

	Haramzada oğlan!

	Altında al ayğırı arıq oğlan!

	Qara polad üz qılıcı gödək oğlan!

	Əlindəki sügüsü sınıq oğlan!

	Yeləyində doxsan oxu seyrək oğlan!

	Yanındakı yoldaşları çılpaq oğlan!

	Qarangülücə gözləri çöngə oğlan!

	Şöklü Məlik sana qatı pusdu:

	Meydandakı ol oğlanı tutun!

	Qarısından ağ əllərin bağlan!

	Qafillicə görklü başın kəsin!

	Alca qanın yer üzünə tökün – dedi.

	Ağ saqqallı baban varsa, ağlatmağıl!

	Ağ birçəkli anan varsa, bozlatmağıl!

	Yalnız yigit alp olmaz.

	Yovşan dibi bərk olmaz.

	Qadası yetmiş qavat oğlu qavat!

	Qayda dön buradan! – dedi.

	Oğlan dəxi söyləmiş, görəlim, nə söyləmiş.

	 

	Aydır:

	Hərzə-mərzə söyləmə, mərə, itim kafir!

	Altımda al ayğırım nə bəyənməzsən?

	Səni gördü oynar.

	Əynimdəki dəmir donum çiynim qısar.

	Qara polad üz qılıcım qının doğrar,

	Qarğıdalı sügüm nə bəyənməzsən?

	Köksün dəlib göyə pırlar.

	Ağca tozlu qatı yayım zarı-zarı inlər.

	Sadaqda oxum kişin dələr.

	Yanımda yigitlərim savaş dilər.

	Alp ərə qorxu vermək eyib olur.

	Bəri gəlgil, mərə kafir, duruşəlim! – dedi.

	 

	Kafir aydır:

	– Oğuzun arsızı, türkmanın dəlisinə bənzər. Bax a, şuna! – dedi.

	Təkur aydır:

	– Varın, sorun, oğlan Bəkilin nəsidir? – dedi.

	Kafir gəlib oğlana söyləmiş, görəlim, nə söyləmiş.

	 

	Aydır:

	Altındağı al ayğırı biliriz

	Bəkilindir, Bəkil qanı?

	Qara polad üz qılıcın

	Bəkilindir, Bəkil qanı?

	Əynindəği dəmir donun

	Bəkilindir, Bəkil qanı?

	Yanındağı yigitlərin

	Bəkilindir, Bəkil qanı?

	Əgər Bəkil bunda imişsə

	Gecəyədəkin cəng edəydik.

	Ağca tozlu qatı yaylar dartışaydıq.

	Ağ yeləkli ötgün oxlar atışaydıq.

	Sən Bəkilin nəsisən, oğlan, degil bizə! – dedi.

	Bəkil oğlu burada söyləmiş, görəlim, nə söyləmiş. Aydır:

	– Mərə kafir! Sən məni bilməzmisən? Ağ alınlı Bayındır xanın bəylərbəyisi Salur Qazan qardaşı Qaragünə çapar yetdi. Dönəbilməz Dölük Uran, Dözən oğlu Rüstəm, Boz atlı Beyrək bəy Bəkilin evində içərlərdi. Səndən casus gəldi. Altındağı al ayğıra Bəkil məni mindirdi. Qara polad üz qılıcın qüvvət verdi. Qarğıdalı sügüsün hümmət verdi. Yanındağı üç yüz yigidin mənə yoldaşlığa qoşdu. Mən Bəkilin oğluyam, mərə kafir! Bəri gəl, döyüşəlim! – dedi.

	Kafir təkur aydır:

	– Qatlan, mərə qavat oğlu! Mən sənə varayım – dedi.

	Altı pərli gürzünü ələ aldı, oğlanın üzərinə sürdü.

	Oğlan qalxanını gürzə qarşı tutdu. Yuxarıdan aşağı kafir oğlanı qatı urdu. Qalxanın avatdı. Tuğulğasını yoğradı. Qapaqların sıyırdı. Oğlanı alımadı.

	Gürzlə döyüşdülər. Qara polad üz qılıcilə dartışdılar. Sərpə-sərpə meydanda qılıclaşdılar. Çəkiləri doğrandı, qılıcları uvandı, bir-birin alımadı (lar). Qarğıdalı sügülər ilə qırışdılar, meydanda buğa kimi susaşdılar, köküsləri dəlindi, sügüləri sındı, bir-birini alımadılar.

	At üzərindən ikisi qırvaşdılar, dartışdılar, kafirin gücü ziyadə, oğlan zəbun oldu.

	Allah taalaya yalvarıb söyləmiş, görəlim, necə söyləmiş.

	Aydır:

	Ucalardan ucasan

	Uca tanrı!

	Kimsə bilməz necəsən

	Görklü tanrı!

	Sən Adəmə tac urdun,

	Şeytana lənət qıldın.

	Bir suçdan ötəri dərgahdan sürdün.

	İbrahimi tutdurdun,

	Xam gönə çulğadın.

	Götürüb oda atdırdın,

	Odu bustan qıldın.

	Birliyinə sığındım, əziz allah!

	Xocam, mənə mədəd! – dedi.

	Kafir aydır:

	– Oğlan, alındınsa tanrınamı yalvarırsan? Sənin bir tanrın varsa, mənim yetmiş iki putxanam var – dedi.

	Oğlan aydır:

	– Ya asi məlun! Sən putlərinə yalvarırsan, mən aləmləri yoxdan var edən allahıma sığındım – dedi.

	Haqq taala Cəbrayilə buyurdu kim:

	– Ya Cəbrayil, var, şol quluma qırx ərcə qüvvət verdim – dedi.

	Oğlan kafiri götürdü, yerə urdu. Burnundan qanı düdük kimi şorladı. Sıçrayıb şahin kimi kafirin boğazın ələ aldı.

	Kafir aydır:

	– Yigit, aman! Sizin dinə nə derlər? Dininə girdim.

	Barmaq götürüb, şəhadət gətirib, müsəlman oldu. Qalan kafirlər bilib meydanı salıb qaçdı.

	Aqınçılar kafirin elin-günün urub qızın, gəlinin əsir etdilər.

	Oğlan babasına muştçu göndərdi:

	– Qırımım aldım – dedi.

	Ağ saqqallı babası qarşı gəldi, oğlunun boynunu qucdu. Dönüb evlərinə gəldilər. Qarşı yatan qara dağdan oğlana yaylaq verdi. Qaraqoç yüyrək atdan tovla verdi. Ağca üzlü oğluna ağca qoyun şülən verdi. Ala gözlü oğluna al duvaxlı gəlin aldı.

	Ağ alınlı Bayındır xana pəncyek çıxardı. Oğlun aldı, Bayındır xanın, divanına vardı, əl öpdü.

	Padşah Qazan oğlu Uruzun sağ yanına ona yer göstərdi. Cübbə, çuxa, çırğab geyirdi.

	Dədəm Qorqud gəlibən şadlıq çaldı. Bu oğuznaməyi düzdü, qoşdu, Bəkil oğlu İmranın olsun! – dedi. Qazilər başına nə gəldiyin söylədi.

	Yum verəyin, xanım! Yerli qara dağların yıxılmasın! Kölgəlicə qaba ağacın kəsilməsin! Allah verən ümudun üzülməsin! Günahınızı adı görklü Məhəmmədə bağışlasın, xanım hey!

	 

	UŞUN QOCA OĞLU SƏGRƏYİN

	BOYUNU BƏYAN EDƏR

	Oğuz zamanında Uşun Qoca derlər bir kişi vardı. Ömründə iki oğlu vardı. Ulu oğlunun adı Əgrək idi. Bahadır, dəli, yaxşı yigit idi. Bayındır xanın divanına qaçan istəsə varar, gəlirdi. Bəylərbəyi olan Qazan divanında buna heç qapı-baca yox idi. Bəyləri basıb Qazan önündə oturardı. Kimsəyə iltifat eləməzdi.

	Məgər xanım, bir gün bəyləri basıb oturcaq, Tərsuzamış derlərdi Oğuzda bir yigit vardı, aydır:

	– Mərə, Uşun Qoca oğlu, bu oturan bəylər hər biri oturduğu yeri qılıcıyla, ətməyilə alıbdır. Mərə, sən başmı kəsdin? Qanmı tökdün? Acmı doyurdun? Yalıncıqmı dunatdın?

	Əgrək aydır:

	– Mərə Tərsuzamış, baş kəsib qan tökmək hünərmidir?

	Aydır:

	– Bəli, hünərdir ya.

	Tərsuzamışın sözü Əgrəyə kar elədi. Durdu, Qazan bəydən aqın dilədi.

	Aqın verdi. Çağırtdı, aqınçı dərildi. Üç yüz say cidalı yigit bunun yanına cəm oldu. Meyxanədə beş gün yemə-içmə oldu. Ondan Şərukun ucundan Göycə dənizə təkin el çarpdı. Qələbə doyum oldu. Yolu Əlincə qələsinə oğramışdı.

	Qara təkur orada bir qoru yapdırmışdı. Uçardan qaz, tavuq, yürürdən keyik, dovşan bu holiyə doldurub oğuz yigitlərinə bunu dam51 etmişdi.

	Uşun qoca oğlunun, yolu bu qoruya uğradı. Qorunun qapısın avatdılar. Sığın, keyik, qaz, tavuq qırdılar. Yedilər, içdilər, atlarının əyərlərin aldılar, geyimlərin çıxardılar.

	Məgər Qara təkurun casusu vardı. Bunları gördü, gəlib aydır:

	– Mərə, Oğuzdan bir bölük atlı gəldi. Qorunun qapısın avatdılar. Atlarının əyərin alıb, geyimlərin çıxardılar. Mərə, nə durarsız? – dedi.

	Altı yüz qara donlu kafir bunların üzərinə qoyuldular. Yigitləri qırdılar, Əgrəyi tutdular Əlincə qələsinə zindana buraxdılar.

	Qara-qara dağlardan xəbər aşdı, qanlı-qanlı sulardan xəbər keçdi, qalın Oğuz ellərinə xəbər vardı. Uşun qocanın ağ ban evi önündə şiyvən qopdu. Qaza bənzər qızı, gəlini ağ çıxarıb, qara geydi. Uşun qoca:

	– Oğul, oğul – deyü ağca üzlü anasilə ağlaşdılar, bozlaşdılar.

	İklü ulalur, qabırqalı böyür. Məgər xanım, Uşun qocanın kiçi oğlu Səgrək eyi bəhadur, alp, dəli yigit qopdu.

	Bir gün yolu bir dərnəyə oğradı. Qondular, yemək-içmək etdilər. Səgrək məst oldu, dışara ayaqyoluna çıxdı. Gördü kim, öksüz oğlan bir qız anı çəkişir.

	– Mərə, nə oldunuz? – deyü bir şillə birinə, bir şillə birinə urdu. Əski donun biti, öksüz oğlanın dili acı olur. Biri aydır:

	– Mərə, bizim öksüzlügümüz yetməzmi? Bizi niyə urursan? Hünərin var isə qardaşın Əlincə qələsində əsirdir, var, onu qurtar! – dedi.

	Səgrək ayıtdı:

	– Mərə, qardaşımın adı nədir?

	Ayıtdı:

	– Əgrəkdir.

	Ayıtdı:

	İmdi Əgrəyə Səgrək yaraşır. Qardaşım sağmış, qayırmazam. Qardaşsız Oğuzda durmazam, Qaranqulu gözlərim aydını qardaş! – deyiv ağladı. İçəri söhbətə girdi, distur dilədi bəylərə – xoş qalın! – dedi.

	Atın çəkdilər mindi, çapdı atasının evinə gəldi. Atından endi anasının dilin aradı. Səgrək burada söyləmiş, görəlim, nə söyləmiş, aydır:

	– Qalxıbanı, ana, yerimdən durdum. Yelisi qara qazlıq atıma bütün mindim. Ərquru yatan Ala dağ ətəyinə vardım. Qalın Oğuz ellərində dərnək var imiş, onda vardım. Yemək-içmək arasında ağ-boz atlı bir çapar gəldi. Çox zamanmış Əgrək derlər bir yigit dutsaqmış. Qadir tanrı yol vermiş, çıxıb gəlmiş. Ulu, kiçi qalmadı, ol yigidə qarşı getdi. Ana, mən də varayınmı? Nə deyirsən? – dedi.

	Anası burada söyləmiş, görəlim, xanım, nə söyləmiş.

	Aydır:

	 

	Ağzın üçün ölüm oğul!

	Dilin üçün ölüm oğul!

	Qarşı yatan qara dağın

	Yıxılmışdı ucaldı axır.

	Axıntılı görklü suyun

	Soğulmuşdu çağladı axır.

	Qaba ağacda dal-budağın

	Qurumuşdu yaşarıb göyərdi axır!

	Qalın Oğuz bəyləri izinə varsa, sən varğıl.

	 

	Ol yigidə yetdikdə ağ-boz atın üzərindən yerə engil! Əl qovuşub ol yigidə salam vergil! Əlin öpüb boynun qucğıl! Qara dağım yüksəyi qardaş degil! Nə durarsan, oğul, yortğıl! – dedi.

	Oğlan anasına söyləmiş, görəlim, nə söyləmiş. Aydır:

	– Ana, ağzın qurusun! Ana, dilin çürüsün! Mənim xud qardaşım varmış, qayırsam olmaz. Qardaşsız Oğuzda dursam olmaz. Ana haqqı, tanrı haqqı olmasaydı, qara polad üz qılıcım tutaydım, qafillicə görklü başın kəsəydim. Alca qanın yer üzünə tökəydim ana, zalım ana! – dedi.

	Babası aydır:

	– Yanlış xəbərdir, oğul! Qaçan gedən sənin ağan deyil, ayrıdır. Ağ saqqallı mən babanı ağlatmağıl! Qarıcıq ananı bozlatmağıl! Oğlan burada söyləmiş.

	Aydır:

	Üç yüz altmış altı alp ava minsə,

	Qanlı keyik üzərinə qovğa qopsa,

	Qardaşlı yigitlər qalxar-qopar olur.

	Qardaşsız miskin yigit ənsəsinə yumruq toxunsa,

	Ağlayuban, dörd yanına baxar olur.

	Ala gözdən acı yaşın tökər olur.

	Ala gözlü oğlunuzu görüncə,

	Bəy baba, xatun ana, əsən qalın! – dedi.

	Ata, ana:

	– Yanlış xəbərdir, getmə, oğul! – dedilər.

	Oğlan aydır:

	– Məni yolumdan ayırman! Ağam tutulan qələyə varmayınca ağamın ölüsün-dirisin bilməyincə, öldüsə qanın almayınca, qalın Oğuz elinə gəlməyim yox – dedi.

	Ata-ana ağlaşıb Qazana adam saldılar.

	– Oğlan qardaşın andı gedir. Bizə nə ögüt verirsən? – dedilər.

	Qazan aydır:

	– Ayağına ət duşağın urun! – dedi.

	Yavuqlusu vardı. Tez dügün-dərəng etdilər.

	Atdan ayğır, dəvədən buğra, qoyundan qoç qırdırdılar. Oğlanı gərdəyə qoydular. Qızla ikisi bir döşəyə çıxdılar.

	Oğlan qılıcın çıxardı, qızla kəndi arasına buraqdı.

	Qız aydır:

	– Qılıcın gedir yigit! Murad ver, murad al! Sarılalım! – dedi.

	Oğlan aydır:

	– Mərə, qavat qızı! Mən qılıcıma doğranayım! Oxuma sancılayım! Oğlum doğmasın! Doğarsa on yaşına varmasın! Ağamın üzün görməyincə, ölmüş isə qanın almayınca, bu gərdəyə girərsəm – dedi.

	Uru durdu tovladan bir şahbaz at çıxardı, əyərlədi, geyimin geydi, dizcik, qarucıq bağlandı, aydır:

	 

	Qız, sən mənə bir il baxğıl!

	Bir ildə gəlməzsəm iki il baxğıl!

	İki ildə gəlməzsəm üç il baxğıl!

	Gəlməzsəm, ol vaqt mənim öldüyümü biləsən.

	Ayğır atım boğazlayıb aşım vergil!

	Gözün kimi tutarsa,

	Könlün kimi sevərsə ona varğıl! – dedi.

	 

	Qız burada söyləmiş, görəlim, xanım, nə söyləmiş, aydır:

	 

	Yigidim, mən sənə bir il baxam.

	Bir ildə gəlməzsən, iki il baxam.

	İki ildə gəlməzsən üç, dörd il baxam.

	Dörd ildə gəlməzsən beş il, altı il baxam

	Altı yol ayrıdına çadır tikəm,

	Gələndən-gedəndən xəbər soram.

	Xeyir xəbər gətirənə at, don verəm,

	Qaftanlar geydirəm,

	Şər xəbər gətirənin başın kəsəm.

	Erkək sinəyi üzərimə qondurmıyam.

	Murad ver, murad al, ondan get, yigidim! – dedi.

	 

	Oğlan aydır:

	– Mərə, qavat qızı! Ağam başına and içmişəm. Dönməyim yox – dedi.

	Qız aydır:

	– Qədəmi qutsuz52 gəlin deyincə, udsuz53 gəlin desinlər. Qeynatama, qeynanama ayıdayım – dedi.

	Söyləmiş qız aydır:

	 

	Anamdan yeyrək qeynana!

	Atamdan yeyrək qeynata!

	Qaytabanın buğrası ürkdü gedər,

	Sərvanlar önün aldı, döndərəməz,

	Qaraqoç ayğırın ürkdü gedər,

	İlxıçılar önün aldı, döndərəməz.

	Ağ aylın qoçları ürkdü gedər,

	Çoban önün aldı, döndərəməz.

	Ala gözlü oğlun qardaşın andı gedər,

	Ağca üzlü gəlinin döndərəməz.

	Sizə məlum olsun! – dedi.

	 

	Ata-ana ah etdilər, yerlərindən qalxdılar:

	– Oğul, getmə! – deyü. Gördülər çarə olmadı.

	– Əlbəttə ol ağam tutulan qələyə varmayınca olmazam!

	Anası, atası:

	– Yort, oğul! Uğrun açıq olsun! Sağ, əsən varıb gələsən, gələcəyin varsa! – dedilər.

	Atasının, anasının əlin öpdü. Qaraqoç atına sıçrayıb mindi. Dün qatdı, yort elədi. Üç gün, dünlü günlü yortdu, Dərəşam ucundan keçdi, ol qardaşı tutulan qoruya gəldi.

	Gördü kim, ilxıçı kafirlər yund54 güdərlər. Qılıc çəkib altı kafir təplədi. Dolanbaz urub, yundları ürkütdü, gətirib ol qoruya qoydu.

	Dün qatmış, üç gün dünlü yortmuş yigit, qaranqulu gözlərini uyxu almış yigit, çilbərini biləyinə bağladı, yatdı, uyudu.

	Məgər kafirin casusu vardı. Gəlib təkura aydır:

	– Oğuzdan bir dəli yigit gəldi. İlxıçıları öldürdü. Yundları ürkütdü, gətirib qoruya qoydu.

	Təkur aydır:

	– Yaraqlı altmış adam seçin, varsınlar tutub gətirsinlər – dedi.

	Altmış yaraqlı adam seçdilər, vardılar. Nagahandan altmış dəmir donlu kafir oğlanın üzərinə gəldilər. Geyim qıcıltısından, at çığırmasından, məgər yigit ayğır minərdi. Xanım, at qulağı saq olur, çəkübəni oğlanı oyardı. Oğlan gördü kim, bir alay atlı gəlir. Sıçradı, adı görklü Məhəmmədə salavat gətirdi, atına mindi, qara donlu kafirə qılıc urdu, basdı, qələyə qoydu.

	Yenə uyxusun yenəməyib yerinə varıb, yatdı, uyudu. Yenə atının cilbərin biləyinə keçirdi.

	Kafirlər, sağ olanları qaçaraq təkurə gəldilər.

	Təkur aydır:

	–Tfu üzünüzə! Altmış kişi bir oğlanı tutamadınız? Bu kərə yüz kafir oğlanın üzərinə gəldilər. Ayğır yenə oğlanı oyardı. Gördü kafirlər alay bağlamış, gəlirlər. Oğlan durdu, atına mindi, adı görklü Məhəmmədə salavat gətirdi, kafirə qılıc qoydu, basdı, qələyə tıxadı.

	Atını döndərdi, yenə mənzilinə gəldi.

	Uyxusun yenəmədi. Yenə yatdı, uyudu. Atının cilbərin yenə biləyinə keçirdi.

	Bu kərə at oğlanın biləyindən boşandı, qaçdı, kafirlər yenə təkura gəldilər.

	Təkur aydır:

	– Bu qatla üç yüz varın! – dedi.

	Kafirlər aydır:

	– Varmazız. Kökümüz kəsər. Həpümiz qırar – dedilər.

	Təkur aydır:

	– Ya necə eləmək gərək? Varın, ol dutsaq yigidi çıxarın, gətirin! Təpəgən götünü, süsəgən yırtar. At verin! Don verin! – dedi.

	Gəldilər, Əgrəyə ayıtdılar:

	– Yigit, sənə təkur himmət elədi. Şunda bir dəli yigit yolçunun-yolaqçının, çobanın-çoluğun ətməyin alır. Tut ol dəliyi öldür, səni qoyu verəlim, var, get! – dedilər.

	– Xoş ola! – dedi.

	Əgrəyi zindandan çıxardılar. Saçı-saqqalını yoldular. Bir at, bir qılıc verdilər. Üç yüz kafir ona yoldaşlığa verdilər. Oğlanın üzərinə gəldilər. Üç yüz kafir gen yerdə durdular.

	Əgrək aydır:

	– Qanı ol dəli yigit?

	İraqdan göstərdilər.

	Əgrək aydır:

	– Gəlin varalım, – dedi – tutalım!

	Kafirlər aydır:

	– Təkurdan buyruq sənə oldu, sən var! – dedilər.

	Əgrək aydır:

	– Üştə uyur, gəlin varalım! – dedi.

	Kafirlər aydır:

	– Hay nə uyumaq? Qoltuğu altından baxar. Qalxar bizə gen yazıyı dar göstərər – dedilər.

	Əgrək aydır:

	– İmdi mən varayım, əlin-ayağın bağlayayım, ondan siz gələsiz – dedi.

	Sıçradı, kafirlər arasından çıxdı, at sürüb bu yigidin üzərinə gəldi. Atından endi, çilbərini bir dala ilişdirdi. Baxdı gördü kim, ayın on dördünə bənzər bir məhbub, ala gözlü gənc yigit burçuq-burçuq tərləmiş, uyur, gələndən, gedəndən xəbəri yox. Dolandı, başı ucuna gəldi, gördü kim, belində qopuzu var, çıxarıb əlinə aldı. Söyləmiş, görəlim, xanım, nə söyləmiş, aydır:

	 

	Qalxıbanı yerindən duran yigit!

	Yelisi qara atın bütün minən (yigit!)

	İr qobulu Ala dağdan dünnən aşan,

	Axıntılı, görklü suyu dəlib keçən,

	Qəribliyə gələn yatırmı olur?

	Mənnciləyin qarısından ağ əllərin

	Bağladıban donuz damında yatırmı olur?

	Ağ saqqallı babasını, ağ birçəkli anasını

	Ağladıban, bozladırmı olur?

	Niyə yatırsan yigit?

	Qafil olma, görklü başın qaldır, yigit!

	Ala gözün açğıl yigit!

	Qadir verən dadlı canın uyxu almış, yigit!

	Qarusundan qollarını bağlatmagil!

	Ağ saqqallı babanı, qarıcıq ananı ağlatmağıl!

	Nə yigitsən qalın Oğuz elindən gələn yigit?!

	Yaradan haqqıçün duru gəlgil!

	Dörd yanını kafir bağladı, bəlli bilgil! – dedi.

	 

	Oğlan sərmərdi, uru durdu. Qılıcının belcağına yapışdı kim, bunu çırpa. Gördü kim, əlində qopuz var, aydır.

	– Mərə kafir, Dədəm Qorqud qopuzu hörmətinə çalmadım. Əgər əlində qopuz olmasaydı, ağam başıçün səni iki para qılırdım – dedi.

	Çəkdi qopuzu əlindən aldı. Oğlan burada söyləmiş, xanım, görəlim, nə söyləmiş:

	 

	Əlan sabah yerimdən durduğum qardaş üçün.

	Ağ-boz atlar bozlatmışam qardaş üçün.

	Qələnizdə dutsaq varmı, kafir, degil mana!

	Qara başım qurban olsun, kafir, sana! – dedi.

	Ulu qardaşı Əgrək burada söyləmiş, görəlim, xanım, nə söyləmiş, aydır:

	Ağzın üçün ölüm qardaş!

	Dilin üçün ölüm qardaş!

	Qalarda-qoparda yerin sorar olsam nə yerdir?

	Qara gərdun içində yol azsan umun nədir?

	Qaba ələm götürən xanınız kim?

	Qovğa günü öndən təpən alpınız kim?

	Yigit, sənin baban kim?

	Alp ər, ərdən adın yaşırmaq eyib olur,

	Adın nədir, yigit? – dedi.

	 

	Bir dəxi söyləmiş. Aydır:

	 

	Qaytabanım güdəndə sərvanımmısan?

	Qaraqoçum güdəndə ilxıçımmısan?

	Ağaylım güdəndə çobanımmısan?

	Qulluğumda səyrişən naibimmisən?

	Beşikdə qoyub getdiyim qardaşcığımmısan?

	Yigit, degil mana!

	Qara başım qurban olsun bugün sana!

	 

	Səgrək burada ulu qardaşına söylədi, aydır:

	 

	– Qara gərdun içində yol azsam ümum allah.

	Qaba ələm götürən xanımız Bayındır xan.

	Qırış günü öndən təpər alpımız Salur qazan.

	Babam adın sorarsan Uşun Qoca,

	Mənim adım sorar olsan Səgrək,

	Qardaşım varmış adı Əgrək – dedi.

	 

	Bir dəxi söylədi, aydır:

	Qaytabanın güdəndə sərvanınam!

	Qaraqoçun güdəndə ilxıçınam!

	Beşikdə qoyub getdiyin qardaşınam! – dedi.

	 

	Ulu qardaşı Əgrək burada söyləmiş, görəlim, xanım, nə söyləmiş, aydır:

	Ağzın üçün ölüm qardaş!

	Dilin üçün ölüm qardaş!

	Ərmi oldun, yigitmi oldun, qardaş?!

	Qəribliğə qardaşın istəyü sənmi gəldin qardaş!

	 

	Qalxıbanı iki qardaş quca-quca görüşdülər. Əgrək kiçik qardaşın boynun öpdü, Səgrək dəxi ağasının əlin öpdi.

	Qarşı yaxadan kafirlər baxışırlar, aydırlar:

	– Kürəşdilər olamı? Bolay ki, bizimki yenə – dedilər.

	Gördülər kim, qucuşdular, görüşdülər, qazlıq atlar minişdilər, qara donlu kafirə at saldılar. Qılıc yortdular. Kafiri basdılar, qırdılar qələyə tökdülər, gəlib yenə ol qoruya girdilər. Yundları daşra çıxardılar, dovlanbaz urub yundları önlərinə buraxdılar, Dərəşam suyunu dəlüb keçdilər, dün qatdılar, Oğuzun sərhəddinə yetdilər.

	(Səkrək) qanlı kafir əlindən qardaşcığın dartıb aldı, ağ saqqallı babasına muştçu göndərdi:

	– Babam mənə qarşı gəlsin – dedi.

	Uşun Qocaya çapar gəldi:

	– Muştuluq! Gözün aydın! Oğulların ikisi belə sağ əsən gəldi – dedilər.

	Qoca eşidüb şad oldu. Gumbur-gumbur davullar çalındı. Altun, tunc borular ağırladı. Ol gün ala bargah otaqlar tikildi. Atdan ayğır, dəvədən buğra, qoyundan qoç qırıldı:

	Qoca bəy oğlanlarına qarşı gəldi, atından endi, oğlanlarıyla quca-quca görüşdü.

	– Xoşmusuz, əsənmisiz oğullar?! – dedi.

	Günlüyü altunluca odasına gəldilər. Şadlıq, yemək, içmək oldu. Ulu oğluna dəxi görklü gəlin gətirdi. İki qardaş bir-birinə sağdıc oldular. Gərdəklərinə çapıb düşdülər. Murada-məqsuda irişdilər.

	Dədəm Qorqud gəlibən boy boyladı, söy söylədi:

	– Əvvəl-axır uzun yaşın ucu ölüm. Ölüm vaxtı gəldiyində arı imandan ayırmasın! Günahınızı Məhəmməd Mustafa üzü suyuna bağışlasın! Amin deyənlər didar görsün, xanım hey!

	 

	 

	51 Tələ

	52 Şükümsüz, bədqədəm.

	53 Arsız, utanmaz.

	54 At.

	51 Tələ

	52 Şükümsüz, bədqədəm.

	53 Arsız, utanmaz.

	54 At.

	SALUR QAZAN DUTSAQ OLUB OĞLU URUZ ÇIXARDIĞI BOYU BƏYAN EDƏR

	 

	Məgər xanım, Trabuzan təkuru bəylərbəyi olan xan Qazana bir şahin göndərmişdi. Bir gecə yeyib oturarkən şahinçi başına aydır:

	– Mərə, sabah şahinləri al, xəlvətcə ava minəlim! – dedi.

	Erkən mindilər, av yerinə vardılar. Gördülər bir sürü qaz oturur. Qazan şahini saldı, alımadı. Şahin pərvaza ağdı, gözlədilər, şahin Tumanın qələsinə endi. Qazan ğayət səxt oldu, şahinin ardına düşdü, dərə-təpə aşdı, kafir elinə gəldi. Gedərkən Qazanın qaranqulu gözünü uyxu aldı.

	Bəylər ayıtdılar:

	– Xanım, dönəlim!

	Qazan aydır:

	– Bir az daxi irəli varalım – dedi.

	Baxdı bir qələ gördü, aydır:

	– Bəylər, gəlin yatalım! –dedi.

	Qazanı küçücük ölüm tutdu, uyudu. Məgər, xanım, Oğuz bəyləri yeddi gün uyurdu. Onun üçün küçücük ölüm derlərdi. Məgər ol gün Tumanın qələsinin təkuru ava minmişdi. Casus gəldi, aydır:

	– Bir bölük atlı gəldi, içində bəyləri yatdı, uyudu.

	Təkur adam saldı:

	– Kim edugin bilin! – dedi.

	Gələnlər bildi kim, bunlar Oğuz ərənlərindəndir. Gəlib təkura xəbər verdilər. Təkur dəxi haman çərisini dərdi, bunların üzərinə gəldi.

	Qazanın bəyləri baxdılar gördülər kim, yağı gəlir, ayıtdılar:

	– Qazanı buraxuban gedərsəvüz evində bizi qovarlar. Yeyrəyi budur ki, bunda qırılavuz – dedilər.

	Kafiri qarşıladılar, cəng etdilər. Qazanın üzərinə iyirmi beş bəyini şəhid etdilər. Qazanın üzərinə düşdülər, uyuduğu yerdə tutdular, əlin-ayağın bərk bağladılar, bir ərəbəyə yüklətdilər, ərəbəyi möhkəm orğanla sarıdılar. Ərəbəyi çəkdilər, yürüyü verdilər. Gedərkən ərəbə qıcırdısından Qazan oyandı, gərtdi, bu əlindəki orğanları həp qırdı, ərəbənin üzərinə oturdu, əlin-əlinə çaldı, qas-qas güldü.

	Kafirlər ayıtdılar:

	– Nə gülürsən?

	Qazan aydır:

	– Mərə kafirlər, bu ərəbəyi beşiyim sandım! Sizi yamrı-yumru dadım-dayəm sandım – dedi.

	Helə Qazanı gətirdilər. Tumanın qələsində bir quyuya buraxdılar. Quyunun ağzına bir dəyirman daşı qoydular. Yeməyini, suyunu dəyirman daşı dəliyindən verərlərdi.

	Bir gün təkurun övrəti aydır:

	– Varayın, Qazanı görəyin, nə hallı kişidir, bunca adamlara zərb urarmış – dedi.

	Xatun gəlib zindançıya qapıyı açdırdı, aydır:

	– Qazan bəy, nədir halın? Diriliyin yer altındamı xoşdur, yoxsa yer üzündəmi xoşdur? Həm şimdi nə yeyərsən, nə içərsən, nəyə minərsən? – dedi.

	Qazan aydır:

	– Ölülərinə aş verdiyin vaxt əllərindən alıram. Həm ölülərinizin yorğasına minər və kahillərin yedərəm – dedi.

	Təkur övrəti aydır:

	– Dinin üçün, Qazan bəy, yeddi yaşında bir qızcığazım ölmüşdür, kərəm elə, ona minmə! – dedi.

	Qazan aydır:

	– Ölülərinizdə onadan yorğa yoxdur. Həp ona minirəm – dedi.

	Övrət aydır:

	– Vay, sənin əlindən nə yer üzündə dirimiz və nə yer altında ölümüz qurtulurmuş – dedi.

	Gəldi təkura aydır:

	– Kərəm elə! Ol tatarı quyudan çıxar! Qızcığazın belini üzər. Yer altında qızcığazıma minərmiş. Qalan ölülərimizi cəm edərmiş. Həm ölülərimiz üçün verdiyimiz aşı əllərindən çəkib alıb yermiş. Onun əlindən nə ölümüz, nə dirimiz qurtururmuş. Dinin eşqinə, ol əri quyudan çıxar! – dedi.

	Təkur bəylərini cəm elədi, aydır:

	– Gəlin, Qazanı quyudan çıxarın, bizi öysün, Oğuzu sındırsın, ondan sonra şərt eləsin, bizim elimizə yağılığa gəlməyə – dedi.

	Vardılar, Qazanı quyudan çıxarıb gətirdilər, ayıtdılar.

	– And iç kim, bizim elimizə yağılığa gəlməyəsən. Həm bizi öy, Oğuzu sındırğıl, səni qoyu verəlim, var get! – dedilər.

	Qazan aydır:

	– Vallah, billah, doğru yolu görür ikən, əyri yoldan gəlməyəyin – dedi.

	Ayıtdılar:

	– Vallah Qazan eyi and içdi – dedilər. İndi Qazan bəy, di bizi öy! – dedilər.

	Qazan aydır:

	– Mən yer üzündə adam öyməzin. Bir adam gətirin minəyim, sizi öyəyim – dedi.

	Vardılar bir ər kafir gətirdilər. Bir əyər, bir üyən gətirdilər. Kafirin arxasına əyər saldı, ağzına üyən urdu, qulanını çəkdi, sıçradı, arxasına mindi. Önçəsin-önçəsinə qaxdı, qabırğasın qarnına qavşurdu, üyənin çəkdi, ağzın ayırdı, kafiri öldürdü çökdü, üzərinə oturdu, aydır:

	– Mərə kafirlər! Qopuzum gətirin, sizi öyəyin – dedi.

	Vardılar, qopuzu gətirdilər. Əlinə alıb burada söyləmiş, görəlim, xanım, nə söyləmiş, aydır:

	 

	On min ərdən yağı gördümsə, oyunum dedim.

	Yigirmi min ər yağı gördümsə, yılamadım.

	Otuz min ər yağı gördümsə, ota saydım.

	Qırx min ər yağı gördümsə, qıya baxdım.

	Əlli min ər (yağı) gördümsə, əl vermədim.

	Altmış min ər gördümsə, aytışmadım.

	Səksən min ər gördümsə, səksənmədim.

	Doxsan min yağı gördümsə, donatmadım.

	Yüz min ər gördümsə, yüzüm dönmədi,

	Yüzü dönməz qılıcım ələ aldım,

	Məhəmmədin dini eşqinə qılıc urdum.

	Ağ meydanda yumru başı topca kəsdim,

	Onda dəxi ərəm, bəyəm deyü öyünmədim,

	Öyünən ərənləri xoş görmədim.

	Əlinə girmiş ikən, mərə kafir, öldür məni!

	Qara qılıcın sal boynuma, kəs başım!

	Qılıcından sıparım yox,

	Kəndü əslim, kəndü köküm söyməğim yox! – dedi.

	 

	Bir söy dəxi söyləmiş, aydır:

	 

	Yüksək, yüksək qara dağdan daş yuvalansa,

	Qaba öncəm, oyluğum qarşı tutan Qazan ər idim.

	Qızğın şişlər yükəlib yerdən çıxsa,

	Qaba öncəmlə pərçin qılan Qazan ər idim.

	Qaba-qaba bəylər oğlu qovğa qılsa,

	Qamçı salıb döydürən Qazan ər idim.

	Uca dağları duman dursa,

	Qara pusarıq dolu qopsa,

	Qara qoçumun qulağı görünməz olsa,

	Qeyri ərən qlağozsuz yol yanılsa,

	Qlağozsuz yol başaran Qazan ər idim.

	Yeddi başlı əjdərhayə yetib vardım,

	Heybətindən sol gözüm yaşardı.

	Hey gözüm, namərd gözüm, müxənnət gözüm,

	Bir yilandan, nə var ki, qorxdun? – dedim.

	Onda dəxi ərəm, bəyəm, deyü öyünmədim,

	Öyünən ərənləri xoş görmədim.

	Əlinə girmişkən, mərə kafir, öldür məni!

	Bitir məni!

	Sal qılıcın, kəs başım!

	Qılıcından sıparım yox.

	Kəndü əslim, kəndü köküm söyməğim yox.

	Oğuz ərənləri dururkən, səni öyməyim yox – dedi.

	Qazan bir dəxi söyləmiş:

	 

	Ərqıç qırda yıxanır umman dənizində,

	Sərp yerlərdə yapılmış kafir şəhəri,

	Sağa-sola çırpındı urar üzgüçüləri.

	Su dibində dönər bəhriləri.

	Tanrı mənəm – deyü su dibində çığrışar asiləri.

	Önün qoyub, tərsin oxur qızı, gəlini.

	Altun aşıq oynar Süncudanın bəyləri.

	Altı qatla Oğuz vardı, alımadı ol qələyi,

	Altı baş ərlə mən Qazan vardım,

	Altı günə qomadım, onu aldım.

	Kəlisasın yıxıb yerinə məscid yapdım.

	Ban banlatdım.

	Qızını, gəlinini

	Ağ köksümdə oynatdım,

	Bəylərini qul etdim,

	Onda dəxi ərəm, bəyəm deyü öyünmədim,

	Öyünən ərənləri xoş görmədim.

	Əlinə girmişkən, mərə kafir, öldür məni!

	Bitir məni!

	Qılıncından sıparım yox,

	Kəndü əslim, kəndü köküm söyməğim yox!– dedi.

	 

	Qazan yenə söyləmiş:

	 

	Ərqıc qırda döndərdiyim,

	Mərə kafir, sənin baban.

	Şəqaqına imrəndiyim,

	Sənin qızın, gəlinin.

	Aqcaqala, Sürməlidə at oynatdım,

	Atla Qarun elinə çapqın yetdim.

	Aqhasar qələsinin burcun yıxdım.

	Ağ axça gətirdilər, puldur dedim.

	Qızıl-altun gətirdilər, baqırdır dedim.

	Ala gözlü qızın, gəlinin gətirdilər, aldanmadım.

	Gəlisasını yıxdım, məscid yapdım.

	Altunu, gümüşü yağmalatdım,

	Onda dəxi ərəm, bəyəm deyü öyünmədim,

	Öyünənləri xoş görmədim.

	Əlinə girmişkən, mərə kafir, öldür məni!

	İtir məni!

	Kəndü əslim, kəndü köküm söyməğim yox.

	Səni öyməyim yox – dedi.

	 

	Qazan bəy burada bir dəxi söyləmiş, aydır:

	 

	Ağ qayanın qaplanının erkəyində bir köküm var,

	Ortac qırda sizin keyikləriniz durğurmaya.

	Ağ sazın aslanında bir köküm var

	Qaz alaca yundünü durğurmaya.

	Azvay qurt əniyi erkəgində bir köküm var,

	Ağca yunlu tümən qoyunun gəzdirməyə.

	Ağ sunqur quşu erkəyində bir köküm var,

	Ala ördək, qara qızın uçurmaya.

	Qalın Oğuz elində bir oğlum var, Uruz adlı,

	Bir qardaşım var, Qaragünə adlı,

	Yenidən doğanını durğurmayalar.

	Əlinə girmişkən, mərə kafir, öldür məni!

	İtir məni!

	Qılıcından sıparım yox.

	Kəndü əslim söyməğim yox – dedi.

	Bir dəxi söyləmiş, aydır:

	İt kimi gu-gu edən çirkin xırslı!

	Küçücük donuz şülənli!

	Bir torba saman döşəkli!

	Yarım kərpic yastıqlı!

	Yonma ağac tanrılı!

	Köpəyim kafir!

	Oğuzu görürkən, səni öyməyim yox,

	İndən öldürürsən mərə kafir, öldür məni!

	Öldürməzsən qadir qorsa – öldürəyim kafir, səni – dedi.

	 

	Kafirlər aydır:

	– Bu bizi öymədi, gəlin bunu öldürəlim! – dedilər.

	Kafir bəyləri dərildi, gəldilər, yenə ayıtdılar:

	– Bunun oğlu var, qardaşı var. Bunu öldürmək olmaz – dedilər.

	Gətirdilər donuz damına, həbsə saldılar.

	At ayağı kölük, ozan dili çevik olur.

	Qazanın ölüsünü-dirisini kimsə bilmədi

	Məgər, xanım, Qazanın bir oğlancığı vardı, böyüdü yigitcik oldu.

	Bir gün ata minib divana gəlirkən bir kişi aydır:

	– Məgər sən xan Qazanın oğlu deyilsən? – dedi.

	Uruz qaqdı, aydır:

	– Mərə qavat! Mənim babam Bayındır xan deyilmidir?

	Ayıtdı:

	– Yox, ol ananın babasıdır. Sənin dədəndir.

	Uruz:

	– Mərə, ya mənim babam ölümüdür, dirimidir? – dedi.

	Ayıtdı:

	– Diridir, Tumanın qələsində dutsaqdır – dedi.

	Böylə degəc oğlan ağladı, məlul oldu. Atını qayıtdı, geri döndü, anasına gəldi. Burada anasına söyləmiş, görəlim, xanım, nə söyləmiş.

	Aydır:

	– Mərə ana! Mən xan (Bayındır) oğlu deyilmişəm, xan Qazan oğlu imişəm? Mərə, qavat qızı! Munu mənə neçün deməzdin? Ana haqqı tanrı haqqı degilmişsə, qara polad üz qılıcım dartaydım, qafillicə görklü başın kəsəyim. Alca qanın yer üzünə tökəyim – dedi.

	Anası ağladı, aydır:

	– Oğul, baban sağdır. Amma söyləmə (yə) qorxudum, kafirə varasan, kənduzünü urasan, həlak olasan. Onunçün sənə deməzdim, canım oğul! – dedi. Amma əminə adam sal, gəlsin, görəlim nə deyir – dedi.

	Adam saldı əmisini oxudu, gəldi.

	Uruz aydır:

	– Mən babam dutsaq olduğu qələyə gedirəm!

	İttifaqla danışıq qıldılar. Cəmi bəylərə xəbər oldu:

	– Uruz babasına gedər, yaraqla gəlin! – dedilər.

	Ləşkər dərildi, gəldi.

	Alp Uruz çadırların açdırdı, cəbbəxanasın yüklətdi. Qaragünə çəribaşı oldu, boru ağradıb55 köçdülər, yola girdilər.

	Yol üzərində kafirin ayasofyası vardı, keşişlər banlardı. Qayət sərp kəlisa idi. Atdan enib tacir donun geydilər. Bazirgan surətində qatır-dəvə çəkdilər, gəldilər.

	Kafirlər gördülər gələnlər tacirə bənzəməz. Qaçdılar, qələyə girdilər. Qapıların yapdılar, bürcə çıxıb:

	– Kimlərsiz? – dedilər.

	Bunlar ayıtdı:

	– Bazirganlarız – dedilər.

	Kafirlər:

	– Yalan söylərsiz! – deyü daşa tutdular.

	Uruz atından endi, aydır:

	– Hay atamın altun qədəhindən şərab içən! Məni, sevən atdan ensin! Bunun qapısına birər gürz uralım! – dedi.

	On altı yigit sıçrayıb atdan endilər. Qalxan yapındılar. Gürzlərin umuzlarına urdular. Qapıya gəldilər. Birər gürz urub qapıyı ovatdılar. İçəri girdilər. Bulduqları kafiri qırdılar. Dil çıxartmadılar. Malını yağmaladılar. Çəri üzərinə gəldilər, qondular.

	Məgər bir sığırtmaçıları vardı, gördü kim, qələyi aldılar, qaçdı, təkurə vardı, ayasofya alındığın xəbər verdi:

	– Nə oturarsız? Üzərinizə yağı gəldi, başınız yarağın görün – dedi.

	Təkur bəylərin cəm elədi:

	– Bunlarla nə müdara qılalım? – dedi.

	Bəylər ayıtdılar:

	– Bunun müdarası oldur ki, Qazanı çıxaravuz, onlara bərabər edəvüz.

	Bu sözü məsləhət gördülər. Vardılar, Qazanı çıxarub təkur önünə gətirdilər.

	Təkur aydır:

	– Qazan bəy! Üzərimizə yağı gəldi. Bu yağıyı üzərimizdən irərsən səni qoyu verəlim – dedi. – Həm xəraca müti ollam. Sən dəxi and iç ki, bu bizim elə yağılığa gəlməyəsən – dedilər.

	Qazan aydır:

	– Vallah, billah, doğru yolu görürkən, əyri yoldan gəlməyəlim – dedi.

	Kafirlər:

	– Qazan eyi and içdi – deyü sevindilər.

	Təkur çərisin dövşurub, meydana gəldi. Çadır tikdirdi. Kafir ləşkəri Qazanın üzərinə yığıldı. Qazana geyim gətirdilər. Qılıc və sükü, çomaq və sair cəng alətin geydirib donatdılar.

	Bu məhəldə Oğuz ərənləri alay-alay gəldi. Guppur-guppur davullar, nəqarələr çalındı. Qazan gördü kim, ləşkər önüncə, bir ağ-boz atlı, ağ ələmli bəy – dəmir donlu, Oğuzun önüncə gəldi, çadırın tikdirdi, alay bağladı, durdu. Onun ardınca Qaragünə gəldi, alay bağladı durdu.

	Haman burada Qazan at meydana sürdü, qırım dilədi. Boz atlı Beyrək at təpdi meydana girdi. Qazan burada söyləmiş, görəlim, xanım, nə söyləmiş.

	Aydır:

	Qalxıbanı yerindən duran yigit,

	Nə yigitsən?

	Əyni yey dəmir donun geyən yigit,

	Nə yigitsən?

	Adın nədir, yigit, degil mana?! – dedi.

	 

	Beyrək burada söyləmiş, aydır:

	 

	Mərə kafir, sən məni bilməzmisən?

	Parasarın Bayburd hasarından pırlayıb uçan,

	Adaxlısın ayrıqlar alırkən tutub alan

	Baybura xan oğlu Bamsı Beyrək mana derlər.

	Gəl bəri, mərə kafir, döyüşəlim! – dedi.

	 

	Qazan burada bir dəxi söyləmiş, aydır:

	– Mərə yigit! Önüncə bu çərinin bir ağ sancaqlı alay çıxdı. Çadırın eldən öndən tikdi. Ağ-boz ata minən ol yigit nə yigitdir? Kimin nəsidir? Yigit, başınçün, degil mana!

	Beyrək aydır:

	– Mərə kafir! Kimin nəsi olsa gərək? Bəyimiz Qazanın oğludur – dedi.

	Qazan könlündən aydır:

	– Əlhəmdülillah! Mənim oğlancığım böyük ər olmuş.

	Beyrək:

	– Mərə kafir, necə bir onu-bunu sorarsan mənə?! – dedi. Qazanın üzərinə at saldı. (Altı) pərli gürzünü əlinə alıb Qazanı çaldı.

	Qazan kənduyi bildirmədi. Qırvadı Beyrəyi Biləyindən tutdu, dartdı çomağını əlindən aldı, Beyrəyin ənsəsinə bir çomaq urdu.

	Beyrək at boynun qucaqladı, qayıda döndü.

	Qazan aydır:

	– Ya Beyrək, var bəyinə ayıt, gəlsin! – dedi.

	Bunu gördü Elik Qoca oğlu Dönə Bilməz Dülək Uran meydana girdi.

	Qazan burada söyləmiş, aydır:

	 

	Alar danla yerindən duran yigit,

	Nə yigitsən?

	Bədöy atın oynadı gələn yigit,

	Nə yigitsən?

	Ər, ərdən adın yaşırmaq eyib olur.

	Adın nədir, yigit, degil mana! – dedi.

	 

	Dülək Uran aydır:

	– Mərə kafir! Mənim adım bilməzmisən? Öz adına xorlayan, eldən çıxan, əlli yeddi qələnin kilidin alan, Elik Qoca oğlu Dönə Bilməz Dülək Uran mana derlər – dedi.

	Sügüsün əlinə aldı, at saldı. Qazanı sancım dedi, sancamadı, ötə keçdi. Qazan at təpdi, sügüsün çəkib əlindən aldı, təpəsinə urdu, para-para oldu, ovandı.

	Aydır:

	– Mərə qavat oğlu, bəyinə de gəlsin! – dedi.

	Ol dəxi qayıda döndü.

	Qazan yenə ər dilədi. Dözən oğlu Alp Rüstəm at təpdi, meydana girdi.

	Qazan burada yenə söylədi, aydır:

	 

	Qalxıbanı yerindən duru gələn,

	Qazlıq atın bütün minən,

	Nə yigitsən?

	Adın nədir, degil mana! – dedi.

	 

	Alp Rüstəm aydır:

	– Qalxıbanı yerindən duru gələn, iki qardaş bəbəyin öldürüb zəlil gəzən, Dözən oğlu Alp Rüstəm mana derlər – dedi.

	Ol dəxi Qazana at saldı, alam dedi, alımadı.

	Qazan bəy buna dəxi bir zərb urdu.

	Aydır:

	– Mərə qavat, var bəyinə de gəlsin! – dedi.

	Ol dəxi döndü. Qazan geri ər dilədi.

	Uruzun cilosın əmisi Qaragünə tutmuşdu, çəkdi ansızın əlindən aldı, qılıcı dartdı, babasının üzərinə at saldı. Durundurmadı, çiyninə qılıc endirdi. Geyimini kəsdi, umuzuna dörd barmaq dəklü zəxm urdu. Alca qanı şorladı, qoynuna endi.

	Uruz genə döndü ki, bir dəxi çala, Qazan burada çağırıb oğluna söylər, görəlim, xanım, nə söylər?

	Aydır:

	 

	Qaradağım yüksəyi oğul!

	Qaranqulu gözlərim aydını oğul!

	Alpım Uruz, aslanım Uruz!

	Ağsaqqallı babana qıyma oğul! – dedi.

	Uruzun şəfqət damarları qeynədi. Qara qıyma gözləri qan-qaş doldu. Atdan yerə endi, atasının əlin öpdü. Qazan dəxi axtırarı, yerə endi, oğlunun boynun öpdü. Bəylər Qazanla oğlunun üzərinə at saldılar, çevrə aldılar. Cəmisi atdan enib Qazanın əlin öpdülər. Yürüyübən kafirə at saldılar, qılıc urdular. Dərələrdə, təpələrdə kafirə qırğın gəldi. Qələyi aldılar. Kəlisasın yıxıb məscid yapdılar.

	(Uruz) qanlı kafir əlindən babasını dartıb aldı, Qalın Oğuz elinə gəlib çıxdı. Ağca yüzlü anasına muştuçu saldı. Qaza bənzər qızı-gəlini Qazana qarşı gəlib əlin öpdülər, ayağına düşdülər. Qazan görklü çəmənə çadır otağın tikdir. Yeddi gün, yeddi gecə toy-düyün edib yemə-içmə oldu.

	Dədəm Qorqud gəldi, qopuz çaldı. Qazi ərənlər başına nə gəldiyin söylədi:

	– Qanı öydüyümüz bəy ərənlər? Dünya mənim deyənlər? Əcəl aldı, yer gizlədi, fani dünya kimə qaldı? Gəlimli, gedimli dünya! Son ucu ölümlü dünya!

	Ölüm vaqtı gəldiyində arı imandan ayırmasın! Qadir səni namərdə möhtac etməsin! Beş kəlmə dua qıldıq, qəbul olsun! Amin, amin deyənlər didar görsün! Günahınızı adı görklü Məhəmməd Mustafa hörmətinə bağışlasın, xanım hey!

	 

	 

	 

	55 Çaldırıb.

	55 Çaldırıb.

	İÇ OĞUZA DAŞ OĞUZ ASİ OLUB BEYRƏK ÖLDÜYÜ BOYU BƏYAN EDƏR

	 

	İç ox, boz ox yığnaq olsa Qazan evin yağmalardı. Qazan geri evin yağmalatdı. Amma Daş Oğuz belə bulunmadı. Hamın İç oğuz yağmaladı.

	Qazan Qazan evin yağmalatsa, halalının əlin alır, dışara çıxardı. Ondan yağma edərdi (lər).

	Daş Oğuz bəylərindən Aruz, Əmən və qalan bəylər bunu eşitdilər.

	Ayıtdılar ki:

	– Bax! Bax! Şimdiyə təkin Qazanın evin belə yağma edərdik. Şimdi neçin belə olmayavuz? – dedilər.

	İttifaqən cəmi Daş Oğuz bəyləri Qazana gəlmədilər. Ədavət elədilər.

	Qılbaş derlər (Qazanın yanında) bir kişi vardı.

	Qazan aydır:

	– Mərə Qılbaş! Bu Daş Oğuz bəyləri, dayım belə gəlirlərdi.Şimdi neçün gəlmədilər? – dedi.

	Qılbaş aydır:

	– Bilməzmisən, neçün gəlmədilər? Evin yağmalatdığım dəm Daş Oğuz belə bulunmadı. Səbəb oldur – dedi.

	Qazan aydır:

	– Ədavət bağladılar həmi? – dedi.

	Qılbaş aydır:

	– Xanım, mən varayın onların dostluqun, düşmənliyin biləyin – dedi.

	– Sən bilirsən, var! – dedi.

	Qılbaş bir çox adam ilə minib, Qazanın dayısı Aruzun evinə gəldi.

	Aruz dəxi altun (lu) günlüyün tikmişdi, oğlanları ilə oturmuşdu.

	Qılbaş gəlib, Aruza (Bağır basdı) salam verdi. (Yer göstərdilər, oturdu), aydır:

	– Qazan bükülü oldu, əlbəttə dayım Aruz mənə gəlsin! – dedi. Qara başım büküldü, (bükülü oldu). Üzərimə yağı gəldi (Qaytabanda) (dəvələrim bozlatdılar, qaraqoçda qazlıq atlarım kişnətdilər, (ağca tümən qoyunum məkrətdilər), qaza bənzər qızımız gəlinimiz bünülü oldu. Mənim qara başıma gör nələr gəldi? Dayım Aruz gəlsin – dedi.

	Aruz aydır:

	– Mərə Qılbaş! Ol vaxt kim, Üç-Boz ox yığınaq olsa, ol vaxt Qazan evin yağma edərdi. Sucumuz nə idi ki, yağmada belə olmadıq – dedi. Həmişə Qazanın başına bünlü gəlsin! Dayısı Aruzu daim ana dursun! Biz Qazana düşməniz, bəlli bilsin! – dedi.

	Qılbaş (dəxi) burada söyləmiş, görəlim, xanım, nə söyləmiş aydır:

	– Mərə qavat, qalxıbanı Qazan xan yerindən duru gəldi. Aladağda çadırın, otağın tikdi. Üç yüz altmış altı alp ərənlər yanına yığnaq oldular. Yemək içmək arasında bəylər səni andı (Xanım sənə düşmən olmuş dedim, mən varıyın səhih xəbər bilim deyü gəldim). Üstümüzə yağı nəsnə gəlmədi. Mən sənin dostluğun, düşmənliyin sınayı gəldim. Qazana düşmənmişsən bildim – dedi.

	Qalxıb – xoş qal! – deyib getdi.

	Aruz (qoca) ğayət səxt oldu. Daş Oğuz bəylərinə adam saldı. Əmən gəlsin, Alp Rüstəm gəlsin, Dönə bilməz, Dülək Uran gəlsin, geri qalan bəylər həp gəlsin! – dedi.

	Oğuz bəyləri yığınaq oldu. Aruz qoca ala bargah otaqların düzə tikdi. Atdan ayğır, dəvədən buğra, qoyundan qoç qırdırdı. (Aruz) Daş Oğuz bəylərinə ağırlıq edib toyladı.

	Aydır:

	– Bəylər, mən sizi niyə qağırdım bilirmisiz?

	Ayıtdılar:

	– Bilməzüz.

	Aruz aydır:

	– Qazan bizə Qılbaşı göndərmiş, elim-günüm çapıldı, qara başım bükülü oldu, dayım Aruz (Daş Oğuz bəyləri ilə) mənə gəlsin demiş. Qılbaşa ayıtdım ki: qaçan kim, Qazan evin yağmaladardı Daş Oğuz bəyləri belə yağmalardı. Bəylər gəlib Qazanı salamlar, gedərdi.

	Əmən aydır:

	– Ya sən nə cavab verdin?

	Aruz aydır ki:

	– Mərə qavat, biz Qazana düşmənüz – dedim.

	Əmən aydır:

	– Eyi demişsən! – (dedi).

	Aruz aydır:

	– Bəylər! Ya siz nə dersiniz?

	Bəylər aydır:

	– Nə deyəyin? Çün sən Qazana düşmən oldun, biz də düşməniz – dedilər.

	Aruz araya müshəf gətirdi. Hamı bəylər əl urub and içdilər.

	– Sənin dostuna dost, düşməninə düşmənüz! – dedilər.

	Aruz cümlə bəyləri xələtlədi, döndü, aydır:

	– Bəylər! Beyrək (daxı) bizdən qız almışdır, göykümüzdür. Amma Qazanın inağıdır. Gəlsin bizi Qazanla barışdırsın deyəlim, gətirəlim. Bizə müti olursa xoş, olmaz isə mən saqqalın tutayın, siz qılıc aşırın, paralan, aradan Beyrəyi götürəlim. Ondan sonra Qazan ilə işimiz xeyir ola – dedi.

	Beyrəyə kağız göndərdilər.

	Beyrək odasında yigitlərilə yeyib içirdi. Aruzdan adam gəldi (Beyrəyə) salam verdi. Beyrək əleyk aldı.

	Ayıtdı:

	– Xanım, Aruz sizə salam aydır. Kərəm etsin Beyrək gəlsin, Qazanla bizi barışdırsın! – dedi.

	Beyrək:

	– Xoş ola! – dedi.

	Atın çəkdilər mindi, qırx yigitlə Aruzun evinə gəldi, Daş Oğuz bəyləri otururkən girib salam verdi.

	Beyrəyə Aruz aydır:

	– Bilirmisən Beyrək, səni nəyə qağırdıq?

	Beyrək aydır:

	– Nəyə qağırdınız?

	Aruz aydır:

	– Həp şol oturan bəylər Qazana asi olduq, and içdik.

	Müshəf gətirdilər:

	– Sən dəxi and iç! – dedilər.

	– Qazana mən asi olmazam deyib and içdi – söylədi, aydır:

	Mən Qazanın nemətini çox yemişəm,

	Bilməzsəm gözümə dursun!

	Qaraqoçda qazılıq atına çox minmişəm,

	Bilməzsəm mənə tabut olsun!

	Yaxşı qaftanların çox geymişəm,

	Bilməzsəm kəfənim olsun!

	Ala barigah otağına çox girmişəm,

	Bilməzsəm mənə zindan olsun!

	Mən Qazandan dönməzəm, bəlli bilgil! – dedi.

	 

	Aruz qaqdı Beyrəyin saqqalını tutdu. Bəylər Beyrəyə qıymadı (lar). Beyrək Aruz qaqdığın burada bildi, söyləmiş, aydır:

	 

	Aruz!

	Mənə bu işi edəcəyin bilsəydim,

	Qaraqoçda qazılıq atıma minərdim.

	Əyni bərk dəmir donum geyərdim,

	Qara polad üz qılıcım belimə bağlardım,

	Alın-başa kont işığım urardım,

	Qarğıdalı altmış tutam sügümü əlimə alardım,

	Ala gözlü bəyləri yanıma salardım,

	Qavat,

	Mən bu işi duysam böylə gəlirmiydim?

	Aldayıban ər tutmaq övrət işidir,

	Övrətindənmi öyrəndin sən bu iş qavat?! – dedi.

	 

	Aruz aydır:

	– Mərə! Hərzə-mərzə söyləmə! Qanına susama! Gəl and iç! – dedi.

	Beyrək aydır:

	– Vallah mən Qazan (ın) uğruna başım qomuşam. (Mən) Qazandan dönməzəm. Gərəksə yüz para elə – dedi.

	Aruz yenə qaqdı. Beyrəyin saqqalını bərk tutdu. Bəylərə baxdı, gördü kimsə gəlməz. Aruz qara polad üz qılıcın dartıb Beyrəyin sağ oyluğun çaldı, qara qana bulaşdı. Beyrəyin başı bükülü oldu. Bəylər həp dağıldı. Hər kişi atlı-atına mindi. Beyrəyi dəxi mindirdilər, ardına adam mindirib qucaqladılar, qaçdılar, Beyrəyi odasına yetirdilər, cübbəsin üzərinə örtdülər.

	 

	Beyrək burada söylədi, aydır:

	Yigitlərim, yerinizdən uru durun!

	Ağ-boz atımın quyruğunu kəsin!

	İr qobulu Ala dağdan dünnən aşın!

	Axıntılı görklü suyu dəlib keçin!

	Qazanın divanına çapıb varın!

	Ağ çıxarıb, qara geyin!

	Sən sağ ol, Beyrək öldü – deyin!

	 

	Ayıdınız:

	– Namərd Aruz dayından adam gəldi. Beyrəyi istəmiş, ol dəxi varmış. Həp Daş Oğuz bəyləri yığnaq olmuş. Bilmədik yemə-içmə arasında müshəf gətirdilər. Qazana biz asi olduq, and içdik, gəl sən dəxi and iç – dedilər. İçmədi. – Mən Qazandan dönməzəm – dedi. Namərd dayın qaqdı. Beyrəyi qılıcladı. Qara qana bulaşdı, bükülü oldu.

	Yarın qiyamət günündə mənim əlim Qazan xanın yaxasında olsun, mənim qanım Aruza qoyarsa! – dedi.

	Bir dəxi söyləmiş.

	Aydır:

	Yigitlərim!

	Aruz oğlu Basat gəlmədin,

	Elim-günüm çapılmadın,

	Qaytabanda dəvələrim bozlatmadın,

	Qaraqoçda qazılıq atım kişnətmədin,

	Ağca qoyunlarım məkrəşmədin,

	Ağca üzlü qızım-gəlinim əkşəşmədin,

	Ağca üzlü görklümü Aruz oğlu Basat gəlib almadın.

	Elim-günüm çapılmadın

	Qazan mana yetişsin!

	Mənim qanım Aruza qomasın!

	Ağca üzlü görklümü oğluna alı versin!

	Axirət haqqını halal etsin!

	Beyrək, padşahlar padşahı –

	Haqqa vasil oldu, bəlli bilsin! – dedi.

	 

	Beyrəyin babasına-anasına xəbər oldu. Ağ evi eşiyində şiyvən qopdu. Qaza bənzər qızı-gəlini ağ çıxardı, qara geydi. Ağ-boz atının quyruğun kəsdilər. Qırx-əlli yigit qara geyüb, göy sarındılar. Qazan bəyə gəldilər. Sarıqların urdular; Beyrək! – deyib çox ağladılar, Qazanın əlin öpdülər.

	– Sən sağ ol, Beyrək öldü – dedilər. – Namərd dayın al eyləmiş, oxuyuban bizi aldılar. Vardıq. Daş Oğuz bəyləri sizə asi olmuşlar. Bilmədik. Müshəf gətirdilər: – Biz Qazana asi olduq, sən dəxi bizə müti ol! – dedilər, and içdilər. Beyrək ətməyin basmadı, onlara müti olmadı. Dayın namərd Aruz qaqdı, Beyrəyi oturduğu yerdə qılıcladı, bir oyluğun düşürdü. Sən sağ ol, xanım! Beyrək haqqa vasil oldu; mənim qanım Aruza qomasın – dedi – dedilər.

	Qazan bu xəbəri eşitdi, dəsmalın əlinə alıb ökür-ökür ağladı, divanda zarlıq qıldı. Həp onda olan bəylər ağlaşdılar. Qazan vardı, odasına girdi. Yeddi gün divana çıxmadı, ağladı, oturdu. Bəylər yığıldı, divana gəldi. Qazanın qardaşı Qaragünə aydır:

	– Qılbaş! Var, ayıt, ağam Qazan gəlsin çıxsın. Bir yigitdir, sənin ucundan aramızdan əksildi. Həm vəsiyyət eləmiş: – Mənim qanım qomıyasan, alasan – demiş. Varalım düşməni haxlıyalım di! – dedi. Qılbaş aydır:

	– Sən qarındaşısan. Sən var! – dedi.

	Əlhasil ikisi belə vardılar. Qazanın odasına girdilər, salam dedilər.

	– Sən sağ ol, xanım! – dedilər. – Bir yigit aramızdan əksildi. Sənin yoluna baş verdi. Deyirəm qanın alalım. Həm sizə ismarlamış: – mənim qanım alsın – demiş. Ağlamaqla nəsnəmi olur? Duru, gəl yuxarı? – dedilər.

	Qazan aydır:

	– Məsləhətdir. Tez cəbbəxana yüklətsinlər! Həp bəylər, həp minsinlər – dedi.

	Cəmi bəylər mindi. Qazanın qonur atın çəkdilər, mindi. Boru çalındı, kus uruldu, gecə-gündüz demədilər, gecə-gündüz demədilər, yortma oldu. Aruza və cəmi Daş Oğuz bəylərinə xəbər oldu. – İşdə Qazan gəldi. – dedilər.

	Onlar dəxi çəri dəriv, birağızdan Qazana qarşı gəldilər. Üç Ox, Boz Ox qarşılaşdılar.

	Aruz aydır:

	– Mənim İç Oğuzda qırımım Qazan olsun!

	Əmən aydır:

	– Mənim qırımım Tərsuzamış olsun!

	Alp Rüstəm aydır:

	– Mənim qırımım Ənsə Qoca oğlu Oxçu olsun! – dedi.

	Hər biri bir qırım gözətdi. Alaylar bağlandı, qoşunlar düzüldü, borular çalındı, davullar döyüldü.

	Aruz qoca meydana at təpdi, Qazana çağırıb:

	– Mərə qavat, sən mənim qırımımısan, sən gəl bəri! – dedi.

	Qazan qalxan yapındı, sügüsün əlinə aldı, başı üzərinə çevirdi, aydır:

	– Mərə qavat! Müxənnətlikilə ər öldürmək necə olur mən sənə göstərəyim – dedi.

	Aruz Qazanın üzərinə at saldı. Qazanı qılıcladı, zərrə qədər kəsdirmədi, ötə keçdi. Növbət Qazana dəydi. Altmış tutam ala göndərin qoltuq qısdı, Aruza bir göndər urdu. Köksündən yal tək ötə keçdi. At üzərindən yerə saldı. Qarındaşı Qaragünəyə işarət etdi.

	– Başın kəs! – dedi.

	Qaragünə atdan endi, Aruzun başın kəsdi. Daş Oğuz bəyləri bunu görüb həp atdan endilər, Qazanın ayağına düşdülər. Suçların dilədilər, əlin öpdülər.

	Qazan suçların bağışladı. Beyrəyin qanın dayısından aldı.

	Aruzun evini çapdırdı, elini-gününü yağmalatdı, yigit bəylərə doyum oldu.

	Qazan göy-ala çəmənə çadır tikdirdi, otağın qurdu. Dədəm Qorqud gəlib şadlıq çaldı. Qazi ərənlər başına (nə) gəldiyin ayıdı verdi:

	– Qanı dediyim bəy ərənlər? Dünya mənim deyənlər? Əcəl aldı, yer gizlədi, fani dünya kimə qaldı? Gəlimli, gedimli dünya… son ucu ölümlü dünya… Əl-aqibət uzun yaşın ucu ölüm, axırı ayrılıqdır.

	Yum verəyin xanım! Ölüm vaxtı gəldiyində arı imandan ayırmasın! Ağ saqqallı baban yeri uçmaq olsun! Ağ birçəkli anan yeri behişt olsun! Qadir səni namərdə möhtac etməsin! Ağ alnında beş kəlmə dua qıldıq, qəbul olsun! Amin-amin deyənlər didar görsün! Yığışdırsın, dürüşdürsün, günahınızı (adı görklü) Məhəmməd Mustafa üzü suyuna bağışlasın, xanım hey!

	LÜĞƏT

	A

	 

	Avaz – səs.

	 

	Avazın yaxşı gəlir, oxuduğun quran olsa

	Atalar sözü

	 

	Avaz vermək – səs vermək.

	Ağayıl – qoyun ağılı.

	Ağac – məsafə ölçüsü, fərsəx.

	 

	Durna uçub ün çəkər həvadə,

	Gedər ünü qırx ağac ziyadə.

	Xətai

	 

	Ağız – sərhəd.

	Ağır – qiymətli, dəyərli, əziz.

	Ağırlamaq - əzizləmək.

	 

	Bir içim su ilə ağırlamadın mehmanın

	Füzuli

	 

	Ağırla Qövsini bir daş ilə ki, sormazlar

	Şəh öz gədayi-səri-kuyin anmağa bais.

	Qövsi Təbrizi

	 

	Ağsunqur – Ağşonqar quşu.

	Adıbəlli – məşhur.

	Harda adıbəlli gözəl varsa da

	Arayıb axtarıb hamı görmüşəm,

	 

	Aznavur – gürcü əsilzadəsi.

	Azuq – azuqə, yeyəcək.

	Aya – yiyə, sahib.

	 

	Haşa ki, bu barigahi – ali,

	Bir dəm ayasından ola xali.

	Füzuli

	 

	Aya – sapanın daş qoyulan yeri.

	Ayağ – qədəh, piyalə.

	Bu kəlməni həmin mənada Nizami də işlədir.

	 

	Ayasofiya – kəlisa.

	Ayıtmaq – demək, söyləmək.

	 

	Kəlamüllah ilə sübhülməsani,

	Əgər üzündür aydırsam rəvadır.

	Nəsimi

	 

	Vəzir aydır: mənim üzüm qaradır,

	Deyəlim necə macəradır,

	Fədai

	 

	Ayna – cümə günü.

	Ayrıq – özgəsi, başqası, ayrı adam.

	 

	Çünki viran könlüm, ey can, məskən oldu eşqinə.

	İstəməz ayrıq imarət könlümün viranəsi.

	Nəsimi

	 

	Ayrıd – ayrıc, yolların ayrıldığı yer.

	Aytışmaq – sözləşmək

	Al – hiylə.

	 

	Harada bir gözəl görür

	Dostluq qatır, al eyləyir.

	Aşıq Hüseyn Şəmkirli

	 

	Al – qırmızı.

	 

	Al ilə geyindi bağlar,

	Ağ ləçəyi sərpə saldı dağlar.

	Xətai

	 

	Al yaşıl geyinib tirmə bağlarsız,

	Girərsiniz dondan-dona kəkliklər!

	Xəstə Qasım

	Al – nəsil.

	Aladanla – ala-qaranlıq, səhər yeni açılan zaman.

	Alqış – dua, tərif.

	 

	Nə baxdı salama, nə kəlamə,

	Nə alqışıma, nə xud duamə.

	Xətai

	 

	Aldamaq – aldatmaq.

	Alp – cəsur, qəhrəman.

	Apul – apul yerimək – asta-asta yerimək.

	Altı pərli gürz – şeşpər, toppuz.

	Amənna – iman gətirdik.

	Anmaq – xatırlamaq.

	 

	Eşqi anıban şikayət etdim,

	Qəm şərhini binəhayət etdim.

	Xətai.

	 

	Ansızın – birdən-birə.

	Arğış – soraq üçün itiyini aramağa çıxan adam.

	Ard – arxa.

	 

	Ardınca qoşun-qoşun uşaqlar,

	Əhvalına kim gülər, kim ağlar.

	Füzuli

	 

	Bilinmiyə önün, ard yanın,

	Əngində zühur edə dəhanın.

	Xətai

	 

	Arı – təmiz.

	 

	Arı su toxuna tər bolursan

	Yeldən dəxi dərbədər bolursan.

	Xətai

	 

	Aydan arı, sudan duru:

	 

	Armağan – hədiyyə, sovqat. Bu kəlməni haman mənada Nizami də dəfələrlə işlətmişdir.

	Əzəl başdan Bəsrə, Bağdad eliniz,

	Bəylər üçün armağandır teliniz,

	Oxuduqca şirin-şirin diliniz,

	Bağrım olur şanə-şanə, durnalar!

	Vidadi

	 

	At oynatmaq – meydana mübariz dəvət eləmək.

	Axça – gümüş pul.

	 

	Kimin əlində ola zərrə dinar,

	Verirdi rişvə özün qurtarırdı.

	Kimin yox axçası onda qalırdı.

	Fədai

	Aşıqlamaq – aşiq olmaq.

	Aşut – keçid.

	 

	B

	 

	Bağdamaq – badalaq vurmaq.

	Badya – ağzı geniş qab.

	Bay – dövlətli.

	Bay ilə yoxsul mənəm, yolçu ilə yol mənəm,

	Kim ki, bu mənsubəyi oynamadı oldu mat.

	Nəsimi

	Bayaq – bir az əvvəl.

	Bayımaq – dövlətlənmək.

	Bazlamac – sac üstə bişən fətir.

	Ban ev – hündür çadır.

	Banlamaq – burada əzan vermək mənasında işlənir.

	Bargah – hökmdar çadırı.

	Baha – qiymət, dəyər.

	Becid olmaq – cəld olmaq. Bu kəlmə bu gün də Bakıda və Şirvanda eyni mənada işlənir.

	Bəbək – körpə, uşaq. İndi bəbə şəklində işlənir.

	Bəqa – dəvam, həmişəlik.

	Bədöy – harın at, cins at.

	 

	Mindim bədöy, yordum köhlən,

	Sevdiyim, surbədən təklən!

	Sinəmdən yol salıb qəflən,

	Yarım getmə, bir dayan dur!

	Aşıq Nəcəf

	 

	Bəzirgan – sövdəgər, tacir.

	Xəstə Qasım günü keçmiş qocadı,

	Gələn bəzirgandı, gedən xocadı.

	Xəstə Qasım

	 

	Bəlli- məşhur.

	Bəlirtmək – bildirmək.

	Bidət – adətdən xaric iş

	 

	 

	Sizdə adətdir, bizdə bidət?

	Atalar sözü

	 

	Bizəval – əbədi, sonsuz

	Bikr – bakirə.

	Bilə –ilə.

	Binət – minik.

	Biləsincə – arxasınca, dalınca.

	 

	Biləsincə neçə başçı cümləsi meydan əri,

	Bir tərəfdən göndərib topxana, verdi ləşkəri.

	Vidadi

	 

	Çəkdi ləşkər biləsincə necə yol qeyrət qılıb.

	Etdi məyus onu həm iqbal binüsrət qılıb.

	Vidadi

	 

	Birlə - ilə

	 

	Tutmuş yüzü birlə nur bağı,

	Eyvani-fələkdədir otağı.

	Xətai

	 

	Bisərək – dəvə növlərindəndir.

	Nizamidə də eyni mənada işlənilmişdir.

	 

	 

	Bitəklif – qəflətən mənasında işlənilir.

	Bitərli – bitki, nəbatat.

	Boy – tərif, hekayə.

	Boy – qəbilə.

	Bozlamaq – dəvənin böyürməsi, səslə ağlamaq.

	 

	Heç insafa gəlməz biinsaf sarvan,

	Sarvan çəkər, maya bozlar, nər gedər.

	Tufarqanlı Abbas

	 

	Bozlatmaq – çığırtmaq.

	Bolay ki – ola bilsin ki.

	Böyənək – heyvanları sancan bir növ milçək.

	Böyürüşmək – heyvanların səs-səsə verib böyürmələri.

	Börk – papaq.

	Buqağu – buxov.

	Buğra – erkək dəvə.

	Buyruq – əmr, tapşırıq.

	 

	Allahdan buyruq, ağzıma quyruq.

	Atalar sözü

	 

	Bulagör – tapgınan.

	Onu bulagör, nə yerdə kim var,

	Desən varar ona qanda kim var.

	Xətai

	 

	 

	Buncılayın – bunun kimi.

	Burçuq – burçuq tərləmək – muncuq-muncuq tərləmək.

	Büklü olmaq – məğlub olmaq, darda qalmaq. Bu kəlməni bunlu olmaq (bunalmaq) da oxumaq olar.

	 

	V

	Vaqiə – vağya, yuxu.

	Varmaq – getmək.

	 

	Heç kimsə onun yanına varmaz,

	Heç mərdüm onun üzünü görməz.

	Xətai

	 

	Abbas deyər: yar yanına varınca

	Saraldı gül rəngim döndü narınca.

	Abbas

	 

	Bir məclisə varsan özünü öymə!

	Şeytana bac vermə, kimsəni söymə!

	Xəstə Qasım

	 

	Vafir (ə) – bol.

	Vəlayət issi – kəramət sahibi

	 

	Q

	 

	Qaba – möhkəm.

	Qavat oğlu qavat – əbləh oğlu mənasında işlədilir.

	Qaqımaq – vurmaq.

	Qada – bəla.

	Danışıqda da “qada-bala səndən iraq olsun”, “qadan alım” və sair şəkillərdə işlənilir.

	Qayğu – kədər, qəm.

	 

	Qayıtmaq istəməz gözüm gözəldən,

	Qayğımı artıran, dərdim təzəldən.

	Qurbani

	 

	Hicran gecələri qayğu çəkməkdən,

	Əlif qəddim əyri yaya dönübdü.

	Qurbani

	 

	Qayıda dön – geri qayıt!

	Qaytaban – dəvələrin saxlandığı yer.

	Qanrılıb baxmaq – dönüb baxmaq. Başını çiyni üzərindən döndərib baxmaq.

	Qara evrən – qara əjdəha.

	Qara qıyma göz – qara süzgün göz.

	Qaranqu – qaranlıq.

	 

	Xurşidsiz oldu ruz ta şəb,

	Oldu başına qaranqu məktəb

	Füzuli

	 

	Qara pusarıq – qara duman.

	Qarğu – qarğı.

	Qanğı – hansı.

	Qarı – qoca. İndi ancaq qoca qadına qarı deyilir.

	 

	Dağlar bu il qar idi,

	İlqar o ilqar idi.

	Həmdəmsiz, müsahibsiz

	Aşıq bu il qarıdı.

	Sarı Aşıq

	 

	Qarımaq – qocalmaq.

	Qarıcıq – qocacıq.

	Qaru – bilək.

	Qaftan – üstən geyilən paltar. Nizami də eyni mənada işlədir.

	Qaxmaq – vurmaq, çalmaq, üzünə vurmaq, başına sərgi etmək.

	 

	Müddəi tən edibən başıma qaxar eşqini,

	Sınığa vacib deyildir bunca atmaq daşlar.

	Nəsimi

	 

	Qaxarsan başına gahı çırağı,

	Gah deyərsən işə tutur qonağı...

	Zakir

	 

	Vaqifin bağrını qana döndərdin,

	Səyrəqibi üstümüzə əndərdin,

	Pünhan mənə bir nişana göndərdin,

	Aşkardan başıma qaxmağın nədir?

	Vaqif

	 

	Qılavuz – bələdçi. Bu kəlməni Nizami də eyni mənada işlədir.

	Qırım – müqabil.

	Qova getmək – qova-qova getmək.

	Qondurmaq – oturtmaq.

	Qonmaq – enmək, düşmək, oturmaq.

	Qonuqlamaq – qonaq etmək.

	Qopmaq – olmaq, əmələ gəlmək, baş vermək, qiyamət qopdu.

	Qopuz – qədim ozanların çaldığı musiqi aləti.

	 

	Bildi mütrüb ki, nədir hal götürdü qopuzun,

	Bəzmdən çəkdi ayağini sürahiyyü səbu.

	Füzuli

	 

	Qu qılmaq – söz gəzdirmək.

	Qulan – çöl eşşəyi.

	Qulun – at balası.

	Qurumsu – yağlı qara.

	Qurumsu – hörük.

	Qutlu – mübarək.

	Quçanmaq – gücənmək.

	Quşqun – atın quyruğu altından keçən qayış.

	Quş quşlamaq – quş ovlamaq.

	Qütbə (ə) – xütbə.

	Qədəmsiz – bədqədəm, qədəmi ağır adam.

	Qənarə – kəsilmiş qoyunu soymaq məqsədi ilə asmaq üçün istifadə olunan çəngəl.

	D

	Davlumbaz – tolamaz, salavey.

	Dayə – tayə, özgə uşağına süd verən qadın.

	Damu – cəhənnəm.

	Dan-danışıq – sovdalaşmaq.

	Danla – sabah.

	 

	Çox yamandır etimad etmək bu gündən danlaya,

	Ta həyatım var, durum hala dolanım başına.

	Qövsi Təbrizi

	 

	Dartışmaq – çəkişmək.

	Dekəc – decək.

	Dək dinləmək – qulaq falına çıxmaq.

	Dəmir qapı Dərbənd – Dərbənd şəhəri.

	Dəmirqapı Dərbənd əcəb tamaşa,

	Batıb gözəlləri ala, qumaşa.

	“Koroğlu”

	Dəmir don – zireh.

	Dəmrən – oxun ucundakı dəmir.

	Dərilmək – bir yerə toplanmaq.

	Dərləmək – tərləmək.

	Dəprə çalmaq – təpədən vurmaq.

	Dərmək – toplamaq.

	Didar görsün – allahın cəmalını görsün.

	Diz basmaq – diz çökmək.

	Din sərvəri – din başçısı.

	Distur – icazə.

	Dişi əhli – qadın.

	Dovlət – bəxt, tale.

	Dovlətin təpdi – bəxtin gətirdi.

	Dolama beşik – nənni.

	Dolamac – dolama yol – əyri-üyrü, çarpaşıq yol.

	Don – geyim.

	Donatmaq – geyindirmək.

	Doyum – qənimət mənasında işlənilmişdir.

	Döl – nəsil.

	 

	Quzladı qoyun, töküldü döllər,

	Yaylaq həvəsini qıldı ellər.

	Xətai

	 

	Dölbənd – çalma.

	Duvax – gəlinin üzünə salınan parça.

	 

	Gül düxtərinin ərusi yetmiş,

	Gülgün duvağın başına örtmüş.

	Xətai

	 

	Sərvin yenə təprədir budağın,

	Güldən çü ərus alır duvağın.

	Xətai

	 

	Durac – turac, Nizamidə də durrac şəklində işlənir.

	Dutsaq – dustaq.

	Duş – yuxu, vaqiə.

	Yatmış idim aşkar gördüm duşumu.

	Əzəldən mən bilir idim işimi,

	Çəkin, yəhərləyin çərləmişimi,

	Tutulubdu bir Eyvazım əldədir.

	“Koroğlu”

	 

	Duşağ – at ayağına vurulan buxov.

	Dün – dunən.

	 

	Dünki keçdi, danla qaib, bəs bu dəm xoş dəm durur

	Nəsimi

	 

	Dün – gecə.

	 

	Olmuş dünümə günüm mütabiq,

	Gün görməz imiş bəlali aşiq.

	Füzuli

	 

	Bilmən necədir kəminə halım

	Artıq dünü-gün qəmü-məlalım.

	Xətai

	 

	Günü dündən el dedim, tərk etməsin yoldaşlığı

	Çün qara oldu günüm, yad oldular qardaşlar.

	Saib Təbrizi

	Düldül – Əlinin atının adı.

	Düp – tüp, ordunun mərkəzi.

	 

	 

	Ə

	 

	Əvrən – qəhrəman.

	Ədəblənmək – utanmaq.

	Ədük – çəkmə.

	Əylənmək – dayanmaq.

	Əlaqibət (ə) – ən sonunda.

	Ənik – it, şir, canavar balası.

	Ərdəmli – hünərli.

	Ərən – igid, qəhrəman.

	Ərgənlik – qızın nişanlısına göndərdiyi hədiyyə.

	Ərgəc – erkəc.

	 

	Erkəcləri yoxlayın,

	Ala şişək xarı gedib.

	Aşıq Hüseyn Şəmkirli

	 

	Əsən – salamat.

	 

	Həm söylə nigar sağ-əsənmi?

	Ol fitnəli yar sağ-əsənmi?

	Xətai

	 

	Əski – köhnə.

	 

	Zöhddən qan quruyubdur bağrım içrə lalə tək,

	Tazə qıl əski mey ilən bu qurumuş könlümü.

	Saib Təbrizi

	 

	Əsrük – sərxoş.

	 

	Qanı qəflət şərabından bir ayıq?

	Qanı əsrüklərin cəmində hüşyar?

	Nəsimi

	 

	Dolandım qürbət ellərdə,

	Kam qoymadım gözəllərdə,

	Çardaqlı-Çənli bellərdə

	Əsrəmiş nər saxlamışam.

	“Koroğlu”

	Əzizinəm nərgizlər.

	Qərənfillər, nərgizlər.

	Əsrəmiş maya gördüm,

	Qoltuğunda nər gizlər.

	 

	Z

	 

	Zaval – xəstəlik.

	Zarlıq – ağlayıb sıtqımaq.

	Zərb vurmaq – zərbə endirmək.

	Zirü-zəbər olmaq – alt-üst olmaq.

	Zülfüqar – Əlinin qılıncı.

	 

	İ

	 

	İbrət – burada təəccüblü.

	İqlim aramaq – burada ölkələr axtarmaq mənasında işlənilmişdir.

	İlətmək – aparmaq, çatdırmaq.

	 

	 

	Bağdada gəl ey zahid, ilət şol xəbəri kim,

	Ol şöbədəçi dilbəri-əyyarımı buldum.

	Nəsimi

	 

	Ey badi-səba məndən ilət yarə səlamı!

	 

	İmrənmək – həvəsimək.

	 

	O varına güvənir,

	Mən sarsılmaz elimə.

	O gücünə imrənir.

	Mən üç qızıl telimə.

	Hümmət Əlizadə

	 

	İraq –uzaq.

	 

	Məni şol muddəi sanır irağəm yəni qapından,

	Zəhi cahil ki, qəflətən oyanmaz qaldı xabından

	Nəsimi

	Heydər bəyə mənzil oldu iraqlar,

	Yar evində yanar şamlar çıraqlar.

	Heydər bəy

	 

	İrişmək – çatmaq.

	Dilbəri oldu kimin kim, fani dünya, aqibət,

	Keçdi ömrü dolmadı irişmədi dildarına.

	Nəsimi

	Bağrımı qan eylədi acı fəraqın gəl iriş!

	Ey ləbi vislət şərabi-xoşkvarım qandasın?

	Nəsimi

	 

	Səndən irişir məşamə ənbər,

	Aləmi qılır dəmin müənbər.

	Xətai

	 

	İrmək – çatmaq, yetişmək.

	 

	Nə tubadır boyun, ya rəb kim, irdi ərşə balası,

	Nə sünbüldür saçın gör kim, cahanı tutdu sevdası.

	Nəsimi

	 

	Y

	 

	Yaban – səhra, çöl.

	Yavuğ – yaxın.

	Gəlməz yavuğa həzər qılır ol,

	Dərgahə sarı nəzər qılır ol.

	Xətai

	 

	Yavuqlu – nişanlı.

	Yavuz – acıqlı.

	 

	Nəsimi yarə ulaşdı, nə düşdü münkirə kim,

	Tutuşdu ürəyi yandı, yavuz qəzayə düşər.

	Nəsimi

	Görməsin yavuz göz ol şahin üzü,

	Fani olmaz hərgiz allahın üzü.

	Nəsimi

	 

	Yazı – çöl, səhra.

	 

	Ariyətdən özünə qılma qəmər tək ziynət,

	Qeyrdən ariyətin nur isə gər yazıya at!

	Füzuli

	Yayaq – piyada.

	 

	 

	Gah yayaq eylədi şənlik bu ki, həq verdi nəcat,

	Yara Əhmədxan alıb döndü cilovu onun.

	Ağaməsih

	 

	Yalab-yalab – parıl-parıl işıldamaq.

	Yalın, yalıncaq – çılpaq.

	Yamac – dağ döşü.

	Yanğulanmaq – dağların əks-səda verməsi.

	Yapınmaq – qalxanı başına tutmaq.

	Yarçımasın – yarımasın sözü ilə birlikdə işlənir. Arzusuna yetməsin, mənasındadır.

	Yasin (ə) – quranda bir surə adıdır.

	Yaxmaq – yandırmaq.

	 

	 

	Lalə gecələr yaxıb çırağın,

	Aşiq cigərinə çəkdi dağın.

	Xətai

	 

	Odlara salıb fərağət əhlin

	Yaxıb cigərin kəbab edən eşq.

	Xətai

	 

	Yaşmaq – köçəri qadınların örpəklə çənə və ağızlarını gizlətmələri.

	 

	Əvvəl gözəllərdə gərəkdir çağlıq,

	Ondan sonra ola sadəlik, ağlıq.

	Nə ağzında yaşmaq, üzündə yaylıq,

	Çirkinlik üzünü bürüyəndədir.

	Vaqif

	 

	Bu məclisdə əyləşənin biridir

	Yaşmağın altından gülən oynasın.

	Aşıq Hüseyn Şəmkirli

	Mollalara qəsd eyləyib

	Tullayıb yaşmağı gözəl.

	Xəyyat Mirzə

	 

	Yaşmaqlanmaq – örtünmək.

	Yaşırmaq – gizləmək.

	 

	Qul şəhindən eliyən cürmü yaşırmaq nə rəva

	Əfv qıl eyləmişəm çox qələtü səhvü xəta.

	Ağaməsih Şirvani

	Yedmək – yedəkləmək.

	Yey – yek, yaxşı.

	 

	Ölüm yeydir bu dünyada qalınca

	Bir iyid ki, qatarından üzülə.

	Abbas

	 

	Nə qədər uymuş ola düşməni – dirin yeydir,

	Qara bəxtim yuxudan şükr ki, bidar olmaz.

	Qövsi Təbrizi

	 

	Yeyrək – daha yaxşı.

	Yelək – kənar.

	Yeləkli – pərli.

	Yeləkli ox – pərli ox.

	Eylədi eşqin məni qalxan məlamət tirinə,

	 

	Ey gözü, qaşı yeləkli şəhriyarım qandasan?

	Nəsimi

	 

	Yeletmə – sazda çalınan bir hava adıdır.

	Yen – paltar qolunun ağzı.

	Yəxni – qovurma.

	 

	Qədirin qədrini bil, tutulan quşdan ona göndər,

	Üçün ver ikisi yəxni, biri dəxi kəbab olsun.

	Zakir

	Yığnaq – bir yerə toplanmaq, yığılmaq.

	 

	Dəstə-dəstə gəlin-qız yığnağıdır.

	Bülbül tək çəkirlər zəbana, dağlar.

	Xəyyat Mirzə

	 

	Yırtmaq – cırmaq, dağıtmaq.

	 

	Yırtdı aluban yazan kitabı

	Biş etdi itabilən xitabi,

	Xətai

	Yolaqçı – yolçu kəlməsi ilə bərabər işlənir, yolçu – yolaqçı.

	Yond – at.

	Yormaq – yuxu yozmaq.

	Yoşan – ot adıdır.

	Ot bitər kök üstə əsli nə isə,

	Yoşan bəsləməklə çəmənzar olmaz.

	Xəstə Qasım

	 

	Yum vermək – xeyir dua vermək.

	Yüklət – yük heyvanı.

	Yüklü – hamilə.

	 

	K

	Keyik – ceyran.

	 

	Bir-birini qovur keyiklər

	Bala dölümün qılır peyiklər.

	Xətai

	 

	Kəndusinə – özünə.

	 

	Düşməni-bədxu əyər kəndusinə qarşı dura.

	Rubəhasa titrər əzası, görüb guya ki, şir.

	M.F.Axundov

	 

	Kəpənək – yapıncı.

	Kirimək – sakit olmaq, danışmamaq.

	 

	Aman vəzir bircə kirit ağları,

	Əylə kecavəni, yarı görəyim.

	Tufarqanlı Abbas

	 

	Kişi – insan.

	Həm səbrü qərarü taqətəim yox,

	Dəxi kişi ilə ülfətim yox.

	Xətai

	 

	Kömlək, könlək – köynək.

	Kül təpəcik olmaz – Zibil təpə olsa, küllük dağ olmaz.

	Yel əsəndə alçaqlara endirir.

	Tufarqanlı Abbas

	 

	G

	Gədik – dağ dikindən keçən cığır.

	 

	Açılıb yamaclar tozdan, qubardan,

	Silinib gədiklər qardan, borandan.

	 

	Bir müjdə olaraq coşqun bahardan

	Çalxalanan göllərin sonası gəlir.

	Hümmət Əlizadə

	 

	Gərdək – gəlin üçün qurulan örtülü yataq. Nizamidə də işlənmişdir.

	Gərəkmək – gərək olmaq, lazım olmaq.

	 

	Qəmzəsin sevdin könül canın gərəkməzmi sana?

	Tiğə urdun, cismi-üryanın gərəkməzmi sana?

	Füzuli

	 

	Gerü – sonra.

	Papağın keçi dərisindən,

	Xəbərin yoxdur gerisindən.

	Atalar sözü

	 

	Gor (gur) (f) – qəbir.

	Göz qaqmaq – göz vurmaq.

	Görgəc – görcək.

	 

	Neçün məhv olmasın adəm onun seyranını görgəc

	Ki, heyran öldürübdür vəhşətin gördükcə rəftarın

	Saib Təbrizi

	 

	Görklü – gözəl, mübarək, müqəddəs.

	Güyəkü – kürəkən.

	Güz – payız. Bu kəlmə xalq içərisində bu gün də işlənir. Yayda yaylağa, payızda güzdəyə gedərlər. Qoyunun payızda qırxılan yununa güzəm deyirlər.

	Gürş tutmaq – güləşmək.

	 

	M

	Maya – dişi dəvə.

	Mədəd – kömək, yardım.

	Mərə – ədə, ey oğlan mənasında işlənilir. “Kitabi-Dədə Qorqud”dan başqa yerdə hələ ki, təsadüf olunmayıbdır.

	Müştçu – muştuluqçu, müjdə gətirən.

	Mürəssə (ə) – ziynətli, qiymətli, daş-qaşla bəzədilmiş.

	Müshəf (ə) – quran.

	Müti olmaq – itaət etmək, tabe olmaq.

	Müxənnət – müxənnəs, namərd.

	 

	Düşmən qanın içəm, doyam!

	Müxənnət gözlərin oyam!

	Çəkəm bəzirganlar soyam,

	Tacirlər dustağım ola!

	“Koroğlu”

	 

	N

	Nakəs – namərd, alçaq adam.

	Nəqqarə – nağara.

	Nər – erkək dəvə.

	 

	 

	Artıq ola malı, mülkü, dövləti,

	Altmış nəri bir qatara düzülə!

	Tufarqanlı Abbas

	 

	Nəsnə – şey.

	Niqab (ə) – üzə salınan örtü.

	Nigarlı – bəzəkli, xınalı.

	Növbət – keşik.

	 

	O

	Ozan – aşıq.

	Qızım, qızım qız ana!

	Qızımı verrəm ozana!

	Ozan axça qazana!

	Qızım geyə bəzənə!

	 

	Evimə ozan gətirmişəm.

	Pərgar pozan gətirmişəm.

	Gündüz olan işləri,

	Gecələr yazan gətirmişəm.

	 

	Oğrun – gizlin.

	 

	Oğrun yollara baxmaqdan

	Bağrım qan oldu, yar gəlmir.

	Tufarqanlı Abbas

	 

	Oğrun baxar, evlər yıxar,

	Bir belə insan olarmı?

	Xəyyat Mirzə

	 

	 

	Oyluq – omba.

	Otaq – çadır.

	Oxlu – nişanlı.

	Oxumaq – çağırmaq.

	Osanmaq – bezar olmaq, təngə gəlmək.

	 

	Yad oğlu yad yağlı aşa mehmandı,

	Dar günündə görərsən ki, osandı.

	 

	Düşmən günü duşmanınla düşmandı,

	Yüz il keçsə qohum səndən yad olmaz.

	Aşıq Ələsgər

	 

	Ö

	Öymək – tərifləmək.

	 

	Qurbanı der: – heç kəs yarın öyməsin

	Düymələ yaxanın çarpaz düyməsin.

	Qurbani

	 

	Gəlin deyir: – qız öyünmə özünə,

	Tər bədənim, yaşıl-alım var mənim.

	Xəyyat Mirzə

	 

	Ögür-ögür ağlamaq – hönkür-hönkür ağlamaq.

	 

	Qonşular sanırlar evdə kimsəm ölmüş bəs ki mən,

	Ögür-ögür ağlaram hər gecə vayi-vay ilən.

	Kişvəri

	Ön – qarşı.

	 

	Xurşid önündə zərrə xoşdur,

	Göylərdə müzəyyən əxtər olsa.

	Xətai

	 

	P

	Payəndə (f) – əbədi, həmişəlik.

	Pəncik (f) – pənc yek, beşdən bir.

	Pırlamaq – quş kimi uçmaq.

	Pusarıq – çən, duman.

	Puta-buta – nişan, hədəf.

	 

	Qaşı kaman, könlüm onun butası.

	Qatı yay çəkilir qollara doğru.

	Qurbani

	 

	Purcuq-purcuq – muncuq-muncuq.

	 

	 

	 

	S

	Savaş – vuruş.

	 

	Meydanda açıb savaşı,

	Düz eyləyib dağı, daşı,

	Qancırğadan qanlı başı,

	Döyüşdə asdığın varmı?

	“Koroğlu”

	 

	Saqınmaq – özünü gözləmək, çəkinmək.

	 

	Yandırırsan bizi yan gəzə-gəzə,

	Saqın seyraqıbdan, gələrsən gözə.

	Aşıq Əli

	 

	Sağ – salamat.

	 

	Xəstə ki, hələ xəstədi,

	Öldürürsən sağı gözəl!

	Xəyyat Mirzə

